Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Εισερχόμαστε στην ΕΙΔΙΚΗ ΗΜΕΡΗΣΙΑ ΔΙΑΤΑΞΗ Αποφάσεις Βουλής: συζήτηση και ψήφιση, σύμφωνα με τις διατάξεις του άρθρου 76 του Συντάγματος και του άρθρου 118 του Κανονισμού της Βουλής, επί της προτάσεως του Προέδρου της Βουλής: «Για την τροποποίηση διατάξεων του Κανονισμού της Βουλής - Μέρος Β΄ (ΦΕΚ 51 Α΄/10.4.1997), όπως ισχύει». Η Πρόταση του Προέδρου της Βουλής έγινε δεκτή από τα μέλη της Επιτροπής Κανονισμού της Βουλής με πλειοψηφία 4/5 και επομένως, σύμφωνα με το άρθρο 108, παράγραφος 6 και 1, η ψήφιση μπορεί να γίνει χωρίς συζήτηση. Παρ' όλα αυτά, μπορούμε να κάνουμε μία συζήτηση, για όποιον θα ήθελε, για δύο λεπτά. Προηγουμένως θα ήθελα να κάνω δύο ανακοινώσεις στο Σώμα: Η Πρόεδρος της Κοινοβουλευτικής Ομάδας της Δημοκρατικής Συμπαράταξης ΠΑΣΟΚ - ΔΗΜΑΡ και επτά Βουλευτές του κόμματός της καθώς και ο Πρόεδρος της Κοινοβουλευτικής Ομάδας Το Ποτάμι και τρεις Βουλευτές του κόμματός του κατέθεσαν στις 11-12-2017 πρόταση νόμου: «Προστασία πρώτης κατοικίας και μέτρα στήριξης για τα νησιά». Παραπέμπεται στην αρμόδια Διαρκή Επιτροπή. Επίσης, έχουμε μία επιστολή από τον συνάδελφο κ. Νικολόπουλο: «Κύριε Πρόεδρε, με την παρούσα επιστολή θα ήθελα να σας ζητήσω να μου χορηγήσετε άδεια από τις εργασίες της Βουλής από σήμερα 11 Δεκεμβρίου ως και την Τετάρτη 13 Δεκεμβρίου, γιατί βρίσκομαι εκτός Ελλάδας σε ταξίδι στο Ξιάν της Κίνας, συμμετέχοντας στο συνέδριο «First Greek Investment Forum»». Επιπλέον, έχει σταλεί και η παρακάτω επιστολή από τον κ. Κωνσταντίνο Καραμανλή, Βουλευτή Σερρών της Νέας Δημοκρατίας: «Παρακαλώ να μου εγκρίνετε άδεια απουσίας από την Κυριακή 10 μέχρι και την Πέμπτη 14 Δεκεμβρίου 2017, προκειμένου να μεταβώ στο εξωτερικό». Ακόμη, η κ. Βαγιωνάκη Ευαγγελία έχει στείλει την εξής επιστολή: «Σας παρακαλώ, όπως εγκρίνετε ολιγοήμερη άδειά μου από την Πέμπτη 14 Δεκεμβρίου 2017 ως και τη Δευτέρα 18 Δεκεμβρίου 2017, καθώς θα απουσιάσω για προσωπικούς λόγους στο εξωτερικό». Τέλος, από την κ. Άννα - Μισέλ Ασημακοπούλου λάβαμε την εξής επιστολή: «Διά της παρούσης επιστολής σάς ενημερώνω ότι θα απουσιάσω στο εξωτερικό (Γερμανία) κατά το χρονικό διάστημα από 11 έως 14 Δεκεμβρίου 2017 και ως εκ τούτου θα απέχω από τις εργασίες της Βουλής για το ανωτέρω διάστημα». Η Βουλή εγκρίνει τις προαναφερθείσες άδειες απουσίας;
Συνεπώς η Βουλή ενέκρινε τις ζητηθείσες άδειες. Παρακαλώ για το ζήτημα του Κανονισμού τον λόγο έχει η κ. Κοζομπόλη.
Ευχαριστώ, κύριε Πρόεδρε. Πρόκειται για την τροποποίηση του Ειδικού Κανονισμού της Βουλής και μάλιστα για το άρθρο 2, που αναφέρεται στο Γραφείο Προϋπολογισμού του Κράτους στη Βουλή. Με το άρθρο 2 του Ειδικού Κανονισμού της Βουλής ρυθμίζονται οι αρμοδιότητες του Γραφείου Προϋπολογισμού του Κράτους στη Βουλή, ο τρόπος που ορίζεται ο επικεφαλής του γραφείου, τα τυπικά του προσόντα, η διάρκεια της θητείας του κ.ο.κ.. Προβλέπεται πενταετής θητεία του επικεφαλής και η δυνατότητα ανανέωσης της θητείας του για μια ακόμη φορά. Δεν προβλέπεται, όμως, η δυνατότητα παράτασης της θητείας του για μικρότερο της πενταετίας διάστημα. Πρόκειται για ένα κενό νόμου και αυτό το κενό έρχεται να καλύψει σήμερα η παρούσα τροποποίηση, με αφορμή και τη συγκεκριμένη περίπτωση, που προέκυψε αυτήν την περίοδο στο Γραφείο Προϋπολογισμού της Βουλής. Η θητεία του Προέδρου κ. Λιαργκόβα έληξε στις 30-11-2017, δεν θα συνεχιστεί η συνεργασία και χρειάζεται μια μικρή παράταση, έως ότου γίνουν τα οριζόμενα από τον νόμο στο άρθρο 2 του Ειδικού Κανονισμού για την πλήρωση της θέσης. Έτσι, με την παρούσα τροποποίηση προστίθεται ένα εδάφιο στο άρθρο 2 του Ειδικού Κανονισμού, με το οποίο δίνεται η δυνατότητα παράτασης της σύμβασης για μικρότερο του προβλεπόμενου από την οικεία διάταξη χρονικού ορίου θητείας.
Ευχαριστώ πολύ. Εγώ να ενημερώσω τη Βουλή - διότι τα είχαμε πει και στην Επιτροπή Κανονισμού - ότι η θητεία των υπόλοιπων μελών του Γραφείου του Προεδρείου είναι μέχρι τον Μάρτιο, εξ όσων γνωρίζω. Επίσης, θα ολοκληρώσουν τη θητεία τους. Ενδιάμεσα, όποια αλλαγή γίνει θα γίνει, σε συνεννόηση και των δύο υπευθύνων, για να δούμε και από εκεί και ύστερα και για το σύνολο του Γραφείου πώς θα προχωρήσει. Παρακαλώ, τον λόγο έχει ο Πρόεδρος κ. Τραγάκης.
Κύριε Πρόεδρε, την 30η Νοεμβρίου έληξε η θητεία του συντονιστή του Γραφείου Παρακολούθησης του Προϋπολογισμού του Κράτους του κ. Λιαργκόβα και των τεσσάρων ειδικών συνεργατών και γι' αυτό απεφασίσθη στη Διάσκεψη για την Επιτροπή του Κανονισμού να δοθεί μια παράταση μέχρι την επιλογή του νέου συντονιστή είτε είναι ο ίδιος είτε ο οποιοσδήποτε άλλος, που έχει τη δυνατότητα να υποβάλει, βάσει του άρθρου 2 του Κανονισμού της Βουλής, αν έχει, βέβαια, τα προσόντα που απαιτούνται για τη θέση αυτή. Βέβαια, η Επιστημονική Επιτροπή έχει θητεία μέχρι τον Μάρτιο και θα ήθελα να τονίσω εδώ ότι η Επιστημονική Επιτροπή είναι διακομματική, όπως γνωρίζετε, κύριε Πρόεδρε. Θα μου επιτρέψετε, όμως, να κάνω και ένα μικρό πολιτικό σχόλιο, δεν αφορά εσάς, αφορά την Κυβέρνηση. Είναι γνωστό ότι όλες οι εκθέσεις της επιτροπής ήταν ομόφωνες και μέχρι το 2015 υπήρξε από την πλευρά της τωρινής Κυβέρνησης μια σπέκουλα - θα μπορούσα να πω - των εκθέσεων που υπέβαλε η επιτροπή. Από το 2015 και μετά οι αποφάσεις της επιτροπής και οι εκθέσεις δεν ήταν αρεστές στην Κυβέρνηση και γινόντουσαν διάφορα σχόλια και, μάλιστα, σχόλια που ήταν και σε βάρος του κ. Λιαργκόβα και σε βάρος των μελών της Επιστημονικής Επιτροπής. Ήθελα να το θέσω, κύριε Πρόεδρε, ότι έχουμε δυο συμβούλια, τα οποία ασχολούνται με αυτό. Είναι η επιτροπή, η οποία είναι στο Γραφείο Προϋπολογισμού της Βουλής και είναι και η επιτροπή των ΣΟΕ, που είναι το Συμβούλιο Οικονομικής Πολιτικής, που είναι του Υπουργείου Οικονομικών. Και στις δυο αυτές περιπτώσεις, δεν παράγονται πρωτογενείς αποφάσεις σε ό,τι αφορά την οικονομική πολιτική. Αντιθέτως, ο ΙΟΒΕ, όπως και το ΚΕΠΕ, ασχολούνται με πρωτογενή οικονομικά αποτελέσματα, τα οποία είναι χρήσιμα στην κάθε κυβέρνηση. Γι' αυτό, μας είχε προβληματίσει παλαιότερα το γεγονός αν έχουμε δύο επιτροπές. Παραδείγματος χάριν, το Βέλγιο, η Γερμανία έχουν μία επιτροπή. Εμείς έχουμε δύο επιτροπές. Προβληματιστήκαμε αν έπρεπε να ήταν μία επιτροπή. Βέβαια, αυτό είχαμε πει και στους θεσμούς τότε και οι θεσμοί είχαν συμφωνήσει να υπάρχουν αυτές οι δυο επιτροπές. Θα ήθελα, λοιπόν, επ' ευκαιρία να τονίσω ότι σε βάθος χρόνου, αν χρειαστεί, οι δύο αυτές επιτροπές να γίνουν μία. Επίσης, θα ήθελα να πω ότι και οι εκθέσεις του ΙΟΒΕ και του ΚΕΠΕ να έρχονται στην Επιτροπή Οικονομικών της Βουλής και να συζητούνται και αυτές, διότι αυτές οι εκθέσεις είναι χρήσιμες - υποβάλλονται σε εσάς, κύριε Πρόεδρε - και θα μπορέσουν να μας δώσουν χρήσιμα οικονομικά συμπεράσματα. Και, βέβαια, είχαμε ψηφίσει θετικά όλοι στην επιτροπή, εκτός μίας περιπτώσεως. Ευχαριστώ πολύ.
Ευχαριστούμε πολύ, κύριε Πρόεδρε. Απλώς, ήθελα να επισημάνω, χωρίς να αντιδικούμε, ότι βεβαίως για κάθε ζήτημα και μέσα στη Βουλή μπορούν, υπάρχουν και αντιπαρατίθενται απόψεις και εκτιμήσεις πάνω σε οικονομικά ζητήματα κ.λπ.. Κατά τα άλλα, εγώ έχω πει δημοσίως και στη Διάσκεψη των Προέδρων - αλλά και χθες, που μου δόθηκε η ευκαιρία δημοσίως να πω - ότι στην πρώτη πενταετία αυτός ο νέος θεσμός κέρδισε την οντότητά του μέσα στη διαδικασία της συζήτησης στη Βουλή και δημόσια και αυτό είναι πολύ σημαντικό και έτσι το κλείσιμο αυτού του κύκλου και η απόδοση στους επόμενους κυρίους και στις επόμενες κυρίες, που θα το υπηρετήσουν γίνεται από καλύτερες θέσεις από ό,τι προηγούμενα. Δεν υπάρχει δηλαδή κάποια αρνητική αποτίμηση εν συνόλω αυτής της δουλειάς που έγινε. Νομίζω ότι όλοι συμφωνούμε με αυτή την εκτίμηση. Ο κ. Παπαθεοδώρου έχει τον λόγο.
Ευχαριστώ, κύριε Πρόεδρε. Θα συμφωνήσω με την πρόταση παράτασης, διότι χρειάζεται ο απαιτούμενος χρόνος για την επιλογή του νέου Συντονιστή του Γραφείου Προϋπολογισμού της Βουλής. Θέλω να πω ότι σε αυτά τα πέντε χρόνια το προηγούμενο Γραφείο, επικεφαλής του οποίου ήταν ο κ. Λιαργκόβας, αλλά επίσης, με εξαιρετικές παρουσίες, γιατί δεν πρέπει να ξεχνάμε ότι δεν ήταν μόνο ο κ. Λιαργκόβας, αλλά και εξαίρετοι επιστήμονες, που πλαισίωσαν το συγκεκριμένο γραφείο, κέρδισε ένα πράγμα, το οποίο είναι πολύτιμο στις συνθήκες κρίσης που ζούμε. Κέρδισε αξιοπιστία ως προς την προσέγγιση των οικονομικών θεμάτων, αξιοπιστία ως προς την ανεξαρτησία που μπόρεσε να έχει σε σχέση με την καθημερινή τριβή των πολιτικών προβλημάτων στη Βουλή, αξιοπιστία και εγκυρότητα ως προς την επιστημονική έκφραση της γνώμης. Εξαίροντας την παρουσία τους και την προσφορά τους, θα ήθελα να πω ότι το μόνο πράγμα στο οποίο προσβλέπουμε, είναι η επιλογή, που θα γίνει και την οποία επιλέξατε να γίνει μέσα από αυτή τη διαδικασία, να είναι ανάλογη της αρχής που έγινε, γιατί η αρχή ήταν πάρα πολύ σωστή. Θα τονίσω και κάτι, ότι η αρχή ήταν σωστή, διότι από την αρχή της λειτουργίας του γραφείου υπήρξε μια διακομματική συναίνεση, την οποία κανένας δεν αμφισβήτησε σε όλη τη διάρκεια της λειτουργίας του γραφείου, παρά το γεγονός ότι υπήρξαν αντίθετες γνώμες, όπως μπορούν να υπάρχουν πάντα αντίθετες γνώμες και αντίθετες αναλύσεις. Αλλά κανένας δεν μπόρεσε να αμφισβητήσει την αξιοπιστία και την ανεξαρτησία του συγκεκριμένου γραφείου. Υπό αυτή την έννοια, νομίζω ότι εκφράζω πολλούς συναδέλφους από την Ολομέλεια, λέγοντας ότι έκαναν εξαιρετική δουλειά. Και ελπίζω, οι επιλογές να είναι τέτοιες, ώστε να διατηρήσουν αυτό το πρόσημο αξιοπιστίας για το μέλλον, γιατί πάντα έχουμε ανάγκη από μια ουσιαστική αποτύπωση των οικονομικών στοιχείων του προϋπολογισμού στη Βουλή. Υπό αυτή την έννοια - το είχαμε τονίσει από την αρχή - συμφωνούμε με την πρόταση σας.
Ευχαριστώ, κύριε Παπαθεοδώρου. Κύριε Παππά, έχετε τον λόγο.
Κύριε Πρόεδρε, ζήτησα τον λόγο για να γίνει γνωστό στο Σώμα ότι εμείς, κατά τη διάρκεια της συνεδρίασης στην Επιτροπή του Κανονισμού της Βουλής ψηφίσαμε «παρών». Και αυτό το «παρών» δεν έχει να κάνει με τη δραστηριότητα του Γραφείου Προϋπολογισμού της Βουλής και τον κ. Λιαργκόβα προσωπικά. Ούτως ή άλλως, αυτή η αρχή κινήθηκε ανεξάρτητα την τελευταία πενταετία και, αν θέλετε, πολιτικά από την οπτική τη δική μας, των Ελλήνων εθνικιστών, προσέφερε θετικό έργο, διότι κατήγγειλε το μνημόνιο τόσο κατά την περίοδο της συγκυβέρνησης Σαμαρά - Βενιζέλου όσο και στην τρέχουσα περίοδο της συγκυβέρνησης ΣΥΡΙΖΑ - ΑΝΕΛ. Η συζήτηση αυτή, κύριε Πρόεδρε, γίνεται σε μια συγκυρία ιδιαίτερη. Σε λίγα λεπτά θα ξεκινήσει η εβδομαδιαία συνεδρίαση για τη συζήτηση του νέου προϋπολογισμού, ενός προϋπολογισμού που θα φέρει περαιτέρω φτωχοποίηση. Δεν είναι τίποτε άλλο, παρά ένας επιπλέον μνημονιακός προϋπολογισμός της «πρώτη φορά Αριστεράς». Εμείς, από την πλευρά μας, οτιδήποτε θα φέρει κοινοβουλευτικά κώλυμα, εμπόδιο ή οτιδήποτε άλλο σε αυτή την Κυβέρνηση, το υιοθετούμε και με αυτή την έννοια δικαιολογώ το «παρών», ιδιαίτερα μετά την επίσκεψη Ερντογάν στην Ελλάδα και με την εξέλιξη. που παίρνουν τα εθνικά μας θέματα, τόσο στο Σκοπιανό όσο και στο Αιγαίο, διότι αμέσως μετά την επίσκεψή του ο Ερντογάν δέσμευσε σχεδόν το μισό Αιγαίο για στρατιωτικές ασκήσεις. Έχει αποδειχθεί οριστικά και αμετάκλητα στα μάτια του ελληνικού λαού ότι η Κυβέρνηση αυτή είναι επικίνδυνη, είναι εθνικά επιζήμια και όσο πιο γρήγορα είναι και «η τελευταία φορά Αριστερά», τόσο πιο χρήσιμο θα είναι για τον τόπο.
Ωραία. Δεν σας διέκοψα για την οικονομία της συζήτησης. Όμως, να γνωρίζετε ότι στις συνεδριάσεις, που έχουν ειδική ημερήσια διάταξη, όπως η εν προκειμένω, που είναι για τον Κανονισμό και δεν παρίσταται εκπρόσωπος της Κυβέρνησης, διότι είναι εσωτερικής λειτουργείας και τακτοποίησης για τη Βουλή, η επέκταση σε άλλα θέματα αντιλαμβάνεστε ότι δεν πρέπει να γίνεται σε καμμία περίπτωση, διότι δεν μπορεί να απαντηθεί - καταλάβατε; - σε αντίθεση με οτιδήποτε άλλο. Είναι προφανές ότι περί αυτού πρόκειται. Απλώς, το επισημαίνω για τα Πρακτικά.
Θα έχουν χρόνο να μιλήσουν οι Υπουργοί μια εβδομάδα ολόκληρη. Όπως έκανε ο κ. Τραγάκης ένα πολιτικό σχόλιο, έτσι και εγώ επεκτάθηκα σε ένα πολιτικό σχόλιο. Δεν έχει κάποια άλλη έννοια. Ξέρω για τη συνεδρίαση.
Εντάξει, εντάξει. Ο κ. Δημήτριος Καμμένος έχει τον λόγο.
Ευχαριστώ πολύ, κύριε Πρόεδρε. Όπως είπαμε και στην επιτροπή, θα στηρίξουμε την παράταση. Με την ευκαιρία που μου δίνεται και για ένα λεπτό, στον λίγο χρόνο που έχουμε, να πω ότι εμείς οι οικονομολόγοι πάντα θέλουμε να έχουμε κριτική εξειδικευμένων και καλύτερων από εμάς οικονομολόγων πάνω στα στοιχεία που δίνουμε. Η συνεισφορά του κ. Λιαργκόβα ήταν σημαντική, αν και διαφωνούσαμε πάρα πολλές φορές στην - εάν θέλετε - μετάφραση ή στην επεξήγηση των οικονομικών δεδομένων και της εκτέλεσης του προϋπολογισμού. Ελπίζω, η καινούργια διοίκηση και ο καινούργιος συντονιστής να κάνουν το ίδιο καλά το έργο τους, να είναι και πάλι ανεξάρτητοι, να είναι αυστηροί με την οικονομική διοίκηση και με όλα τα Υπουργεία, γιατί μόνο έτσι θα μπορέσουμε όλοι μας να γίνουμε καλύτεροι. Νομίζω ότι είναι ευχή όλων μας να ελεγχόμαστε, για να γινόμαστε καλύτεροι. Ευχαριστώ πολύ.
Ευχαριστώ πολύ. Ο κ. Σαρίδης έχει τον λόγο.
Ευχαριστώ, κύριε Πρόεδρε. Η πρόταση της Ένωσης Κεντρώων διατυπώθηκε από τον εκπρόσωπό της, τον κ. Γεωργιάδη, στην επιτροπή. Η Ένωση Κεντρώων είναι σύμφωνη με την πρόταση παράτασης. Βασικό κριτήριο για να συμφωνήσει η Ένωση Κεντρώων, ήταν η πραγματική αξιοπιστία του γραφείου, καθώς επίσης και η εξαιρετική δουλειά, την οποία έχει κάνει. Ευχαριστώ πολύ.
Ευχαριστώ. Πριν δώσω τον λόγο στον κ. Λυκούδη, θέλω να κάνω μία ανακοίνωση προς το Σώμα. Οι Διαρκείς Επιτροπές Δημόσιας Διοίκησης, Δημόσιας Τάξης και Δικαιοσύνης και Παραγωγής και Εμπορίου καταθέτουν την έκθεσή τους στο σχέδιο νόμου του Υπουργείου Ψηφιακής Πολιτικής, Τηλεπικοινωνιών και Ενημέρωσης: «Αδειοδότηση διαστημικών δραστηριοτήτων - Καταχώριση στο Εθνικό Μητρώο Διαστημικών Αντικειμένων - Ίδρυση Ελληνικού Διαστημικού Οργανισμού και λοιπές διατάξεις». Κύριε Λυκούδη, έχετε τον λόγο.
Κύριε Πρόεδρε, υπερψηφίζουμε την πρότασή σας για παράταση της παραμονής του κ. Λιαργκόβα και των επιτελικών στελεχών, όσο θα χρειαστεί μέχρι να γίνει ο προσδιορισμός του νέου Γραφείου Προϋπολογισμού της Βουλής. Νομίζω ότι είναι αναμφισβήτητο ότι οι αγαπητοί φίλοι που λειτουργούσαν όλα αυτά τα χρόνια με αυτήν την ευθύνη, επέδειξαν σοβαρότητα και αξιοπιστία και υποθέτουμε και ελπίζουμε ότι την ίδια λογική και την ίδια διάθεση για καλή δουλειά, θα έχουμε και την επόμενη περίοδο από τα νέα στελέχη που θα προσδιοριστούν γι' αυτές τις ευθύνες. Ευχαριστώ.
Ευχαριστώ, κύριε συνάδελφε. Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, του άρθρου και του συνόλου της πρότασης του Προέδρου της Βουλής: «Για την τροποποίηση διατάξεων του Κανονισμού της Βουλής - Μέρος Β΄ (ΦΕΚ 51 Α΄/10.4.1997), όπως ισχύει». Ερωτάται το Σώμα: Γίνεται δεκτή η πρόταση επί της αρχής;
Δεκτή.
Δεκτή.
Δεκτή.
Παρών.
Δεκτή.
Δεκτή.
Δεκτή.
Δεκτή.
Συνεπώς η πρόταση του Προέδρου της Βουλής έγινε δεκτή επί της αρχής κατά πλειοψηφία. Ερωτάται το Σώμα: Γίνεται δεκτό το άρθρο μόνο της πρότασης ως έχει;
Δεκτό.
Δεκτό.
Δεκτό.
Παρών.
Δεκτό.
Δεκτό.
Δεκτό.
Δεκτό.
Το άρθρο μόνο έγινε δεκτό ως έχει κατά πλειοψηφία. Συνεπώς η πρόταση του Προέδρου της Βουλής: «Για την τροποποίηση διατάξεων του Κανονισμού της Βουλής - Μέρος Β΄ (ΦΕΚ 51 Α΄/10.4.1997), όπως ισχύει» έγινε δεκτή επί της αρχής και επί του άρθρου μόνου. Ερωτάται το Σώμα: Γίνεται δεκτή η πρόταση και στο σύνολό της;
Δεκτή.
Δεκτή.
Δεκτή.
Παρών.
Δεκτή.
Δεκτή.
Δεκτή.
Δεκτή.
Συνεπώς η πρόταση του Προέδρου της Βουλής: «Για την τροποποίηση διατάξεων του Κανονισμού της Βουλής - Μέρος Β΄ (ΦΕΚ 51 Α΄/10.4.1997), όπως ισχύει» έγινε δεκτή, σε μόνη συζήτηση, επί της αρχής, του άρθρου και του συνόλου κατά πλειοψηφία και έχει ως εξής:
Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ' ευθύνη του επικύρωση των Πρακτικών ως προς την ψήφιση της παραπάνω πρότασης του Προέδρου της Βουλής.
Συνεπώς το Σώμα παρέσχε τη ζητηθείσα εξουσιοδότηση. Κυρίες και κύριοι συνάδελφοι, στο σημείο αυτό θα διακόψουμε τη συνεδρίαση για πέντε λεπτά.
Κυρίες και κύριοι συνάδελφοι, συνεχίζεται η συνεδρίαση. Εισερχόμαστε στην ημερήσια διάταξη της ΝΟΜΟΘΕΤΙΚΗΣ ΕΡΓΑΣΙΑΣ Μόνη συζήτηση και ψήφιση επί του σχεδίου νόμου του Υπουργείου Οικονομικών: «Κύρωση του Κρατικού Προϋπολογισμού οικονομικού έτους 2018». Κυρίες και κύριοι συνάδελφοι, η συζήτηση επί του προϋπολογισμού του κράτους θα διεξαχθεί σύμφωνα με το άρθρο 123 του Κανονισμού της Βουλής μέσα σε πέντε συνεχείς συνεδριάσεις. Εν προκειμένω, τρεις συνεδριάσεις θα γίνουν τώρα και δύο συνεδριάσεις στη συνέχεια, την επόμενη Δευτέρα και Τρίτη, με την έννοια ότι ενδιάμεσα δεν θα υπάρξει συνεδρίαση της Ολομέλειας της Βουλής. Δηλαδή δεν θα υπάρξει άλλη συνεδρίαση της Ολομέλειας της Βουλής την Πέμπτη και την Παρασκευή. Θα πάμε, δηλαδή, Δευτέρα και Τρίτη και θα κλείσουμε. Άρα θα είναι πέντε συνεχείς συνεδριάσεις. Επ' αυτού, έχουμε κάνει ειδική συζήτηση και στη Διάσκεψη των Προέδρων και είχαμε τη γνωμοδότηση της Επιστημονικής Επιτροπής. Δεν υπάρχει κανένα πρόβλημα, τυπικό ή άλλο, για να είμαστε σίγουροι. Οι ομιλητές θα εγγραφούν με το ηλεκτρονικό σύστημα έως το τέλος της ομιλίας των γενικών εισηγητών και θα καταρτιστεί ενιαίος κατάλογος με εναλλαγή των ομιλητών. Η σειρά των ομιλητών θα οριστεί κατ' εφαρμογήν των κύκλων των ομιλητών. Προτείνω μετά τις ομιλίες των γενικών και ειδικών εισηγητών να υπάρξει ένας κύκλος ομιλητών κατά προτεραιότητα με ομιλητή έναν Βουλευτή από κάθε κόμμα. Δηλαδή, κατά προτεραιότητα θα έχουμε εννέα εναλλασσόμενους Βουλευτές, έναν από κάθε κόμμα - από τα οκτώ - κόμματα και έναν Ανεξάρτητο Βουλευτή. Οι Ανεξάρτητοι Βουλευτές είναι εννέα. Δεν υπάρχει κόμμα Ανεξαρτήτων. Τους βάζουμε στη διαδικασία ad hoc. Εν προκειμένω, θα είναι ένας και στον πρώτο κύκλο. Στη συνέχεια, για να τηρηθεί κατά το δυνατόν η κατ' αναλογία βουλευτικών εδρών εκπροσώπηση των κομμάτων, προτείνω να καταρτιστεί ένας ενιαίος κατάλογος ομιλητών, που θα περιλαμβάνει όλους τους εγγεγραμμένους Βουλευτές με το ηλεκτρονικό σύστημα. Η εναλλαγή των ομιλητών θα γίνεται κατ' αναλογίαν της κοινοβουλευτικής δύναμης των κομμάτων. Οι κύκλοι των ομιλητών θα είναι ως εξής. Έκαστος κύκλος ομιλητών θα αποτελείται από δεκατέσσερις περίπου Βουλευτές, που θα εναλλάσσονται. Περίπου, ξέρετε πού πηγαίνει, ότι κάποια στιγμή κάποια μικρότερα κόμματα ή άλλοι σταματούν να συμμετέχουν σε αυτόν τον κύκλο και συνεχίζεται με λιγότερους. Το λέω, για να μην υπάρχει καμμία παρερμηνεία. Προβλέπεται να γίνουν περίπου δεκαπέντε τέτοιοι κύκλοι. Η προσπάθεια θα είναι να εξαντληθεί ο κατάλογος όλων όσων θελήσουν να μιλήσουν, όπως έγινε και πέρυσι. Συγκεκριμένα, κάθε κύκλος θα απαρτίζεται από δώδεκα Βουλευτές των πέντε πρώτων Κοινοβουλευτικών Ομάδων, έξι του ΣΥΡΙΖΑ, τρεις της Νέας Δημοκρατίας, έναν της Δημοκρατικής Συμπαράταξης, έναν της Χρυσής Αυγής και έναν από το ΚΚΕ και διαδοχικά ανά δύο κύκλους θα μπαίνει ένας Βουλευτής από την Ένωση Κεντρώων και ένας Βουλευτής από το Ποτάμι. Σε κάθε κύκλο θα μπαίνει ένας Ανεξάρτητος Βουλευτής μέχρι τον όγδοο κύκλο, οπότε θα εξαντληθούν οι εννέα, που είχαμε πει. Η Κοινοβουλευτική Ομάδα των Ανεξαρτήτων Ελλήνων θα συμμετάσχει στη συζήτηση με τέσσερις ομιλητές, εφόσον οι υπόλοιποι είναι μέλη της Κυβέρνησης. Εκ των πραγμάτων, οι τέσσερις αυτοί Βουλευτές θα μοιραστούν για τις αγορεύσεις του Γενικού Εισηγητή, του Ειδικού Εισηγητή, του Κοινοβουλευτικού Εκπρόσωπου και του Βουλευτή, που θα μιλήσει στον πρώτο κατά προτεραιότητα κύκλο. Γι' αυτό δεν ανέφερα προηγούμενα και τους Ανεξάρτητους Έλληνες στη σειρά. Τυχόν αλλαγές της σειράς των εγγεγραμμένων ομιλητών θα γίνονται σε εξαιρετικές περιπτώσεις με έγκριση του Προεδρείου και με έγγραφο του Γενικού Γραμματέα της Κοινοβουλευτικής Ομάδας, που θα απευθύνεται στο Προεδρείο και με την απαραίτητη προϋπόθεση της αμοιβαίας αλλαγής, έως τη λήξη της δεύτερης συνεδρίασης. Θα καταβάλουμε και φέτος κάθε προσπάθεια, όπως γίνεται τα τελευταία χρόνια, ώστε να μιλήσουν όσο το δυνατόν περισσότεροι συνάδελφοι. Αυτό θα καταστεί δυνατόν, αν περιοριζόμαστε όλοι στο χρόνο που δικαιούται ο καθένας και αν οι συνεδριάσεις μας αρχίζουν ακριβώς στην ώρα που έχει καθοριστεί από την ημερήσια διάταξη. Γι' αυτό τονίζω, κυρίες και κύριοι συνάδελφοι, να είναι αυστηρότατη η τήρηση του χρόνου και η έναρξη των συνεδριάσεων να γίνεται την ώρα που έχει προβλεφθεί. Οι πρωινές συνεδριάσεις θα αρχίζουν στις 10.00΄ και θα ολοκληρώνονται στις 22.00΄ ή 22.30΄ χωρίς μεσημεριανή διακοπή. Δηλαδή δεν θα τελειώνουμε στις δώδεκα τα μεσάνυχτα ή στη 1.00΄ ή στις 2.00΄ κ.λπ., όπως παλιά. Αυτό και για τις υπηρεσίες της Βουλής, διότι κάθονται και ύστερα κάποιες ώρες και εργάζονται, και για τον κόσμο που παρακολουθεί και, βέβαια, για τους Βουλευτές. Η ώρα έναρξης της συνεδρίασης της τελευταίας ημέρας συζήτησης, της Τρίτης 19 Δεκεμβρίου, θα εξαρτηθεί από τους εναπομείναντες ομιλητές και εναπομείνασες ομιλήτριες και θα γίνει γνωστή τη Δευτέρα 18 Δεκεμβρίου 2017, αφού δηλαδή δούμε όλη την οικονομία της συζήτησης, πώς θα έχει πάει μέχρι τότε. Αυτά τα έχουμε πει και στη Διάσκεψη των Προέδρων. Έχουμε κάνει μια σχετική επεξεργασία για την οικονομία της συζήτησης. Δεν είναι πρωτογενής επεξεργασία. Προτείνω, ο χρόνος ομιλίας των γενικών εισηγητών να είναι είκοσι λεπτά, των ειδικών εισηγητών δώδεκα λεπτά, του Πρωθυπουργού τριάντα λεπτά, του Προέδρου της Κοινοβουλευτικής Ομάδας της Νέας Δημοκρατίας και Προέδρου της Αξιωματικής Αντιπολίτευσης τριάντα λεπτά, των Προέδρων των Κοινοβουλευτικών Ομάδων της Δημοκρατικής Συμπαράταξης ΠΑΣΟΚ - ΔΗΜΑΡ, του Λαϊκού Συνδέσμου - Χρυσή Αυγή, του Κομμουνιστικού Κόμματος Ελλάδας, των Ανεξαρτήτων Ελλήνων, της Ένωσης Κεντρώων και του Ποταμιού να είναι είκοσι πέντε λεπτά, του αρμοδίου Υπουργού Οικονομικών είκοσι πέντε λεπτά, του αρμόδιου Αναπληρωτή Υπουργού Οικονομικών δεκαπέντε λεπτά, της αρμόδιας Υφυπουργού Οικονομικών δέκα λεπτά, των Υπουργών των άλλων Υπουργείων δέκα λεπτά, των Αναπληρωτών Υπουργών και άλλων Υπουργών οκτώ λεπτά, των Υφυπουργών των άλλων Υπουργείων επτά λεπτά, κατά ανάλογη εφαρμογή των άρθρων 97 και 123 του Κανονισμού της Βουλής. Οι Κοινοβουλευτικοί Εκπρόσωποι δικαιούνται να μιλήσουν για δώδεκα λεπτά, εφόσον όμως προηγηθούν των Προέδρων των Κοινοβουλευτικών Ομάδων, αλλιώς θα περιοριστούν στον χρόνο της δευτερολογίας, δηλαδή στα έξι λεπτά και στα τρία λεπτά της τριτολογίας, σύμφωνα με το άρθρο 167 παράγραφος 2 του Κανονισμού της Βουλής. Επίσης, ο χρόνος ομιλίας για όλους τους εγγεγραμμένους στον κατάλογο ομιλητές θα είναι έξι λεπτά. Τέλος, προτείνω η σημερινή συνεδρίαση να λήξει περίπου στις 23.00΄ με 23.30΄, δηλαδή να κλείσει όλος ο κύκλος των γενικών εισηγητών και των ειδικών εισηγητών. Να μην παρουσιαστεί το φαινόμενο, συνάδελφοι ειδικοί εισηγητές να μιλήσουν την επόμενη ημέρα. Αύριο από το πρωί και μεθαύριο, δύο μέρες ολόκληρες, θα είναι αφιερωμένες στις αγορεύσεις των Βουλευτών και βεβαίως Υπουργών, Υφυπουργών, Αναπληρωτών κ.λπ., ακριβώς για να έχουμε μια αίσθηση της οικονομίας της συζήτησης. Σήμερα, λοιπόν, θα μιλήσουν οι γενικοί και οι ειδικοί εισηγητές. Κλείνουν αυτοί οι δύο κύκλοι. Αύριο ξεκινάμε με τον κύκλο του ενός από κάθε κόμμα, συν ένας Ανεξάρτητος Βουλευτής.
Θα προλάβουν απόψε οι ειδικοί εισηγητές;
Ναι, προλαβαίνουμε. Τα έχουμε πει. Αρχίσαμε στις 18.00΄ ακριβώς. Δεν υπάρχει θέμα. Προλαβαίνουμε. Να τηρηθούν οι χρόνοι, παρακαλώ, για σεβασμό προς όλους. Η σχετική λίστα με τους Υπουργούς, τους Υφυπουργούς, τους Αναπληρωτές θα είναι στη διάθεση των Γραμματέων των κομμάτων. Ήδη, είναι επεξεργασμένη και θα την έχετε το βράδυ, ίσως κιόλας σήμερα ή αύριο νωρίς το πρωί, αν γίνει καμμιά αλλαγή, έτσι ώστε να γνωρίζετε την οικονομία των μεταξύ σας συνεννοήσεων για τους Βουλευτές για αντίκρουση σε σχέση με τους Υπουργούς. Τα έχουμε τακτοποιήσει όλα, έτσι ώστε να μην υπάρχει κάποιο πρόβλημα. Να σας πω ότι η ψηφοφορία που θα κάνουμε στις 19 Δεκεμβρίου το βράδυ ελπίζω - και είναι πολύ πιθανό - να είναι η τελευταία ονομαστική ψηφοφορία που γίνεται με τον γνωστό τρόπο εδώ και δεκαετίες στη Βουλή. Από τις 20 Δεκεμβρίου και ύστερα δεν θα χρησιμοποιηθεί ξανά αυτή η Αίθουσα για όσο χρειαστεί, δυο - τρεις εβδομάδες δηλαδή. Θα χρησιμοποιηθεί η Γερουσία όταν ξαναξεκινήσουμε, μέχρι τις 15 Ιανουαρίου περίπου, όπου ήδη θα έχει εγκατασταθεί πλήρως όλο το σύστημα ηλεκτρονικής ψηφοφορίας, που είναι πάρα πολύ σύγχρονο σε ευρωπαϊκή κλίμακα θα έλεγε κανείς. Αλλά πρέπει να το δούμε πρώτα, να γίνουν δοκιμές ., να πάει καλά, έτσι ώστε να γίνεται πιο γρήγορα η διαδικασία πλέον από εκεί και πέρα στο νέο έτος, στο 2018. Αυτό ενημερωτικά σας το λέω. Αν δεν έχετε αντίρρηση, να καλέσω στο Βήμα τον γενικό εισηγητή του ΣΥΡΙΖΑ κ. Δημήτριο Βέττα. Ευχαριστώ πολύ. Παρακαλώ να τηρηθούν οι χρόνοι, έτσι ώστε να βγούμε έγκαιρα. Κύριε Βέττα, έχετε τον λόγο για είκοσι λεπτά.
Ευχαριστώ, κύριε Πρόεδρε. Κυρίες και κύριοι συνάδελφοι, συζητάμε σήμερα στην Ολομέλεια τον κρατικό προϋπολογισμό του 2018. Είναι ένας προϋπολογισμός ο οποίος θα υλοποιηθεί σε ένα πλαίσιο με συγκεκριμένους περιορισμούς, οι οποίοι, όπως γνωρίζετε, ισχύουν από το 2010, από όταν λοιπόν η χώρα μπήκε στα προγράμματα δημοσιονομικής προσαρμογής. Είναι ένας προϋπολογισμός αρκετά δύσκολος, αλλά ταυτόχρονα αισιόδοξος, με την έννοια ότι το 2018 είναι η τελευταία χρονιά δημοσιονομικής προσαρμογής της χώρας. Νέα μέτρα δημοσιονομικής προσαρμογής μέσα στο 2018 δεν θα νομοθετηθούν. Είναι ο τέταρτος προϋπολογισμός στη σειρά που υλοποιεί η δική μας Κυβέρνηση. Οι προηγούμενοι του 2015, 2016 και 2017 εκτελέστηκαν με επιτυχία αναφορικά με τους δημοσιονομικούς στόχους και βεβαίως αυτό οφείλεται σε ένα βαθμό και στο γεγονός ότι όταν αναλάβαμε τη διακυβέρνηση της χώρας και μετά τον επώδυνο και δύσκολο συμβιβασμό του 2015, που θυμίζω ότι τον φέραμε στην κρίση του ελληνικού λαού στις εκλογές του Σεπτέμβρη, καταφέραμε να αλλάξουμε τα υψηλά πρωτογενή πλεονάσματα, τα οποία είχε αποδεχτεί η Κυβέρνηση Σαμαρά - Βενιζέλου. Γνωρίζετε, λοιπόν, όλοι σας πως τα πρωτογενή πλεονάσματα για το 2015, το 2016 και το 2017 και 2018 ήταν υψηλότερα. Ήταν της τάξεως του 3%, 3,5%, 4,5% και 4,2% αντίστοιχα. Η χώρα το 2014 βρισκόταν σε αδυναμία υλοποίησης του προγράμματος μετά τον εκτροχιασμού του προϋπολογισμού από το καλοκαίρι 2014, που έκανε η προηγούμενη κυβέρνηση για προφανείς λόγους. Μπορούμε, λοιπόν να φανταστούμε πόσο δύσκολο ήταν η χώρα να υλοποιήσει τόσο υψηλά πλεονάσματα τις επόμενες χρονιές. Φέραμε, λοιπόν, νέα συμφωνία χρηματοδοτικής διευκόλυνσης, μειώσαμε σημαντικά τα πρωτογενή πλεονάσματα στο επίπεδο του - θυμάστε όλοι σας - μείον 0,25%, συν 0,50%, συν 1,75%, 3,5% για το 2015, 2016, 2017 και 2018 αντίστοιχα και 3,5% μεσοπρόθεσμα. Αυτά ακριβώς τα χαμηλότερα πρωτογενή πλεονάσματα μας έδωσαν τη δυνατότητα να υλοποιήσουμε και τους δημοσιονομικούς στόχους στον προϋπολογισμό στο σύνολό τους, αλλά και να ενισχύσουμε με πολιτική επιλογή μας τον κοινωνικό προϋπολογισμό. Καταφέραμε με αυτόν τον τρόπο να βάλουμε τα δημόσια οικονομικά της χώρας σε μια σειρά, να δημιουργήσουμε ένα σημαντικό πλαίσιο κοινωνικής προστασίας, το οποίο δεν υπήρχε, αλλά και να αποκαταστήσουμε την αξιοπιστία της οικονομίας μας, αξιοπιστία η οποία αποτυπώθηκε τόσο με τη θετική κίνηση των μακροοικονομικών συντελεστών, όσο και με τη θετική εξέλιξη των επιτοκίων που οδήγησαν στην ασφαλή έξοδο της χώρας, προσφάτως, στις αγορές. Ο προϋπολογισμός που συζητάμε έχει ως αφετηρία τον προϋπολογισμό του 2017, ο οποίος, όπως προανέφερα, βρήκε μέσα στις πολύ δύσκολες δημοσιονομικές συνθήκες τον χώρο να επιστρέψει στον ελληνικό λαό 720 εκατομμύρια ευρώ με τη μορφή κοινωνικού μερίσματος. Κατάφερε, επίσης, να επιστρέψει 315 εκατομμύρια, που αφορούν στις παράνομες παρακρατήσεις των εισφορών υγείας των συνταξιούχων, αλλά και 360 εκατομμύρια για την κάλυψη του κόστους των υπηρεσιών κοινής ωφέλειας, που αυτό ουσιαστικά σημαίνει το πάγωμα της αύξησης του κόστους ενέργειας για τους Έλληνες πολίτες, ιδιαίτερα για αυτούς που βρίσκονται σε δυσχερή οικονομική κατάσταση. Η επιστροφή - και αυτό οφείλουμε να το τονίσουμε - των παράνομων παρακρατήσεων των εισφορών στους συνταξιούχους αποτελεί πολιτική απόφαση της Κυβέρνησης. Κατηγορηθήκαμε από την Αντιπολίτευση και κυρίως από τη Νέα Δημοκρατία ότι το υπερπλεόνασμα δημιουργήθηκε από την υπερφορολόγηση. Είναι αλήθεια πως υπάρχουν φορολογικές αδικίες και υπάρχουν φορολογικές αδικίες σ' εκείνες τις κοινωνικές ομάδες οι οποίες έχουν επιβαρυνθεί ταυτόχρονα και με το νέο ασφαλιστικό, αλλά και με το φορολογικό. Όμως νομίζω ότι όλοι μας γνωρίζουμε και όλοι μας θα συμφωνήσουμε ότι το μεγάλο πρόβλημα δεν είναι η υπερφορολόγηση, αλλά πολλές φορές η υποφορολόγηση κοινωνικών ομάδων, η οποία οδήγησε συχνότατα στην παραγωγή ελλειμμάτων και στην παραγωγή χρέους. Αν ρίξουμε λοιπόν μια ματιά, κυρίες και κύριοι συνάδελφοι, στον πίνακα 3.2 της εισηγητικής έκθεσης του Προϋπολογισμού, βλέπουμε ότι τα έσοδα από άμεσους φόρους υπολείπονται κατά 1,2 δισεκατομμύρια ευρώ της πρόβλεψης του μεσοπρόθεσμου. Επίσης, θα δούμε ότι οι επιστροφές φόρων υπερβαίνουν τα 5,5 δισεκατομμύρια έναντι πρόβλεψης 3,2 δισεκατομμυρίων. Αυτό συνολικά σημαίνει ότι από τον Μάιο μέχρι και τον Νοέμβριο, όπως φαίνεται στο σχέδιο του κρατικού προϋπολογισμού, το 2017 το κράτος δεν πήρε ή πήρε αλλά επέστρεψε 3,5 δισεκατομμύρια ευρώ στον ιδιωτικό τομέα. Άρα πρέπει να εξηγήσουν κάποιοι από πού προκύπτει αυτή η υπερφορολόγηση. Η υπεραπόδοση, η οποία δημιούργησε και το υπερπλεόνασμα, το οποίο έχει διανεμηθεί στον κόσμο και θα διανεμηθεί στον κόσμο, προέκυψε, κυρίες και κύριοι συνάδελφοι, από τα μη παραμετρικά μέτρα. Οφείλεται, κυρίως, στη μεγάλη εισπραξιμότητα του ΦΠΑ, η οποία δεν οφείλεται μόνο στη χρήση πλαστικού χρήματος, αλλά οφείλεται γενικά και σε μια - θα έλεγα - καινούρια αρχή, που συμβαίνει στην ελληνική κοινωνία και στην ελληνική οικονομία, στην ευρύτερη συμμόρφωση των υπόχρεων. Οφείλεται, επίσης, η υπεραπόδοση στα 208 εκατομμύρια εισπραχθέντα μέχρι 30 Σεπτεμβρίου. Προφανώς είναι μεγαλύτερο το ποσό αυτήν τη στιγμή μέσω του προγράμματος εθελούσιας αποκάλυψης κεφαλαίων. Αυτή η υπεραπόδοση, βεβαίως, οφείλεται και στα παραμετρικά μέτρα, στην υπεραπόδοσή τους εννοώ, σε σχέση με τα συμφωνηθέντα, αλλά οφείλεται και σε έναν εξαιρετικά σημαντικό βαθμό και στην αύξηση της απασχόλησης, στα έσοδα δηλαδή από την αύξηση της απασχόλησης. Θα ξέρετε όλοι και θα γνωρίζετε ή θα μάθετε στην τελευταία αναθεώρηση του προϋπολογισμού του ΕΦΚΑ ότι διαπιστώθηκε πλεόνασμα 604 εκατομμυρίων ευρώ. Σε αυτό το ποσό έχει συνυπολογιστεί και το ποσό που αντιστοιχεί στο έκτακτο πακέτο των είκοσι πέντε χιλιάδων συντάξεων, που έχουν εκκαθαριστεί και θα αποδοθούν στους συνταξιούχους. Στο επιχείρημα που ακούμε συχνά ότι επιβάλαμε εσωτερική στάση πληρωμών για να υπερβούμε κατά 8,5 δισεκατομμύρια ευρώ τη διετία 2016-2017 τους δημοσιονομικούς μας στόχους και να δημιουργήσουμε υπερπλεόνασμα, απαντάμε ότι η αύξηση των ληξιπρόθεσμων δεν δημιουργεί αύξηση του πλεονάσματος, κάτι που νομίζω ότι εσείς γνωρίζετε καλύτερα από εμάς. Κάνοντας μια αναδρομή, κυρίες και κύριοι συνάδελφοι, στην ανάπτυξη του δικτύου κοινωνικής προστασίας, για το οποίο έχετε γνώση όλοι τι συνέβαινε τα χρόνια του 2010, του 2011, του 2012, του 2013, του 2014, οφείλω να σας θυμίσω το εξής: Όταν αναλάβαμε τη διακυβέρνηση της χώρας, το πρώτο νομοθέτημά μας, το πρώτο νομοθέτημα της Κυβέρνηση ΣΥΡΙΖΑ, ήταν τα μέτρα για την ανθρωπιστική κρίση ύψους 100 εκατομμυρίων ευρώ. Το επόμενο έτος, το 2016, εφαρμόσαμε τα μέτρα για την ανθρωπιστική κρίση και πιλοτικά εισαγάγαμε και εφαρμόσαμε το κοινωνικό επίδομα αλληλεγγύης ύψους 270 εκατομμυρίων ευρώ. Την επόμενη χρονιά, δηλαδή τη χρονιά που διανύουμε, εφαρμόσαμε πλήρως το κοινωνικό εισόδημα ύψους 720 εκατομμυρίων ευρώ. Την επόμενη χρονιά, το 2018, έτσι όπως είναι αποτυπωμένο και στον προϋπολογισμό, εφαρμόζουμε πλήρως το Κοινωνικό Επίδομα Αλληλεγγύης, ύψους 720 εκατομμυρίων ευρώ και προσθέτουμε άλλα 315 εκατομμύρια ευρώ για την καταπολέμηση της παιδικής φτώχειας, τα οποία προήλθαν από την επισκόπηση πρωτογενών λειτουργικών δαπανών, τις οποίες κατευθύνουμε πλέον σε δράσεις με μεγαλύτερη κοινωνική ανταποδοτικότητα. Αυτά τα 315 εκατομμύρια ευρώ τα διαθέτουμε πλέον στον κοινωνικό φάκελο και συγκεκριμένα 260 εκατομμύρια ευρώ για τα οικογενειακά επιδόματα, 40 εκατομμύρια ευρώ για τα σχολικά γεύματα και 15 εκατομμύρια ευρώ για τη δημιουργία νέων βρεφονηπιακών σταθμών. Με τη δημιουργία των τριών εισοδηματικών κατηγοριών σε σύνολο οκτακοσίων τριών χιλιάδων οικογενειών, οι επτακόσιες τριάντα τέσσερις χιλιάδες οικογένειες θα ωφεληθούν. Η ωφέλεια θα κυμανθεί από 57% -110%. Διαψεύσαμε, βεβαίως, αυτές τις μέρες και όσους πίστευαν ότι αυτή η Κυβέρνηση θα περιέκοπτε τα επιδόματα αναπηρίας. Σε σχέση με την προστασία των παιδιών θα δημιουργηθούν τετρακόσιοι νέοι βρεφονηπιακοί σταθμοί το 2018 για επιπλέον δέκα χιλιάδες παιδιά και χίλιοι οκτακόσιοι βρεφονηπιακοί σταθμοί το διάστημα 2019-2020 για σαράντα πέντε χιλιάδες παιδιά. Διπλασιάσαμε σχεδόν, λοιπόν, τους υφιστάμενους βρεφονηπιακούς σταθμούς. Στον κρατικό προϋπολογισμό του 2018 στον τομέα «ασφάλιση - περίθαλψη - κοινωνική προστασία» εμφανίζεται αποτυπωμένη πρόβλεψη για μείωση κοινωνικών δαπανών ύψους 1,6 δισεκατομμυρίων ευρώ σε σχέση με το 2017. Είναι κάτι που συζητήσαμε και στις επιτροπές, οφείλω όμως εδώ να το ξαναπώ, σχετικά με τον ισχυρισμό της Αντιπολίτευσης πως αυτό είναι περικοπή δαπανών. Υπάρχει όντως μία διαφορά, κυρίες και κύριοι συνάδελφοι, αποτυπωμένη στο σχέδιο του προϋπολογισμού, ανάμεσα στην πρόβλεψη για το 2018 και στην πρόβλεψη για το κλείσιμο του 2017, η οποία οφείλεται σε δύο κυρίως λόγους: Πρώτα από όλα, οφείλεται στο κοινωνικό μέρισμα ύψους 720 εκατομμυρίων ευρώ και στην επιστροφή των εισφορών που είχαν παρανόμως παρακρατηθεί, ύψους 320 εκατομμυρίων. Είναι ένα ποσό 1,40 δισεκατομμυρίων ευρώ. Αυτό το ποσό δεν μπορεί να αποτυπωθεί και δεν αποτυπώνεται στον προϋπολογισμό του 2018, όσο και εάν το ψάξει κανείς, γιατί δεν μπορεί να το γνωρίζει κάποιος από τώρα. Μένει, λοιπόν, μία διαφορά κοντά στα 560 εκατομμύρια, η οποία καταμερίζεται ως εξής: Καταμερίζεται στα 210 εκατομμύρια ευρώ περίπου από τη μείωση της επιχορήγησης του ΕΟΠΥΥ, που θα λάβει επιχορήγηση 100 εκατομμύρια ευρώ το 2018, ενώ το 2017 είχε λάβει επιχορήγηση 310 εκατομμύρια ευρώ. Αυτό οφείλεται κυρίως στο γεγονός ότι ο ΕΦΚΑ είναι πλεονασματικός και προσδοκούμε ότι θα συνεχίσει να είναι και να λειτουργεί έτσι, θα μπορεί δηλαδή να αποπληρώνει τις υποχρεώσεις του προς τον ΕΟΠΥΥ και δεν θα χρειάζεται ενίσχυση πλέον από τον κρατικό προϋπολογισμό. Υπολείπονται 350 εκατομμύρια, που αντιστοιχούν στη μείωση της επιχορήγησης των νοσοκομείων. Τα νοσοκομεία, πληροφοριακά, θα λάβουν το 2018 επιχορήγηση 930 εκατομμυρίων, ενώ το 2017 είχαν λάβει επιχορήγηση 1.300.000 ευρώ. Βεβαίως, θα ακουστεί πως εδώ πρόκειται για μια μείωση της παροχής υπηρεσιών υγείας προς τους πολίτες, αλλά ξέρετε όλοι σας πως δεν είναι έτσι στην πραγματικότητα. Και δεν είναι έτσι, γιατί αυτή η μείωση οφείλεται κυρίως στην επέκταση του clawback και του rebate. Δεν πρόκειται, λοιπόν, για μείωση παροχών προς τους πολίτες, αλλά για μεταφορά πόρων από τον ΕΟΠΥΥ προς τους παρόχους σε ένα μεγαλύτερο εύρος τώρα πια. Τα νοσοκομεία, λόγω επέκτασης του clawback και του rebate, πετυχαίνουν μεγαλύτερες εκπτώσεις από τους προμηθευτές και θα έχουν μειωμένες δαπάνες. Σε αυτό το σημείο θα ήθελα να κάνω μια μικρή αναφορά στην κεντρική πολιτική γραμμή της Νέας Δημοκρατίας, η οποία είναι γνωστή βεβαίως μήνες τώρα, πως «αυτή η Κυβέρνηση καταστρέφει την οικονομία, ακολουθεί φορομπηχτική πολιτική, δεν θέλει επενδύσεις», ενώ η ίδια μπορεί να λύσει εύκολα το πρόβλημα, να μειώσει τους φόρους, να περιορίσει το σπάταλο κράτος και να φέρει την ανάπτυξη. Μάλιστα! Ακούσαμε τον κ. Μητσοτάκη και στη ΔΕΘ το 2016 να αναγιγνώσκει έναν κατάλογο φοροελαφρύνσεων είτε αυτός αφορούσε τον ΕΝΦΙΑ είτε τον φόρο μερισμάτων είτε άλλους τομείς. Ο κ. Μητσοτάκης παρουσίασε, λοιπόν, εκείνη την εποχή και συνεχίζει να το παρουσιάζει, ένα πακέτο μείωσης φόρων που αγγίζει τα 4,2 δισεκατομμύρια ευρώ. Αυτή η μείωση κρύβει δύο πράγματα, και το λέω αυτό εφόσον ο κ. Μητσοτάκης δεν καταθέσει έναν πίνακα περικοπής δαπανών και να εξηγήσει, όχι τόσο σε εμάς, αλλά κυρίως στον ελληνικό λαό τι ακριβώς σκοπεύει να μειώσει από τις δαπάνες, ποιες δαπάνες και ποιους κωδικούς. Εάν δεν το κάνει αυτό, τότε νομίζω ότι εδώ υποβόσκει κάτι χειρότερο. Ή πρόκειται για ένα προσχεδιασμένο - θα έλεγα - πρόγραμμα του κ. Μητσοτάκη να επαναφέρει τη χώρα σε ένα νέο πρόγραμμα, την ώρα που η χώρα βρίσκει τον δρόμο της, βγαίνει στις αγορές για να μπορέσει να ακολουθήσει μια αυτόνομη πορεία, ή θα μας πει πραγματικά ποια θα είναι αυτή η περικοπή, ποιες δομές θα κόψει, πόσους υπαλλήλους θα απολύσει, ποια σχολεία θα κλείσει, ποια νοσοκομεία θα κλείσει, ποια κοινωνική πρόνοια θα μειώσει. Νομίζω ότι έφθασε η ώρα ο κ. Μητσοτάκης να απαντήσει και θα απαντήσει. Η αλήθεια, όμως, είναι ότι αν προσέξει κάποιος, αυτή τη μείωση την προτείνει ο κ. Μητσοτάκης σε δυο δόσεις για το έτος 2020 και 2021, γνωρίζοντας ότι η δική μας Κυβέρνηση - προφανώς είχε διαβάσει το μεσοπρόθεσμο - στο Μεσοπρόθεσμο Πρόγραμμα Δημοσιονομικής Στρατηγικής 2018-2021 προτείνει σημαντικές μειώσεις φόρων τόσο σε φυσικά και νομικά πρόσωπα όσο και σε φόρο περιουσίας. Λέτε, λοιπόν - και σας ακούμε πάρα πολύ καιρό και εννοώ τη Νέα Δημοκρατία - ότι το 2017 αυξήσαμε τις δημόσιες δαπάνες κατά 876 εκατομμύρια ευρώ και τις δαπάνες μισθοδοσίας του δημοσίου κατά 521 εκατομμύρια ευρώ, σε σχέση με το 2016, ενώ εσείς - έτσι όπως καταθέσατε την πρότασή σας - θα τις είχατε μειώσει κατά 200 εκατομμύρια ευρώ.
Παρακαλώ, κάνετε ησυχία.
Να τα δούμε, όμως, ένα - ένα, αγαπητοί συνάδελφοι: Από τις δαπάνες δημοσίου θα κόβατε τα 360 εκατομμύρια ευρώ του κόστους των υπηρεσιών κοινής ωφελείας; Θα κόβατε δηλαδή το κοινωνικό τιμολόγιο που είναι προς όφελος των ευπαθών ομάδων και που εσείς οι ίδιοι ψηφίσατε; Θα κόβατε από τις δαπάνες του δημοσίου τα 100 εκατομμύρια ευρώ για την κάλυψη της προσφυγικής κρίσης; Θα κόβατε από τις δημόσιες δαπάνες τα 50 εκατομμύρια ευρώ που αντιστοιχούν στην αύξηση των επιδοτήσεων των γεωργών; Και σας ακούν; Θα κόβατε από τις δαπάνες μισθοδοσίας του δημοσίου τα 404 εκατομμύρια ευρώ που αναφέρονται και αφορούν τις ασφαλιστικές εισφορές που καταβάλλει το κράτος ως εργοδότης; Ή δεν πρέπει το κράτος να λειτουργεί ως εργοδότης; Από τις δαπάνες μισθοδοσίας θα κόβατε τα 117 εκατομμύρια ευρώ που αντιστοιχούν στις προσλήψεις νοσοκόμων και γιατρών; Πρέπει να είστε ξεκάθαροι εδώ. Ή από τις δαπάνες μισθοδοσίας θα κόβατε το ποσό που αντιστοιχεί στις προσλήψεις υπαλλήλων στον χώρο της δικαιοσύνης, που είναι τόσο απαραίτητοι για να αποσυμφορηθεί η λειτουργία της; Προσέξτε τι συμβαίνει τώρα: Εάν προτείνετε αυτές τις περικοπές, για να μαζέψετε 200 εκατομμύρια ευρώ, νομίζω ότι τζάμπα κόπο κάνετε, γιατί αν είδατε από μια γρήγορη, δύσκολη επισκόπηση δαπανών από τον προϋπολογισμό που κάναμε, καταφέραμε να αποταμιεύσουμε 300 εκατομμύρια, 100 εκατομμύρια παραπάνω από τη δική σας πρόταση, χωρίς να κλείσουμε δομές, χωρίς να διώξουμε γιατρούς, χωρίς να κλείσουμε σχολειά, χωρίς τίποτα. Κυρίες και κύριοι συνάδελφοι, θα σταθώ τώρα σε ένα καθοριστικό γεγονός, το οποίο επηρεάζει και τον στόχο του πρωτογενούς πλεονάσματος, αλλά και τη μεγέθυνση του ΑΕΠ το 2018. Μιλώ για την τρίτη αξιολόγηση που έκλεισε γρήγορα και χωρίς εντάσεις και η οποία κλείνει τον κύκλο των μνημονίων στη χώρα μας. Η τρίτη αξιολόγηση έκλεισε χωρίς δημοσιονομικά μέτρα και όχι μόνο αυτό, αλλά από αυτή την αξιολόγηση προέκυψε και το ποσό των 315 εκατομμυρίων ευρώ από την επισκόπηση δαπανών. Επίσης, η τρίτη αξιολόγηση συνέπεσε με το τρίτο συνεχόμενο τρίμηνο ανάπτυξης. Συνέπεσε, ακόμα, με την πολύ σημαντική ανταλλαγή ομολόγων ύψους 25,6 δισεκατομμυρίων ευρώ, στην οποία ανταποκρίθηκε - και αυτό είναι το σημαντικότερο στοιχείο - το 86% των ομολογιούχων. Οι ογδόντα έξι στους εκατό ομολογιούχους εμπιστεύθηκαν την Κυβέρνηση, εμπιστεύθηκαν την οικονομική κατάσταση της χώρας και αντάλλαξαν τα ομόλογά τους για το μέλλον. Με αυτή, λοιπόν, την πράξη καταφέραμε να εξομαλυνθεί η καμπή των αποδόσεων του ελληνικού χρέους και να διευκολυνθεί με αυτόν τον τρόπο στο άμεσο χρονικό διάστημα η έξοδος της χώρας στις αγορές. Το αποτέλεσμα όλων αυτών είναι γνωστό σε όλους σας: Είναι η κατακόρυφη πτώση των ελληνικών ομολόγων στα προ κρίσης επίπεδα. Και θα ξέρετε, βεβαίως, ότι η απόδοση του δεκαετούς έπεσε για πρώτη φορά και βρίσκεται αυτή τη στιγμή κοντά στο 4,5%. Αυτή, λοιπόν, η θετική εξέλιξη σηματοδοτεί την πίστη όλων πως η ελληνική οικονομία βγαίνει από τα δύσκολα, σταθεροποιείται, ανακτά την αξιοπιστία της και δρα θετικά στην επίτευξη των παρακάτω στόχων, στην πρόβλεψη, δηλαδή, για τον στόχο πρωτογενούς πλεονάσματος και στην πρόβλεψη για την αύξηση του ΑΕΠ το 2018. Στο τελικό σχέδιο νόμου υπάρχει πλέον πρόβλεψη για πρωτογενές πλεόνασμα της τάξεως του 3,82%. Θα ήθελα να πω γι' αυτή την απόκλιση… [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Θα ήθελα δύο - τρία λεπτά, κύριε Πρόεδρε, σας παρακαλώ.
Έχετε τρία λεπτά εν συνόλω, επειδή σας ενοχλούσαν πριν. Είστε στο δέκατο ένατο λεπτό τώρα.
Ωραία, ευχαριστώ πολύ. Για να είμαστε απολύτως βέβαιοι, εννοώ ότι προβλέπουμε κάτι περισσότερο. Άλλωστε, αυτό έγινε και το 2016 και το 2017. Το 2016 καλύψαμε οκτώ φορές περισσότερο τον προβλεπόμενο στόχο και το πρωτογενές πλεόνασμα κυμάνθηκε γύρω στα 4%, ενώ φέτος το πλεόνασμα θα κυμανθεί κοντά στο 3,5%, εάν σε αυτό συμπεριλάβουμε και το κοινωνικό μέρισμα που έχει διανεμηθεί. Άρα λοιπόν, έστω και με δυσκολίες, η δημοσιονομική προσαρμογή το 2018 μπορεί να υλοποιηθεί επιτυχώς με πολύ μεγάλες πιθανότητες σύμφωνα με τους στόχους, ιδιαίτερα όταν προβλέπεται αυξημένο ΑΕΠ. Το δεύτερο σημείο στο οποίο πρέπει να σταθούμε είναι ο ρυθμός μεγέθυνσης, ο οποίος με πραγματικούς όρους θα αγγίξει το 2,5%. Δεν θα αναφέρω, γιατί δεν έχω αρκετό χρόνο τους παράγοντες στους οποίους θα βασιστεί. Είναι ένας δύσκολος στόχος, όπως προανάφερα, αλλά είναι εφικτός, γιατί εκτιμούμε - και όχι μόνο εμείς, αλλά εκτιμάται γενικώς - πως στην οικονομία ότι έχουμε ξεπεράσει τα δυσκολότερα. Η παραγωγική δυνατότητα της χώρας έχει μειωθεί κατά 10% περίπου σε σχέση με την κατάσταση στην οποία θα μπορούσε να βρισκόταν, αλλά και έχοντας πλέον εμπειρίες χωρών οι οποίες ήταν σε προγράμματα προσαρμογής και ύφεσης, μόνο αισιόδοξοι μπορούμε να είμαστε για την πορεία της χώρας στο μέλλον. Όσο το μακροοικονομικό περιβάλλον σταθεροποιείται και όσο εμπεδώνεται η άποψη ότι η οικονομία αναπτύσσεται τόσο τονώνεται η κατανάλωση και η επενδυτική δραστηριότητα, με βασικές προϋποθέσεις βεβαίως την υλοποίηση του προγράμματος, την ομαλή επιστροφή στη χρηματοδότηση από τις διεθνείς αγορές, την εφαρμογή των μεσοπρόθεσμων μέτρων για τη διασφάλιση της βιωσιμότητας του χρέους και βεβαίως, την ύπαρξη του ήρεμου διεθνούς οικονομικού και γεωπολιτικού περιβάλλοντος. Για να στηριχθεί, όμως, αυτός ο ρυθμός μεγέθυνσης, για να στηριχθεί η διατηρήσιμη ανάπτυξη, απαιτείται ένας διψήφιος ρυθμός αύξησης των επενδύσεων. Και στον προϋπολογισμό του 2018 προβλέπεται αύξηση των επενδύσεων της τάξεως του 11,4%. Παράγοντες που θα επηρεάσουν αυτή την αύξηση είναι προφανώς το νέο ΕΣΠΑ, που θα αρχίσει να υλοποιείται μέσα στο 2018, η απορρόφηση του οποίου μέχρι το τέλος του 2017 θα φτάσει σε ποσοστό ρεκόρ 20%, τα προγράμματα αξιοποίησης της δημόσιας ακίνητης περιουσίας, οι εκκινήσεις σημαντικών επενδύσεων. Νομίζω ότι εδώ πρέπει να κάνω μια αναφορά για τις ιδιωτικοποιήσεις. Σε ό,τι αφορά τις ιδιωτικοποιήσεις, πάγια θέση μας ήταν όχι το ξεπούλημα, αλλά η δημιουργία σχημάτων με τη συμμετοχή του δημόσιου φορέα. Εκείνες τις ιδιωτικοποιήσεις στις οποίες δεν καταφέραμε να εφαρμόσουμε το σχέδιο συμμετοχής του ελληνικού δημοσίου, τις ενισχύσαμε με μια καλύτερη συμφωνία για το ελληνικό δημόσιο. Είναι σημαντικό να τονίσουμε, επίσης, πως η χώρα, αναβαθμίζοντας τις βασικές υποδομές της, με αιχμή του δόρατος τη φετινή ολοκλήρωση των τεσσάρων οδικών αξόνων της, δίνει το έναυσμα υλοποίησης σημαντικών στρατηγικών επενδύσεων. Άλλος σημαντικός παράγοντας είναι αυτό που προανέφερα, η επί συνεχόμενα έτη συμπιεσμένη ελληνική οικονομία. Η σημαντική ρευστότητα και το ενδιαφέρον που υπάρχει από σημαντικές χώρες πλέον για επενδύσεις στη χώρα μας, αλλά και η εξέλιξη του προγράμματος διαχείρισης των μη εξυπηρετούμενων επιχειρηματικών δανείων, μπορεί να μετατραπεί από μεγάλο βραχνά σε ένα πολύ σημαντικό εργαλείο της ελληνικής επιχειρηματικότητας.
Παρακαλώ, κύριε συνάδελφε, κλείστε.
Ένα λεπτό, κύριε Πρόεδρε. Θα περάσω τους σχεδιασμούς και θα μιλήσω μισό λεπτό μόνο, κύριε Πρόεδρε και κλείνω. Κυρίες και κύριοι συνάδελφοι, η πορεία εξόδου της χώρας από την κρίση είναι σοβαρή υπόθεση για εμάς και όχι ένα πολιτικό παιγνίδι. Για εμάς προϋποθέτει στρατηγική, στόχευση και προσήλωση σε αυτή. Ο ελληνικός λαός μάς ανέθεσε την εντολή να βγάλουμε τη χώρα από τη γενική και όχι μόνο από την οικονομική της κρίση και αυτή την εντολή θα τιμήσουμε. Αυτά που περιέγραψα είναι τα κύρια δημοσιονομικά στοιχεία του προϋπολογισμού, οι στόχοι, τα οράματά του, η δύσκολη, αλλά ταυτόχρονα και η αισιόδοξη πλευρά του. Εμείς, κόντρα στην καταστροφολογία, κόντρα στον πόλεμο των μιντιακών και συστημικών συμφερόντων του φθαρμένου πολιτικού συστήματος, θα αγωνιστούμε με σχέδιο, με προσήλωση, με διάλογο με την κοινωνία, ώστε του χρόνου τέτοιον καιρό να σχεδιάζουμε και να ψηφίζουμε έναν προϋπολογισμό για την πατρίδα μας που θα έχει βγει από τη σκληρή επιτροπεία και θα προχωρά σε μια διαφορετική πορεία, με αξιοπρέπεια και προοπτική. Αυτός είναι ο τελευταίος μνημονιακός προϋπολογισμός που ψηφίζει το ελληνικό Κοινοβούλιο. Ευχαριστώ.
Ευχαριστώ πολύ. Καλώ στο Βήμα τον κ. Νικόλαο Δένδια. Παρακαλώ, επίσης, να κάνετε ησυχία για να μη ζητούν ευλόγως οι ομιλητές μια παράταση του χρόνου. Ορίστε, κύριε Δένδια, έχετε τον λόγο.
Κύριε Πρόεδρε, μπορεί να σας ζητήσω παράταση του χρόνου, έστω και αν δεν υπάρχει θέμα διακοπής. Σας ευχαριστώ πάντως από την αρχή που μου την παρέχετε. Κυρίες και κύριοι συνάδελφοι, νομίζω ξέρουμε όλοι ότι η συζήτηση του προϋπολογισμού είναι η κορυφαία ετήσια κοινοβουλευτική διαδικασία. Θα ήθελα πραγματικά να συμφωνήσω με τον απόντα σήμερα Υπουργό Οικονομικών ότι εδώ πρέπει να συζητάμε και να μην κάνουμε παράλληλους μονολόγους. Να δούμε, λοιπόν, τι πρέπει να κάνει ένας προϋπολογισμός. Νομίζω ότι θα συμφωνήσω απολύτως με αυτά που είπε ο κ. Χουλιαράκης στην επιτροπή. Ο προϋπολογισμός πρέπει να υπηρετεί τα δημόσια οικονομικά, πρέπει να έχει αναπτυξιακό χαρακτήρα, πρέπει να είναι αναδιανεμητικός, δηλαδή να υπηρετεί την κοινωνική δικαιοσύνη. Στο πλαίσιο, λοιπόν, της συζήτησης εδώ, θα σας αποδείξουμε ότι ο προϋπολογισμός δεν υπηρετεί κανέναν από αυτούς τους τρεις στόχους. Βέβαια, δεν υπηρετεί ούτε το ιδεολόγημά σας για τη δήθεν καθαρή έξοδο από τα μνημόνια τον Αύγουστο του 2018, που δεν θα είναι ούτε καθαρή ούτε έξοδος. Θα απαντήσουμε στη διαρκή ερώτηση και του κ. Τσακαλώτου, αλλά και του εισηγητή σας. Ρωτάτε: Τι δαπάνες να κόψουμε για να μην επιβάλλουμε φόρους; Θα σας πούμε πού χαλάτε λεφτά χωρίς να χρειάζονται και πού υπάρχουν λεφτά που χάνονται από ανικανότητά σας. Τέλος, κυρίες και κύριοι συνάδελφοι της κυβερνητικής πλειοψηφίας, θα καταρρίψουμε και το τελευταίο σας επιχείρημα, αυτό του δήθεν ηθικού πλεονεκτήματος σαν αντίβαρο στην κυβερνητική ανικανότητα. Πρώτον, λοιπόν, ο προϋπολογισμός δεν υπηρετεί τα δημόσια οικονομικά, γιατί εφαρμόζει την αποτυχημένη συνταγή της υπερφορολόγησης που δεν αποδίδει. Το αποδεικνύει η εντυπωσιακή «τρύπα» στα φετινά έσοδα: Τρία δισεκατομμύρια ευρώ λιγότερα καθαρά έσοδα στον τακτικό προϋπολογισμό από τον στόχο του μεσοπρόθεσμου, 1,5 δισεκατομμύριο ευρώ λιγότερα έσοδα από άμεσους φόρους, σε σχέση με το 2016. Με αυτά τα δεδομένα τι κάνετε για το 2018; Σχεδόν μισό δισεκατομμύριο περισσότερους άμεσους φόρους. Αυτό κάνετε. Έχετε δει σε οποιαδήποτε χώρα του πλανήτη οποτεδήποτε να ανακάμπτει η οικονομία με νέους φόρους; Θέλετε σας παρακαλώ να μας εξηγήσετε ποιο είναι το περίφημο μίγμα πολιτικής που εσείς ακολουθείτε; Γιατί εμείς όταν σταθεροποιήθηκε η οικονομία το 2014, μειώσαμε το ΦΠΑ στην εστίαση, μειώσαμε τον ειδικό φόρο κατανάλωσης στο πετρέλαιο θέρμανσης, μειώσαμε τις ασφαλιστικές εισφορές, μειώσαμε την έκτακτη εισφορά αλληλεγγύης. Και συγκεκριμένες μειώσεις είναι η ξεκάθαρη δέσμευση του Κυριάκου Μητσοτάκη για το μέλλον. Εσείς τι ακριβώς μειώνετε; Πώς ωφελούνται, εν πάση περιπτώσει, οι πολίτες από την περιβόητη ανάκαμψη την οποία επαγγέλλεστε; Τι τους δίνετε πίσω; Επιδόματα από το σεσημασμένο, όπως λέγατε παλιά, πλεόνασμα. Έτσι αντιλαμβάνεστε, κυρίες και κύριοι συνάδελφοι, τα δημόσια οικονομικά, παίρνω δέκα και γυρίζω ένα; Έχετε όλα τα χρόνια ένα αξίωμα, μία σταθερά: Φόροι παντού. Μόνη σας επιτυχία είναι η θλιβερή πρωτιά της Ελλάδας σε αύξηση φόρων μεταξύ των τριάντα πέντε χωρών - μελών του ΟΟΣΑ, και μάλιστα αυτό μέσα σε ύφεση. Εσείς που καλούσατε να μην πληρωθούν οι προηγούμενοι φόροι, έχετε επιβάλλει είκοσι επτά νέους φόρους μέσα σε δύο χρόνια. Αυξήσατε τους συντελεστές ΦΠΑ δύο φορές. Καταργήσατε τους μειωμένους κατά 30% συντελεστές ΦΠΑ στα νησιά του Αιγαίου. Αυξήσατε τους συντελεστές του φόρου εισοδήματος νομικών προσώπων. Μειώσατε δύο φορές το αφορολόγητο. Αυξήσατε και μονιμοποιήσατε τους συντελεστές της εισφοράς αλληλεγγύης. Αυξήσατε τους συντελεστές του φόρου ασφαλίστρων. Αυξήσατε τη φορολόγηση των ενοικίων. Καταργήσατε τις εκπτώσεις εφάπαξ πληρωμής φόρου εισοδήματος. Καταργήσατε όλες τις απαλλαγές του ΕΝΦΙΑ. Αυξήσατε τις προκαταβολές φόρου εισοδήματος. Φορολογήσατε τα μερίσματα. Βάλατε επιπλέον φόρο εισοδήματος στους αγρότες. Αυξήσατε το κόστος των πρώτων υλών στην αγροτική παραγωγή. Αυξήσατε τις ασφαλιστικές εισφορές. Αυξήσατε τον ΕΝΦΙΑ στα οικόπεδα, στα αγροτεμάχια, στις επιχειρήσεις, ακόμα και στα ξενοίκιαστα διαμερίσματα. Αυξήσατε τον φόρο στις εταιρείες επενδύσεων. Κουραστικό, ε; Σκεφτείτε εσείς που τα ψηφίζετε και οι άλλοι που τα πληρώνουν!
Στα ψέματα, κύριε Δένδια!
Έχει κι άλλα, κυρίες και κύριοι συνάδελφοι! Αυξήσατε τον φόρο ειδικής κατανάλωσης στη μπίρα. Καταργήσατε το καθεστώς του ειδικού φόρου κατανάλωσης στα αλκοολούχα ποτά στα Δωδεκάνησα. Επιβάλατε φόρο στον καφέ. Αυξήσατε τον φόρο στη βενζίνη. Αυξήσατε τον φόρο στο πετρέλαιο θέρμανσης και κίνησης. Επιβάλατε ειδικό τέλος στους λογαριασμούς σταθερής τηλεφωνίας. Επιβάλατε ειδικό τέλος στους λογαριασμούς συνδρομητικής τηλεόρασης. Επιβάλατε φόρο διαμονής στα ξενοδοχεία και στα ενοικιαζόμενα διαμερίσματα. Επιβάλατε φόρο στα ηλεκτρονικά τσιγάρα. Αυξήσατε το τέλος ταξινόμησης σε αυτοκίνητα και φορτηγά. Αφήσατε αφορολόγητο μόνον τον αέρα! Και φαντάζομαι και αυτό προσωρινά! Καταλάβετέ το, όμως: Δεν υπηρετούνται τα δημόσια οικονομικά με διαρκώς υψηλότερους φόρους. Τελικά αυτό οδηγεί μόνο στο να εισπράττονται λιγότερα. Τι θα ωφελήσει, για παράδειγμα, ο φόρος υπεραξίας στα ακίνητα, σε μία νεκρή αγορά; Τι θα ωφελήσει ο νέος φόρος διαμονής στα ξενοδοχεία που καθιστά μη ανταγωνιστικό το τουριστικό μας προϊόν; Πάμε στο δεύτερο κεφάλαιο, τον δήθεν αναπτυξιακό χαρακτήρα του προϋπολογισμού. Οι ρυθμοί ανάπτυξης είναι τραγικά χαμηλοί. Προβλέπατε ή δεν προβλέπατε 2,7% ανάπτυξη για το 2017; Ο ΟΟΣΑ εκτιμά 1,4%. Στο μισό. Ξέρετε τι σημαίνει αυτή η απόκλιση; Ότι αναθεωρείται ο μεσοπρόθεσμος ρυθμός ανάπτυξης στο απίστευτα χαμηλό 1%. Ότι, την ώρα που όλες οι άλλες προηγμένες χώρες αναπτύσσονται ταχύτερα απ' ό,τι προβλεπόταν, η Ελλάδα μένει κι άλλο πίσω. Και βέβαια, κυρίες και κύριοι συνάδελφοι, δεν υπάρχει ανάπτυξη, δεν νοείται ανάπτυξη χωρίς επενδύσεις. Η χώρα έχει υποστεί αποεπένδυση. Χρειαζόμαστε 120 δισεκατομμύρια νέες επενδύσεις. Το 2017, όμως, οι επενδύσεις βυθίστηκαν στο 5,1% από 9,1%, που ήταν η πρόβλεψή σας. Πάλι στα μισά δηλαδή. Και τι νέες επενδύσεις έχετε φέρει; Εσείς δεν θέλετε τις επενδύσεις. Δεν πιστεύετε στις επενδύσεις και το αποδεικνύετε αυτό καθημερινά. Οι δικοί σας Υπουργοί, τα δικά σας στελέχη βρίσκονται στην πρώτη γραμμή για να ματαιωθούν επενδύσεις δισεκατομμυρίων ευρώ και να χαθούν χιλιάδες θέσεις εργασίας. Και σαν ειρωνεία προβλέπετε στον προϋπολογισμό 2,7 δισεκατομμύρια ευρώ εμπροσθοβαρώς από αποκρατικοποιήσεις το 2018. Γιορτές που έρχονται, αυτό είναι καλύτερο και από τα παραμύθια του Άντερσεν! Πάμε στις επιχειρήσεις, στους ελεύθερους επαγγελματίες. Τα τελευταία δυόμισι χρόνια έχουν κλείσει 77.357 επιχειρήσεις. Από όσες επέζησαν, μόλις το 4,2% προγραμματίζει κάποια επένδυση για το τρέχον εξάμηνο. Τον τελευταίο ενάμισι χρόνο 111.212 ελεύθεροι επαγγελματίες έκλεισαν τα βιβλία τους. Μόνο από το τέλος επιτηδεύματος όσων έκλεισαν τα βιβλία, το δημόσιο έχει χάσει 73 εκατομμύρια ευρώ. Τα εισοδήματα των ελευθέρων επαγγελματιών έχουν μειωθεί κατά 900 εκατομμύρια ευρώ το 2017. Ρευστότητα: Και βέβαια δεν έχετε αποκαταστήσει τη χορήγηση ρευστότητας στην αγορά. Η αγορά ασφυκτιά και οι οφειλές του κράτους το έχουν μετατρέψει στον μεγαλύτερο στρατηγικό κακοπληρωτή, στον μεγαλύτερο «μπαταχτσή», όπως είναι η λαϊκή έκφραση. Ανεργία: Πανηγυρίζετε ότι μειώσατε την ανεργία. Κυρίες και κύριοι συνάδελφοι, είναι παραπλανητικά τα στοιχεία σας. Πώς γίνεται με ύφεση το 2015 και το 2016 να μειώνεται η ανεργία; Η αλήθεια είναι ότι μειώνεται η πλήρης απασχόληση και αυξάνονται ραγδαία οι ελαστικές μορφές. Αυτό συμβαίνει. Το 2017 έξι στις δέκα προσλήψεις είναι μερικής απασχόλησης ή εκ περιτροπής απασχόλησης. Και μας ρωτάει ο Υπουργός των Οικονομικών στην επιτροπή: Είστε αντίθετοι εσείς στις ελαστικές μορφές απασχόλησης; Όχι, βέβαια. Δεν είμαστε αντίθετοι. Πρέπει να υπάρχουν, αλλά δεν πρέπει να είναι ο κανόνας, διότι τότε η οικονομία είναι άρρωστη. Η αλήθεια είναι, επίσης, ότι όλο και περισσότεροι εργαζόμενοι βλέπουν να μειώνονται δραματικά οι μισθοί τους. Η αλήθεια είναι η αύξηση του αριθμού των νέων που εγκαταλείπουν την Ελλάδα. Εσείς κάποτε καταγγέλλατε τη γενιά των 700 ευρώ. Μέσα σε δύο χρόνια φροντίσατε να δημιουργηθεί η γενιά των 360 ευρώ. Αυτή η γενιά έχει τη δική σας σφραγίδα. Η γενιά των 360 ευρώ είναι η γενιά των ΣΥΡΙΖΑΝΕΛ. Και βέβαια δεν υφίσταται για εσάς ζήτημα διαρθρωτικών αλλαγών. Ούτως ή άλλως ζείτε σε προηγούμενο αιώνα ως προς την αντίληψη του οικονομικού γίγνεσθαι. Πού να αντιληφθείτε την ανάγκη διαρθρωτικών αλλαγών; Πόσω μάλλον να τις πραγματοποιήσετε. Ο προϋπολογισμός, λοιπόν, ούτε τα δημόσια οικονομικά εξυπηρετεί ούτε την ανάπτυξη υπηρετεί. Είναι τουλάχιστον κοινωνικά δίκαιος; Εδώ θα συμφωνήσω απολύτως με τα λεχθέντα από τον Υπουργό Οικονομικών, τον κ. Τσακαλώτο. «Δίκαιος», μας είπε, «με απόλυτο τρόπο, δεν είναι αυτός ο προϋπολογισμός». Σωστά. Άδικος όμως, με απόλυτο τρόπο, είναι. Άδικος με «Α» κεφαλαίο. Για να δούμε ποιοι πραγματικά πλήττονται από την δική σας - δήθεν - δίκαιη κατανομή των κοινωνικών βαρών; Ποιους πλήττουν περισσότερο οι έμμεσοι φόροι που επιβάλλετε, κυρίες και κύριοι συνάδελφοι, τους πλούσιους ή τους φτωχούς; Ποιους έχει πλήξει περισσότερο η αθρόα μετάταξη αγαθών και υπηρεσιών από τον χαμηλό στον υψηλό συντελεστή ΦΠΑ, τους πλούσιους ή τους φτωχούς; Ποιους θα επηρεάσει η νέα μείωση του ΕΚΑΣ κατά 234 εκατομμύρια ευρώ, τους πλούσιους ή τους φτωχούς; Ποιους θα επηρεάσει περισσότερο η νέα μείωση κατά 50% του επιδόματος θέρμανσης, τους πλούσιους ή τους φτωχούς; Ποιους θα επηρεάσει περισσότερο η κατάργηση στην απαλλαγή ιατρικών δαπανών, τους πλούσιους ή τους φτωχούς; Ποιους θα επηρεάσει η μείωση κατά 350 εκατομμύρια ευρώ στην ιατροφαρμακευτική δαπάνη, τους πλούσιους ή τους φτωχούς; Ποιους θα επηρεάσει η μείωση του κοινωνικού προϋπολογισμού κατά 1,6 δισεκατομμύρια ευρώ, τους πλούσιους ή τους φτωχούς; Ποιους θα επηρεάσει η κατάργηση όλων των επιδομάτων στους δικαιούχους του Κοινωνικού Επιδόματος Αλληλεγγύης, τους πλούσιους ή τους φτωχούς; Ποιους θα επηρεάσει η κατάργηση των επιδομάτων ανεργίας, γι' αυτούς που εισέρχονται στην αγορά εργασίας, τους πλούσιους ή τους φτωχούς; Ποιους θα επηρεάσει η κατάργηση των επιδομάτων φτώχειας και φυσικών καταστροφών, τους πλούσιους, μήπως, ή τους φτωχούς; Ποιους θα επηρεάσουν οι νέες μειώσεις με κατάργηση της έκπτωσης 1,5% στην παρακράτηση φόρου, τους πλούσιους ή τους φτωχούς; Οι νέες μισθολογικές περικοπές στους δημοσίους υπαλλήλους και στους ένστολους, κυρίες και κύριοι συνάδελφοι, για πείτε μας, είναι κοινωνικά δίκαιες; Η αύξηση των συντελεστών στα νησιά είναι κοινωνικά δίκαιη; Η μονιμοποίηση της ειδικής εισφοράς αλληλεγγύης είναι κοινωνικά δίκαιη; Η περικοπή των συντάξεων χηρείας είναι κοινωνικά δίκαιη; Έχετε προχωρήσει σε είκοσι μία περικοπές συντάξεων και κοινωνικών επιδομάτων, είναι και αυτό κοινωνικά δίκαιο; Έχετε εξουθενώσει τη μεσαία τάξη και έχετε εξαθλιώσει τα χαμηλά οικονομικά στρώματα, έχετε ισοπεδώσει τους πάντες και ιδιαίτερα τους οικονομικά ασθενέστερους. Είναι και αυτό δίκαιο; Τι είναι δίκαιο στον δικό σας κόσμο; Η Κυβέρνηση ζει προφανώς - κατά τη δική μας άποψη - σε απόλυτη πνευματική τρικυμία. Πότε ανακάλυψε ότι χρειάζονται οι πλειστηριασμοί για αναπτυξιακούς και κοινωνικούς λόγους; Πότε ανακαλύψατε ότι οι «κακές» τράπεζες πρέπει να σταθούν στα πόδια τους μέσω των πλειστηριασμών; Πώς ακριβώς θα προστατέψετε την πρώτη κατοικία μετά την 1-1-2018; Ξέρετε ποια είναι τα αποτελέσματα της δίκαιης πολιτικής σας; Ένα εκατομμύριο κατασχέσεις σε πολίτες. Πάνω από 100 δισεκατομμύρια ευρώ τα ληξιπρόθεσμα χρέη προς την εφορία. Πάνω από 100 δισεκατομμύρια ευρώ - έχουν πάει 120 δισεκατομμύρια ευρώ - τα κόκκινα δάνεια. Πάνω από 100 χιλιάδες τα κλειστά βιβλία των ελευθέρων επαγγελματιών. Αυτά είναι τα στοιχεία του δίκαιου προϋπολογισμού σας. Πάμε τώρα στο ερώτημα. Μας λέει ο κ. Τσακαλώτος, μας το είπε και ο γενικός σας εισηγητής, «για πείτε μας, τι να κόψουμε από όλα αυτά»; Μάλιστα, μας το είπαν και λίγο άγρια. Πρώτον, είναι λάθος το ερώτημα «τι να κόψουμε;». Δεν προσδιορίζουμε τους φόρους ανάλογα με τις δαπάνες, προσδιορίζουμε τις δαπάνες ανάλογα με τα έσοδα. Αυτό το ξέρει, κυρίες και κύριοι, και η τελευταία νοικοκυρά. Προσδιορίζουμε τις δαπάνες ανάλογα με τους φόρους που αντέχει η οικονομία και η κοινωνία. Αλλά να πάμε στις δαπάνες. Τι κάνετε με τις δαπάνες εσείς; Αντί να τις περιορίζετε, τις αυξάνετε με σωρεία νέων δομών που έχετε φτιάξει. Από το 2015 μέχρι σήμερα, συστήσατε είκοσι νέες θέσεις γενικών και αναπληρωτών και ειδικών γραμματέων, 31% αύξηση, με όλους τους αποσπασμένους και τα σχετικά. Αυξάνετε και άλλο τις θέσεις αυτές με νέους διοικητικούς γραμματείς και τις συνακόλουθες θέσεις προσωπικού, δηλαδή φτάνετε στις ογδόντα νέες γραμματείες. Αυξήσατε τον αριθμό των μετακλητών υπαλλήλων κατά 30%, δηλαδή άλλοι πεντακόσιοι εβδομήντα πέντε. Συστήσατε - ακούστε! - διακόσιες ογδόντα μία νέες θέσεις προϊσταμένων. Αυξήσατε τις οργανικές θέσεις στο δημόσιο κατά τρεις χιλιάδες τετρακόσιες τριάντα πέντε. Στο ευρύτερο δημόσιο επιπλέον, αυξήσατε τις οργανικές θέσεις κατά τρεις χιλιάδες τριακόσιες σαράντα περίπου. Συστήσατε στο ευρύτερο δημόσιο άλλες χίλιες πεντακόσιες δεκαεπτά θέσεις προϊσταμένων. Αυξήσατε τον αριθμό των συμβασιούχων κατά ένδεκα χιλιάδες, χωρίς να υπολογίσουμε τα νομικά πρόσωπα ιδιωτικού δικαίου. Συστήσατε σαράντα οκτώ νέους φορείς και δομές. Συστήσατε πάνω από εκατό θέσεις μελών διοικητικών συμβουλίων. Για πείτε μου, όλα αυτά ήταν απαραίτητα κι έπρεπε να μπουν φόροι για να χρηματοδοτηθούν; Και να σας πάρω μερικά παραδείγματα, για να μη μιλάμε μόνο με αριθμούς. Ο Οργανισμός Διαχείρισης Ακινήτων Γαιών και Εξοπλισμών είναι απαραίτητος; Η Δημόσια Επιχείρηση Ενεργειακών Επενδύσεων είναι απαραίτητη; Ο Φορέας Διαχείρισης Μητροπολιτικού Πάρκου «Αντώνης Τρίτσης» είναι απαραίτητος; Ο Οργανισμός Συγκοινωνιακού Έργου Θεσσαλονίκης, όταν υπάρχει ήδη ο Οργανισμός Αστικών Συγκοινωνιών Θεσσαλονίκης, είναι απαραίτητος;
Ησυχία, παρακαλώ.
Η Δημόσια Αρχή Λιμένων, ενώ υπάρχει ήδη η Ρυθμιστική Αρχή Λιμένων, είναι κι αυτή απαραίτητη; Για πέστε μου, το Εθνικό Μουσείο Αγροτικού Κινήματος είναι απαραίτητο; Ο Ελληνικός Διαστημικός Οργανισμός κι αυτός απαραίτητος; Όλα αυτά είναι απαραίτητα; Και για πέστε μου, γιατί εξαιρείτε, στους περισσότερους απ' αυτούς, τις πράξεις των οργάνων τους από τη «ΔΙΑΥΓΕΙΑ»; Γιατί τους απαλλάσσετε από όλες τις διατυπώσεις διαφάνειας και δημοσιότητας που ισχύουν για το δημόσιο; Γιατί τους δίνετε τη δυνατότητα να ιδρύουν αυτοί οι φορείς και άλλους φορείς, με νέα συμβούλια, με νέες προσλήψεις; Και γιατί οι προσλήψεις να είναι εκτός ΑΣΕΠ; Φαντάζομαι γιατί όλα αυτά. Μήπως για να πολεμήσετε το κομματικό κράτος; Ο σκοπός σας είναι πρόδηλος: Σπατάλη και υπερφορολόγηση των Ελλήνων για το «βόλεμα» ημετέρων. Πέστε μας, όμως, όλα αυτά πόσο κοστίζουν; Μήπως όσο περίπου η περικοπή στο ΕΚΑΣ; Μήπως όσο οι περικοπές στις συντάξεις χηρείας; Αλλά εκτός από το τι σπαταλάτε, να δούμε τι κάνετε με τα χρήματα που υπάρχουν. Στο Πρόγραμμα Δημοσίων Επενδύσεων τα στοιχεία είναι αποκαρδιωτικά. Οι δαπάνες του Προγράμματος Δημοσίων Επενδύσεων την 1η Δεκεμβρίου ανήλθαν σε 3,07 δισεκατομμύρια ευρώ. Ο στόχος σας ήταν 6,75 δισεκατομμύρια ευρώ, δηλαδή πάνω από 3 δισεκατομμύρια στον αέρα. Όσον αφορά το ΕΣΠΑ, με αναθεωρημένο στόχο 2,3 δισεκατομμύρια ευρώ - τον είχατε κατεβάσει - έχετε δαπάνες μόνο 481 εκατομμύρια ευρώ, είναι δηλαδή 80% στον αέρα. Η ρευστότητα από το ΕΣΠΑ 2014-2020 δεν υπάρχει. Από τα 20 δισεκατομμύρια ευρώ διαθέσιμα, έχετε καταφέρει να διαθέσετε επί τρία χρόνια μόνο 2 δισεκατομμύρια και τα περισσότερα απ' αυτά αφορούν εμπροσθοβαρή έργα και έργα γέφυρες της προηγούμενης περιόδου. Πόσα νέα μεγάλα έργα, από τα δεκαεννέα που προβλέπεται να υλοποιηθούν στο πλαίσιο του ΕΣΠΑ 2014-2020, έχετε υποβάλει; Να σας πω; Ούτε ένα. Κανένα. Τι ακριβώς κάνετε με τα επιχειρησιακά προγράμματα; Για πέστε μου. Είναι τραγικά χαμηλή η απορρόφηση στα προγράμματα υποδομών, μεταφορών και περιβάλλοντος, 11%, τραγικά χαμηλή η απορρόφηση στα προγράμματα επιχειρηματικότητας για τις μικρομεσαίες επιχειρήσεις, κάτω από 7%, μηδενική η απορρόφηση στο επιχειρησιακό πρόγραμμα αλιείας, κάτω από 1% και μηδενική στα προγράμματα εδαφικής συνεργασίας, κάτω από 1%. Για τα άλλα χρηματοδοτικά εργαλεία, όπου υπάρχουν χρήματα, τι έχετε κάνει; Πόση ρευστότητα έχει εισρεύσει από την αξιοποίηση του Ευρωπαϊκού Ταμείου Στρατηγικών Επενδύσεων; Μήπως ξέρετε να μας πείτε; Για πόσα έργα έχετε πάρει έγκριση από το λεγόμενο «πακέτο Γιούνκερ»; Γιατί εμείς δεν μπορούμε να βρούμε ούτε ένα. Πόση ρευστότητα έχετε φέρει από το Ταμείο Ασύλου και Μετανάστευσης; Γιατί πριν λίγες εβδομάδες ο Αντιπρόεδρος της Κομισιόν, ο κ. Τίμερμανς, σας εγκάλεσε για αδυναμία απορρόφησης 1 δισεκατομμυρίου ευρώ. Δεν πληρώνετε, δεν απορροφάτε. Μόνο σπαταλάτε και φορολογείτε. Ως προς τον αναπτυξιακό νόμο, τι έχετε κάνει επί τη ευκαιρία; Μηδενική ρευστότητα. Σας πήρε ενάμιση χρόνο για να τον φτιάξετε. Και τι κάνατε; Στην ουσία κάνατε μια αντιγραφή του Γενικού Απαλλακτικού Κανονισμού. Και το ξέρετε. Τον ψηφίσατε τον Ιούνιο του 2016. Τον τροποποιήσατε τον Ιούνιο του 2017. Τροποποιήσατε τρεις φορές τα καθεστώτα ενισχύσεων. Το αποτέλεσμα: Ούτε μια ένταξη ενός νέου έργου. Έχετε, λοιπόν - να συμφωνήσουμε - αποτύχει πλήρως σε όλους τους στόχους για το 2017: Στα έσοδα, στον ρυθμό ανάπτυξης, στις επενδύσεις, στις απορροφήσεις, στις πληρωμές, παντού. Εκτός από έναν. Τον ξέρετε. Το πρωτογενές πλεόνασμα, την ομολογούμενη ληστεία, το προϊόν της ληστρικής επιδρομής στην τσέπη του Έλληνα φορολογούμενου. Σε αυτό υπήρξατε απόλυτα δίκαιοι. Δεν αφήσατε κανέναν παραπονούμενο. Τους ληστέψατε όλους, τα μεσαία στρώματα, τα λαϊκά στρώματα, όλους. Και βυθισμένοι στον απύθμενο ερασιτεχνισμό σας, θεωρήσατε θρίαμβο να υπερβείτε τους στόχους του πλεονάσματος, υπονομεύοντας έτσι τη διαπραγματευτική θέση της χώρας για τη μείωση των πλεονασμάτων στο μέλλον. Και παρεμπιπτόντως, για να μην το ξεχάσω κι αυτό, αυξήσατε και το δημόσιο χρέος κατά 14 δισεκατομμύρια ευρώ. Κυρίες και κύριοι συνάδελφοι της συγκυβέρνησης, η ζημιά που έχετε προκαλέσει στην οικονομία της χώρας την τελευταία τριετία είναι τεράστια. Η ζημιά που έχετε προκαλέσει και εξακολουθείτε να προκαλείτε στην πολιτική και κοινωνική ζωή της χώρας είναι πολύ μεγαλύτερη σε κάθε τομέα: στην υγεία, στην παιδεία, στη δημόσια ασφάλεια, στη δημόσια διοίκηση, στην εξωτερική πολιτική. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Η ζημιά δε που έχετε προκαλέσει στους θεσμούς είναι ασύλληπτη. Στη δικαιοσύνη, στις ανεξάρτητες αρχές, στο ίδιο το Κοινοβούλιο, στη λειτουργία της δημοκρατίας. Επειδή έχετε μάθει να μεταθέτετε τις ευθύνες πάντα στους άλλους και για όλα τα κακώς κείμενα πετάτε το μπαλάκι στο παρελθόν, στα σαράντα χρόνια της Μεταπολίτευσης, πρέπει να σας πω ότι καταρχήν η Νέα Δημοκρατία - και το ξέρετε - δεν κυβέρνησε σαράντα χρόνια. Εσείς, όμως, που παριστάνετε ότι είστε προοδευτικοί, αντισυστημικοί και ασυμβίβαστοι έχετε καταφέρει, σε λιγότερο από τρία χρόνια, να υιοθετήσετε τις χειρότερες πρακτικές και όλα τα στραβά και τα ανάποδα της Μεταπολίτευσης. Εν πάση περιπτώσει, με τι ηθικό ανάστημα μας μιλάτε εσείς; Εσείς που καταγγέλλει ο Πρόεδρος του Συμβουλίου της Επικρατείας για ωμή παρέμβαση στη δικαιοσύνη. Εσείς που επιλέξατε Αντιπροέδρους στο Συμβούλιο της Επικρατείας επί τη βάσει της θέσης τους υπέρ της συνταγματικότητας του νόμου Παππά.
Ήσυχα παρακαλώ!
Εσείς που υποτάξατε τις ανεξάρτητες διοικητικές αρχές στο κομματικό σας συμφέρον. Εσείς που υφαρπάξατε τις αρμοδιότητες του Εθνικού Συμβουλίου Ραδιοτηλεόρασης για να στήσετε το ραδιοτηλεοπτικό σας μαγαζί. Αλλά αυτά δεν είναι τα χειρότερα. Για πέστε μας, με τι ηθικό ανάστημα μιλάτε, όταν έχετε ψηφίσει στη Βουλή εκατοντάδες ρουσφετολογικές τροπολογίες; Πώς διανοείστε να μας κουνάτε το δάχτυλο για τη διαπλοκή; Για πέστε μου. Εσείς οι ασυμβίβαστοι μαχητές της διαφάνειας και η Κυβέρνηση, ποιους εξυπηρετήσατε όταν εξαλείψατε το αξιόποινο όλων των τελεσθέντων εγκλημάτων για παραβάσεις της νομοθεσίας περί ελεύθερου ανταγωνισμού; Ποιον εξυπηρετήσατε όταν θεσπίσατε την κατά παρέκκλιση και κατ' εξαίρεση σύναψη δημοσίων συμβάσεων, χωρίς καν δημοσίευση προκήρυξης; Ποιον εξυπηρετήσατε με την παράταση που δόθηκε στις off - shore, για να γλιτώσουν τον φόρο 15% και τα πρόστιμα; Ποιον εξυπηρετήσατε με την κατάργηση των αυτοτελών φορολογικών προστίμων για την ανακριβή έκδοση αποδείξεων και την έκδοση και λήψη πλαστών φορολογικών στοιχείων;
Κύριε συνάδελφε, ένα λεπτό ακόμα, αν θέλετε. Παρακαλώ.
Ενάμισι, κύριε Πρόεδρε.
Εντάξει, κύριε Δένδια.
Ευχαριστώ. Για πέστε μου, ποιον εξυπηρετήσατε με τις απαλλαγές από τον ειδικό φόρο κατανάλωσης; Πως ανέχεστε τον εθνικό μεσάζοντα στις πωλήσεις όπλων, που σας προξένεψαν οι ΑΝΕΛ, ο οποίος βρέθηκε μάλιστα να έχει πουλήσει όπλα και στον ISIS; [[Θόρυβος - διαμαρτυρίες από την πτέρυγα του ΣΥΡΙΖΑ]] Ξέρετε ο ISIS είναι αυτός που στην κάμερα κόβει κεφάλια. Τόση αυθαιρεσία δεν έχει υπάρξει, όχι τα προηγούμενα σαράντα χρόνια, αλλά ουδέποτε από τη σύσταση του νέου ελληνικού κράτους. Και για να κάνουμε τους καθαρούς μας λογαριασμούς: Τα σαράντα χρόνια της Μεταπολίτευσης έγιναν πολλά λάθη. Η χώρα όμως που παρέλαβε πραγματικά στο χείλος του γκρεμού ο Κωνσταντίνος Καραμανλής πήγε μπροστά. Και οι Έλληνες είδαν τη ζωή τους να αλλάζει. Το ΑΕΠ από 2.700 δολάρια το 1974, το 2013 ήταν σχεδόν 22.000 δολάρια μέσα στην κρίση. Εσείς, αυτά τα σαράντα χρόνια όλα τι κάνατε; Εσείς, επικροτούσατε στα λάθη και αντιδρούσατε στα σωστά. Ζητούσατε μόνο δαπάνες και μόνο προσλήψεις. Δεν είστε η απάντηση στο πρόβλημα. Είστε το απότοκο της κρίσης. Η εκλογής σας είναι προϊόν κοινωνικής απορίας, είστε αποτέλεσμα εξαπάτησης της κοινωνίας με ψεύδη, είστε επιζήμιοι για τον τόπο. Και νομίζω ότι όλοι συμφωνούν τώρα, ότι αυτός ο προϋπολογισμός είναι και ο τελευταίος σας. Ο δικός μας θα είναι αναπτυξιακός, γιατί όπως ρητά έχει δεσμευτεί ο κ. Μητσοτάκης, θα περιορίσουμε τους φόρους και τις ασφαλιστικές εισφορές, θα αξιοποιήσουμε πλήρως τα διαθέσιμα εργαλεία, ώστε να εισρεύσουν κεφάλαια και να γίνουν επενδύσεις που θα μειώνουν την ανεργία. Και επειδή η κοινωνία έχει βάρβαρα εξαπατηθεί, θέλουμε ξεκάθαρα να ξέρει πού βρισκόμαστε. Εμείς, κυρίες και κύριοι συνάδελφοι, πιστεύουμε στη δύναμη της ελεύθερης οικονομίας, στη δύναμη του ελεύθερου ανθρώπου, στη συνάρθρωση του κράτους, της αγοράς και της κοινωνίας, στην ατομική συνείδηση και ευθύνη. Πιστεύουμε στον ορθολογισμό, στην ανεκτικότητα, στον πλουραλισμό των απόψεων, στην πολιτική ευπρέπεια, στον κριτικό λόγο, στο μέτρο, στην κοινωνική ευαισθησία, στη στήριξη και λειτουργία των θεσμών, χωρίς τους οποίους δεν υπάρχει δημοκρατία, στα θεσμικά αντίβαρα, στο σεβασμό της δικαιοσύνης, στην αυθεντία και την εμβάθυνση του κράτους - δικαίου. Πιστεύουμε στο δικαίωμα του πολίτη στην ασφάλεια, στην παράδοση του ιδρυτή μας, του Κωνσταντίνου Καραμανλή. Πιστεύουμε στην ειλικρίνεια απέναντι στη νέα γενιά των Ελλήνων, στην ευκαιρία που τους οφείλουμε στο μέλλον τους, στο μέλλον της πατρίδας. Στεκόμαστε κάθετοι απέναντι στον λαϊκισμό και το ψέμα. Απέναντι στη διάβρωση των θεσμών. Απέναντι στην απόπειρα άλωσης του κρατικού μηχανισμού. Απέναντι στη ρηχή πολιτικάντικη ηθικολογία που μετατρέπει τον πολιτικό διάλογο σε κυνήγι μαγισσών. Απέναντι στις πολιτικές τερατογενέσεις, όπως η συγκυβέρνηση με τους ΑΝΕΛ. Απέναντι στον ναρκισσιστικό αριστερισμό, όπως η συμπόρευση με τύπους «Βαρουφάκη», που έθεσε τη χώρα σε υπαρξιακό κίνδυνο. Απέναντι στις διλημματικές, ψευδεπίγραφες υπεραπλουστεύσεις. Απέναντι στον αυταρχισμό της άγνοιας και της έλλειψης προτάσεων. Απέναντι στον εκχυδαϊσμό της πολιτικής ζωής. Απέναντι στον διχασμό της κοινωνίας. Πιστεύουμε πάνω απ' όλα στην εθνική ενότητα και τη σύνθεση. Να ξέρετε ότι ο πρώτος προϋπολογισμός που θα φέρουμε, ο προϋπολογισμός του Κυριάκου Μητσοτάκη, θα είναι δίκαιος, χωρίς ταξικό πρόσημο, γιατί εμείς δεν έχουμε ταξικό πρόσημο, όπως δεν έχουμε και ταξικούς εχθρούς.
Ησυχία, παρακαλώ.
Έχουμε συμπαραστάτες και συμμάχους όλους τους Έλληνες στη μάχη για την πρόοδο. Εσείς, κυρίες και κύριοι, δοκιμαστήκατε και αποτύχατε. Αν ξέρετε, υπάρχει ένας πίνακας του Ρέμπραντ, στον οποίον κατεβαίνει ο Θεός και λέει στον βασιλιά Βαλτάσαρ: «Μενέ, μενέ, θεκέλ, ουφαρσίν». Σημαίνει: «Σε μέτρησα και βρέθηκες λειψός». Η κοινωνία, λοιπόν, σας μέτρησε και βρεθήκατε ελλιποβαρείς. Μέρες γιορτινές, λοιπόν, που έρχονται, σας προτρέπω να ακούσετε την ευχή της συντριπτικής πλειοψηφίας των συμπολιτών μας «Και του χρόνου με το καλό στο σπίτι σας»!
Όλοι στα σπίτια μας θα πάμε τις γιορτές, κύριε Δένδια. Να είστε καλά! Ο κ. Κουτσούκος έχει τον λόγο.
Ευχαριστώ, κύριε Πρόεδρε. Κυρίες και κύριοι Βουλευτές, σύμφωνα με την Κυβέρνηση, ο προϋπολογισμός του 2018 είναι ο τελευταίος που κατατίθεται στο πλαίσιο των προγραμμάτων δημοσιονομικής προσαρμογής και σηματοδοτεί την έξοδο της χώρας απ' αυτήν την περίοδο. Αλήθεια ή ψέματα; Προφανώς και δεν πρόκειται για αλήθεια. Κύριε συνάδελφε της Πλειοψηφίας, οι προϋπολογισμοί του 2019 και του 2020, όποιος και να τους καταθέσει, θα ενσωματώνουν μέτρα 4,9 δισεκατομμυρίων που η Κυβέρνησή σας έχει ήδη προνομοθετήσει με το αποκαλούμενο «τέταρτο μνημόνιο». Πρόκειται για την περικοπή της προσωπικής διαφοράς του νόμου Κατρούγκαλου και για τη μείωση του αφορολόγητου. Παράλληλα, η Κυβέρνηση έχει δεσμεύσει τη χώρα με υπερβολικά πρωτογενή πλεονάσματα 3,5% του ΑΕΠ μέχρι το 2021, 2% μέχρι το 2060 και τη δημόσια περιουσία στο λεγόμενο υπερταμείο. Κυρίες και κύριοι συνάδελφοι, πρόκειται για δεσμεύσεις - παρακαλώ συγκρατήστε τον αριθμό -24,5 δισεκατομμυρίων για την επόμενη της υποτιθέμενης εξόδου τριετία, δηλαδή πάνω από 1 δισεκατομμύριο από την αύξηση του ΑΕΠ που θα έχουμε τα επόμενα χρόνια. Θα έχουμε, δηλαδή, συνέχιση της ίδιας πολιτικής φορολογικής αφαίμαξης και τα επόμενα χρόνια για να επιτευχθούν τελικά τα υψηλά πρωτογενή πλεονάσματα, τα ματωμένα, όπως μας έλεγε ο κ. Τσίπρας. Δεν μιλάτε, λοιπόν, τη γλώσσα της αλήθειας και είναι η πολλοστή φορά που συμβαίνει αυτό, καθώς όταν έρθει η ώρα να παραδώσει αυτή η Κυβέρνηση, θα παραδώσει μια χώρα δεσμευμένη στη διαρκή λιτότητα, με υπονομευμένη την προοπτική της ανάπτυξης και της πραγματικής εξόδου από τα μνημόνια και την κρίση. Ο τρίτος προϋπολογισμός που συζητάμε σήμερα είναι συνέχεια των δύο προηγούμενων, με την ίδια ακριβώς λογική των μέτρων και των περικοπών, όπως δεσμεύσατε τη χώρα με το τρίτο, αχρείαστο και επαχθέστερο μνημόνιο. Ο πρώτος σας προϋπολογισμός ενσωμάτωσε σωρευτικά μέτρα 7,2 δισεκατομμυριών ευρώ, με περικοπές δαπανών 3 δισεκατομμυρίων και έσοδα από νέους φόρους 4,2 δισεκατομμύρια ευρώ. Ο δεύτερος προϋπολογισμός σας, αυτός του 2016, ενσωμάτωσε σωρευτικά μέτρα ύψους 4 δισεκατομμυρίων, 3 δισεκατομμύρια φόρους και 1 δισεκατομμύριο περικοπές. Ο τρίτος σας προϋπολογισμός, αυτός που συζητάμε, προβλέπει αύξηση εσόδων κατά 1,8 δισεκατομμύρια και περικοπές δαπανών κατά 1,2 δισεκατομμύρια. Συμπεριλαμβάνει, βεβαίως και νέα μέτρα, με νέους φόρους και περικοπές που θα πλήξουν επίσης τους πλέον αδύναμους και φτωχούς συμπολίτες μας. Και επειδή ακούμε κατά κόρον την επιχειρηματολογία σας, όπως ότι ο προϋπολογισμός δεν έχει νέα μέτρα, καταθέτω αυτόν τον πίνακα με δώδεκα παρεμβάσεις, φόρους και περικοπές. Να τον μελετήσετε για να μην συνεχίσετε να λέτε τις ίδιες ανακρίβειες. [[Στο σημείο αυτό ο Βουλευτής κ. Γιάννης Κουτσούκος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Η Κυβέρνηση επέλεξε και υποτάχθηκε με το τρίτο και αχρείαστο μνημόνιο σε μια σκληρή, άδικη και αντιλαϊκή πολιτική, φόρων και περικοπών χάρη στην οποίαν την τριετία 2015-2018 επιτεύχθηκαν 18 δισεκατομμύρια ευρώ πλεονάσματα 7,5 δισεκατομμύρια ευρώ πάνω από τους στόχους. Ορίστε ο πίνακας με τα πρωτογενή πλεονάσματα της τριετίας και τα περισσεύματα. [[Στο σημείο αυτό ο Βουλευτής κ. Γιάννης Κουτσούκος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Αυτά, κυρίες και κύριοι συνάδελφοι, ήταν αποτέλεσμα αυτής της άδικης πολιτικής περικοπών και φόρων, όπως σας είπα νωρίτερα. Εάν συνεκτιμήσουμε δε το γεγονός ότι την ίδια περίοδο για την οποία μιλάμε η χώρα είχε απώλεια του προσδοκώμενου ΑΕΠ κατά 19 δισεκατομμύρια ευρώ περίπου, αποδεικνύεται του λόγου το αληθές, δηλαδή με μειωμένο ΑΕΠ είχαμε παραπάνω πλεονάσματα. Ορίστε και ο πίνακας - τον καταθέτω και αυτόν στα πρακτικά - της απώλειας στο ΑΕΠ αυτήν την τριετία, κυρίες και κύριοι συνάδελφοι. [[Στο σημείο αυτό ο Βουλευτής κ. Γιάννης Κουτσούκος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Είναι φανερό ότι με βάση τους ρυθμούς ανάπτυξης - όπως είπα νωρίτερα - και το ύψος των πρωτογενών πλεονασμάτων, έχει καταρρεύσει το δικό σας πολιτικό αφήγημα. Αφήστε τι λέγαμε εμείς. Εσείς, όταν ψηφίσατε το τρίτο μνημόνιο, μας λέγατε ότι θα πάμε σε μια ήπια δημοσιονομική προσαρμογή και ότι θα έχουμε έναν δημοσιονομικό χώρο για να ασκήσουμε αναπτυξιακή και κοινωνική πολιτική. Και όχι μόνο δεν κάνατε αυτά που κατηγορούσατε εμάς, αλλά πολύ χειρότερα πράγματα. Διότι, εσείς με μείον 0,2% ανάπτυξη το 2016 είχατε 6,5 δισεκατομμύρια ευρώ πρωτογενές πλεόνασμα ή 3,8% του ΑΕΠ και το 2017, τώρα που συζητάμε με ανάπτυξη η οποία τρέχει 1,6% - όπως λέτε, αλλά θα πάει πολύ παρακάτω - , θα έχουμε πλεόνασμα 4,3 δισεκατομμύρια ευρώ. Το 2018, με προϋπολογισμό που προβλέπει ανάπτυξη 2,5%, λέτε ότι θα πάμε σε 7 δισεκατομμύρια ευρώ πλεονάσματα. Κυρίες και κύριοι συνάδελφοι, το αποτέλεσμα αυτής της πολιτικής είναι πάρα πολύ καθαρό: Βυθίσατε τη χώρα στην ύφεση. Διότι εάν πιστέψουμε τους διεθνείς οργανισμούς - που εσείς τώρα τελευταία λέτε ότι τους πιστεύετε, ενώ εμείς τους πιστεύουμε στις εκτιμήσεις τους - το 2015 θα είχαμε ανάπτυξη 2,9%, το 2016 θα είχαμε ανάπτυξη 3,7%, το 2017 θα είχαμε ανάπτυξη 3,5%, το 2018 θα είχαμε ανάπτυξη 3% και κάτι κ.ο.κ. Κυρίες και κύριοι συνάδελφοι, αυτή η απώλεια του προσδοκώμενου ΑΕΠ είναι ίση με τα υπερβολικά πρωτογενή πλεονάσματα της ίδιας περιόδου. Να σκεφτούμε την αντιστοιχία των μεγεθών, ως τα μέτρα και οι περικοπές από τη μια μεριά, τα πρωτογενή πλεονάσματα που - όπως είπα - έφτασαν 18 δισεκατομμύρια ευρώ και την απώλεια του ΑΕΠ και να τα συγκρίνουμε αυτά με το μέρισμα του 2016 και του 2017. Έτσι αποδεικνύεται πως ο ισχυρισμός ότι παίρνετε δέκα και μοιράζετε ένα ως αντίδωρο είναι λίαν επιεικής για την πολιτική σας. Σε αυτήν την ίδια φοροκεντρική πολιτική, κυρίες και κύριοι συνάδελφοι, που πλήττει την ανάπτυξη, επικεντρώνεται και ο προϋπολογισμός του 2018 που συζητάμε. Ένα σημείο που θέλω να τονίσω, γιατί μπορεί να διέλαθε την προσοχή σας, είναι το εξής: Όπως προκύπτει από τα στοιχεία της εκτέλεσης του προϋπολογισμού του 2017, αυτή η φορολογική πολιτική οδηγεί σε φορολογική κόπωση, όπως αποδεικνύεται, από τη μείωση του ρυθμού αύξησης του φόρου εισοδήματος. Αν δούμε, δηλαδή, τον προϋπολογισμό του 2017, θα δούμε ότι τα έσοδα θα είναι μειωμένα κατά 2,3 δισεκατομμύρια ευρώ έναντι της πρόβλεψης, που σε ένα μεγάλο βαθμό οφείλεται στην κατά 996 εκατομμύρια ευρώ μειωμένη απόδοση του φόρου εισοδήματος, και η παρέκκλιση από τους στόχους θα ήταν πολύ μεγαλύτερη εάν δεν είχαμε αύξηση των έμμεσων φόρων κατά 474 εκατομμύρια ευρώ. Και βεβαίως το 2017 οι δαπάνες θα έχουν μια σχετική αύξηση. Με βάση τα έσοδα και τα έξοδα του 2017, το πρωτογενές πλεόνασμα θα ήταν 1,3 δισεκατομμύρια ή 0,8% εάν, κυρίες και κύριοι συνάδελφοι, δεν είχε μεσολαβήσει το υπερβολικό πλεόνασμα των ταξινομημένων φορέων της γενικής Κυβέρνησης, όπου ω του θαύματος το έλλειμμα των φορέων της κοινωνικής ασφάλισης έγινε πλεόνασμα κατά 1 δισεκατομμύριο χάρη στις περικοπές του νόμου Κατρούγκαλου, στο ότι δεν έχετε δώσει τις συντάξεις, στο ότι αυξήσατε τις εισφορές στους ελεύθερους επαγγελματίες. Σημειώνουμε ότι για την ορθή εκτίμηση του αποτελέσματος του 2017 πρέπει να λάβετε υπόψη ότι αυτός ο προϋπολογισμός είχε ενσωματώσει μέτρα 3,1 δισεκατομμύρια στα έσοδα, από τα οποία τα 2,5 δισεκατομμύρια ήταν νέοι φόροι και 1,8 δισεκατομμύρια περικοπές στις κοινωνικές δαπάνες. Ερχόμαστε τώρα στις προβλέψεις του 2018. Η εισηγητική έκθεση προβλέπει ρυθμό ανάπτυξης 2,5% του ΑΕΠ. Το δημοσιονομικό συμβούλιο επισημαίνει ότι οι προβλέψεις για τον ρυθμό ανάπτυξης είναι πολύ αισιόδοξες και τον θέτει υπό πολλές αιρέσεις. Την ίδια εκτίμηση κάνει και το Γραφείο Προϋπολογισμού της Βουλής μιλώντας για ένα πολύ επικίνδυνο μείγμα, για μια άδικη και φοροκεντρική πολιτική. Και επειδή εσείς κάθε φορά είστε έτοιμοι να μας κατακεραυνώσετε όταν αμφισβητούμε τις προθέσεις σας ή αυτά που γράφετε στις εισηγητικές εκθέσεις, δεν έχουμε παρά να σας παραπέμψουμε στα δικά σας κείμενα, στις δικές σας, δηλαδή, εισηγητικές εκθέσεις και του 2016 και του 2017: Το 2016 προβλέπατε ότι θα έχουμε ανάπτυξη και είχαμε ύφεση. Το 2017 που τρέχει, όπως είπα νωρίτερα, προβλέπατε αύξηση του ΑΕΠ κατά 2,7% προσγειωθήκατε στο 1,6%. Το τρίτο τρίμηνο πήγε με 1,3% όπως λέει η ΕΛΣΤΑΤ, ο ΟΟΣΑ λέει ότι θα πάμε στο 1,4%, άρα θα πάμε περίπου στο 1,5%. Κατά συνέπεια, κυρίες και κύριοι συνάδελφοι, αυτή η απώλεια 2 δισεκατομμυρίων από το ΑΕΠ που εσείς είχατε σχεδιάσει και είχατε προγραμματίσει, προφανώς επιβαρύνει την επίτευξη των στόχων και για τον χρόνο που μας έρχεται, για το 2018. Δεν έχετε παρά να δείτε την πρόβλεψή σας για τον σχηματισμό του ακαθάριστου παγίου κεφαλαίου που ήταν περίπου στο μισό απ' ό,τι προβλέψατε. Είχατε προβλέψει 9,1% και η εκτίμηση είναι ότι θα πάει γύρω στο 5%. Άρα, λοιπόν, έχετε πέσει έξω όλες τις προηγούμενες χρονιές. Πώς είναι βέβαιον ότι τώρα θα πάτε καλύτερα; Και πέσατε έξω, κυρίες και κύριοι συνάδελφοι, όταν ήταν πολύ ευνοϊκό το διεθνές περιβάλλον, με ανάπτυξη σε όλες τις χώρες της Ευρωπαϊκής Ένωσης, με μείον τις τιμές του πετρελαίου, ενώ τώρα φαίνεται ότι περνάμε σε μια άλλη φάση, που έρχονται πιο δύσκολες διεθνείς συνθήκες. Άρα, αυτό ισχυροποιεί τα επιχειρήματα της αμφισβήτησης για την επίτευξη των στόχων. Εμείς βέβαια, κυρίες και κύριοι συνάδελφοι, μπορούμε αναλυτικά να τοποθετηθούμε και να πούμε γιατί αμφισβητούμε αυτούς τους στόχους. Και δεν έχω παρά να αναφερθώ στα δικά σας κείμενα, όπου στην εισηγητική έκθεση αναφέρεστε στο γεγονός ότι το ισοζύγιο των αγαθών παρουσίασε αρνητικά μεγέθη. Ήταν θετικό το ισοζύγιο των υπηρεσιών, αλλά όχι όσο θα έπρεπε με βάση, ιδίως, την εξέλιξη ορισμένων μεγεθών που αφορούν, παραδείγματος χάριν, την είσοδο των τουριστών. Αναφέρεστε, κυρίες και κύριοι συνάδελφοι, στον προϋπολογισμό σας στο γεγονός ότι δώσατε 4,2 δισεκατομμύρια για να εξοφλήσετε ληξιπρόθεσμες υποχρεώσεις του δημοσίου. Μπράβο! Καλά κάνατε! Όμως, τα ληξιπρόθεσμα παραμένουν στα 4,5 δισεκατομμύρια και αυτά είναι έσοδα που αφαιρούνται από την πραγματική οικονομία. Λείπουν, δηλαδή, από μικρομεσαίους επαγγελματίες και δεν τους επιτρέπουν να ασκήσουν την επαγγελματική τους δραστηριότητα. Προσβλέπετε στη συμβολή του ΕΣΠΑ για την ανάπτυξη. Ναι, αλλά δεν έχει ξεκινήσει κανένα έργο από αυτά για τα οποία λέτε ότι θα ετοιμάσετε τους φακέλους. Ό,τι έργο γίνεται, έχει να κάνει με το προηγούμενο ΕΣΠΑ. Το πρόβλημα της ρευστότητας παραμένει. Το πρόβλημα των capital controls, επίσης. Ο κ. Τσίπρας μας έλεγε όταν ψηφίζατε το τέταρτο μνημόνιο ότι είναι το εισιτήριο για την ποσοτική χαλάρωση. Τώρα δεν τον νοιάζει η ποσοτική χαλάρωση τον κ. Τσίπρα; Επίσης, θέλω να δείτε πώς πάει η εξέλιξη του λεγόμενου εξωδικαστικού συμβιβασμού για τα κόκκινα δάνεια. Ενώ η χώρα έχει αναλάβει δεσμεύσεις, αυτή η υπόθεση δεν πάει καθόλου καλά και ξέρουμε όλοι ότι το τραπεζικό σύστημα κάθεται επάνω σε αυτήν τη νάρκη των κόκκινων δανείων. Υποχώρησε, επίσης, η ανταγωνιστικότητα της χώρας από την ογδοηκοστή πρώτη θέση στην ογδοηκοστή έβδομη, με βάση την έκθεση του Παγκόσμιου Οικονομικού Φόρουμ. Οι επιτυχίες σας για τη μείωση της ανεργίας, κυρίες και κύριοι συνάδελφοι, βασίζονται κυρίως στην αύξηση της μερικής απασχόλησης, που ξέρουμε ότι δεν δίνει ποιοτικές σχέσεις εργασίας, δεν δίνει έσοδα, φόρους και ασφαλιστικές εισφορές. Νομίζω ότι κανένας μας δεν πρέπει να είναι υπερήφανος που πάνω από πεντακόσιες χιλιάδες εργαζόμενοι αμείβονται με 300 ευρώ τον μήνα. Για να δούμε αυτό που έλεγα νωρίτερα, το πώς έρχεται η φορολογική κόπωση, πρέπει να δούμε την εξέλιξη των ληξιπρόθεσμων οφειλών των ιδιωτών προς το δημόσιο που φτάνει, κυρίες και κύριοι συνάδελφοι, στα 100 δισεκατομμύρια στο τέλος του χρόνου, χωρίς να προσθέσω και τα 30 δισεκατομμύρια προς τα ασφαλιστικά ταμεία. Όμως, επειδή αυτά τα νούμερα μπορεί να μην λένε τίποτα, θέλω να σας θυμίσω ότι τον Σεπτέμβριο μήνα είχαμε τετρακόσιες δέκα χιλιάδες συμπολίτες μας οι οποίοι μπήκαν στον κατάλογο των ληξιπρόθεσμων, δεν μπόρεσαν δηλαδή να ανταποκριθούν στις υποχρεώσεις τους. Τελικά έχουν φτάσει να είναι πάνω από τέσσερα εκατομμύρια διακόσιες χιλιάδες οι συμπολίτες μας, που δεν μπορούν να έχουν φορολογική ενημερότητα, γιατί δεν εξυπηρετούν τις υποχρεώσεις τους. Με αυτά τα δεδομένα προφανώς δεν μπορούμε να μιλάμε για ρυθμούς ανάπτυξης με βάση τους στόχους σας. Θέλω να προσθέσω ακόμα ότι η επιλογή σας να κρατήσετε πάρα πολύ χαμηλά το Πρόγραμμα Δημοσίων Επενδύσεων, δηλαδή στο ύψος των προηγούμενων, σηματοδοτεί μια πολιτική ύφεσης, καθώς η δημόσια κατανάλωση ουσιαστικά θα είναι μηδενική. Συμπερασματικά θα ήθελα να πω ότι μια λογική «φτωχαίνουμε τον κόσμο και στο τέλος δίνουμε ένα αντίδωρο» είναι αντίστροφη με αυτό που λέμε εμείς και που πρέπει να κάνουμε, ότι πρέπει να δημιουργήσουμε τις συνθήκες για να αυξηθεί το ΑΕΠ, να δώσουμε δουλειές και οι δουλειές να δώσουν εισοδήματα και φορολογικά έσοδα. Γι' αυτό, λοιπόν, κάνουμε κριτική στους προηγούμενους προϋπολογισμούς και με βάση αυτό ερχόμαστε τώρα στον προϋπολογισμό του 2018, να δούμε από πού προέρχονται τα 1,8 δισεκατομμύρια φορολογικά έσοδα. Σας είπα νωρίτερα και κατέθεσα τον πίνακα, με τους νέους φόρους και τις περικοπές. Οι άμεσοι φόροι, κυρίες και κύριοι συνάδελφοι, θα είναι αυξημένοι κατά 478 εκατομμύρια. Αυτή η αύξηση προέρχεται, κατά κύριο λόγο, από τον φόρο εισοδήματος φυσικών προσώπων, που θα αυξηθεί κατά 456 εκατομμύρια ενώ αυξημένοι είναι οι φόροι κατανάλωσης κατά 431 εκατομμύρια. - Η επίτευξη αυτών των στόχων, κυρίες και κύριοι συνάδελφοι, θα γίνει με ορισμένα από αυτά τα μέτρα που ανέφερα νωρίτερα. Σταχυολογώ χαρακτηριστικά: την κατάργηση της έκπτωσης του 15% στην εκκαθάριση των φορολογικών δηλώσεων των μισθωτών και των συνταξιούχων λόγω της προκαταβολής του φόρου, την κατάργηση του φόρου στις ιατρικές δαπάνες, την κατάργηση του μειωμένου ΦΠΑ στα τριάντα δύο νησιά του Αιγαίου, για τα οποία καταθέσαμε πρόταση νόμου να παραταθεί μέχρι το τέλος του 2018, τη νέα περικοπή του ΕΚΑΣ, τη μείωση της επιδότησης στο πετρέλαιο θέρμανσης, την περικοπή των επιδομάτων των απροστάτευτων τέκνων. Ο προϋπολογισμός του 2018, βεβαίως, έχει και μείωση δαπανών και η μείωση αυτή των δαπανών αφορά κυρίως τις κοινωνικές δαπάνες και πρώτα - πρώτα τις μεταβιβαστικές πληρωμές, οι οποίες είναι μειωμένες κατά δύο δισεκατομμύρια. Συγκεκριμένα, έχουμε μειωμένες πρωτογενής δαπάνες κατά 1,2 δισεκατομμύριο και ενώ το Πρόγραμμα Δημοσίων Επενδύσεων, όπως σας είπα νωρίτερα, παραμένει στα ίδια. Η δαπάνη για περίθαλψη, ασφάλιση και κοινωνική προστασία ανέρχεται στα 19,4 δισεκατομμύρια, μειωμένη κατά ενάμισι δισεκατομμύριο, παρακαλώ. Μειωμένες, επίσης, είναι και κατά 840 εκατομμύρια ορισμένες λειτουργικές δαπάνες. Σημασία έχει να δούμε την ανάλυση των δαπανών, ανά μείζονα κατηγορία, από την οποίαν ανάλυση προκύπτει ότι οι μεταβιβαστικές πληρωμές θα είναι μειωμένες κατά δύο δισεκατομμύρια, μεταξύ των οποίων μειωμένες εμφανίζονται οι δαπάνες στο Υπουργείο Υγείας κατά 532 εκατομμύρια, στον ΕΟΠΥΥ κατά 214 εκατομμύρια, στα νοσοκομεία κατά 373 εκατομμύρια. Επίσης, μειωμένες είναι οι δαπάνες σε ορισμένα κρίσιμα, για την παραγωγική ανασυγκρότηση της χώρας και την ανάπτυξη, Υπουργεία, όπως είναι το Υπουργείο Υποδομών με μείον 129 εκατομμύρια και το Υπουργείο Αγροτικής Ανάπτυξης με μείον 225 εκατομμύρια. Προφανώς αυτές οι περικοπές θα χτυπήσουν τους πλέον ευάλωτους και φτωχούς συμπολίτες μας. Κυρίες και κύριοι συνάδελφοι, έχετε συνειδητοποιήσει ότι θα κόψετε το ΕΚΑΣ από χιλιάδες συνταξιούχους και θα το καταντήσετε φιλοδώρημα των 35 ευρώ για όσους παραμείνουν στο σύστημα, γιατί οι υπόλοιποι θα πάνε στο μηδέν; Έχετε συνειδητοποιήσει ότι θα κόψετε το επίδομα που είχαμε νομοθετήσει γι' αυτούς τους φτωχούς που πάνε τα παιδιά τους στο σχολείο; Έχετε συνειδητοποιήσει ότι τα βάλατε με τις χήρες και τα ορφανά; Κυρίες και κύριοι συνάδελφοι, αυτά είναι καινούργια και παλιά μέτρα που συμπεριλαμβάνονται στον προϋπολογισμό. Και βεβαίως, θέλω να κάνω εδώ και την ίδια παρατήρηση που έκανα για τον προϋπολογισμό του 2017, ότι το πρωτογενές πλεόνασμα, που προβλέπεται για το 2018 στηρίζεται κατά μεγάλο μέρος στις λεγόμενες «άσπρες τρύπες». Δηλαδή το μισό πλεόνασμα θα προέλθει από τις ταξινομημένες ΔΕΚΟ, τα νομικά πρόσωπα και τους φορείς κοινωνικής ασφάλισης. Νοικοκύρεμα; Μακάρι. Μαζί σας είμαστε, γιατί θυμόμαστε πώς ξεσηκωθήκατε όταν ψηφίσαμε τη συνταγογράφηση και την περικοπή της δαπάνης για τα φάρμακα. Όμως, αντί για νοικοκύρεμα νομίζω ότι έχει πέσει ένα γενικότερο ψαλίδι. Κυρίες και κύριοι συνάδελφοι, αυτά που σας είπα νωρίτερα για το ότι ο προϋπολογισμός, ο τακτικός προϋπολογισμός του κράτους έχει μικρά πρωτογενή πλεονάσματα, αποδεικνύει ότι μια συζήτηση που γίνεται μεταξύ Νέας Δημοκρατίας και ΣΥΡΙΖΑ - πόσους φόρους θα κόψουμε, ποιες δαπάνες και ούτω καθ' εξής - έχει πεπερασμένα όρια. Δεν υπάρχουν περιθώρια πλέον. Και νομίζω ότι εκείνο που έχει σημασία σε αυτήν τη συζήτηση είναι να αναδείξουμε όχι μόνο πώς αυξήσατε τους φόρους, αλλά και πώς τους κατανέμετε. Θα σας καταθέσω στα Πρακτικά αυτόν τον πίνακα, που δείχνει πώς από το 2014 που η σχέση έμμεσης προς άμεση φορολογία ήταν 1,15 θα πάει με την πολιτική σας στο 1,32. Είναι γνωστό, απ' όλους όσοι ξέρουν στοιχειώδη οικονομικά, ότι οι άμεσοι φόροι πληρώνονται, κυρίες και κύριοι, από τη λαϊκή κατανάλωση. Καταθέτω αυτόν τον πίνακα. [[Στο σημείο αυτό ο Βουλευτής κ. Γιάννης Κουτσούκος καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Και το πιο σπουδαίο είναι ότι σε αυτούς που δίνετε το κοινωνικό μέρισμα θα τους το πάρετε μέσα από την άμεση φορολογία, γιατί πάνε στην κατανάλωση αυτά, όπως είναι γνωστό, δεν πάνε στην αποταμίευση.
Κύριε συνάδελφε, έχετε δύο λεπτά παρακαλώ.
Ναι, κύριε Πρόεδρε. Επίσης, καταθέτω δύο ακόμα πίνακες, που δείχνουν ότι είχαμε μια αλματώδη αύξηση των φορολογικών εσόδων από το 2015 μέχρι το 2018 και είχαμε και μια άδικη κατανομή των ίδιων φορολογικών εσόδων. [[Στο σημείο αυτό ο Βουλευτής κ. Γιάννης Κουτσούκος καταθέτει για τα Πρακτικά τους προαναφερθέντες πίνακες, οι οποίοι βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Και όταν σας λέμε για την υπερφορολόγηση, μας λέτε ότι αυτά είναι από την πάταξη της φοροδιαφυγής. Λοιπόν, κυρίες και κύριοι συνάδελφοι, η ΑΔΑΕ επισημαίνει ότι από τα 435 εκατομμύρια, που βεβαιώθηκαν από δασμούς και φόρους κατά του λαθρεμπορίου, εισπράξατε μόνο 10,5 εκατομμύρια και ό,τι από τις περίφημες λίστες και τις offshore από τα 555 δισεκατομμύρια που βεβαιώσατε το 2016 και το πρώτο εξάμηνο του 2017, θα εισπράξετε μόνο 80 εκατομμύρια, δηλαδή 14,5%. Αυτή είναι λοιπόν η εισφορά σας στην πάταξη της φοροδιαφυγής. Και βεβαίως, να πω δυο λέξεις για το μεγάλο θέμα, που αφορά το χρέος. Μνημονεύει η εισηγητική έκθεση το τρισκατάρατο PSI με τον πίνακα, που δείχνει ότι η εξυπηρέτηση του χρέους από 12 δισεκατομμύρια έφτασε να είναι περίπου στα μισά. Και χαιρετίζουμε την ανταλλαγή των ομολόγων που κάνατε με πάρα πολλή καθυστέρηση. Αν τα είχατε κάνει νωρίτερα αυτά, θα είχαμε γλιτώσει πολλά από τα δεινά. Τελειώνω, κυρίες και κύριοι συνάδελφοι, για να είμαι και εγώ στον χρόνο των προηγούμενων ομιλητών, για την ισότητα των όπλων. Το συμπέρασμά μας είναι ότι ο προϋπολογισμός έχει δύο βασικά χαρακτηριστικά. Το πρώτο είναι το αυτοδιαψευδόμενο αφήγημα της εξόδου από τα μνημόνια και το δεύτερο είναι η σκληρή πραγματικότητα της διαρκούς λιτότητας με φόρους και περικοπές. Επιβεβαιώνεται από την παράθεση των μεγεθών, δημοσιονομικών και μακροοικονομικών, και παρά τη σχετική βελτίωση ορισμένων ότι τα αδιέξοδα παραμένουν και επαναλαμβάνονται. Η αντικατάσταση, κυρίες και κύριοι συνάδελφοι της Κυβέρνησης, του Λιαργκόβα, δεν αλλάζει τη σκληρή πραγματικότητα. Ο Λιαργκόβας και ο κάθε Λιαργκόβας την καταγράφει. Αλλάξτε τον όσες φορές θέλετε, την πραγματικότητα δεν μπορείτε να την αλλάξετε, δυστυχώς, με αυτήν την πολιτική. Άρα, δεν βγαίνουμε από τα μνημόνια και την κρίση. Το αφήγημα της εξόδου δεν οδηγεί σε μια σταθερή και ασφαλή πορεία της χώρας. Αρκεί μονάχα να σκεφτούμε αυτό που σας είπα νωρίτερα: από μία υπερφορολογημένη οικονομία τα επόμενα χρόνια θα έχουμε πλεονάσματα που είναι πολύ μεγαλύτερα από το ΑΕΠ που προσδοκούμε. Κατά συνέπεια, κυρίες και κύριοι συνάδελφοι, εμείς πιστεύουμε ότι ασκήσατε μια πολιτική, που εξανέμισε τους κόπους και τις θυσίες του ελληνικού λαού για να αντιμετωπίσει τα υπερβολικά ελλείμματα των 35 δισεκατομμυρίων της περιόδου 2004-2009. Και το κόστος αυτό έχει καταγραφεί πολλαπλώς. Δεν χρειάζεται να το επαναλάβω. Το κόστος αυτό στο κοινωνικό επίπεδο είναι πολύ μεγαλύτερο. Δεν υπάρχει κινητήρια δύναμη για τις δυνάμεις της παραγωγής και τις υγιείς δυνάμεις της δημιουργίας. Έχετε απωλέσει και το πλεονέκτημα «πρώτη φορά αριστερά» με όσα έχετε κάνει. Και, βεβαίως, το αυτοδιαψευδόμενο αφήγημα της εξόδου υπονομεύει, με τα πρωτογενή πλεονάσματα, την ίδια την έξοδο, αν λάβουμε υπ' όψιν ότι τα επόμενα χρόνια θα έχουμε αυξημένο κόστος εξυπηρέτησης του δημόσιου χρέους. Κατά συνέπεια, κυρίες και κύριοι συνάδελφοι, εμείς λέμε ότι χρειάζεται αλλαγή πολιτικής. Χρειάζεται ένα διαφορετικό σχέδιο, που θα στηρίζεται στην εθνική συνεννόηση και την κοινωνική συναίνεση, γιατί τότε μόνο μπορεί να επιτευχθεί η κινητοποίηση των παραγωγικών δυνάμεων και να επιτευχθούν στόχοι για μικρότερα πλεονάσματα και ρύθμιση του χρέους τώρα. Η παραγωγική ανασυγκρότηση, οι αναγκαίες μεταρρυθμίσεις, η σταθερότητα, το επενδυτικό και φορολογικό πλαίσιο, η αξιοποίηση της δημόσιας περιουσίας είναι βασικά στοιχεία αυτού του σχεδίου, που εμείς το έχουμε ονομάσει «σχέδιο Ελλάδα». Ένα τέτοιο πολιτικό σχέδιο δεν μπορεί να ευοδωθεί παρά μόνο με αλλαγή των πολιτικών συσχετισμών, που θα ανατρέψουν το σημερινό δίπολο, από τη μια μεριά αποτυχημένη και ψευδεπίγραφη Αριστερά, που καλύπτει με τον λαϊκισμό της σκληρές νεοφιλελεύθερες πολιτικές και, από την άλλη, η συντηρητική Νέα Δημοκρατία, που θεωρεί τις κοινωνικές ανισότητες ως φυσικό φαινόμενο. Χρειάζεται, λοιπόν, ένα μεγάλο κίνημα αλλαγής, που θα ενώσει όλες τις δυνάμεις, από το προοδευτικό κέντρο, τη σοσιαλδημοκρατία, την ανανεωτική Αριστερά και την οικολογία, σε μια μεγάλη δύναμη ανατροπής. Εμείς τολμήσαμε. Ξεκινήσαμε. Αγκάλιασαν αυτό το εγχείρημα διακόσιοι δέκα χιλιάδες πολίτες. Προχωράμε μπροστά με τη Φώφη Γεννηματά και εμάς όλους, γιατί πιστεύουμε ότι οι Έλληνες αξίζουν κάτι καλύτερο. Σας ευχαριστώ.
Ευχαριστούμε πολύ, κύριε συνάδελφε. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα τέσσερις μαθητές και μαθήτριες και τέσσερις εκπαιδευτικοί συνοδοί τους από το 2ο Γυμνάσιο Κοζάνης. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Θα ήθελα να κάνω μία ακόμα ανακοίνωση. Οι Υπουργοί Περιβάλλοντος και Ενέργειας, Εσωτερικών, Οικονομίας και Ανάπτυξης, Εργασίας, Κοινωνικής Ασφάλισης και Κοινωνικής Αλληλεγγύης, Οικονομικών, Υποδομών και Μεταφορών, Ναυτιλίας και Νησιωτικής Πολιτικής, οι Αναπληρωτές Υπουργοί Οικονομίας και Ανάπτυξης, Εργασίας, Κοινωνικής Ασφάλισης και Κοινωνικής Αλληλεγγύης, Περιβάλλοντος και Ενέργειας, καθώς και η Υφυπουργός Οικονομικών κατέθεσαν στις 11-12-2017 σχέδιο νόμου: «Ενεργειακές Κοινότητες και άλλες διατάξεις». Παραπέμπεται στην αρμόδια Διαρκή Επιτροπή. Τον λόγο έχει ο κ. Παναγιώταρος εκ μέρους της Χρυσής Αυγής.
Ευχαριστώ, κύριε Πρόεδρε. Κατ' αρχάς, πριν ξεκινήσω, δεν μπορώ να μην σχολιάσω τα όσα είπε ο κ. Δένδιας σχετικά με τις παρεμβάσεις στη δικαιοσύνη. Είναι σαν κάποιος τοκογλύφος να μιλάει για δίκαιο δανεισμό. Αυτό είναι το ζητούμενο στο συγκεκριμένο θέμα. Ακούγοντας τον εισηγητή του ΣΥΡΙΖΑ σχετικά με τον προϋπολογισμό του 2018 αρχίζουμε να κατανοούμε πλήρως την εμμονή τους με τη μονιμοποίηση της κάνναβης ή με την παρατεταμένη ενασχόλησή τους εσχάτως με βλήματα ή με τα UFO. Φέρατε έναν προϋπολογισμό, κύριοι της συγκυβέρνησης ΣΥΡΙΖΑ - ΑΝΕΛ, μνημονιακότερο όλων, αντιαναπτυξιακό, εθνοκτόνο, καταστροφικό απ' όλες τις απόψεις, «copy - paste» των προηγούμενων μνημονιακών προϋπολογισμών, αλλά σε πολύ χειρότερη μορφή. Πρόκειται για έναν προϋπολογισμό ακραίας λιτότητας για όγδοο συνεχές έτος, ο οποίος, μάλιστα, όπως ακούσαμε και από τον εισηγητή του ΣΥΡΙΖΑ, περιλαμβάνει και πολλές υπεραισιόδοξες προβλέψεις. Πρόκειται για προβλέψεις σχετικά με την αύξηση της ιδιωτικής κατανάλωσης, ενώ πέρυσι είχατε διαψευστεί για μία ακόμα φορά, και προβλέψεις για αύξηση στις επενδύσεις. Μάλιστα, ενώ είχατε προϋπολογίσει για το 2018 μεγαλύτερο ρυθμό ανάπτυξης για την οικονομία, στο τέλος κάθε χρόνου διαψεύδεστε πανηγυρικά. Περιλαμβάνει προβλέψεις όπου οι μελέτες του ΙΟΒΕ, της Ένωσης Τραπεζών, του Ινστιτούτου Εργασίας της ΓΣΣΕ, όλης της γκάμας δηλαδή της παραγωγικής διαδικασίας, επισημαίνουν το τέλμα στο οποίο έχει βρεθεί η ελληνική οικονομία. Ακόμα και η Παγκόσμια Τράπεζα περιγράφει ως «χάρτινο πύργο» το επενδυτικό αφήγημα της Κυβέρνησής σας. Φέτος, αναμένεται - με πολλά ερωτηματικά - να εισπραχθούν συνολικά 1,6 δισεκατομμύρια ευρώ από τις ιδιωτικοποιήσεις. Όπως έχει αποδειχθεί, κάθε χρόνο πέφτετε έξω σε σχέση με τα όσα είχατε προϋπολογίσει, ενώ την ίδια ώρα το ΤΑΙΠΕΔ χρεώνει το ελληνικό κράτος, τους Έλληνες φορολογούμενους πολίτες, με δεκάδες εκατομμύρια ευρώ από μισθοδοσίες, μπόνους, ασχέτως αν δεν έχουν καταφέρει τίποτα γι' αυτό για το οποίο έχει ιδρυθεί. Και παρατηρούμε το εξής οξύμωρο. Όλοι οι δείκτες οι οποίοι σχετίζονται με ανάπτυξη να βρίσκονται σε απόλυτη αντίθεση με τα πρωτογενή πλεονάσματα, όλοι οι δείκτες να καταρρέουν, ενώ τα πρωτογενή πλεονάσματα, που κάποτε ήταν το κόκκινο πανί και για εσάς, να ανεβαίνουν και φέτος να έχετε προϋπολογίσει το δολοφονικό 3,5%. Ακούμε την Κριστίν Λαγκάρντ από τη μία να λέει ότι χρειάζεται αναδιάρθρωση του χρέους, σε αντίθεση με κάποιους Γερμανούς οικονομολόγους, οι οποίοι λένε «μα, αφού καταφέρνετε πρωτογενή πλεονάσματα της τάξης του 3,5%, γιατί ζητάτε αναδιάρθρωση του χρέους;». Φυσικά, ούτε λόγος για κούρεμα. Διότι αναδιάρθρωση δεν σημαίνει ότι θα μας χαρίσουν κάτι, αλλά ότι θα επιμηκύνουν στο διηνεκές και ότι θα πληρώνει ο ελληνικός λαός, γενιές και γενιές, αυτά τα οποία δεν θα έπρεπε να πληρώνει. Είναι ένα πρωτογενές πλεόνασμα το οποίο οφείλεται σε μία ακραία, αρρωστημένη υπερφορολόγηση των Ελλήνων πολιτών, στις κατασχέσεις των περιουσιακών στοιχείων, οι οποίες έχουν ξεκινήσει μαζικά και δεν εξαιρούν ούτε πρώτες κατοικίες, ούτε μικρές, ούτε μεγάλες, ούτε τίποτα απολύτως, ασχέτως του νέου αφηγήματός σας περί «προστασίας των λαϊκών κατοικιών», ενώ κάποτε λέγατε «κανένα σπίτι στα χέρια τραπεζίτη». Επίσης, το πρωτογενές πλεόνασμα οφείλεται στη στάση πληρωμών προς τον ιδιωτικό τομέα, τον οποίο έχετε καταστρέψει ολοσχερώς με αυτές τις πρακτικές σας, για τους ελεύθερους επαγγελματίες, τους βιοτέχνες και αυτό ίσως είναι το μεγαλύτερο εμπόδιο στην όποια προσπάθεια ανάπτυξης και επανεκκίνησης της οικονομίας. Επίσης, φέτος βλέπουμε ότι έχετε προϋπολογίσει τα φορολογικά έσοδα να προέρχονται κατά 52,2% από τους έμμεσους φόρους - οι πλέον άδικοι φόροι που υπάρχουν σε παγκόσμιο επίπεδο, τους οποίους κι εσείς καταριόσασταν - δηλαδή, το 14,8% του ΑΕΠ. Μιλάμε για απίστευτα πράγματα. Ακόμα, βλέπουμε κατάργηση της έκπτωσης των ιατρικών δαπανών, ενεργοποίηση του τέλους διανυκτέρευσης σε ενοικιαζόμενα δωμάτια και ξενοδοχεία, κατάργηση της έκπτωσης του ΦΠΑ σε τριάντα δύο νησιά του Αιγαίου. Αυτό είναι ένα πάρα πολύ σημαντικό ζήτημα, σε σχέση και με το δημογραφικό, στο οποίο καταρρέει η πατρίδα μας, στο ασφαλιστικό και σε σχέση με την άμυνα της πατρίδος μας. Γενικότερα, όλες οι μικροοικονομικές και μακροοικονομικές σας μεταβλητές οδηγούνται προς το χειρότερο. Να σας υπενθυμίζουμε, κύριε Υπουργέ, κύριοι των ΣΥΡΙΖΑ και ΑΝΕΛ, τι λέγατε μέχρι το δημοψήφισμα του 2015 και τι λέτε τώρα. Τότε, οι προϋπολογισμοί των προηγουμένων κυβερνήσεων - πανομοιότυποι με τους δικούς σας, απλώς αλλάζουν τα νούμερα, προϋπολογισμοί «copy paste» - ήταν «προδοτικοί» όπως λέγατε - δικές σας φράσεις - και οι φέροντες και συντάκτες τους ήταν «μειοδότες» και «γερμανοτσολιάδες». Τώρα που εσείς φέρνετε ακριβώς του ίδιους, με πολύ χειρότερα μέτρα, τι είστε, κύριοι των ΣΥΡΙΖΑ και ΑΝΕΛ; Φυσικά, όλα αυτά άλλαξαν, ως δια μαγείας, με αυτή την επική «κωλοτούμπα» - διεθνής ορολογία πλέον - , που μέσα σε μια νύχτα το περήφανο «όχι» του ελληνικού λαού το μετατρέψατε σε «ναι». Σκύψατε το κεφάλι, για να μην πούμε και τι άλλο πράξατε. Ακούγοντας, επίσης, τον εισηγητή του ΣΥΡΙΖΑ, θα νόμιζε κάποιος που δεν έχει γνώση ποιος είναι ο εν λόγω κύριος ότι δεν αναφέρεται στην Ελλάδα και ότι αναφέρεται σε μία χώρα που μόλις έχει βγει από έναν πόλεμο κι έχει ρυθμούς ανάπτυξης υπερβολικά μεγάλους. Κύριε εισηγητά, κύριοι των ΣΥΡΙΖΑ και ΑΝΕΛ, υπήρχε μία έκθεση του Αμερικανού Πρέσβη Πόρτερ το 1947 προς τον Οργανισμό Ηνωμένων Εθνών για την οικονομική κατάσταση της Ελλάδος τότε, που μόλις είχε βγει από τον Β΄ Παγκόσμιο Πόλεμο και ήταν εν μέσω του συμμοριτοπόλεμου. Τα στατιστικά στοιχεία είναι πανομοιότυπα με την κατάσταση, που επικρατεί στην Ελλάδα του 2017. Ξέρετε, τριακόσιες σαράντα χιλιάδες νοικοκυριά δεν έχουν ρεύμα και, απ' ό,τι δείχνουν όλα, αυτά τα νούμερα συνεχώς ανεβαίνουν. Το 35,6% των συμπατριωτών μας ζει σε κατάσταση φτώχειας ή κοινωνικού αποκλεισμού. Το 22,4% αντιμετωπίζει έντονες δυσκολίες για την πληρωμή του ενοικίου, των βασικών λογαριασμών, στερείται θέρμανσης και βασικών προϊόντων διατροφής. Είναι τριτοκοσμικές καταστάσεις σε όλο τους το μεγαλείο. Ουσιαστικά αυτό που αποδεικνύεται από τα προαναφερθέντα στοιχεία της EUROSTAT, με έτος αναφοράς το 2016, είναι ότι το διάστημα 2008-2016 διπλασιάστηκε το ποσοστό των Ελλήνων, που στερούνται στοιχειωδών μέσων διαβίωσης. Όσο και αν προσπαθείτε να χρυσώσετε το χάπι με διάφορες όμορφες ιστορίες τις οποίες λέτε, η πραγματικότητα είναι αμείλικτη. Και το γεγονός ότι ο δείκτης της ανεργίας βελτιώνεται - ο μοναδικός δείκτης ο οποίος βελτιώνεται τον τελευταίο ενάμιση χρόνο - είναι πλασματικό γιατί, όπως όλοι γνωρίζετε, αυτό οφείλεται αποκλειστικά και μόνο στις νέες θέσεις μερικής απασχόλησης. Τα νούμερα είναι συγκλονιστικά: Το 54,4% των νέων θέσεων εργασίας είναι μερικής απασχόλησης και εκ περιτροπής εργασίας και το υπόλοιπο είναι θέσεις, που δημιουργήθηκαν για πλήρη εργασία. Φυσικά μέρα με την ημέρα ο ένας δείκτης αυξάνεται και ο άλλος μειώνεται. Ήσασταν εσείς αυτοί, που στη Θεσσαλονίκη το 2014, στο περίφημο πρόγραμμα, ομιλούσατε για κατώτατο μισθό ή σύνταξη 751 ευρώ και τώρα είστε περήφανοι για τα 360 ευρώ, τα οποία δίνετε σε πάρα πολλούς συμπατριώτες μας. Για να μην σας υπενθυμίσουμε τι λέγατε για τους αυτοκτονούντες και τους ηθικούς αυτουργούς αυτών κ.λπ.. Πλέον αυτήν την συνεχιζόμενη μάστιγα την έχετε κάνει γαργάρα ή κατά το επισημότερο «ποιείτε την νήσσαν» και θέλετε να ξεχάσετε τι λέγατε κατά το παρελθόν. Το brain drain, ένα άλλο έγκλημα εις βάρος της πατρίδας μας, συνεχίζεται με αμείωτους ρυθμούς. Όλες οι χώρες της γης, οι μεγάλες οικονομίες, απολαμβάνουν αυτήν τη στιγμή την ικανότητα των συμπατριωτών μας, νέων ανθρώπων στην πλειοψηφία τους. Πλέον έχουν αγγίξει τις πεντακόσιες χιλιάδες αυτοί οι οποίοι έχουν φύγει από την Ελλάδα. Ενώ το ελληνικό κράτος έχει πληρώσει από 500.000 έως 1 εκατομμύριο ευρώ για κάθε Έλληνα, για να τον σπουδάσει από το δημοτικό μέχρι και να κάνει ένα μεταπτυχιακό, τον παίρνει μια ξένη χώρα απολύτως δωρεάν και εκμεταλλεύεται τα οφέλη του προς όφελος της οικονομίας αυτής της χώρας. Συγχρόνως, αυτό το brain drain μαζί με όλα τα υπόλοιπα είναι μια τεράστια καταστροφή και για το ασφαλιστικό μας σύστημα. Εκτιμήσεις δείχνουν ότι για να αποκατασταθεί η αρνητική γήρανση του πληθυσμού στο ασφαλιστικό, θα πρέπει οι συντάξεις στο άμεσο μέλλον να μειωθούν περαιτέρω 17,5% ίσως και περισσότερο, μελέτη του ομότιμου Καθηγητή Οικονομικών Κοινωνικής Πολιτικής του Παντείου Πανεπιστημίου κ. Ρομπόλη. Στο ήδη λαβωμένο ασφαλιστικό από το PSI, το τζογάρισμα στο χρηματιστήριο και στις «επενδύσεις» στα τοξικά ομόλογα από τις προηγούμενες κυβερνήσεις και η περαιτέρω φυγή του εν δυνάμει ανθρώπινου δυναμικού θα έχουν καταστροφικές συνέπειες στο ασφαλιστικό σύστημα και στην οικονομία γενικότερα. Η συνεχιζόμενη φυγή όσων επιχειρήσεων δεν έχουν κλείσει στο εξωτερικό ή η αλλαγή έδρας τους έχει επίσης ολέθριες συνέπειες για την οικονομία της πατρίδος μας. Ενδεικτικά αναφέρουμε ότι στον Έβρο έκλεισαν το 63% των επιχειρήσεων, στο Κιλκίς το 50%, στη Ροδόπη το 34%, στα Γιάννενα 22% και στην Καστοριά το 21%. Αυτό συμβαίνει διότι λόγω των αδιέξοδων μνημονιακών πολιτικών σας, των προηγούμενων και δικών σας, οι εναπομείνασες επιχειρήσεις δεν μπορούν να ανταπεξέλθουν στην άνευ προηγουμένου φορολογική, ασφαλιστική, γραφειοκρατική λαίλαπα, ενώ οι όποιοι πιθανοί μεμονωμένοι επενδυτές απλά στρέφονται σε άλλες αγορές του εξωτερικού εκεί που το επενδυτικό περιβάλλον είναι φιλικότατο και πολύ προσιτό για μια επένδυση. Για παράδειγμα, από το «World Economic Forum» έχει καταγραφεί μαζική μετανάστευση επιχειρήσεων σε Κύπρο, Βουλγαρία και αλλού. Τα capital controls, τα οποία υποτίθεται ότι θα ήταν ένα προσωρινό μέτρο, καθιερώθηκαν πλέον, όπως και ο οθωμανικής εμπνεύσεως ΕΝΦΙΑ. Είναι δύο βασικότατοι λόγοι για την καταστροφή της μεσαίας τάξης, των μικρομεσαίων επιχειρήσεων και τη φυγή όλων όσων μπορούν να φύγουν. Πάμε στους περίφημους δείκτες ανταγωνιστικότητας της πατρίδας μας, που ακούσαμε διάφορα από τον εισηγητή και τους άλλους ομιλητές της συγκυβέρνησης. Τα πράγματα είναι εξίσου τραγικά και σαν χώρα είμαστε για γέλια και για κλάματα. Στην τελευταία έκθεση του Global Competitiveness Report του «World Economic Forum», η χώρα μας κατατάσσεται στην ογδοηκοστή έβδομη θέση - έπεσε έξι θέσεις - μεταξύ εκατόν τριάντα επτά χωρών. Μας περνάει η Αλβανία, μας περνάει η Τζαμάικα, το Μπουτάν, η Γουατεμάλα και άλλες χώρες, οι οποίες είναι πιο ανταγωνιστικές από την Ελλάδα. Το δημόσιο εισέπραξε 1,3 δισεκατομμύρια ευρώ λιγότερο από φόρους. Η φοροδοτική ικανότητα των Ελλήνων πολιτών έχει πλέον «κλατάρει». Δεν μπορούν να δώσουν άλλο. Έδωσαν ό,τι είχαν και δεν είχαν και χρωστάνε, επίσης, πάρα πολλά. Ο εισηγητής του ΣΥΡΙΖΑ αναφέρθηκε στο κοινωνικό δίκτυ προστασίας και ισχυρίστηκε ότι είναι καλύτερα τα πράγματα. Όμως, στην πραγματικότητα και τα νούμερα, που τόσο πολύ τα χρησιμοποιείτε τα τελευταία δυο χρόνια, δείχνουν ότι το ποσοστό του συνολικού πληθυσμού της πατρίδος μας που κινδυνεύει να είναι κάτω από το όριο της φτώχειας, βρίσκεται στο 35,6%, όπως προείπα. Προς το παρόν σε χειρότερη μοίρα είναι μόνο η Βουλγαρία και η Ρουμανία, τις οποίες πλησιάζουμε με γοργούς ρυθμούς και από ό,τι φαίνεται στους δείκτες του επόμενου έτους, μάλλον θα έχουμε ξεπεράσει κι αυτές τις δυο χώρες. Μάλλον ενδεικτικό για το ενδιαφέρον της Κυβέρνησης είναι ότι οι δαπάνες για την υγεία στον παρόντα προϋπολογισμό προβλέπονται μειωμένες κατά 364 εκατομμύρια ευρώ, σε μια υγεία η οποία ήδη βρίσκεται στο κόκκινο σημείο, ενώ για τα νοσοκομεία θα έχουμε μείον κατά 214 εκατομμύρια ευρώ. Το κοινωνικό προφίλ, για το οποίο τόσο πολύ μιλούσατε, το βλέπουμε με το τι πράττετε για την πρώτη κατοικία. Αλλάζατε το τι λέγατε παλαιότερα, ισχυρίζεστε άλλα, αλλά η αλήθεια είναι μία, ότι πλειστηριάζονται αυτή τη στιγμή τα σπίτια όλων των Ελλήνων και όχι μόνο προς τις τράπεζες, αλλά κυρίως προς το φαύλο, βρώμικο, ανθελληνικό δημόσιο, το οποίο βγάζει σε πλειστηριασμό κατοικίες μικρές των 10.000 ευρώ, 15.000 ευρώ για χρέη προς το δημόσιο πολύ μικρότερα. Για το 2016 έμειναν 13,9 δισεκατομμύρια απλήρωτοι φόροι από τους πολίτες γιατί, όπως είπαμε, δεν έχουν πλέον να πληρώσουν. Οι Έλληνες πολίτες πλέον χρωστάνε περί τα 100 δισεκατομμύρια ευρώ προς το δημόσιο και οπουδήποτε αλλού. Όσον αφορά τις τράπεζες, τις έχει χρυσοπληρώσει ο ελληνικός λαός με εκατοντάδες δισεκατομμύρια ευρώ κρατικών εγγυήσεων μέχρι το 2009 και μετά με τις συνεχείς ανακεφαλαιοποιήσεις, αλλά και με δανεικά γύρω στα 50 δισεκατομμύρια ευρώ από το υστέρημα του ελληνικού λαού, τα οποία δεν μπορούμε να πληρώσουμε και τα πληρώνουν οι Έλληνες πολίτες με πολύ κόπο και με όλα όσα συμβαίνουν. Και όλα αυτά για να χρεοκοπούν και να ξαναχρεοκοπούν οι φαύλες και άθλιες τράπεζες και να κάνουν πάρτι οι πάσης φύσεως τραπεζίτες και τα στελέχη τους, τα οποία φεύγουν από τις τράπεζες, πηγαίνουν σε διάφορους οργανισμούς τώρα, όπως είναι το ΤΑΙΠΕΔ και το ΤΧΣ και αλλού και μετά γυρίζουν ξανά στις επιχειρήσεις τις οποίες ευνοούν στις όποιες ιδιωτικοποιήσεις. Ακούσαμε να ομιλείτε για το επιχειρηματικό πνεύμα και στις διάφορες περιοδείες του Πρωθυπουργού ανά την Ελλάδα σ' αυτά τα περιφερειακά, όπως τα λέει, συνέδρια. Τα είδαμε κι αν αρχίζουμε να απαριθμούμε τις επιχειρήσεις που έχουν κλείσει τα τελευταία έτη, δεν θα μας πάρει ούτε δυο ώρες: καπνοβιομηχανία «ΓΕΩΡΓΙΑΔΗΣ», «ΚΑΤΣΕΛΗΣ», «SPRIDER», «SOFTEX», «ΗΛΕΚΤΡΟΝΙΚΗ ΑΘΗΝΩΝ», «ΑΤΛΑΝΤΙΚ» και πάρα πολλές άλλες, με αποκορύφωμα την «ΠΙΤΣΟΣ», στο πλαίσιο του εξωδικαστικού συμβιβασμού με τη «SIEMENS». Εκεί τα έπαιρναν η Νέα Δημοκρατία και το ΠΑΣΟΚ κατά κύριο λόγο με συγκεκριμένο ποσοστό, αποδεδειγμένα πλέον, αλλά κι αυτό πάτε να το παρακάμψετε. Στον εξωδικαστικό συμβιβασμό έλεγε ότι η «ΠΙΤΣΟΣ» πρέπει να αναβαθμισθεί και να λειτουργήσει. Αντ' αυτού, η «SIEMENS» την πούλησε σε μια άλλη εταιρεία και η άλλη εταιρεία την έκλεισε και την πάει πολύ απλά στην Τουρκία για να κατασκευάζει εκεί τα προϊόντα της. Για τις ανταγωνιστικές χώρες σχετικά με φορολογία, με γραφειοκρατία, με ασφαλιστικές εισφορές, τα πράγματα είναι τραγελαφικά. Επιθυμούμε να προσελκύσουμε επενδυτές, αλλά με το φορολογικό καθεστώς που επικρατεί, δεν μπορούμε να προσελκύσουμε φυσικά απολύτως κανέναν. Υπάρχει και το εξής ανάλγητο, το οποίο συμβαίνει: Όπως προείπαμε, οι Έλληνες πολίτες οφείλουν περί τα 100 δισεκατομμύρια στο ελληνικό δημόσιο, αλλά και το ελληνικό δημόσιο οφείλει σε πολίτες και επιχειρήσεις και δεν τολμά να κάνει ούτε συμψηφισμό σε όσες περιπτώσεις οφείλει το δημόσιο σε πολίτες, ούτε καν ευνοϊκές ρυθμίσεις. Βλέπουμε το εξής παράδοξο: Μια επιχείρηση, η οποία έχει λαμβάνειν από το ελληνικό δημόσιο ένα εκατομμύριο ευρώ από κάποια πώληση, να μην μπορεί να πληρώσει ούτε το ΙΚΑ το οποίο οφείλει και είναι μερικές δεκάδες χιλιάδες ευρώ, και φτάνει σε ένα σημείο, να πλειστηριάζεται, να κλείνει, να καταστρέφεται στην κυριολεξία. Επενδύσεις, επενδύσεις, επενδύσεις. Αυτό ακούμε συνεχώς και μας λέτε αυτό το παραμύθι, ότι ήρθαν, έρχονται, θα έρθουν ακόμα περισσότερες. Αυτή τη στιγμή βρισκόμαστε στα επίπεδα του 2008, σύμφωνα με μία αποκαλυπτική έκθεση του ΟΗΕ, που καταρρίπτει τον μύθο για έκρηξη εισροής κεφαλαίων. Από το Πρόγραμμα Δημοσίων Επενδύσεων, ως δια μαγείας, λείπει περίπου ένα δισεκατομμύριο ευρώ, που είχε υποσχεθεί πέρυσι η Κυβέρνηση ότι θα υλοποιούσε και αυτό μάλλον πήγε σε αυτό το περίφημο «κοινωνικό μέρισμα», το οποίο θα το πάρουν πάρα πολλοί αλλοδαποί, λαθρομετανάστες, κ.λπ. και ελάχιστοι Έλληνες, μαζί με αυτά που με αποφάσεις δικαστηρίων θα έπρεπε να τους επιστρέψει το ελληνικό δημόσιο. Σχετικά με το ΑΕΠ, όπου στα χρόνια των μνημονίων ξεκίνησε στο 146% στα μέσα του 2009, αυτή τη στιγμή αγγίζει το 200%, παρά τα τρία μνημόνια και τα φρικτά μέτρα εις βάρος των Ελλήνων πολιτών. Είναι ένα χρέος που δεν είναι ούτε βιώσιμο, όπως υποστηρίζατε παλαιότερα και γι' αυτό επιθυμούσατε και διαγραφή, αλλά δεν είναι ούτε καν διαχειρίσιμο, όπως μας λέτε τώρα και με διάφορα τερτίπια προσπαθείτε να πείσετε ότι είναι διαχειρίσιμο. Διότι εάν δεν είναι βιώσιμο, δεν είναι διαχειρίσιμο, δεν είναι τίποτε απολύτως. Τότε θα πρέπει να διαγραφεί για πολλούς λόγους. Η μόνη χώρα, που έχει ένα τεράστιο χρέος είναι η Ιαπωνία, η οποία φυσικά μπορεί να το διαχειριστεί, γιατί είναι μία βιομηχανική χώρα που παράγει τα πάντα. Τα έσοδα από τον ΦΠΑ συνεχώς πέφτουν και αυτό γιατί όσο αυξάνεται ο ΦΠΑ, πέφτουν και τα έσοδα. Χαρακτηριστικό παράδειγμα οι νέες αυξήσεις στους αυτοκινητόδρομους, οι οποίοι ανήκουν σχεδόν όλοι στον εξής έναν, τον Μπόμπολα. Διαμαρτύρεται συνεχώς για το ό,τι δεν υπάρχει διέλευση οχημάτων. Ε, βέβαια, πώς να υπάρχει διέλευση, όταν έχετε βάλει διόδια ανά πέντε, δέκα χιλιόμετρα; Όταν έχει αυξηθεί η βενζίνη, το κόστος, όταν έχουν αυξηθεί όλα, πέφτει και η κυκλοφορία. Οι πρακτικές σας οδηγούν σε έναν μονόδρομο φυγής, όπως είπαμε, των συμπατριωτών μας στο εξωτερικό και αυτό δεν πρόκειται να αλλάξει, όσο και αν προσπαθείτε να μας πείσετε. Γι' αυτούς τους λόγους και πολλούς άλλους, το 48% των Ελλήνων δεν αποδέχεται πλέον την Ευρωπαϊκή Ένωση, σύμφωνα με μετρήσεις και στην πραγματικότητα το ποσοστό αυτό είναι μεγαλύτερο, όπως επίσης και το 77% των νέων Ελλήνων θεωρεί ότι η Ευρωπαϊκή Ένωση είναι η αιτία καταστροφής τους. Όλες αυτές οι όμορφες ιστορίες που μας λέτε, ότι είναι ο τελευταίος μνημονιακός προϋπολογισμός και ότι το 2019 θα είμαστε εκτός μνημονίων, μάλλον είναι λόγια του αέρα, γιατί θέλουμε να σας υπενθυμίσουμε ότι έχετε επί της ουσίας υποθηκεύσει την πατρίδα μας και τα περιουσιακά της στοιχεία για ενενήντα εννέα χρόνια στους δανειστές. Υπάρχει η ισχυρότατη εποπτεία, που θα έχουμε από του χρόνου, ο κόφτης για τον οποίο δεν ομιλείτε καθόλου. Σε κάθε αλλαγή των δεικτών θα υπάρχει αυτόματος κόφτης, δεν θα περνάει καν από την Βουλή, μείωση συντάξεων, μείωση μισθών, μείωση των πάντων. Το ζητούμενο είναι πώς θα μπορέσει να υπάρξει ανάπτυξη. Λέτε, λέτε, αλλά δεν γνωρίζετε τίποτε. Κατ' αρχάς, το λέγατε κάποτε - προ μνημονιακών πολιτικών σας - ότι θα πρέπει να υπάρξει ένας λογιστικός έλεγχος του χρέους. Τι πιο τίμιο, τι πιο λογικό, τι πιο δίκαιο, για να δούμε, επιτέλους, πού, πώς, πόσο και σε ποιον. Αυτό το οποίο έπραξε, κατά το παρελθόν, ο στυγνός δικτάτορας, ο Ιωάννης Μεταξάς το 1936, που διέγραψε ένα χρέος προς μια τράπεζα για ανθρωπιστικούς λόγους και με τη σύμφωνη γνώμη της Κοινωνίας των Εθνών - του ΟΗΕ της εποχής - αυτή τη διαγραφή χρέους, λοιπόν, την χρησιμοποίησαν και άλλες χώρες το 2000, το 2004 και το 2007, για να διαγράψουν το χρέος τους. Άρα, το κούρεμα είναι επιβεβλημένο. Με τα ασφαλιστικά ταμεία, όσο και αν αυξήσετε τις εισφορές τους, που αυξάνονται και άλλο από 1-1-2018, δεν πρόκειται να κάνετε τίποτε απολύτως, γιατί πολύ απλά, δημογραφικά καταρρέει η χώρα. Το εργατικό δυναμικό φεύγει στο εξωτερικό, άρα, σε λίγο καιρό οι αναλογίες θα είναι τέτοιες που ένας εργαζόμενος θα συντηρεί έναν συνταξιούχο, κάτι που είναι αδύνατο. Ρύθμιση χρεών. Πρέπει να κάνετε ρύθμιση χρεών, όπως κάνατε σε κάποιον δήμο της Αττικής, ο οποίος δήμος ρύθμισε τα χρέη προς το ελληνικό δημόσιο για δύο χιλιάδες εκατόν είκοσι ένα χρόνια. Γιατί δεν κάνετε κάτι ανάλογο, έστω και με λιγότερα χρόνια στους ιδιώτες, να μπορέσουν να ανασάνουν, που το μόνο το οποίο κάνουν αυτή τη στιγμή είναι να πληρώνουν, να πληρώνουν και στο τέλος να μην μπορούν να πληρώσουν; Η μεσαία τάξη που εν γνώση σας, όπως είπατε, την τσακίσατε, είναι οι στυλοβάτες της οικονομίας. Τους φτωχοποιείτε, φτωχοποιείτε και άλλους και στο τέλος θέλετε να τους κάνετε όλους φτωχούς και να ζουν όλοι από κοινωνικά μερίσματα, κοινωνικά επιδόματα και αυτά υπό πολλές, πολλές προϋποθέσεις. Αν δεν μειώσετε τον ΦΠΑ για να γίνετε ανταγωνιστικοί, δεν θα κάνετε τίποτε απολύτως. Αν δεν προστατεύσετε τα ελληνικά προϊόντα, τους Έλληνες εργαζόμενους, όπως εσχάτως αρχίζει να κάνει η Ευρωπαϊκή Ένωση απέναντι στα κινεζικά προϊόντα, όπως κάνει η φίλη και σύμμαχος - όπως μας ζαλίσατε τις τελευταίες ημέρες - Τουρκία, όπου βάζει δασμούς σε όλα τα ελληνικά προϊόντα και όχι μόνο, για να προστατεύσει τα δικά της προϊόντα, όπως κάνει η Αμερική, όπως κάνουν όλες οι χώρες, δεν θα κάνετε τίποτε. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Θα ήθελα και εγώ λίγα λεπτά ανοχή, κύριε Πρόεδρε. Σας ευχαριστώ. Δεν θα κάνετε τίποτα, εάν δεν προσελκύσετε επενδυτές με το να καταστείτε πλέον ανταγωνιστικοί σε σχέση με τους γείτονές μας, τη Ρουμανία, τη Βουλγαρία, την Αλβανία, τα Σκόπια. Δυστυχώς, δεν έχουμε τώρα τον χρόνο να σας πούμε τους φορολογικούς συντελεστές, τις ασφαλιστικές εισφορές και το ότι δεν έχουν καθόλου γραφειοκρατία, για να καταλάβετε γιατί όλοι φεύγουν και πάνε σ' αυτές τις χώρες. Μείωση φόρων. Αυτό το λένε όλοι, αλλά κανείς δεν το κάνει. Είμαστε πρώτοι παντού σε αύξηση φόρων. Μας ξεπερνούν μόνο Δανία, Βέλγιο, Γαλλία και Φιλανδία, τέσσερις χώρες οι οποίες έχουν απίστευτη ποιότητα ζωής και εκεί οι φορολογούμενοι χαίρονται να δίνουν την όποια φορολογία τους γιατί την παίρνουν πίσω εις το πολλαπλάσιο. Όταν η Ελλάδα έχει τον χειρότερο φορολογικό συντελεστή, ποιος θα έρθει να επενδύσει εδώ; Δεν προλαβαίνουμε να αναφέρουμε τα χιλιάδες παραδείγματα ελληνικών επιχειρήσεων και γιατί φεύγουν στο εξωτερικό, την αδίστακτη υπερφορολόγηση του ιδιωτικού τομέα στην πατρίδα μας, η οποία δεν είναι ανάπτυξη επ' ουδενί και οδηγεί μόνο στη μείωση της κατανάλωσης, στο λαθρεμπόριο, στο παραεμπόριο, στη μείωση των εσόδων. Από επτά έως οκτώμισι μήνες κάθε χρόνο πρέπει να δουλεύει ένας Έλληνας για να καλύψει τις εξωφρενικές ασφαλιστικές εισφορές και τους φόρους του. Οι έμμεσοι φόροι «τρώνε» περίπου έναν μισθό εξτρά. Το τεκμαρτό εισόδημα, αυτή η φορολογική παράνοια «τσακίζει» ολόκληρα νοικοκυριά. Τελικά, κύριοι των ΣΥΡΙΖΑ - ΑΝΕΛ, καταλήξατε να είστε οι μεγαλύτεροι φοροεισπράκτορες στη σύγχρονη Ελλάδα, εφάμιλλοι των αντίστοιχων κατά την οθωμανική κατοχή. Όταν και όποτε οι φορολογικοί συντελεστές υπήρξαν χαμηλοί, η οικονομία πετούσε. Τη δεκαετία του 1960 και το πρώτο ήμισυ της δεκαετίας του 1970 οι άμεσοι φόροι ήταν στο 2,8% του ΑΕΠ και οι έμμεσοι στο 11,1% και τότε η οικονομία αναπτυσσόταν με ρυθμό 7,15% ετησίως. Τώρα; Καταστροφή, καμμία σύγκριση. Η οικονομία δεν πρόκειται να ανακάμψει όσο θα υπερφορολογείτε πρόσωπα και επιχειρήσεις. Δεν μας κάνει εντύπωση ότι η πατρίδα μας προσέλκυσε μόλις το 0,56% των ξένων επενδύσεων στη Μεσόγειο , όταν εσείς ομιλείτε για εντελώς διαφορετικά νούμερα. Επίσης, πολύ σημαντικό κομμάτι είναι οι κυρώσεις προς τη Ρωσία, που έχουν στοιχίσει εκατοντάδες εκατομμύρια ευρώ στην ελληνική οικονομία. Παράλογες κυρώσεις και στο τέλος, όταν δεν θα υπάρχουν πλέον αυτές οι κυρώσεις, η Ρωσία, φυσικά, θα έχει βρει να αγοράζει τα προϊόντα που αγόραζε από την Ελλάδα από άλλες αγορές. Ακόμα, βασικοί στυλοβάτες μιας οικονομίας, από τους καλύτερους επενδυτές, ήταν οι μικρο - ομολογιούχοι, αυτούς τους οποίους «κουρέψατε», έχασαν τις περιουσίες τους και το ελληνικό κράτος έχασε, με τη σειρά του, έναν πολύ καλό επενδυτή, σίγουρο, διαχρονικό. Επανεκκίνηση της οικονομίας. Για να γίνει, θα πρέπει να χρησιμοποιήσουμε όλα τα προηγούμενα τα οποία αναφέραμε και να ξεκινήσουμε από κάπου, απ' όπου έχουμε μια βάση, από τον τουρισμό, από τη ναυπηγική βιομηχανία, την κλωστοϋφαντουργία, από κάποια άλλα ζητήματα, τα οποία προφανώς τα διαθέτει η χώρα μας, αλλά δυστυχώς επιθυμείτε να τα εξαλείψετε και αυτά. Όπως και να έχει, κύριε Πρόεδρε, ο εν λόγω προϋπολογισμός είναι ένα καθαρά αντιαναπτυξιακός προϋπολογισμός που δεν θα κάνει τίποτα απολύτως, αλλά θα φέρει τη χώρα μας σε ακόμα δυσκολότερη θέση και του χρόνου οι «κόφτες» δεν θα προλαβαίνουν να μπαίνουν ο ένας μετά τον άλλο, γιατί όλα αυτά τα νούμερα τα οποία έχετε προϋπολογίσει δεν πρόκειται να σας βγουν. Θα μπορούσε κάλλιστα ο Εισηγητής του ΣΥΡΙΖΑ να κάνει μια ακριβή αντιγραφή των όσων έλεγε πέρυσι ο αντίστοιχος εισηγητής ή ακόμα και να παίρνατε τις εισηγήσεις των εισηγητών της Νέας Δημοκρατίας και του ΠΑΣΟΚ το 2012, το 2013 και το 2014. Λέτε ακριβώς τα ίδια, πράττετε ακριβώς τα ίδια. Πρέπει να καταλάβουν πλέον όλοι οι Έλληνες ότι αυτή η κατεύθυνση, την οποία έχετε πάρει, δεν οδηγεί απολύτως πουθενά, οδηγεί στην καταστροφή, στην υποτέλεια, στη φτώχεια, στη δυστυχία, στη μετανάστευση και σε όλα όσα καταστρέφουν την πατρίδα μας. Θεωρούμε ότι θα πρέπει να αντιληφθεί ο ελληνικός λαός το τι συμβαίνει και όταν και εάν έχει τη δυνατότητα να επέμβει, να κάνει αυτό που πρέπει. Ευχαριστώ πολύ.
Και εγώ σας ευχαριστώ. Ο κ. Καραθανασόπουλος, γενικός εισηγητής του Κομμουνιστικού Κόμματος Ελλάδας, έχει τον λόγο.
Ευχαριστώ, κύριε Πρόεδρε. Η Κυβέρνηση των ΣΥΡΙΖΑ - ΑΝΕΛ διεκδικεί το παγκόσμιο ρεκόρ στο εμπόριο ψεύτικων ελπίδων. Με την κατάθεση του κρατικού προϋπολογισμού ισχυρίζεται ότι είναι ο τελευταίος προϋπολογισμός σε συνθήκες μνημονίων και η απαρχή της εξόδου της χώρας μας από τα μνημόνια, την ίδια στιγμή που η ίδια η Κυβέρνηση υπογράφει πρωτογενή πλεονάσματα μέχρι το 2060, ύψους τουλάχιστον 2%. Τη στιγμή που η ίδια η Κυβέρνηση, όχι μόνο δεν έχει καταργήσει κανέναν από τους μνημονιακούς νόμους, οι οποίοι θα παραμείνουν και μετά τον Αύγουστο του 2018, αλλά ετοιμάζεται στο πλαίσιο της τρίτης αξιολόγησης να φέρει νέα αντιλαϊκά, αντεργατικά μέτρα, την ίδια στιγμή συζητάνε σε επίπεδο Ευρωπαϊκής Ένωσης την ενίσχυση της ευρωπαϊκής εποπτείας στα κράτη - μέλη της Ευρωζώνης και τη δημιουργία του ευρωπαϊκού νομισματικού ταμείου. Ουσιαστικά, οι προτάσεις για την ενίσχυση και θωράκιση της ευρωπαϊκής οικονομικής διακυβέρνησης είναι προς το χειρότερο και βεβαίως θα σηματοδοτήσουν νέα βάρη στο πλαίσιο της δημοσιονομικής εξυγίανσης για τα λαϊκά στρώματα, όχι μόνο στη χώρα μας, αλλά και συνολικά σε ολόκληρη την Ευρωζώνη. Ισχυρίζεται η Κυβέρνηση ότι με τον νέο Προϋπολογισμό διαμορφώνει τις προϋποθέσεις για να επιτευχθεί μια ανάπτυξη του 2,5% -2,3%. Δεν θα τα χαλάσουμε στα νούμερα, αν θα είναι 2,5% ή 2,3% για το 2018. Εκεί όμως που επί της ουσίας «δίνει τα ρέστα» της είναι ο ισχυρισμός ότι πρόκειται για μια δίκαιη ανάπτυξη. Όμως, η ανάπτυξη του καπιταλιστικού συστήματος από την ίδια της τη φύση είναι άδικη. Είναι ταξική ανάπτυξη. Είναι άδικη, γιατί εξαιτίας της ιδιοκτησίας στα μέσα παραγωγής, ο κοινωνικά παραγόμενος πλούτος συγκεντρώνεται από μια χούφτα κεφαλαιοκράτες, γιατί διευρύνονται ακόμα περισσότερο οι κοινωνικές ανισότητες, γιατί θεμέλιος λίθος της θωράκισης της καπιταλιστικής κερδοφορίας είναι η αύξηση της εκμετάλλευσης της εργατικής δύναμης. Επί της ουσίας, δηλαδή, οδηγεί στην ακόμα μεγαλύτερη σχετική, αλλά και - για ορισμένα τμήματα της εργατικής τάξης - απόλυτη εξαθλίωση, της τάξης δηλαδή που παράγει τον πλούτο. Αυτή είναι η φύση του καπιταλιστικού συστήματος. Βεβαίως, θα είναι μια ανάπτυξη αβέβαιη, προσωρινή, που θα προετοιμάσει τις προϋποθέσεις για την εκδήλωση μιας ακόμη πιο ισχυρής καπιταλιστικής κρίσης. Άλλωστε, στη χώρα μας βιώνουμε ένα παράδειγμα τέτοιας «δίκαιης» ανάπτυξης, όπως ισχυρίζεται η Κυβέρνηση των ΣΥΡΙΖΑ - ΑΝΕΛ. Αναφέρομαι στο παράδειγμα του τουρισμού, όπου η οικονομική δραστηριότητα συγκεντρώνεται σε μια χούφτα «αλυσίδες» που δραστηριοποιούνταν στον τομέα του τουρισμού, όπου οι επαγγελματίες και οι αυτοαπασχολούμενοι ουσιαστικά στενάζουν, παρά τα αλλεπάλληλα ρεκόρ εισερχόμενου αλλοδαπού τουρισμού, όπου οι εργαζόμενοι στα ξενοδοχεία ζουν σε συνθήκες εργασιακού μεσαίωνα. Βεβαίως, δεν μπορούμε να μην πούμε ότι ο τουρισμός, οι διακοπές και η αναψυχή αποτελούν ένα άπιαστο όνειρο για τη συντριπτική πλειοψηφία των λαϊκών στρωμάτων. Αυτός είναι ο χαρακτήρας της καπιταλιστικής ανάπτυξης και τον παρουσιάζει ανάγλυφα η ανάπτυξη της τουριστικής οικονομικής δραστηριότητας: αποκλεισμός του λαού από την ικανοποίηση των λαϊκών αναγκών, επιδείνωση της κατάστασης της εργατικής τάξης, αύξηση της κερδοφορίας για τους καπιταλιστές. Και βεβαίως, ο κύριος Υπουργός, ο κ. Τσακαλώτος, προσπαθώντας να είναι λίγο πιο ρεαλιστής, είπε «στο δοσμένο περιβάλλον στο οποίο η Κυβέρνηση αναγκάζεται να λειτουργήσει, με τα μνημόνια των προηγούμενων κυβερνήσεων και τις δεσμεύσεις από την Ευρωπαϊκή Ένωση, κάνουμε το καλύτερο δυνατό, για να έχουμε έναν δικαιότερο προϋπολογισμό», χωρίς να είναι δίκαιος. Όμως, αντιστρέφει την πραγματικότητα, γιατί η Κυβέρνηση αποτελεί πραγματικά την εμπροσθοφυλακή στην υλοποίηση όλων των στόχων και των απαιτήσεων που εξυπηρετούν σήμερα τις ανάγκες του μεγάλου κεφαλαίου. Είσαστε οι «σημαιοφόροι» και αυτό το οποίο κάνετε είναι ακριβώς να υλοποιείτε όλα όσα απαιτούν σήμερα ο ΣΕΒ, η αστική τάξη και οι δεσμεύσεις σας από την Ευρωπαϊκή Ένωση. Και τα κάνετε με τέτοιον πρόθυμο τρόπο, που όχι μόνο αποτελείτε τη συνέχεια, αλλά επί της ουσίας ολοκληρώνετε όσα η Νέα Δημοκρατία και το ΠΑΣΟΚ δεν τόλμησαν να κάνουν, φοβούμενοι τη λαϊκή αντίδραση. Από αυτήν την άποψη, εδώ έγκειται πραγματικά η χρησιμότητα της συγκεκριμένης Κυβέρνησης για το σύστημα και για την αστική τάξη. Άλλωστε, είσαστε στοχοπροσηλωμένοι στο να εξυπηρετήσετε συνολικά τη στρατηγική της αστικής τάξης στη χώρα μας. Έτσι, λοιπόν, προχωράτε με γοργά βήματα στη γεωπολιτική αναβάθμιση της Ελλάδας. Παίζετε δηλαδή με τη φωτιά. Μετατρέπετε την Ελλάδα σε ορμητήριο των αμερικανο - νατοϊκών ιμπεριαλιστών στην ευρύτερη περιοχή. Μετατρέπετε την Ελλάδα σε πεδίο βολής επί της ουσίας μέσα από την αναβάθμιση της βάσης της Σούδας, μέσα από τη νέα βάση στην Αλεξανδρούπολη, μέσα από την εγκατάσταση νέων τύπων - λέγε με «πυρηνικά νέας μορφής» - όπλων στον Άραξο που προετοιμάζετε εκεί βάση. Βεβαίως είμαστε σε μια περιοχή που οξύνονται οι ιμπεριαλιστικές επιθέσεις, που ο κίνδυνος του πολέμου είναι πολύ πιο κοντά και αυξάνονται και οι διεκδικήσεις για το μοίρασμα και το ξαναμοίρασμα των συνόρων και των περιφερειακών παικτών. Σε αυτό άλλωστε συντέλεσε, στο να αναβαθμίσει δηλαδή τις διεκδικήσεις της Τουρκίας απέναντι στην Ελλάδα, και η πρόσφατη επίσκεψη του Ερντογάν στη χώρα μας. Έτσι, λοιπόν, η αναβάθμιση της γεωστρατηγικής θέσης της Ελλάδας δεν σημαίνει παρά αναβάθμιση των κινδύνων από τη μεγαλύτερη εμπλοκή της Ελλάδας στους αμερικανο - νατοϊκούς σχεδιασμούς. Σημαίνει νέες θυσίες για τον λαό, γιατί οι μόνοι που θα ωφεληθούν από αυτήν τη γεωπολιτική αναβάθμιση θα είναι τα μονοπώλια και οι πολυεθνικές, γιατί τα συμφέροντα αυτών εξυπηρετεί ο στόχος για μετατροπή της Ελλάδας σε κόμβο ενεργειακό, σε κόμβο μεταφορικό και διαμετακόμισης και όχι τα συμφέροντα της εργατικής τάξης και της ικανοποίησης των λαϊκών αναγκών. Παραδίδετε τον ορυκτό πλούτο σε μια χούφτα πολυεθνικές και μάλιστα το μόνο το οποίο κάνει η ελληνική Κυβέρνηση είναι ακριβώς να μοιράζει τα οικόπεδα και να κάνει το παζάρι με τις πολυεθνικές. Φτάνετε σε τέτοιο σημείο που αποσπάτε τα εύσημα των Αμερικάνων και των νατοϊκών λέγοντας ότι η Ελλάδα αποτελεί χώρα πρότυπο, γιατί κάθε χρόνο δαπανά τουλάχιστον το 2% του ΑΕΠ, δηλαδή 4 δισεκατομμύρια για νατοϊκές δαπάνες. Την ίδια ώρα εξαπατάτε τον ελληνικό λαό λέγοντας ότι θα προχωρήσουν τα αντιπλημμυρικά έργα ή οι συνθήκες διαβίωσης στα στρατόπεδα, που πάνε από το κακό στο χειρότερο. Η προχθεσινή καταγγελία είναι αποκαλυπτική για το Στρατόπεδο του Μεσολογγίου: κοτόσουπα με σκουλήκια στους στρατευμένους. Κι όμως, από την άλλη μεριά, 4 δισεκατομμύρια περίπου τον χρόνο είναι οι νατοϊκές σας δαπάνες. Ο δεύτερος στόχος τον οποίο έχει η αστική τάξη βεβαίως είναι η ανάκαμψη των κερδών, η ανάκαμψη της καπιταλιστικής οικονομίας, που δεν μπορεί να υπάρξει αυτή η ανάκαμψη χωρίς την αύξηση της εκμετάλλευσης. Έτσι, λοιπόν, ολοκληρώνεται το έγκλημα απέναντι στα δικαιώματα της εργατικής τάξης απελευθερώνοντας ακόμη περισσότερο την αγορά εργασίας, ούτως ώστε να έχετε ένα φθηνό, αναλώσιμο εργατικό δυναμικό, έρμαιο στις ορέξεις των κεφαλαιοκρατών. Μάλιστα ο ΣΕΒ δεν σταματάει εκεί. Απαιτεί και νέες θυσίες. Γιατί, ακριβώς, οι νέες θυσίες των εργαζομένων είναι αυτές οι οποίες θα θωρακίσουν την ανταγωνιστικότητα των ελληνικών μονοπωλιακών ομίλων. Άρα, λοιπόν, είναι θυσίες για την εργατική τάξη χωρίς ημερομηνία λήξης. Στο κάτω - κάτω της γραφής οι ίδιες ακριβώς κατευθύνσεις απέναντι στην αγορά εργασίας εφαρμόζονται στο σύνολο των χωρών - μελών της Ευρωπαϊκής Ένωσης. Στηρίζετε με κάθε τρόπο και με κάθε μέσο τους σχεδιασμούς των μονοπωλιακών ομίλων: με χρηματοδοτικά εργαλεία που έχουν στη διάθεσή τους, το ΕΣΠΑ και το Πρόγραμμα Δημοσίων Επενδύσεων, τον αναπτυξιακό νόμο, τις προκλητικές φοροαπαλλαγές που έχουν τμήματα του κεφαλαίου. Βεβαίως, στο πλαίσιο απελευθέρωσης συνολικότερα της αγοράς, εκτοπίζετε βίαια τους αυτοαπασχολούμενους και τους επαγγελματίες για να μπορέσουν να αποκτήσουν οι μονοπωλιακές επιχειρήσεις μεγαλύτερο κομμάτι και μέσα από τις ιδιωτικοποιήσεις και την εκποίηση της δημόσιας περιουσίας να θωρακίσετε τις επιχειρηματικές δραστηριότητες, τα επενδυτικά σχέδια των ομίλων. Ο τρίτος άξονας, που είναι δεμένος με τους δυο προηγούμενους, είναι ακριβώς να θωρακίσετε το σύστημα από τις λαϊκές αντιδράσεις, από τη ριζοσπαστικοποίηση της εργατικής τάξης. Και καταφεύγετε σε όλα τα όπλα που είχαν διδάξει οι προηγούμενοι, στον αυταρχισμό, στην καταστολή, στις προληπτικές συλλήψεις. Φτάσατε στο σημείο να πάτε στα σπίτια συνδικαλιστών στα Γιάννενα να συλλάβετε τους συνδικαλιστές, που διεκδικούσαν τα δεδουλευμένα τους και να αντιμετωπίσετε κάθε αντίδραση εργαζόμενων, φοιτητών, νεολαίας ή συνταξιούχων με τα ΜΑΤ και την καταστολή. Μάλιστα, χωρίς καμμία ντροπή, προχωρήσατε και προχωράτε στην ολοκλήρωση του εγκλήματος για να χτυπήσετε τη μεγαλύτερη κατάκτηση της εργατικής τάξης, το δικαίωμά της στην απεργία και μάλιστα με υποκριτική λογική, λέγοντας ότι μ' αυτόν τον τρόπο θα διασφαλίσετε τη δημοκρατία και τη συμμετοχή στους χώρους δουλειάς. Ποιον κοροϊδεύετε; Η ρήση του Μαρξ, που επιβεβαιώνεται εκατό φορές σήμερα, είναι ακριβώς ότι η αστική σας δημοκρατία σταματά έξω από τις πύλες των εργοστασίων. Δεν ακούτε για τις μαζικές απολύσεις συνδικαλιστών, απεργών και όλων όσων προσπαθούν να συνδικαλιστούν με την τρομοκρατία που υπάρχει στους χώρους δουλειάς; Γιατί το κάνετε αυτό; Είναι πολύ απλό. Για να βάλετε εμπόδια και επί της ουσίας να ακυρώσετε το δικαίωμα των εργαζομένων στην απεργία, γιατί θέλετε μια υποτακτική εργατική τάξη με σκυμμένο το κεφάλι, που να υλοποιεί στο ακέραιο τις απαιτήσεις των αφεντικών. Όμως δεν θα σας κάνουμε το χατίρι ως ΚΚΕ. Δεν θα σας αφήσουμε να υλοποιήσετε αυτά τα σχέδια και οι απειλές που δημοσιεύονται δεν πρόκειται να μας τρομάξουν. Διαβάζω: «Το ΚΚΕ…» - λέει - «…ρέπει προς ανοικτές βίαιες συγκρούσεις, προς την υπονόμευση κάθε προσπάθειας να βγει η χώρα από τη χρεοκοπία. Ολισθηρός και επικίνδυνος για τη δημοκρατία είναι ο δρόμος που έχει επιλέξει το ΚΚΕ». Ποιος τα γράφει αυτά; Όχι ο Τζήμερος ή ο Πάσχος Μανδραβέλης, αλλά αρθρογράφος της εφημερίδας «Η ΑΥΓΗ». «Η ΑΥΓΗ ΤΗΣ ΚΥΡΙΑΚΗΣ», 10 Δεκέμβρη, Δημήτρης Χρήστου. Ζήλεψε ο αρθρογράφος αυτός - νέο «λουλούδι» - ακριβώς όλο αυτό το παλιό «οπλοστάσιο» το οποίο χρησιμοποιούσαν απέναντι στους κομμουνιστές οι πιο σκοτεινές δυνάμεις του συστήματος. Βεβαίως, ο κρατικός προϋπολογισμός δεν μπορεί να μην αποτυπώνει ανάγλυφα τις επιδιώξεις της Κυβέρνησης, όπως η δημοσιονομική εξυγίανση, η προώθηση των καπιταλιστικών αναδιαρθρώσεων, που σημαίνουν νέα δεινά για τον λαό. Αυτό φαίνεται πολύ καθαρά μόνο και μόνο αν αναγνώσουμε ορισμένα από τα βασικά στοιχεία του κρατικού προϋπολογισμού. Στο σκέλος των εσόδων τι έχουμε; Προβλέπεται για το 2018 αύξηση των εσόδων από τη φορολογία των φυσικών προσώπων, δηλαδή των λαϊκών νοικοκυριών, κατά 460 εκατομμύρια ευρώ. Και αυτό θα προέλθει μέσα από την κατάργηση της έκπτωσης του 1,5% στην προκαταβολή του φόρου εισοδήματος από μισθωτή εργασία και από τις συντάξεις - που ουσιαστικά τους μισθωτούς, τους εργαζόμενους και τους συνταξιούχους χτυπάει αυτό - και κατάργηση της έκπτωσης για τις ιατρικές δαπάνες. Προβλέπεται, επίσης, αύξηση των εσόδων από τη φορολογία ακίνητης περιουσίας κατά 180 εκατομμύρια ευρώ. Στο πλαίσιο ακριβώς της τρίτης αξιολόγησης θέλετε να διευρύνετε τη βάση υπολογισμού της ακίνητης περιουσίας και άρα να χτυπήσετε ακόμη περισσότερο τη μικρή ακίνητη περιουσία. Τρίτη πηγή αύξησης των εσόδων είναι από τους έμμεσους φόρους - τους πιο αντιλαϊκούς - τους φόρους στην κατανάλωση, του ΦΠΑ, κατά 500 εκατομμύρια ευρώ. Εργαλείο επιτυχίας είναι και η κατάργηση του μειωμένου ΦΠΑ στα τριάντα δύο εναπομείναντα νησιά του Αιγαίου. Άρα, όλο αυτό μας οδηγεί σε μια επιβάρυνση 1,15 δισεκατομμυρίων ευρώ για το 2018, που θα κληθούν να πληρώσουν κατά κύριο λόγο τα λαϊκά στρώματα. Όμως, τα φορολογικά έσοδα προβλέπονται αυξημένα μόνο κατά 950 εκατομμύρια. Αυτά τα 200 εκατομμύρια χαθήκανε στον δρόμο ή τα δώσατε με φοροαπαλλαγές και μειώσεις φορολογίας σε κάποιους; Βεβαίως, η φορολογία των νομικών προσώπων, των επιχειρήσεων μειώνεται για το 2018 και μάλιστα σε μια περίοδο που εσείς οι ίδιοι λέτε - και η κ. Παπανάτσιου το είπε - ότι αυξάνεται ο τζίρος τους και η κερδοφορία τους και αντί να έχουν αυξημένη συμμετοχή, μειώνεται η συμμετοχή τους στα φορολογικά έσοδα. Πώς γίνεται αυτό το μαγικό; Πώς το καταφέρνετε και το κάνετε; Όμως, τουλάχιστον, υπάρχουν και μέτρα τα οποία είναι άμεσα υλοποιήσιμα, όπως η μείωση της τηλεοπτικής διαφημιστικής δαπάνης από το 20% στο 5% - δώρο στους καναλάρχες, που κατά τα άλλα τους κυνηγάτε! - ή όπως η εξαγγελία της κ. Παπανάτσιου στην επιτροπή πάλι, που είπε ότι «συμφωνήσαμε να μειωθεί ο συντελεστής φορολογίας στις επιχειρήσεις από το 29% στο 26%». Ποιος θα πληρώσει τα σπασμένα αυτής της μείωσης; Γιατί οι δημοσιονομικοί στόχοι παραμένουν σταθεροί, τα πρωτογενή πλεονάσματα είναι εδώ. Όποιον απαλλάσσετε, τα πληρώνει άλλος. Άρα, τα παίρνετε από τον λαό και τα δίνετε στις επιχειρήσεις. Όμως, ας πάμε και στο σκέλος των δαπανών: Μειώνονται οι δαπάνες για ασφάλιση, περίθαλψη και κοινωνική προστασία κατά 1,6 δισεκατομμύρια ευρώ. Μειώνεται η χρηματοδότηση του ΕΟΠΥΥ κατά 68% σε σχέση με το 2017, δηλαδή κατά 214 εκατομμύρια. Μειώνεται η χρηματοδότηση στα νοσοκομεία κατά 28%, δηλαδή κατά 370 εκατομμύρια. Και τι λέτε; Αυτή η μείωση θα αντικατασταθεί από την αύξηση της χρηματοδότησης των ασφαλιστικών ταμείων. Επί της ουσίας, δηλαδή, τα νοσοκομεία θα πρέπει να λειτουργούν στις πλάτες των άμεσα ασφαλισμένων είτε μέσω των ασφαλιστικών τους εισφορών είτε μέσω της ίδιας συμμετοχής των ασφαλισμένων, του λαού, με το μεγαλύτερο χαράτσι που θα πληρώνουν. Εξαϋλώνεται το ΕΚΑΣ το 2018, για να καταργηθεί επί της ουσίας οριστικά το 2019. Το ΕΚΑΣ ποιος το έπαιρνε; Ο χαμηλοσυνταξιούχος! Πετσοκόβεται στο μισό το επίδομα θέρμανσης. Διατηρείται στο ίδιο κονδύλι το πενιχρό επίδομα ανεργίας που το παίρνουν ελάχιστοι και προκλητικά την ίδια στιγμή αυξάνεται κατά 100 εκατομμύρια το κονδύλι που δίνει ο ΟΑΕΔ για τα «προγράμματα ενεργητικής απασχόλησης», όπως τα λέτε. Δηλαδή δίνεται ζεστό χρήμα στους κεφαλαιοκράτες - είτε άμεσα είτε έμμεσα - παρέχοντάς τους φτηνή ή και τζάμπα εργατική δύναμη με τα χρήματα των εργαζομένων, με τα χρήματα των ασφαλισμένων, γιατί από ‘κεί προκύπτει η χρηματοδότηση του ΟΑΕΔ. Αντί δηλαδή να τα δώσετε στους άνεργους μέσα από την αύξηση του επιδόματος ανεργίας, δίνετε νέο πεσκέσι στους επιχειρηματικούς ομίλους για φθηνή εργατική δύναμη. Τρίτο στοιχείο του προϋπολογισμού είναι το Πρόγραμμα Δημοσίων Επενδύσεων, που είναι προσαρμοσμένο στην υλοποίηση του ΕΣΠΑ, το οποίο βεβαίως υλοποιεί την αντιδραστική πολιτική της Ευρωπαϊκής Ένωσης και στηρίζει τις επιχειρηματικές δραστηριότητες του μεγάλου κεφαλαίου. Όμως και το υπόλοιπο, το εθνικό σκέλος, το διαθέτετε επί της ουσίας κατά προτεραιότητα στο να διαμορφωθούν οι υποδομές αυτές που σήμερα είναι απαραίτητες και κατά προτεραιότητα εξυπηρετούν τις ανάγκες του κεφαλαίου από την άποψη της κερδοφορίας, για την κατασκευή και για τη χρήση οδικών αξόνων, ενώ αντίθετα υποδομές που είναι απαραίτητες για την προστασία και την ικανοποίηση των αναγκών του ελληνικού λαού τις μεταφέρετε στις καλένδες. Σας είχαμε ρωτήσει μετ' επιτάσεως στην επιτροπή: Πού είναι αυτό το αυξημένο κονδύλι που υποσχέθηκε ο Πρωθυπουργός για την αντιπλημμυρική προστασία; Σε ποιον κωδικό το κρύβετε; Δεν μας απαντήσατε στην επιτροπή. Θα μας απαντήσετε στην Ολομέλεια; Από πού προκύπτει αύξηση της χρηματοδότησης για αντιπλημμυρικά έργα; Δεν το βρίσκουμε πουθενά, δεν προκύπτει από πουθενά. Και βεβαίως μέσα στο πλαίσιο του κρατικού προϋπολογισμού επιταχύνετε τις ιδιωτικοποιήσεις στα 2,7 δισεκατομμύρια ευρώ, μία αύξηση κατά 1,1 δισεκατομμύρια, με την ιδιωτικοποίηση των δημόσιων επιχειρήσεων που δραστηριοποιούνται στον τομέα της ενέργειας και των μεταφορών. Το αποτέλεσμα είναι η εκτίναξη του «ματωμένου» πρωτογενούς πλεονάσματος στα 7 δισεκατομμύρια από 4,4 που ήταν φέτος, δηλαδή μία αύξηση 63%. Αυτό θα το επιτύχετε με την αύξηση της φορολογίας, με τις περικοπές στις δαπάνες, αλλά και με τα πλεονάσματα. Έχουν πλεονάσματα τα νοσοκομεία, την ίδια στιγμή που δεν μπορούν να λειτουργήσουν. Επιτυγχάνετε πλεονάσματα στα ασφαλιστικά ταμεία κατά 1,8 δισεκατομμύρια ευρώ, μέσα από τη μείωση των συντάξεων και από τη μείωση των παροχών, για να επιστρέψετε μέσα από αυτά τα «ματωμένα» πρωτογενή πλεονάσματα ορισμένα «ψίχουλα». Δηλαδή καλείτε τους φτωχούς να πληρώσουν για τους εξαθλιωμένους. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ο κρατικός προϋπολογισμός είναι άδικος, ταξικός, αντιλαϊκός, είναι εργαλείο αναδιανομής. Τα παίρνετε από τους πολλούς για να τα δώσετε σε λίγους, γι' αυτό και τον καταψηφίζουμε. Και βεβαίως, αν δεν πετύχετε αυτούς τους στόχους, έχετε εργαλεία στα χέρια σας. Και αυτά τα εργαλεία προκύπτουν μέσα από τη συζήτηση για την τρίτη αξιολόγηση με τα νέα μέτρα τα οποία προβλέπονται, τους πλειστηριασμούς, το να έρθει πιο νωρίς η μείωση ή και κατάργηση του αφορολόγητου, με τα stress test των τραπεζών, με την τέταρτη αξιολόγηση. Έχετε μέτρα ακόμη για τη «γούνα» της εργατικής τάξης και του λαού. Γι' αυτό σήμερα - και ολοκληρώνω, κύριε Πρόεδρε, με αυτό - αυτό το οποίο απαιτείται είναι ένα κίνημα ρωμαλέο και μαχητικό, ένα κίνημα που θα ανατρέψει τους συσχετισμούς δύναμης, που θα αλλάξει συνειδήσεις, ένα κίνημα το οποίο θα είναι ικανό να τσακίσει την εργοδοτική τρομοκρατία, να σπάσει τον τσαμπουκά της Κυβέρνησης. Η προσπάθεια η οποία κάνετε για να υπονομεύσετε το απεργιακό δικαίωμα αποτελεί για το Κομμουνιστικό Κόμμα Ελλάδας και για το ταξικό κίνημα αιτία πολέμου. Αυτό το οποίο κάνουμε σήμερα είναι να καλέσουμε σε πανστρατιά για την ολόπλευρη επιτυχία της απεργίας της 14ης Δεκεμβρίου, γιατί πραγματικά αυτό το οποίο χρειάζεται είναι ένα κίνημα που να σημαδεύει τον πραγματικό αντίπαλο. Και πραγματικός αντίπαλος για την εργατική τάξη και τον λαό είναι το καπιταλιστικό κέρδος, είναι η καπιταλιστική ιδιοκτησία, είναι τα συμφέροντα της αστικής τάξης, είναι το σάπιο καπιταλιστικό σύστημα που υπηρετεί αυτά τα συμφέροντα. Με αυτόν πρέπει να συγκρουστεί η εργατική τάξη και τα υπόλοιπα λαϊκά στρώματα. Η σύγκρουση με τον πραγματικό αντίπαλο αποτελεί τον μονόδρομο για τον λαό, για να τα αλλάξει όλα, για να πάρει την υπόθεση στα χέρια του, να πάρει την εξουσία στα χέρια του, για να μπορεί, αξιοποιώντας το σύνολο των παραγωγικών δυνατοτήτων, να ικανοποιήσει με επάρκεια το σύνολο των λαϊκών αναγκών. Ευχαριστώ πολύ.
Και εγώ ευχαριστώ, κύριε Καραθανασόπουλε. Τον λόγο έχει ο κ. Καμμένος, γενικός εισηγητής των ΑΝΕΛ, για είκοσι λεπτά.
Ευχαριστώ πολύ, κύριε Πρόεδρε. Αγαπητοί συνάδελφοι, απόψε έχουμε όλοι οι συνάδελφοι της κυβερνητικής συμπαράταξης την τύχη - θα έλεγα - να εισηγηθούμε και να υπερψηφίσουμε τον τελευταίο προϋπολογισμό κάτω από την αυστηρή εποπτεία των θεσμών, η οποία έφερε πάρα πολλά δεινά στη χώρα τόσο σε προσωπικό επίπεδο, σε οικογένειες, όσο και σε εθνικό επίπεδο, στην ελληνική οικονομία. Θα διαβάσω ένα κείμενο για ιστορικούς λόγους, διότι νομίζω ότι δεν θα χρειαστεί να ξαναδιαβάσουμε ιστορικά ντοκουμέντα της εποχής για το πως μπήκαμε στο μνημόνιο: «Το Σάββατο, 21 Νοεμβρίου 2009, πέντε αξιωματούχοι της Ευρωπαϊκής Επιτροπής, του Eurogroup, της Ευρωπαϊκής Κεντρικής Τράπεζας και της ελληνικής κυβέρνησης, συνοδευόμενοι από τους συνεργάτες τους, συγκεντρώθηκαν στο γραφείο του Πρωθυπουργού του Λουξεμβούργου υπό πλήρη μυστικότητα και υπό τον απαράβατο όρο ότι δεν θα δημοσιοποιηθεί ποτέ η μυστική αυτή συνάντηση. Ο Ζαν - Κλοντ Γιούνκερ ήταν ο οικοδεσπότης και οι φιλοξενούμενοί του έφτασαν στο Δουκάτο από τη Φρανκφούρτη, τις Βρυξέλλες και την Αθήνα. Παρευρέθηκαν ο επικεφαλής της ΕΚΤ Ζαν - Κλοντ Τρισέ, ο Επίτροπος Χοακίμ Αλμούνια, ο Υπουργός Οικονομικών της Ελλάδος Γεώργιος Παπακωνσταντίνου και ο Διοικητής της Τραπέζης της Ελλάδος Γεώργιος Προβόπουλος. Για τη μυστική συνάντηση ενημερώθηκε ο συγγραφέας από δοκιμασμένη πηγή του Eurogroup, του οποίου προήδρευε τότε ο κ. Γιούνκερ και την επιβεβαίωσε και ο κ. Παπακωνσταντίνου, ο οποίος του είπε «στη διάρκειά της μας ζητήθηκαν μέτρα για τη μείωση του ελλείμματος του 2010». Και ειδικά σημείωσε «η ΕΚΤ πρότεινε μια πολύ μεγάλη μείωση, μίλησε για 4-5 μονάδες του ΑΕΠ. Τελικά, στον προϋπολογισμό βάλαμε μείωση 3,6 μονάδες του ΑΕΠ, που με τα επιπλέον μέτρα του Ιανουαρίου έγιναν 4 μονάδες», τόνισε ο τότε Υπουργός Οικονομικών κ. Παπακωνσταντίνου. Εκείνη την ημέρα οι κύριοι Γιούνκερ, Τρισέ και Αλμούνια έστειλαν στον κ. Γεώργιο Παπανδρέου ένα «μίνι μνημόνιο». Ήταν η πρότασή τους για να τερματιστεί η κρίση στη γένεσή της. Ο τότε Πρωθυπουργός δεν τους απάντησε ποτέ και η Ελλάδα οδηγήθηκε στην καταστροφή». Αυτή είναι μια μικρή εισαγωγή από το βιβλίο του κ. Ιγνατίου - το έχω διαβάσει πάρα πολλές φορές - στο οποίο ο κ. Παπανδρέου απλά έχει κάνει σχόλια. Εάν είχα γράψει εγώ αυτό το βιβλίο και είχα γράψει τόσο βαριά πράγματα και τα υπόλοιπα τα οποία περιγράφει στο βιβλίο του επί προσωπικού, ότι δεν απάντησε ποτέ στο μίνι μνημόνιο που θα έσωζε τη χώρα και αργότερα ότι είχαμε 25 δισεκατομμύρια ευρώ αίτημα να δοθούν στην Ελλάδα για τις χρηματοδοτικές της ανάγκες - που τα ήξερα και εγώ τότε από την εμπειρία μου στις αγορές - μέχρι τον Ιούνιο του 2010 και δεν τα πήραμε από την Deutsche Bank, από τον κ. Βίζερ και άλλους, τότε θα μπορούσε κάποιος να κατηγορηθεί ίσως και για προδοσία. Ή θα μπορούσε να κάνει αντίστοιχα μία μήνυση και αγωγή στον δημοσιογράφο ο οποίος γράφει τόσο αυστηρή κριτική και διατυπώνει τόσο βαριές κατηγορίες για έναν Πρωθυπουργό. Δεν έγινε τίποτα από αυτά. Αυτά είναι όλα αλήθεια. Το υφεσιακό πρόγραμμα, που ακολούθησε την ατυχή επιλογή τής τότε κυβέρνησης του ΠΑΣΟΚ, του κ. Παπανδρέου, με Υπουργό τον κ. Παπακωνσταντίνου - θυμόμαστε αυτήν τη στενόχωρη εικόνα της μοβ γραβάτας στο πανέμορφο νησί του Καστελόριζου - έφερε τα εξής: Φόρτωσε την Ελλάδα με 280 δισεκατομμύρια ευρώ νέο χρέος. Μέχρι να έρθουμε εμείς στην κυβέρνηση πάρθηκαν μέτρα ύψους 58,6 δισεκατομμυρίων ευρώ. Η απώλεια στο Ακαθάριστο Εθνικό Προϊόν σε τρέχουσες τιμές ήταν 61,6 δισεκατομμύρια ευρώ. Τα «κόκκινα» δάνεια αυξήθηκαν στην περίοδο μέχρι και τον Δεκέμβρη του 2014 κατά 58 δισεκατομμύρια ευρώ. Χάσαμε 8,5 δισεκατομμύρια ευρώ ασφαλιστικές εισφορές από τους νέους 800.000 ανέργους που δημιούργησαν τα δύο πρώτα μνημόνια του ΠΑΣΟΚ και της Νέας Δημοκρατίας. Να προσθέσουμε βέβαια και το PSI κ.λπ., αλλά μόνο από την απώλεια θέσεων εργασίας χάσαμε 800 δισεκατομμύρια ευρώ από τις ασφαλιστικές εισφορές. Οι ζημιές των τραπεζών - θα αναφέρω μετά και έναν δείκτη που έχει μεγάλη σημασία - ήταν 37,7 δισεκατομμύρια ευρώ από το PSI. Τα ασφαλιστικά ταμεία 13,4 δισεκατομμύρια ευρώ ζημιώθηκαν στα οποία προσθέτουμε και άλλα 8,5 δισεκατομμύρια που έχασαν από τους ανέργους. Οι ζημίες του Ταμείου Χρηματοπιστωτικής Σταθερότητας ήταν 30,2 δισεκατομμύρια ευρώ της αξίας των μετοχών. Αυτά είναι λεφτά του ελληνικού λαού που τα δανειστήκαμε, τα βάλαμε στις τράπεζες μέσω του ΤΧΣ και το ΤΧΣ απώλεσε 30,2 δισεκατομμύρια ευρώ αξία μετοχών. Όταν αναλάβαμε εμείς, είχαμε χάσει τον Μάρτιο του 2015- δεν είχαμε κυβερνήσει έναν μήνα, αλλά τότε βγήκαν και τα αποτελέσματα του 2014-30,2 δισεκατομμύρια ευρώ. Όταν ήρθε το 2015, για το οποίο έχει ασκηθεί πολύ μεγάλη κριτική, έχει γίνει πολύ μεγάλη συζήτηση, αυτό που δεν είπε ποτέ κανένας και ακούμε τώρα κάτι για προληπτικές γραμμές και «θα την πάρετε» και «τι θα κάνετε;» και «θα είναι μνημόνιο», τα έλεγα από τότε, τα είπα και σε εισηγήσεις μου σε δύο προϋπολογισμούς το 2015 και το 2016: Η προληπτική γραμμή στήριξης είτε είναι του ESM είτε είναι του ΔΝΤ - και το ΔΝΤ έχει προληπτικές γραμμές - είναι αυστηρό μνημόνιο με νέο δάνειο, νέα χρηματοδοτική σχέση και αυστηρή εποπτεία, όπως λένε τα άρθρα της σύμβασης που πρέπει να υπογράψει κάποιος. Δεν λέει κάποιος ότι το 2015, το 2016, το 2017, αλλά και το 2018 οι χρηματοδοτικές ανάγκες, οι οποίες ήταν ήδη γεγενημένες από τα προηγούμενα μνημόνια, ήταν ύψους 54,2 δισεκατομμυρίων ευρώ. Εάν έλεγε η προηγούμενη κυβέρνηση τον Δεκέμβριο του 2014 ότι, επειδή είχε βγει στις αγορές, θα έβγαινε από τα μνημόνια και θα τα έσκιζε, έπρεπε να βρει μέχρι το 2018 54 δισεκατομμύρια ευρώ στις αγορές, όταν τα spead τον Δεκέμβριο είχαν φτάσει στις 9,6 μονάδες και τα CDS είχαν εκτιναχθεί. Έπρεπε, δηλαδή, εάν δεν ερχόμασταν εμείς στην κυβέρνηση, η προηγούμενη κυβέρνηση να βρει 54 δισεκατομμύρια σε τρία χρόνια από τις αγορές. Με τι επιτόκιο όμως, αφού δεν είχε κάνει καθόλου διαρθρωτικά μέτρα, τα οποία αναγκαστήκαμε και τα πήραμε εμείς τώρα και για τα οποία κατηγορούμαστε; Δεν είχε κάνει τίποτα για τα κόκκινα δάνεια. Δεν είχε κάνει τίποτα για να εισπράττει τον ΦΠΑ. Έχανε μεσοσταθμικά 5,2 δισεκατομμύρια ΦΠΑ τον χρόνο σε όλα τα μνημονιακά έτη. Εμείς πέρσι εισπράξαμε - μιλάμε για έξτρα είσπραξη από την κανονική - τον ΦΠΑ που δεν είχαν εισπράξει αυτοί μέσα σε δύο χρόνια. Άρα τα 54 δισεκατομμύρια τα οποία θα έπρεπε και αυτοί να τα πάρουν μέσω προληπτικής γραμμής που την διαφήμιζαν τότε ως δωρεάν και τζάμπα «μαξιλάρι» - πουθενά δεν υπάρχει δωρεάν χρήμα και «μαξιλάρι» 54 ή 80 δισεκατομμυρίων ευρώ - ήταν και τότε μνημόνιο, ήταν και τότε ισχυρή σχέση. Εμείς τώρα δεν έχουμε προληπτική γραμμή. Τότε όμως το καλοκαίρι καταφέραμε και πήραμε 86 δισεκατομμύρια πλαφόν, το οποίο μπαίνει στο δημόσιο χρέος όταν γίνει η εκταμίευση και από το οποίο έχουμε πάρει 30 με 32 δισεκατομμύρια ευρώ μέχρι στιγμής με επιτόκιο 1%. Το πήραμε για 32,5 χρόνια. Χρηματοδοτούμε δηλαδή τις ανάγκες της τριετίας, τα 54 δισεκατομμύρια ευρώ, τα οποία δεν θα τα έβρισκε η προηγούμενη κυβέρνηση. Εμείς καταφέραμε και πήραμε χρηματοδότηση για τριάντα δυόμισι χρόνια αποπληρωμή με 1%. Αυτό είναι μια έκπτωση σε αυτό το χρέος άνω του 25% σε καθαρή παρούσα αξία. Όμως, να μη μπούμε τώρα σε τέτοιου είδους τεχνικές λεπτομέρειες. Από εδώ και πέρα, τέλος του χρόνου και το 2018 έχουν να γίνουν πολλά σημαντικά πράγματα και σημαντικά βήματα στην ελληνική οικονομία. Αυτό που είναι πολύ σημαντικό να αναλύσουμε και να πούμε, για μένα τουλάχιστον, είναι το πώς θα λυθεί το ζήτημα των κόκκινων δανείων στις τράπεζες, το οποίο δεν έχει να κάνει μόνο με την κεφαλαιακή επάρκεια των τραπεζών και την καλή τους στάθμη για να μη χρειαστούν πάλι είτε αυξήσεις είτε ανακεφαλαιοποιήσεις. Διότι πρέπει να γνωρίζουμε όλοι ότι πλέον δεν υπάρχουν χρήματα για ανακεφαλαιοποίηση από τους εταίρους, από τον ESM. Άρα αν χρειαστούν κεφάλαια οι τράπεζες, θα πρέπει να γίνουν αυξήσεις μετοχικού κεφαλαίου από τους ήδη υπάρχοντες μετόχους. Όσα χρήματα δεν έχουν χρησιμοποιηθεί από τα 86 δισεκατομμύρια μένουν εκτός και θα πω λίγο αργότερα για τη χρήση που προβλέπεται να γίνει για αυτά σε σχέση με το «μαξιλάρι» που χρειαζόμαστε για να βγούμε στις αγορές. Είναι σημαντικό να πω κάποια νούμερα και θα αφήσω και έναν μικρό πίνακα από ανάλυση που έχω κάνει, μιλώντας για τα κόκκινα δάνεια. Θα ξεκινήσω από το 2007. Οι πλειστηριασμοί κατοικιών το 2007 ήταν τριάντα έξι χιλιάδες διακόσιες δεκαπέντε, το 2008 ήταν σαράντα δύο χιλιάδες πεντακόσιες σαράντα πλειστηριασμοί σε σπίτια, το 2009 ήταν πενήντα δύο χιλιάδες είκοσι επτά, το 2010 ήταν σαράντα οκτώ χιλιάδες διακόσιοι εβδομήντα ένας, το 2011 ήταν σαράντα τέσσερις χιλιάδες εκατόν πενήντα εννιά, το 2012 ήταν εικοσιπέντε χιλιάδες εννιακόσιοι πενήντα πέντε, το 2014 ήταν δεκαέξι χιλιάδες ογδόντα πέντε, το 2015 ήταν οκτώ χιλιάδες επτακόσιοι τριάντα, το 2016 ήταν πέντε χιλιάδες εξακόσιοι σαράντα ένας και το 2017 έως και τον Σεπτέμβριο ήταν έξι χιλιάδες εκατόν εβδομήντα δύο. Από τον πίνακα, αν τον δείτε σχηματικά, φαίνεται το ύψος των δεκάδων χιλιάδων πλειστηριασμών τα χρόνια προ των μνημονίων και η φθίνουσα κατάσταση των πλειστηριασμών έως και το πρώτο εννιάμηνο του 2017. Εδώ είναι σημαντικό και συγκριτικό να ξέρουμε ότι η αιτία αυτής της αύξησης των πλειστηριασμών, που τότε δεν έγινε και καμμία φασαρία στους δρόμους, δεν έσπασαν τίποτα, δεν έγινε τίποτα για κάποιο λόγο…
Κύριε Καμμένο, για την πρώτη κατοικία ήταν αυτά;
Κατοικίες. Ήταν σπίτια. Πρώτες, δεύτερες, τρίτες, εικοστές πέμπτες. Ήταν κατοικίες. Έχω και σε κινητές αξίες, που είναι χρήματα, κατασχέσεις λογαριασμών, αλλά δεν έχει σημασία. Να πούμε ότι η αύξηση αυτή έγινε διότι αυξήθηκαν τα κόκκινα δάνεια. Δηλαδή, όπως είπα, ο κόσμος με τα πρώτα μνημόνια, τα μέτρα που ήταν της τάξεως των 58,5 δισεκατομμυρίων και οκτακόσιες χιλιάδες άνεργοι, δεν είχαν χρήματα να εξυπηρετήσουν τον δανεισμό που είχαν τουλάχιστον στα στεγαστικά δάνεια. Βλέπουμε ότι τα κόκκινα δάνεια το 2007 ήταν 10 δισεκατομμύρια, το 2008 ήταν 14 δισεκατομμύρια, το 2009 ήταν 22 δισεκατομμύρια, το 2010 ήταν 30 δισεκατομμύρια, το 2011 ήταν 41 δισεκατομμύρια, το 2012 ήταν 56 δισεκατομμύρια, το 2013 ήταν 76 δισεκατομμύρια και τον Δεκέμβρη του 2014 ήταν 80 δισεκατομμύρια. Δηλαδή, ξεκίνησε από 10 δισεκατομμύρια το 2007 ή, αν θέλετε, το 2009 από 22 δισεκατομμύρια και παρεδόθη σε εμάς 80 δισεκατομμύρια. Συγχρόνως, γίνονταν δεκάδες χιλιάδες πλειστηριασμοί. Εμείς είχαμε συνολικά στο σύστημα έξι χιλιάδες εκατόν εβδομήντα δύο πλειστηριασμούς κυρίως στρατηγικών κακοπληρωτών, διότι δεν έχω δει και κανέναν - και θα λαϊκίσω λίγο - που χάνει το σπίτι του να πηγαίνει να σπάει το κεφάλι ενός δικαστού ή ενός συμβολαιογράφου. Βλέπω ένα κάρο ασχέτους τελείως - δεν θέλω να χαρακτηρίσω αλλιώς όλο αυτό το ασκέρι και θα το πω έτσι - διότι θα σας πω και το παράδειγμα που είπα στην επιτροπή. Μπαίνει μέσα, κάνει ντου, βαράει ασυναίσθητα και αδιακρίτως τον οποιονδήποτε, αλλά έναν που να πει «ρε, εσείς, το σπίτι μου, την οικογένειά μου, θα σας σκοτώσω!» δεν έχω δει. Έχετε δει εσείς; Έχετε δει, κύριοι συνάδελφοι, έναν δικαιούχο που να κάνει ντου σε έναν πλειστηριασμό; Γιατί συμβαίνει αυτό ή μάλλον γιατί δεν συμβαίνει; Υπάρχουν πολλοί λόγοι για αυτό. Το παράδειγμα ήταν το εξής. Θα το πω και στην Ολομέλεια και νομίζω ότι αξίζει τον κόπο να λεχθεί για τα Πρακτικά. Έγινε επίθεση σε πλειστηριασμό, έπεσε ξύλο και έδειραν και τον δικηγόρο της εταιρείας, η οποία κρατούσε μία επιταγή 33 εκατομμύρια ευρώ για να αγοράσει το «LEDRA MARRIOTT». Δηλαδή, έδινε εκείνη την ώρα στους δικηγόρους δικαστικά τα χρήματα για να πληρωθούν ΙΚΑ και απλήρωτοι μισθοί υπαλλήλων του «LEDRA MARRIOTT» και ο άνθρωπος έφαγε ξύλο. Καταγγέλθηκε σε μένα. Ήρθε και μου είπε ότι τελικά, ευτυχώς έγινε η συναλλαγή μετά από πολύ καιρό. Αυτό είναι πραγματικό περιστατικό. Είναι κάτι το οποίο πρέπει να καταγγείλουμε. Εδώ δεν ερχόμαστε για να ρωτήσουμε για κάποια κατάσταση. Ξέρουμε πολύ καλά τι συμβαίνει. Και ειδικά κάποιοι από εμάς που έχουμε δουλέψει σε αυτό το σύστημα, αν θέλετε, το τραπεζικό ή το χρηματοοικονομικό, γνωρίζουμε πολύ καλά. Και οι τράπεζες γνωρίζουν, όπως και ο «ΤΕΙΡΕΣΙΑΣ». Ο «ΤΕΙΡΕΣΙΑΣ» ποιος είναι, ποια εταιρεία είναι; Το λέω για να το ξέρετε και για να καταγραφεί στα Πρακτικά. Είναι μία ανώνυμη εταιρεία στην οποία μέτοχοι είναι όλες οι τράπεζες. Άρα ο «ΤΕΙΡΕΣΙΑΣ Α.Ε.» γνωρίζει ανά πάσα στιγμή από τους μετόχους του, που είναι οι τράπεζες οι ίδιες, τα πάντα για όλους. Γνωρίζει ποιος έχει κόκκινα δάνεια, ποιος έχει καθυστερούμενα, ποιος είναι στρατηγικός κακοπληρωτής, ποιος δεν είναι. Γνωρίζει τις συνήθειες. Υπάρχουν αλγόριθμοι χτισμένοι μέσα στα συστήματα και από εκεί βλέπεις τις συνήθειες πληρωμών σε οποιαδήποτε σχέση έχεις να κάνεις με την τράπεζα, από καταναλωτικό, κάρτα, στεγαστικό, εορτοδάνειο, διακοποδάνειο ή μετοχοδάνειο μέχρι τα πάντα. Βλέπεις το προφίλ του κάθε δανειζόμενου. Άρα γνωρίζει το σύστημα ποιος είναι ο στρατηγικός κακοπληρωτής και δεν έχει κανένα λόγο να βγάλει το σπίτι, την πρώτη κατοικία. Αν γίνει, θα γίνει κατά λάθος. Και μπορεί να έχει γίνει. Στρατηγικά καμμία τράπεζα δεν θέλει τα σπίτια, ούτε το δημόσιο θέλει τα σπίτια, γιατί στο τέλος θα έχουν να πληρώνουν του κόσμου τα εκατομμύρια σε ΕΝΦΙΑ και σε έξοδα συντήρησης των ακινήτων, τα οποία θα τους είναι πολύ ακριβότερα από το να τα έβγαζαν σε έναν πλειστηριασμό τουλάχιστον στην αξία των προβλέψεων που έχουν πάρει, γύρω στο 50%.
Επιβαρύνεται με ΕΝΦΙΑ το δημόσιο;
Πιθανό και να επιβαρυνθεί, κύριε Δένδια μου. Για παράδειγμα, αν έχεις είκοσι ή τριάντα χιλιάδες ακίνητα,…
Α, «θα» επιβαρυνθεί!
Οικονομικά θα μιλήσω τώρα. Έστω ότι εγώ είμαι Υπουργός Οικονομικών. Και λέω ότι έχω να εισπράξω 1 εκατομμύριο από δέκα χιλιάδες ακίνητα.
Με το καλό εύχομαι.
Είχατε κάνει και μία πρόταση, αν θυμάμαι καλά, να τα εισπράττουν οι δήμοι. Να το συζητήσουμε. Τώρα βγαίνει δήμαρχος και λέει «εγώ θα αγοράσω τα δάνεια των δημοτών μου». Αυτό πρέπει να το δούμε. Εγώ δεν είμαι ενάντιος. Όμως, είναι και επικίνδυνο. Θα το πω. Αλλάζουμε λίγο θέμα, αλλά να είναι καλά ο αξιότιμος συνάδελφος κ. Δένδιας, θα το αναλύσουμε λίγο. Δεν είναι τόσο απλή διαδικασία να δημιουργήσει ένας δήμος μία εταιρεία κερδοσκοπικού χαρακτήρα η οποία θα αγοράσει με κάποια κεφάλαια τα δάνεια των δημοτών τα κόκκινα, τα μη εξυπηρετούμενα, τα καταγγελμένα δηλαδή δάνεια. Και μετά τι θα κάνει; Θα τα αγοράσει σε μια αξία 10%, 20%, 3%, 5%, οτιδήποτε, εφόσον θα μπορέσει και εφόσον έχει τη δικαιοδοσία και του δώσει το δικαίωμα αυτό η τράπεζα και η Τράπεζα της Ελλάδος. Ας πούμε ότι το κάνει. Μετά τι θα τα κάνει ο δήμος; Με τι σκοπό θα έχει δημιουργηθεί αυτή η εταιρεία; Τι θα πει στο ΓΕΜΗ; Τι θα πει στην εφορία; Τι ΦΠΑ θα έχει; Ποιος θα διαχειριστεί αυτό το ακίνητο και με ποιο σκοπό; Να το ξανά πουλήσει; Να το ξανανοικιάσει; Να το δώσει στον δημότη να του το ξεπληρώσει με ένα χρησιδάνειο ή με ένα ενοίκιο; Αυτό θα πρέπει να ξεκαθαριστεί. Θα ξεκαθαριστεί. Το να κάνεις πολιτική στην τηλεόραση είναι πολύ εύκολο. Το να κάνεις στο χαρτί «αγοράζω σπίτι», δεν είναι το ίδιο. Δεν ξέρω πόσοι από εσάς έχει τύχει να πάτε να αγοράσετε σπίτι ή ακίνητο. Όμως, πόσω μάλλον κάποιος που έχει αγοράσει ή έχει διαχειριστεί εκατοντάδες, όπως έχει τύχει να έχω κάνει εγώ και ίσως πολλοί άλλοι συνάδελφοι, ξέρει ότι είναι ό,τι πιο δύσκολο και πιο απαιτητικό να το διαχειριστείς και να αποδείξεις ότι δεν θα είσαι κλέφτης και δεν θα πας φυλακή. Διότι μπορεί, παίρνοντας τα σπίτια των δημοτών, να καταλήξεις στη φυλακή, αν δεν προσέξεις, γιατί δεν είσαι τράπεζα. Είσαι μία εταιρεία η οποία θα διαχειριστεί ακίνητα, η οποία έχει διαφορετικούς νόμους και κανόνες. Από εδώ και πέρα, λοιπόν, εφόσον κάναμε την πρώτη δοκιμαστική και εξαιρετικά επιτυχή ανταλλαγή ομολόγων του PSI, η οποία τελείωσε στις 30 Νοεμβρίου, τα 30 δισεκατομμύρια σχεδόν, με πέντε νέα ομόλογα, τα οποία έδωσαν άλλο προϊόν στον επενδυτή, το οποίο παρέχει ρευστότητα και είναι και ανταλλάξιμο και εμπορεύσιμο στη δευτερογενή αγορά - τέλος πάντων τα λέμε για να καταγραφούν - αυτό είναι ένα βήμα του ότι η Ελλάδα είναι σε καλό δρόμο και ότι μπορεί και δεύτερη και τρίτη και τέταρτη έκδοση να κάνει το 2018 και μέχρι τον Αύγουστο να βγει τελείως από τη δανειακή σχέση. Θα πω και τα νούμερα. Θα καταθέσω και τον πίνακα. Από εδώ και πέρα οι δανειακές ανάγκες για τα επόμενα περίπου επτά - οχτώ χρόνια είναι κατά μέσο όρο 6,2 δισεκατομμύρια ευρώ τον χρόνο. Είναι ελάχιστες. Εμείς είχαμε το 2015 18 δισεκατομμύρια. Είχαμε 54 δισεκατομμύρια για τρία χρόνια. Για τρία χρόνια, από το 2015 με 2018, είχαμε 54 δισεκατομμύρια, χωρίς νέες ανάγκες, χωρίς να χρηματοδοτούμε το έλλειμα, αλλά μόνο το χρέος που έληγε και έπρεπε να το δανειστείς για να το ανακυκλώσεις, να το αναπληρώσεις. Θα καταθέσω μετά όλα μαζί τα έγγραφα, για να μην τα καταθέτω ένα, ένα. Άρα επειδή έχουμε λίγες χρηματοδοτικές ανάγκες, είναι εξαιρετικά σημαντικό να πάει καλά. Και αυτός είναι ο σκοπός της Κυβέρνησης, τα 6,2, τα 6,3, τα 6,5 δισεκατομμύρια που έχουμε μεσοσταθμικά για τα επόμενα οχτώ χρόνια να τα δανειζόμαστε από τις αγορές, έτσι ώστε να μην έχουμε την ανάγκη των μηχανισμών στήριξης της Ευρώπης, για να απεξαρτηθούμε. Και αυτή είναι η καθαρή έξοδος, ότι μπορούμε μόνοι μας καθαρά, χωρίς την εξάρτηση το ευρωσυστήματος, του Διεθνούς Νομισματικού Ταμείου, ή οποιουδήποτε Οργανισμού της Ευρώπης, να χρηματοδοτούμε τις δανειακές μας ανάγκες κάθε χρόνο. Είναι πολύ σημαντικό ότι έχουμε καθαρίσει αρκετά τα δύο τελευταία χρόνια, και ας έχουν αυξηθεί τα κόκκινα δάνεια, ειδικά τα στεγαστικά και αρκετά επιχειρηματικά. Ο εξωδικαστικός μηχανισμούς τώρα δείχνει ότι ξεκινάει, δείχνει ότι πλέον εμείς πρώτοι καταφέραμε να βάλουμε στη διαχείριση του ιδιωτικού χρέους, αυτήν την εξαιρετικά σημαντική αρχή, το κούρεμα ή την διαπραγμάτευση του δημοσίου για οποιαδήποτε απαίτηση έχει έναντι οποιουδήποτε επιχειρηματία. Έχουν γίνει τρεις συναλλαγές, οι οποίες είναι εξαιρετικά σημαντικές, γιατί υπάρχει κούρεμα τόκων, προσαυξήσεων, υπογράφει το δημόσιο ότι δεν φέρει πλέον αστική ευθύνη, ότι δεν ζημιώνει το δημόσιο, εάν κουρέψει φόρους και προσαυξήσεις. Και κάνει ρύθμιση εκατό είκοσι δόσεων και θα ακολουθήσουν τουλάχιστον, σύμφωνα με τις πληροφορίες μου, δέκα μεγάλα επιχειρηματικά δάνεια μέσα στο 2018, τα οποία θα έχουν και κούρεμα κεφαλαίου και θα έχουν και κούρεμα τόκων και προσαυξήσεων και δεν θα είναι μόνο χρέη προς ασφαλιστικές ή φορολογικές αρχές, αλλά και προς τις τράπεζες. Δηλαδή, κάθονται όλοι στο τραπέζι και αυτός είναι ένας μοχλός ανάπτυξης και ένας μοχλός ο οποίος θα ξεκαθαρίσει τους ισολογισμούς των τραπεζών, για να μη δημιουργηθούν περαιτέρω ανάγκες. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Αντιπροέδρου]] Θα χρειαστώ δύο λεπτά, κύριε Πρόεδρε. Διότι την άνοιξη, που θα έχουμε με το καλό τα τεστ αντοχής των τραπεζών, θα πρέπει πρακτικά μιλώντας να αποδείξουμε - όπως πηγαίνει καλά και θα κλείσει καλά το 2017 σε όλα τα νούμερα σε σχέση με τα ανοίγματα και με τα κόκκινα δάνεια - ότι θα συνεχίσει και το πρώτο εξάμηνο του ερχόμενου έτους, έτσι ώστε να μην υπάρξουν νέες κεφαλαιακές ανάγκες. Όπως είπατε ήδη, δεν υπάρχουν χρήματα για να κάνουμε ανακεφαλαιοποιήσεις τραπεζών από τους μηχανισμούς, από τον ESM. Και επειδή ο ESM αυτή τη στιγμή δεν έχει πάρει τον ρόλο, που έχουμε εισηγηθεί πολλές φορές να γίνει το Ευρωπαϊκό Νομισματικό Ταμείο, δηλαδή να έχουμε μία δική μας αρχή στην Ευρώπη να χρηματοδοτεί και να μανατζάρει τις ανάγκες όλων των κρατών, είτε είναι μακροχρόνιες είτε μεσοπρόθεσμες, και να ελέγχει και τα δημοσιονομικά σύμφωνα, θα αναγκαστούμε να έχουμε υγιείς ισολογισμούς τραπεζών. Αυτό σημαίνει ότι πρέπει να λειτουργήσει ο εξωδικαστικός, να γίνουν οι ηλεκτρονικοί πλειστηριασμοί για τα σπίτια και τα ακίνητα των μπαταχτσήδων, τα οποία πλέον είναι δημόσια αναρτημένα, άρα δεν υπάρχει τίποτα κρυφό. Είναι δημόσια αναρτημένα στο διαδίκτυο, βλέπει ο καθένας κάθε μέρα τι βγαίνει. Εάν κάτι έχει ξεφύγει και έχουμε λάθος σαν κράτος, σαν Κυβέρνηση, σαν τράπεζες, θα καταγγελθεί. Αλλά δεν μπορεί να μη συμβαίνει αυτό. Διότι αυτό που συνέβαινε μέχρι σήμερα - το εξήγησα και πριν - ήταν κάτι το οποίο εμπόδιζε πάρα πολύ την εξυγίανση των τραπεζών. Και εκεί, εάν χρειαστούμε νέα δάνεια και δεν πετύχουν οι πλειστηριασμοί και δεν πετύχει ο εξωδικαστικός, τότε μέχρι τον Μάρτιο θα μας πουν οι μηχανισμοί στο EQR, δηλαδή όταν ελέγξουν την ποιότητα του ενεργητικού των τραπεζών και των υποχρεώσεων και των ανοιγμάτων, ότι χρειάζονται 5 ή 10 δισεκατομμύρια. Ποιος θα δώσει αυτά τα 10 δισεκατομμύρια; Θα αποταθούμε στους ομολογιούχους και στους μετόχους για να καλύψουν αύξηση μετοχικού κεφαλαίου των τραπεζών. Και εκεί, εάν δεν υπάρξουν αυξήσεις μετοχικού κεφαλαίου - θα το πούμε και αυτό - θα υπάρξουν σενάρια συγχωνεύσεων ακόμα και των ελληνικών τραπεζών από τέσσερις σε τρεις ή σε δυόμισι ή σε δύο. Αυτά δεν θα είναι καλά για την ελληνική οικονομία. Ελπίζω να το καταλαβαίνουν όλοι οι συνάδελφοι, χωρίς να το αναλύσουμε περαιτέρω. Κοιτώντας έσοδα και δαπάνες - και κλείνω με τον πίνακα του προϋπολογισμού - είναι ξεκάθαρο ότι οι δαπάνες χρειάζονται μάζεμα. Τα έσοδα έχουν εξαντλήσει τον κόσμο και φυσικά και την επιχείρηση, η οποία, όσο και να ρίξουμε αυτή τη στιγμή την φορολογία, δεν μπορεί να ανακάμψει, εάν δεν υπάρχει ζήτηση, εάν δεν υπάρχει η αναγκαία αγοραστική δύναμη, εάν δεν υπάρχει το αναγκαίο ελάχιστο εισόδημα στο νοικοκυριό, το οποίο να πλεονάζει από τις υποχρεώσεις για να πάει σε κατανάλωση. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Αντιπροέδρου]] Μισό λεπτό, κύριε Πρόεδρε. Άρα χρειάζεται ένα μάζεμα στις δαπάνες και χρειάζεται μία άλλη πολιτική, την οποία θα έχουμε την ευχέρεια να την κάνουμε τέτοια εποχή, του χρόνου πρώτα ο θεός, στον προϋπολογισμό του 2019, απεξαρτημένοι από τις ευρωπαϊκές αρχές τις και το ευρωσύστημα, έτσι ώστε να κάνουμε μία ευέλικτη κοινωνική και αναπτυξιακή πολιτική, χωρίς να έχουμε τον έλεγχο αυτών που σε δανείζουν και σου λένε τι να κάνεις. Και είναι σχεδόν σίγουρο ότι το Διεθνές Νομισματικό Ταμείο δεν θα συμμετέχει στο επόμενο πρόγραμμα - αυτή είναι η δική μου εκτίμηση - και αυτό είναι εξαιρετικά θετικό. Οι Ευρωπαίοι μπορούμε να τα βρούμε μόνοι μας, μεταξύ μας, στο σπίτι μας, αλλά πρέπει ο κάθε Ευρωπαίος και το κάθε ευρωπαϊκό κράτος να είναι αρκετά σοβαρό, να ακολουθεί τους κανόνες. Τέλος, να λείψει και να εκλείψει αυτή η φορολογική ανισότητα, δηλαδή να έχει στη γειτονιά σου η Κύπρος 12% στη φορολογία των επιχειρήσεων κι εσύ 29% και 26%. Μετά αναρωτιόμαστε γιατί τραβάει την επένδυση η Κύπρος ή η Βουλγαρία και όχι η Ελλάδα. Ασφάλεια δικαίου, σοβαρότητα και ομόνοια σε κάθε κυβέρνηση. Ευχαριστώ πάρα πολύ.
Κι εμείς ευχαριστούμε, κύριε Καμμένε. Παρακαλώ τον κ. Κατσιαντώνη, γενικό εισηγητή της Ένωσης Κεντρώων, να έχει τον λόγο για είκοσι λεπτά.
Σας ευχαριστώ, κύριε Πρόεδρε. Κυρίες και κύριοι συνάδελφοι, σήμερα βρισκόμαστε εδώ για να συζητήσουμε για ένα πολύ σοβαρό θέμα τόσο για την τρέχουσα κοινοβουλευτική περίοδο, όσο και για την επερχόμενη, που αφορά την οικονομική κατάσταση της χώρας. Έχουμε μπροστά μας να κρίνουμε και να συγκρίνουμε οικονομικά μεγέθη, αριθμούς, προβλέψεις και κυρίως ένα μοναδικό στοίχημα: Θα είναι άραγε η χρονιά ορόσημο, όπως ισχυρίζεται η Κυβέρνηση, που τελικά θα οδηγήσει τη χώρα έξω από τα μνημόνια και την οικονομική κρίση; Έχω μάθει στη ζωή μου να είμαι αντικειμενικός κι αυτό θα πράξω και σήμερα. Επιτρέψτε μου να ξεκινήσω τον λόγο μου από τα αρνητικά και θα κλείσω την ομιλία μου με τα θετικά. Άκουσα με πολλή προσοχή τις προηγούμενες μέρες τους συναδέλφους της κυβερνητικής πλειοψηφίας στην Επιτροπή Οικονομικών Υποθέσεων να λένε ότι «θα βγούμε απ' το μνημόνιο», «θα αυξηθούν οι βαθμοί ελευθερίας της Κυβέρνησης», «θα έχουμε αύξηση του παραγόμενου πλούτου», «τέλος του Γενάρη θα αρχίσει η συζήτηση για την αναδιάρθρωση του χρέους», αλλά την ίδια ώρα δεν έχουν πει ακριβώς τα παραμετρικά μέτρα για την απομείωση του χρέους. «Τους επενδυτές δεν τους ενδιαφέρει τόσο πολύ ώστε να είναι πρώτο στην ιεράρχησή τους το θέμα της φορολογίας. Επομένως, η μεταρρύθμιση προς τις επενδύσεις δεν είναι κυρίως φορολογική». «Τα καινούργια χρηματοδοτικά εργαλεία που έχουμε προχωρήσει είναι ο αναπτυξιακός νόμος, το ΕΣΠΑ και η Αναπτυξιακή Τράπεζα». Σημειώνω, κυρίες και κύριοι συνάδελφοι, ότι σε ό,τι έχω αναφερθεί μέχρι στιγμής βρίσκεται στο κείμενο των Πρακτικών της Επιτροπής των Οικονομικών Υποθέσεων. Έρχομαι, λοιπόν, εδώ να κρίνω και να συγκρίνω μαζί σας τι απ' αυτά είναι σαφές, πιθανό, προφανές και επιχειρησιακά, πολιτικά σχεδιασμένο. Η έξοδος απ' το μνημόνιο, όπως τη λέτε, σημαίνει απλά αλλαγή ορολογίας. Αυτό δεν το λέω εγώ, αλλά το λένε συνέχεια οι Ευρωπαίοι εταίροι μας. Βέβαια, δεν πρέπει να ξεχνάμε ότι όπου βρεθούν κι όπου σταθούν, μας θυμίζουν ότι δεν πρόκειται να βγούμε από την επιτήρηση. Η αύξηση των βαθμών ελευθερίας που επικαλείστε ξέρετε καλά ότι είναι υπερβολικά αισιόδοξη, γιατί όλοι μας γνωρίζουμε ότι η αυστηρή επιτήρηση έχει προνομοθετηθεί και προσυμφωνηθεί από το 2019. Και σε αυτό το σημείο, λυπάμαι πολύ, αλλά θα πρέπει να σας θυμίσω και τον κόφτη, με ό,τι αυτό συνεπάγεται. Μιλάτε για αύξηση παραγόμενου πλούτου, αλλά δεν μας εξηγείτε από πού, για ποιους και πώς. Και θα αναφερθώ σε κάποια νούμερα. Όπως έχουμε διαβάσει τα στοιχεία από τις αναλυτικές περιοδικές δηλώσεις του ΕΦΚΑ τον Μάρτιο του 2017, πεντακόσιοι ογδόντα δύο χιλιάδες εργαζόμενοι ζουν κάτω από το όριο της φτώχειας, με μισθό 407 ευρώ για μερική απασχόληση. Χαρακτηριστικά, σύμφωνα με τα στοιχεία που έδωσε η EUROSTAT για το περσινό έτος του 2016, μεταξύ των είκοσι οκτώ χωρών της Ευρωπαϊκής Ένωσης η χώρα μας είχε τη μεγαλύτερη αύξηση αναλογίας φόρων ως προς το ΑΕΠ, φτάνοντας στο 42,1% και καταγράφοντας αύξηση 2,3% σε σχέση με το 2015, όπου το ποσοστό ήταν στο 39,8%. Για να μην αναφερθώ στο αυτονόητο, ότι δύο στους τρεις Έλληνες καταναλωτές καθυστέρησαν τους δώδεκα τελευταίους μήνες να πληρώσουν εγκαίρως κάποιες από τις υποχρεώσεις τους. Η απάντηση γιατί περίπου το 70% αυτών των ανθρώπων δεν μπόρεσαν να αντεπεξέλθουν, είναι απλά ότι δεν έχουν χρήματα. Να σημειώσω και άλλο ένα αρνητικό ρεκόρ, σύμφωνα με την ίδια έρευνα. Κατέχουμε το υψηλότερο ποσοστό σε καθυστερήσεις πληρωμών από φυσικά πρόσωπα, σε σχέση με τα υπόλοιπα ευρωπαϊκά κράτη. Συνεχίζω με τα θετικά, που προβλέπετε για αναδιάρθρωση του χρέους από τον Γενάρη. Να πιστέψω ότι το λέτε και το πιστεύετε ή απλά επιθυμείτε να καλλιεργήσετε τεχνητή αισιοδοξία; Το μόνο που θα περιμένουμε είναι να μας το δείξει το μέλλον. Όλοι μας γνωρίζουμε, κύριοι της Κυβέρνησης, ότι η κουβέντα και οι όποιες αποφάσεις για την απομείωση του χρέους δυστυχώς βρίσκονται στον αέρα. Επιτρέψτε μου να πω, όμως, ότι κατά την προσωπική μου γνώμη δεν βλέπω κάποια απομείωση του χρέους πριν το 2019. Θα μας δοκιμάσουν πολύ και μάλιστα, επίμονα ως χώρα αν έχουμε συνοχή, σύμπνοια πολιτικών απόψεων, σταθερότητα και πραγματική μεταρρυθμιστική πορεία, πριν βγουν τέτοια καλά μαντάτα από τους Ευρωπαίους εταίρους μας. Προχωράω στα όσα θετικά βλέπετε για το 2018 και πάω στους επενδυτές. Γι' αυτούς, λέτε ότι δεν τους ενδιαφέρει βασικώς και κυρίως το θέμα της φορολογίας, αλλά απλά το βλέπουν εκ παραλλήλου με το κοινωνικό, πολιτικό και οικονομικό πλαίσιο. Ας δούμε, λοιπόν, τι σημαίνει ανάπτυξη και πώς θα έλθουν επενδύσεις. Ως ανάπτυξη στα οικονομικά, νοείται η αύξηση της πραγματικής παραγωγής προϊόντων και υπηρεσιών σε μια οικονομία με την πάροδο του χρόνου. Για να δούμε αν έχουμε πραγματική ανάπτυξη, παίρνουμε ως δείκτη ή μέτρο σύγκρισης το μακροχρόνιο μέσο ποσοστιαίο ρυθμό αύξησης του πραγματικού Ακαθάριστου Εγχώριου Προϊόντος. Εσείς, λοιπόν, έρχεστε και μας λέτε ότι το success story για το 2018 βασίζεται σε στόχο πρωτογενούς πλεονάσματος ύψους 3,8% του ΑΕΠ. Για να καταλαβαίνει και ο κόσμος για τι μιλάμε, μιλάμε περίπου για 7 δισεκατομμύρια ευρώ, ώστε να προκύψουν του χρόνου περίπου 600 εκατομμύρια ευρώ για παροχές. Προβλέπετε αύξηση 2,5% του ΑΕΠ και μάλιστα έχετε την ελπίδα για ανάπτυξη κατά 0,1%, μέσα σε μόλις ένα μήνα από τη συζήτηση του προσχεδίου. Ενώ πέρυσι λέγατε τα ίδια, ότι δηλαδή θα είχαμε φέτος ανάπτυξη 2,7%, τελικά μετά βίας πιάσαμε 1,6% του ΑΕΠ. Άρα για ποια ανάπτυξη μιλάμε; Την ουτοπιστική ή αυτήν που ονειρευόμαστε ότι θα θέλαμε; Κύριοι της Κυβέρνησης, ανάπτυξη χωρίς παραγωγικότητα, χωρίς συσσώρευση κεφαλαίου, χωρίς αύξηση του πληθυσμού και της τεχνολογικής προόδου προσωπικά δεν βλέπω. Αυτά δεν τα βγάζω από το μυαλό μου, αλλά αναφέρομαι σε μία από τις εγκυρότερες θεωρίες οικονομικής ανάπτυξης, το μοντέλο του Solow. Πείτε μου, λοιπόν, πού έχουμε θετικό πρόσημο σε σχέση με αυτούς τους παράγοντες που ανέφερα; Στο δημογραφικό που πάει - να το πω λαϊκά - κατά διαόλου; Στη συσσώρευση του κεφαλαίου, που μόνο πτωτική πορεία διαγράφει; Στην αύξηση της παραγωγικότητας, την ώρα που πάνω από δεκατέσσερις χιλιάδες επιχειρήσεις έχουν κατεβάσει τα ρολά από την αρχή του χρόνου σε όλη την Ελλάδα, σύμφωνα με τα στοιχεία του Γενικού Εμπορικού Μητρώου; Για να μην πω για την πενταετία 2012-2017, κατά την οποία οι επιχειρήσεις που έκλεισαν είναι περισσότερες από αυτές που άνοιξαν. Και για να μιλήσω με νούμερα, έβαλαν λουκέτο διακόσιες εβδομήντα τρεις χιλιάδες επιχειρήσεις και άνοιξαν διακόσιες δεκαπέντε χιλιάδες εννιακόσιες σαράντα επτά. Ή μήπως έχουμε καμμία πολύ υποσχόμενη τεχνολογική πρόοδο; Καταλαβαίνετε ότι τα περισσότερα από όσα γράφονται στον υπό ψήφιση προϋπολογισμό είναι μη ρεαλιστικά, μη πιθανά, μη προσδοκώμενα, μη συγκρίσιμα με πραγματικά οικονομικά μεγέθη, θεωρίες και πρακτικές. Είναι απλά στο μεγαλύτερο τους μέρος γενικόλογες τοποθετήσεις. Γιατί μόνο για τέτοιες πρόκειται όταν μιλάμε για ανεφάρμοστες πρακτικές. Ό,τι προσδοκάτε για το 2018 στηρίζεται σε αύξηση φόρων, περικοπές κοινωνικών επιδομάτων και λιτότητα διαρκείας. Αναφέρετε πρόβλεψη για είσπραξη φόρων ύψους 4,1 δισεκατομμύριο ευρώ. Λέτε, όμως, ότι το 2017 οι εισπράξεις από φόρους θα υπολείπονται κατά 1 δισεκατομμύριο ευρώ. Αλήθεια, αυτό το κενό 1 δισεκατομμυρίου ευρώ πώς θα το καλύψετε; Μιλάτε και για αύξηση των κρατικών εισπράξεων κατά 2,1 δισεκατομμύρια ευρώ σε σχέση με το τρέχον έτος, που ούτως ή άλλως οι εισπράξεις παρουσίασαν σημαντική υστέρηση. Όλα αυτά τα περιμένετε από επιπλέον φόρους, όπως κατά 1,1 δισεκατομμύριο ευρώ από τα νοικοκυριά, κατά 456 εκατομμύρια ευρώ από φόρο εισοδήματος φυσικών προσώπων, κατά 179 εκατομμύρια ευρώ από ΕΝΦΙΑ και κατά 517 εκατομμύρια ευρώ από ΦΠΑ. Σ' αυτό το σημείο θέλω να σας υπενθυμίσω την περσινή σας πρακτική - που μας έριξε έξω το 2017- με τις επιστροφές φόρων της τάξης των 5,6 δισεκατομμυρίων ευρώ, λόγω της υπερβολικής φορολόγησης της προηγούμενης χρονιάς και των προκαταβολών φόρων για εισοδήματα που τελικά ήταν ανύπαρκτα. Μήπως πρέπει να περιμένουμε το ίδιο και το 2018; Βλέπουμε επίσης μείωση κονδυλίων για συντάξεις, υγεία και πρόνοια κατά 1,6 δισεκατομμύριο ευρώ, μείωση κονδυλίων για ασφάλιση, περίθαλψη και κοινωνική προστασία κατά 600 εκατομμύρια ευρώ, «ψαλίδισμα» του ΕΚΑΣ κατά 75%, δηλαδή περίπου εκατόν σαράντα χιλιάδες συμπολίτες μας δεν θα το πάρουν. Μείωση κατά 50% του επιδόματος θέρμανσης, για το οποίο προβλέπεται δαπάνη μόνο 58 εκατομμυρίων ευρώ. Προσαύξηση στις εισφορές ελευθέρων επαγγελματιών με πρόβλεψη εσόδων ύψους 59 εκατομμυρίων ευρώ. Από 1-1-2018 οι εισφορές θα υπολογίζονται επί των καθαρών κερδών, προσαυξημένων με τις ασφαλιστικές εισφορές του 2017, δηλαδή θα πληρώνουν ασφαλιστικές εισφορές και για τις ασφαλιστικές εισφορές που ήδη πλήρωσαν, χωρίς να αφαιρούνται, όπως ισχύει σήμερα. Θα έχουμε και νέο φόρο στα ξενοδοχεία και ενοικιαζόμενα δωμάτια, με πρόβλεψη εσόδων 74 εκατομμύρια ευρώ. Επιπλέον έσοδα 68 εκατομμύρια ευρώ λόγω της κατάργησης της έκπτωσης στην παρακράτηση φόρου μισθών και συντάξεων. Τέλος, δεν πρέπει να ξεχνάμε και τις μειώσεις συντάξεων για τους χήρους και τις χήρες, που ανέρχεται περίπου στα 196 εκατομμύρια ευρώ. Αλήθεια, θεωρείτε ότι η πολιτική που ασκείτε είναι κοινωνικής αλληλεγγύης; Προσωπικά δεν το βλέπω. Είναι σαφές ότι περιμένετε να βάλετε λεφτά στα ταμεία του κράτους από περικοπές και φοροεπιδρομές. Μιας και αναφέρθηκα ενδελεχώς στο θέμα της ανάπτυξης, θα ήθελα να αναφέρω ότι το Διεθνές Νομισματικό Ταμείο θεωρεί ότι η Ελλάδα για το 2018 μπορεί να πετύχει πρωτογενές πλεόνασμα κατά ανώτατο 2,2% του ΑΕΠ και όχι 3,8% που αναφέρει ο προϋπολογισμός. Άρα αυτά που λέμε είναι ένα κενό ύψους 1,6% του ΑΕΠ. Για να μας καταλαβαίνει ο κόσμος, αυτό ανέρχεται περίπου στα 3 δισεκατομμύρια ευρώ. Αν όντως αυτό συμβεί, τι σημαίνει; Σημαίνει ότι θα εφαρμόσετε τα αντίμετρα πριν από το 2019 ή θα ψηφίσετε νέα μέτρα ή - ακόμα χειρότερα - θα αναβάλετε τα μέτρα κοινωνικού χαρακτήρα; Δυστυχώς, ως χώρα έχουμε αρκετές πρωτιές, για τις οποίες τόσο εσείς όσο και οι προηγούμενες κυβερνήσεις των τελευταίων ετών φέρετε μεγάλη ευθύνη. Μία αρνητική πρωτιά της Ελλάδας έρχεται από την έκθεση του ΟΟΣΑ, που δυστυχώς μας κατατάσσει πρωταθλητές στα φορολογικά βάρη στους μισθούς για το 2016. Είμαστε η μόνη χώρα μεταξύ των χωρών - μελών του ΟΟΣΑ που η μέση φορολογική επιβάρυνση των άγαμων μισθωτών αυξήθηκε κατά 1% σε σχέση με το 2015. Μία άλλη θλιβερή πρωτιά έρχεται πάλι από τον ΟΟΣΑ, ο οποίος σε σχετική έκθεσή του αποκαλύπτει ότι οι Έλληνες έχουν τη χαμηλότερη ασφαλιστική κάλυψη απ' όλες τις άλλες χώρες - μέλη. Σημειωτέον, επίσης, ότι οι Έλληνες πληρώνουν αρκετά χρήματα για ιατρικές δαπάνες που ανέρχονται σε ποσοστό 4,4% από τον οικογενειακό τους προυπολογισμό, όταν ο μέσος όρος των χωρών - μελών του ΟΟΣΑ είναι περίπου στο 3%. Συνεχίζοντας, θα σας δυσαρεστήσω λίγο ακόμη με τις νέες εκτιμήσεις του ΟΟΣΑ που τονίζουν ότι το ασφαλιστικό σύστημα στην Ελλάδα είναι μη βιώσιμο, παρά τα συνεχή οριζόντια μέτρα που έχουν ληφθεί. Στο ίδιο αρνητικό ρεκόρ έρχεται να προστεθεί η θέση της Ελλάδας ως πρωταθλήτρια φόρων σε σύνολο τριάντα πέντε χωρών. Πράγματι πετύχατε και αναδείξατε τη χώρα πρώτη για το 2016 σε αυξήσεις φόρων σε συνάρτηση με το ΑΕΠ ανάμεσα σε τριάντα πέντε χώρες του ΟΟΣΑ. Μάλιστα, σύμφωνα με τα στοιχεία του ΟΟΣΑ, τα φορολογικά έσοδα στην Ελλάδα αυξήθηκαν κατά 2,2% φτάνοντας από 35,4% του ΑΕΠ σε 38,6% ΑΕΠ το 2016, δηλαδή έχετε πετύχει αρκετές πρωτιές. Θα κλείσω τις πρωτιές της χώρας μας με το κερασάκι στην τούρτα, που δεν είναι άλλο από το περιβόητο κοινωνικό μέρισμα που μοιράζετε με χάρη και χαρά σε όλους όσους έχουν ανάγκη, όπως εσείς το διατυπώσατε. Αλήθεια, είδατε πόσοι έκαναν αίτηση που πραγματικά έχουν ανάγκη και πόσοι θα δουν τελικά στον λογαριασμό τους το συγκεκριμένο επίδομα; Βάλατε παράλογα κριτήρια που οδηγούν σε αποκλεισμό χιλιάδες συμπολίτες μας, όπως είναι τα τεκμήρια για τους κοινούς τραπεζικούς λογαριασμούς, οι αλλαγές στη σύσταση του νοικοκυριού ως προς τους φιλοξενούμενους, ο συνυπολογισμός ως εισόδημα του περσινού μποναμά που δώσατε, η εξαίρεση στους πολύτεκνους με τέσσερα ή περισσότερα παιδιά, εάν έχουν ΙΧ άνω των 1.929 κυβικών με παλαιότητα μικρότερη των δέκα ετών και πολλά άλλα. Μάλιστα, τους τελευταίους τους θεωρείτε ότι διάγουν βίο πολυτελή, γιατί έχουν οχήματα αυτής της κατηγορίας, αγνοώντας ότι για αυτούς είναι εργαλεία κίνησης και όχι είδος πολυτελείας, έστω και αν πληρούν όλα τα άλλα εισοδηματικά και περιουσιακά κριτήρια. Θα αναφερθώ σε παραδείγματα για να καταλάβετε το μέγεθος της αδικίας: Ζευγάρι, με δύο ενήλικα παιδιά άνεργα τα οποία φιλοξενούνται, όπου οι δύο σύζυγοι έχουν εισόδημα 10.500 ευρώ, κάθε άνεργο παιδί τεκμαρτό εισόδημα 3.000 ευρώ, δηλαδή έχουν ένα συνολικό εισόδημα για μέρισμα 18.500 ευρώ, όπου θα λάβουν 625 ευρώ. Όμως, ο υπολογισμός είναι εσφαλμένος, αφού δεν υπολογίζεται με βάση τον τρόπο υπολογισμού του φόρου, ήτοι ατομικά. Εάν υπολογιζόταν έτσι, θα ελάμβαναν το ζευγάρι 525 ευρώ και τα τέκνα 450 ευρώ έκαστο, δηλαδή συνολικά η οικογένεια συνολικά θα έπαιρνε 1.425 ευρώ αντί για 625 ευρώ που θα λάβουν φέτος. Ομοίως, ο συνταξιούχος με σύνταξη 750 ευρώ τον μήνα, δηλαδή 9.000 ευρώ τον χρόνο, επειδή εσείς του προσμετράτε στο περσινό του εισόδημα το ποσό των 300 ευρώ που έλαβε ως κοινωνικό μέρισμα - άρα ξεπερνά το όριο του αφορολόγητου των 9.000 ευρώ - δυστυχώς χάνει το μέρισμα των 250 ευρώ. Εάν εσείς θεωρείτε ότι αυτή είναι κοινωνική πολιτική, δεν ξέρω τι άλλο να πω! Από όσα αναφέρονται στον παρόντα προϋπολογισμό, δυστυχώς, η οικονομική, κοινωνική και πολιτική κατάσταση που επικρατεί δεν αφήνει πολλά περιθώρια για ανάπτυξη και αισιοδοξία. Ελπίζω με ορισμένες παρεμβάσεις να μπορέσει να αποφευχθεί η κατρακύλα. Αισιόδοξα είναι τα μηνύματα από την επισκόπηση των δαπανών φορέων της Γενικής Κυβέρνησης, την ενίσχυση φορολογικής συμμόρφωσης υπό την προϋπόθεση ότι θα ελαφρυνθούν οι φορολογικές υποχρεώσεις των πολιτών και τον εκσυγχρονισμό του συστήματος δημόσιας υγείας, κοινωνικής ασφάλισης και πρόνοιας να ισοσκελίσουν τις λοιπές δυσοίωνες προβλέψεις και το 2018. Όμως, δυστυχώς αυτά δεν αρκούν. Στο σημείο αυτό θα αναφερθώ και σε ορισμένα επιπλέον σημεία που δείχνουν όντως αισιόδοξα. Το γεγονός της κοινοπρακτικής έκδοσης ομολόγου σταθερού επιτοκίου πενταετούς διάρκειας ύψους 3 δισεκατομμυρίων ευρώ σήμανε την επιστροφή στη χρηματοδότηση μέσω των διεθνών αγορών ύστερα από τρία περίπου χρόνια. Οι πρόσφατες αποφάσεις του Eurogroup της 15ης Ιουνίου του 2017 περί παροχής έμμεσης εγγύησης από τους ευρωπαίους εταίρους προς το ελληνικό δημόσιο για απρόσκοπτη έξοδό τους στις αγορές, πράγμα που θα σημάνει πιθανή εκταμίευση στο τέλος του προγράμματος, μέρους των αδιάθετων δανειακών κεφαλαίων του τρέχοντος προγράμματος. Τα στοιχεία που αφορούν στη δευτερογενή αγορά τίτλων, από τα οποία φαίνεται ακτίνα αισιοδοξίας, με τους αγοραστές να εκδηλώνουν ενδιαφέρον για τα κρατικά ομόλογα κι έτσι να σημειώνεται ισχυρό ράλι ανόδου των τιμών στα κρατικά ομόλογα και αντίστοιχα να μειώνονται αισθητά οι αποδόσεις. Οι τιμές αύξησης κατά 12% στις πωλήσεις καινούργιων αυτοκινήτων στη χώρα το ενδεκάμηνο Ιανουάριος - Νοέμβριος το 2017 που ανήλθαν σε ογδόντα εννέα χιλιάδες διακόσιες εξήντα έξι έναντι εβδομήντα εννέα χιλιάδες επτακόσια δύο που κυκλοφόρησαν το αντίστοιχο ενδεκάμηνο του 2016. Η αύξηση των εξαγωγών το πρώτο οκτάμηνο του τρέχοντος έτους, η οποία, σύμφωνα με τα στοιχεία του συνδέσμου εξαγωγέων και της ΕΛΣΤΑΤ, ανήλθε στο 3,5% αν και στον αντίποδα προβληματισμό δημιουργεί η αύξηση του εμπορικού ελλείμματος και η αδυναμία ενδυνάμωσης της εγχώριας παραγωγής. Κυρίες και κύριοι συνάδελφοι, η κατάσταση είναι δύσκολη, όμως δεν πρέπει να γίνει δυσκολότερη. Οφείλουμε να ενώσουμε δυνάμεις, σκέψεις, απόψεις και ενέργειες για να βγούμε από το δύσκολο και χρονίζον πρόβλημα της κρίσης, μιας κρίσης που βλέπουμε όλοι ότι πλέον είναι περισσότερο κοινωνική και ανθρωπιστική, παρά κυρίως οικονομική, όπως διαφαινόταν στις αρχές της. Είναι τουλάχιστον θλιβερό να διαβάζουμε έρευνες, όπως η έρευνα της «INTRUM», εταιρεία που απέκτησε μέρος των κόκκινων δανείων της Eurobank, που αναφέρουν ότι αποτελεί μεγάλη πίεση για τους γονείς το γεγονός ότι δεν μπορούν να πληρώσουν τα αγαθά που χρειάζονται για τα παιδιά τους. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, θα ήθελα ένα λεπτό ακόμη και θα κλείσω. Ευχαριστώ για την ανοχή. Στην Ελλάδα, συγκεκριμένα αυτοί οι γονείς αντιστοιχούν περίπου στο 50% επί του συνόλου, ένα ποσοστό που είναι υψηλότερο σε σχέση με τις λοιπές εξεταζόμενες χώρες. Είναι οι ίδιοι οι γονείς που δηλώνουν ότι πιστεύουν και φοβούνται ότι τα παιδιά τους, τα παιδιά μας, θα ζήσουν σε χειρότερη οικονομική κατάσταση απ' ότι αυτοί. Και περισσότερο απ' όλα προκαλεί αναστάτωση και απογοήτευση να βλέπουμε γραμμένα συμπεράσματα του Τύπου ότι οι Έλληνες είναι δεύτεροι σε ποσοστό 31%, μετά την Ουγγαρία, που θέλουν να φύγουν στο εξωτερικό για ένα καλύτερο μέλλον. Κλείνω, λέγοντάς σας «συν Αθηνά και χείρα κίνει». Κυρίες και κύριοι της Κυβέρνησης, μην τα περιμένετε όλα από την τύχη ή τις συγκυρίες. Θα πρέπει όλοι να ενώσουμε τις δυνάμεις. Όχι άλλη διχόνοια. Με συναίνεση και σύμπνοια να προχωρήσουμε προς το μέλλον. Σας ευχαριστώ.
Κι εγώ σας ευχαριστώ, κύριε Κατσιαντώνη. Παρακαλώ, τον λόγο έχει ο γενικός εισηγητής του κόμματος Το Ποτάμι, ο κ. Αμυράς, για είκοσι λεπτά.
Ευχαριστώ, κύριε Πρόεδρε. Κυρίες και κύριοι συνάδελφοι, μιλώντας για τον προϋπολογισμό του 2018, θα έχει σημασία - νομίζω - να θυμηθούμε τι ακριβώς έλεγε πριν από έναν χρόνο από αυτό εδώ ακριβώς το Βήμα ο Ευκλείδης Τσακαλώτος, ο Υπουργός Οικονομικών, για τον προϋπολογισμό του 2017, της χρονιάς δηλαδή που σε λίγες μέρες κλείνει. Θα διαπιστώσουμε έτσι αν υπήρξαν λάθη, ποια ήταν αυτά - ανθρώπινα τα λάθη - αλλά κυρίως εάν επαναλαμβάνονται τα ίδια λάθη και μάλιστα ατομικά λάθη. Πέρυσι, λοιπόν, ο κ. Τσακαλώτος είχε θέσει δύο βασικούς δημοσιονομικούς και δύο πολιτικούς στόχους. Ο πρώτος δημοσιονομικός στόχος ήταν: Ανάπτυξη για φέτος, το 2017, 2,7%. Ο δεύτερος δημοσιονομικός στόχος ήταν πρωτογενές πλεόνασμα 2,2% έναντι δέσμευσης προς τους δανειστές μιάμισης μονάδας. Σήμερα, λοιπόν, δώδεκα μήνες μετά, τα πράγματα είναι πολύ διαφορετικά από τους στόχους που είχε θέσει ο κ. Τσακαλώτος. Η ανάπτυξη για το 2017 παραμένει υποτονική. Τα στοιχεία του πρώτου εννεαμήνου του 2017- που βγήκαν και μάλιστα πρόσφατα, μαζί και το γ΄ τρίμηνο του έτους - μας λένε ότι η οικονομία δεν τρέχει με ρυθμό ανώτερο του 1% του ΑΕΠ. Άρα στη συνέχεια ο κ. Τσακαλώτος διόρθωσε τον στόχο της ανάπτυξης, από 2,7% το κατέβασε στο 1,6%. Θα έχουμε για το 2017 ανάπτυξη 1,6%; Θα το ήθελα, αλλά δυστυχώς τα στοιχεία δεν μας το βγάζουν. Μακάρι, αλλά είναι ανέφικτο. Γιατί; Διότι μας έχει μείνει το τελευταίο τρίμηνο του έτους και θα πρέπει ξαφνικά η ελληνική οικονομία, για αυτό το τελευταίο τρίμηνο του έτους, να παρουσιάσει ανάπτυξη 3%, ούτως ώστε να φτάσουμε στο 1,4% -1,5% συνολικά ανάπτυξης για το 2017. Το πιο ανησυχητικό, όμως, είναι ότι, ενώ το Υπουργείο Οικονομικών υποβάθμισε τους στόχους για την ανάπτυξη, η Κομισιόν την ίδια ώρα αναβάθμισε τους δικούς της στόχους για τις οικονομίες όλων των υπολοίπων χωρών της Ευρωπαϊκής Ένωσης, πλην της Ελλάδας. Για να το πούμε απλά, το 2017 ήταν μια χρονιά που η Κυβέρνηση ΣΥΡΙΖΑ - ΑΝΕΛ αύξησε, μεγάλωσε τη διαφορά της χώρας από τους υπόλοιπους της Ευρώπης. Να σας το πω διαφορετικά. Φανταστείτε μια κούρσα αντοχής - εγώ ήμουν δρομέας ημιαντοχής στα χίλια πεντακόσια και στα πέντε χιλιάδες μέτρα - είναι αντοχές και δρόμοι που θέλουν και ένταση και σταθερή απόδοση. Τι βλέπουμε, λοιπόν; Βλέπουμε ότι σε μια κούρσα αντοχής των είκοσι οκτώ, η Ελλάδα δυστυχώς είναι τελευταία και καταϊδρωμένη και το 2017. Στις αρχές του 2015 είχε παραλάβει τη σκυτάλη της ανάπτυξης, βάσει των στοιχείων του 2014, με πολύ υψηλό ρυθμό ανάπτυξης. Ήταν μέσα στις πρώτες θέσεις των χωρών της Ευρώπης στην ανάπτυξη του ΑΕΠ τους - αυτό που σημαίνει δηλαδή ότι πρακτικά δημιουργούνται θέσεις εργασίας, μεγεθύνεται η οικονομία, περισσότερες δουλειές, περισσότερα μεροκάματα - και το 2017, με τα στοιχεία της Κομισιόν, η Ελλάδα είναι τελευταία στον χάρτη της ανάπτυξης των είκοσι οκτώ. Έβγαλα απ' έξω τη Βρετανία, διότι εκείνοι θέλησαν να παίξουν σε δικό τους γήπεδο. Να το πούμε και πάλι πιο απλά; Το 2017, μετά από δύο χρόνια, αρχίσαμε να τρέχουμε εμπρός ως χώρα. Το 2015 και το 2016 όχι μόνο στάσιμοι δεν ήμασταν, αλλά λόγω ύφεσης οπισθοχωρούσαμε, όταν οι υπόλοιποι ευρωπαίοι έτρεχαν προς τα εμπρός με μεγάλη ταχύτητα. Για το 2017, όμως, αφού τα στοιχεία είναι ακράδαντα, ανάπτυξη μιάμιση μονάδα βαριά - βαριά, έναντι πρόβλεψης 2,7% που μας έλεγε ο Υπουργός Οικονομικών κ. Τσακαλώτος. Αυτό σημαίνει ότι η ταχύτητά μας, αντί να αυξάνεται, όπως θέλει η Κυβέρνησή μας να μας κάνει να πιστέψουμε - και μακάρι να συνέβαινε δηλαδή αυτό - , δυστυχώς μειώνεται σε σχέση με την επιτάχυνση των υπολοίπων Ευρωπαίων, των ανταγωνιστών μας, των εταίρων μας, όπως θέλετε πείτε τους. Άρα αν είχα εδώ τον κ. Τσακαλώτο, θα του έλεγα ότι στην κούρσα της αντοχής, αγαπητέ κύριε Τσακαλώτε, από τους είκοσι οκτώ, είστε ο τελευταίος, ίσως γιατί το κόκκινο σακίδιο που κουβαλάτε έχει μέσα εμπόδια. Ποια είναι αυτά τα εμπόδια; Κατά βάση οι φόροι και κατά βάση η μείωση των δαπανών του ελληνικού δημοσίου. Πάμε στο δεύτερο δημοσιονομικό λάθος, που σας προείπα, της συγκυβέρνησης ΣΥΡΙΖΑ - ΑΝΕΛ. Το πρωτογενές πλεόνασμα, αντί για 2,2% του ΑΕΠ, που προέβλεπε πέρυσι αυτή η Κυβέρνηση και αυτός ο Υπουργός - σωστά κυρία Παπανάτσιου; Σωστά - κοντεύει να φτάσει στο 4%. Να το πούμε πάλι απλά; Μισή ανάπτυξη το 2017, διπλάσιο πρωτογενές πλεόνασμα. Όλα είναι λάθος δηλαδή, διότι δεν είναι πρωτογενές πλεόνασμα να πεις: «Καλό είναι το πρωτογενές πλεόνασμα, δεδομένου ότι αναπτύχθηκε η οικονομία μας, πληρώσαμε αυτά που ήταν να πληρώσουμε και μας έμεινε και κάτι στην άκρη». Αμ δε! Δεν είναι πλεόνασμα που προκύπτει από ανάπτυξη, από μεγέθυνση της οικονομίας, από πραγματικές δουλειές, αλλά από την υπερφορολόγηση. Άρα το υψηλό πλεόνασμα, για να ακολουθήσω τη ρητορική των καλών μου συναδέλφων του ΣΥΡΙΖΑ, τρώει την ανάπτυξη. Σωστά; Σωστά. Χαίρομαι που συμφωνείτε, αγαπητέ συνάδελφε του ΣΥΡΙΖΑ. [[Θόρυβος από την πτέρυγα του ΣΥΡΙΖΑ]] Μισό λεπτό. Ποιοι χάνουν από αυτήν την εξίσωση; Χάνουν οι πολίτες, βεβαίως, οι οποίοι αναγκάζονται να πληρώνουν τις υψηλότερες δόσεις της λιτότητας που η Κυβέρνηση ΣΥΡΙΖΑ - ΑΝΕΛ εφάρμοσε και ασκεί και επιβάλλει σε αυτή τη χώρα. Ποιοι είναι οι κερδισμένοι; Όχι, κύριε συνάδελφε, οι δανειστές είναι. Οι δανειστές, οι οποίοι δανειστές θα πάρουν το μεγαλύτερο μέρος του υπερβάλλοντος πρωτογενούς πλεονάσματος για την αποπληρωμή των δανείων που μας έχουν δώσει. Άρα τα πρωτογενή πλεονάσματα, όταν δεν βασίζονται και δεν προκύπτουν από την ανάπτυξη της οικονομίας αλλά από την υπερφορολόγηση, όπως κάνει η Κυβέρνηση ΣΥΡΙΖΑ - ΑΝΕΛ, τους μόνους που εξυπηρετούν είναι τους δανειστές. Είναι οι μόνοι που θα φύγουν με την τσέπη γεμάτη με μπόλικους παράδες. Γιατί, όμως, σημειώνεται αυτό το λάθος; Εγώ θα σας πω, λοιπόν, αγαπητοί συνάδελφοι, να προστρέξουμε στην απάντηση που είχε δώσει ο οικονομολόγος του ΔΝΤ, ο Γάλλος, ο Ολιβιέ Μπλανσάρ για το πρώτο μνημόνιο, το οποίο δυστυχώς ισχύει και για το τρίτο μνημόνιο και αυτής της Κυβέρνησης. Υπάρχει λάθος με τον δημοσιονομικό πολλαπλασιαστή. Έχει υποεκτιμήσει η Κυβέρνηση τις επιπτώσεις των μέτρων που φόρτωσε στην οικονομία και έτσι επιβάλλει μεγαλύτερη λιτότητα, ακολουθεί λάθος συνταγή και εμποδίζει την ανάπτυξη. Ο ίδιος ο κ. Χουλιαράκης, είχε πει - αν δεν κάνω λάθος - ότι οι ίδιοι, δηλαδή το οικονομικό επιτελείο της Κυβέρνησης, δεν θέλει τόσο υψηλά πλεονάσματα. Εγώ, όμως, θα πω ότι το πετυχαίνουν συνειδητά φορολογώντας τον μισθωτό, τον έντιμο και συνεπή φορολογούμενο, τον συνταξιούχο, όχι για να αναδιανείμουν τα ποσά στους φτωχότερους, αλλά το αντίθετο. Οι οικονομικά ασθενέστεροι με την πολιτική ΣΥΡΙΖΑ - ΑΝΕΛ βρίσκονται με την πλάτη στον τοίχο διαρκώς, διότι γνωρίζουμε όλοι ότι οι έμμεσοι φόροι, η αύξηση του ΦΠΑ, η αύξηση του φόρου στα καύσιμα, στα τρόφιμα, στα βασικά καταναλωτικά είδη πλήττει τους φτωχότερους συμπολίτες μας. Εγώ θα πω ότι υπάρχει μια εξήγηση για το λάθος του δημοσιονομικού πολλαπλασιαστή, το λάθος της Κυβέρνησης. Την είχε δώσει ο επικεφαλής του Γραφείου Προϋπολογισμού της Βουλής, ο κ. Παναγιώτης Λιαργκόβας, ο οποίος θα αποχωρήσει από τη θέση του, ελπίζω όχι για τις εκθέσεις του σχετικά με την πορεία και τους κινδύνους της οικονομίας. Μας είχε πει, λοιπόν, βάσει των εκθέσεών του, ότι η Κυβέρνηση ΣΥΡΙΖΑ - ΑΝΕΛ έχει βασίσει τη δημοσιονομική προσαρμογή κατά 90% στην αύξηση εσόδων και κατά 10% στη μείωση των δαπανών. Το ίδιο λάθος είχε κάνει και η κυβέρνηση Γιώργου Παπανδρέου με το πρώτο μνημόνιο, αλλά εσείς έχετε σπάσει κάθε ρεκόρ φορολογικής επιβάρυνσης, που είναι αυτά τα βάρη, που σας είπα, που έχει στο κόκκινο σακίδιο ο Ευκλείδης Τσακαλώτος. Είχαμε, όμως και κάποιες άλλες αστοχίες πολιτικές, θα έλεγα. Πέρσι ο Υπουργός από αυτό το ίδιο Βήμα για τον προϋπολογισμό έλεγε ότι θα έπρεπε να κλείσει γρήγορα η δεύτερη αξιολόγηση ώστε τη χώρα να ενταχθεί στο Πρόγραμμα Ποσοτικής Χαλάρωσης της Ευρωπαϊκής Κεντρικής Τράπεζας. Με αυτόν τον τρόπο η Ελλάδα θα έπαιρνε ουσιαστικά την έγκριση από τον Ντράγκι για φθηνό χρήμα, να βγει δηλαδή στις αγορές με καλύτερους όρους και χαμηλότερα επιτόκια. Τότε, λοιπόν, ο κ. Τσίπρας μας διαβεβαίωνε ότι δεν θα λάβει κανένα νέο μέτρο. Τη συνέχεια την ξέρουμε όλοι. Και πρώτα από όλους την ξέρουν την συνέχεια οι 153 Βουλευτές ΣΥΡΙΖΑ - ΑΝΕΛ, οι οποίοι πέρσι τον Μάιο ψηφίσατε, καλοί συνάδελφοι, τα νέα μέτρα, δηλαδή ότι θα μειωθούν όλες οι συντάξεις έως 18% από την Πρωτοχρονιά του 2019 και επίσης θα αυξήσετε τη φορολόγηση και για εκείνους τους μισθωτούς - και όχι μόνο - που αμείβονται με 500 ευρώ τον μήνα, στην ουσία κατακρημνίζοντας το αφορολόγητο. Αυτά είναι έργα δικά σας, των 153 Βουλευτών ΣΥΡΙΖΑ - ΑΝΕΛ: κόψιμο συντάξεων, πτώση αφορολόγητου. Και να που ήρθε η ευκαιρία τώρα εδώ να σας ρωτήσω, κυρίες και κύριοι Υπουργοί: Τι θα γίνει με τα αντίμετρα; Θυμόσαστε τα αντίμετρα ή τα ξεχάσατε; Για πείτε μου, λοιπόν, σας παρακαλώ: Τι θα γίνει τώρα την 1η Γενάρη του 2018; Σε πόσες μέρες; Σε δυόμισι εβδομάδες αυξάνεται ο ΦΠΑ σε τριάντα δύο νησιά της χώρας, μεταξύ αυτών Βόρειο Αιγαίο, Κυκλάδες, Δωδεκάνησα. Πείτε μου, λοιπόν: Τα αντίμετρα ποια θα είναι; Εσείς δεν λέγατε ότι για κάθε ένα μέτρο που θα παίρνετε, για κάθε ένα ευρώ μέτρου θα δίνετε ένα ευρώ αντίμετρα; Πείτε μου, λοιπόν: Σε είκοσι μέρες αυξάνεται το κόστος ζωής, της επιχειρηματικότητας, κάνετε το βίο αβίωτο φορολογικά στα τριάντα δύο ακριτικά νησιά, αυξάνοντας το ΦΠΑ. Ποια είναι τα αντίμετρα; Πείτε τα μου. Προσέξτε, μην ακούσουμε τις γενικότητες ότι στο Πρόγραμμα Δημοσίων Επενδύσεων θα βάλουμε κάποια προγράμματα να τρέχουν. Αυτά τα ξέρουμε, τα έχουμε δει και τα έχουμε ακούσει άπειρες φορές. Κατά τη διάρκεια του οικονομικού έτους πολλά προγράμματα δημοσίων επενδύσεων εξαφανίζονται. Πάμε και στο θέμα της δεύτερης αξιολόγησης που σας προανέφερα. Η δεύτερη αξιολόγηση έκλεισε τον Ιούνιο. Τα χρήματα εκταμιεύτηκαν το φθινόπωρο και την περασμένη εβδομάδα ακούσαμε τον Πρωθυπουργό να απεμπολεί τον στόχο για την ποσοτική χαλάρωση, για το περιβόητο QE. Είπε ο κ. Τσίπρας: «Δεν χρειαζόμαστε το QE. Είχαμε υπερεκτιμήσει τη σημασία του για την έξοδο στις αγορές». Κι εγώ να σας πω τι σημαίνει αυτό που μας είπε ο κ. Τσίπρας; Όσα δεν φτάνει η αλεπού τα κάνει κρεμαστάρια. Διότι οι άλλες χώρες του νότου δεν είναι ανόητες. Από το 2015 αξιοποιούν την ποσοτική χαλάρωση. Τι σημαίνει αυτό; Ότι πήραν δάνεια, πήραν χρήματα με μηδενικό επιτόκιο, εξασφάλισαν την εκτόνωση που υφίσταντο από τις πιέσεις της αγοράς και τώρα, υπό την προστασία της Ευρωπαϊκής Κεντρικής Τράπεζας, οι εκδόσεις των ομολόγων τους γίνονται φθηνά. Τι έκανε η Ελλάδα το 2015, 2016, 2017, όταν οι υπόλοιποι Ευρωπαίοι δανείζονται με μηδενικά επιτόκια μέσω του QE; Κρατούσε ομπρέλα. Έβρεχε δισεκατομμύρια, φθηνό χρήμα, τραπεζικό, αλλά η Ελλάδα φορούσε και αδιάβροχο, κρατούσε και ομπρέλα. Θα ήθελα μια απάντηση από τους αγαπητούς Υπουργούς για το αν τελικά η ένταξή μας στην ποσοτική χαλάρωση είναι εθνικός στόχος ή όχι. Είναι ή όχι; Ο κ. Τσακαλώτος μάς έλεγε ότι είναι εθνικός στόχος. Ο κ. Τσίπρας μάς είπε ότι δεν χάθηκε και ο κόσμος. Αυτό μου θύμισε λίγο αυτό που είχε πει ο Πρωθυπουργός για τη Σένγκεν. Είχε πει «κι αν μας βγάλουν από τη Σένγκεν, τι έγινε;». Να τι έγινε. Βλέπετε τι γίνεται. Κι έρχομαι τώρα στον φετινό προϋπολογισμό. Τα ίδια λάθη. Η δημοσιονομική πολιτική βασίζεται σε φόρους και κρατάει στα ύψη τις κρατικές δαπάνες. Λέτε λοιπόν με τον προϋπολογισμό που συζητάμε, ότι η χώρα θα βγει από τα μνημόνια τον Αύγουστο του 2018. Σας το έχω πει ξανά από αυτό εδώ το Βήμα. Η χώρα, δυστυχώς, δεν βγαίνει από τα μνημόνια τον Αύγουστο του 2018. Οι δανειστές θα βγουν από τα μνημόνια το 2018, τον Αύγουστο του 2018. Οι δανειστές είναι αυτοί που θα απαλλαγούν από την υποχρέωσή τους να δανείζουν εμάς με 1% επιτόκιο. Ποιοι; Οι τοκογλύφοι Ευρωπαίοι όπως τους λέγατε, οι εταίροι - δεν ξέρω κι εγώ πώς - οι τοκογλύφοι που μας πίνουν το αίμα και μας δανείζουν με 1%, όταν οι ίδιοι στις χώρες τους δανείζονται υψηλότερα. Πόσο θα πάει ο μπαξές, όταν βγούμε στις αγορές; Συγγνώμη, πόσο θα πάει το μαλλί εννοώ. Λόγω έλλειψης του είδους, εγώ δεν το έχω συνηθίσει και πολύ. Θα πάει τουλάχιστον τέσσερις φορές πάνω ο δανεισμός μας στις αγορές. Αυτά, λοιπόν, περί τοκογλύφων της Ευρώπης να τα ξεχάσετε. Τώρα οι συντάξεις, κυρίες και κύριοι συνάδελφοι, και μετά τον Αύγουστο του 2018 θα συνεχίσουν να μειώνονται, δυστυχώς. Σας το είπα και πριν. Οι φόροι θα εκτιναχθούν με την περικοπή του αφορολόγητου. Και η οικονομία για μία ακόμα φορά θα παραμείνει σε ασφυκτικό πλαίσιο με το πλεόνασμα πλέον να φτάνει στο 3,5% και να παραμένει εκεί έως το 2022. Πώς όταν το 2017 δεν πετύχατε τίποτα απ' αυτά που μας είπατε, μας λέτε ότι θα τα πετύχετε το 2018; Είναι απορίας άξιον. Ο κίνδυνος, όμως, είναι ένας. Ο κίνδυνος είναι η παγίδα της λιτότητας που αρκετοί οικονομολόγοι έχουν φέρει στην επιφάνεια ως νέο όρο. Διότι η αύξηση της φορολογίας αποθαρρύνει την ανάπτυξη, αλλοιώνει τα κίνητρα των ατόμων που δραστηριοποιούνται, αυξάνει τη φοροδιαφυγή, διώχνει δυναμικές επιχειρήσεις και δυναμικά στοιχεία από τη χώρα. Θα καλούσα, λοιπόν, αντί να μας λέτε ότι δεν θα έχουμε τι να κάνουμε τις επενδύσεις που έρχονται, να διαβάσετε παρακαλώ τα στοιχεία της στατιστικής αρχής για την ανάπτυξη του τρίτου τριμήνου, όπου προκύπτει ότι οι επενδύσεις στη χώρα μειώθηκαν κατά 8,5%. Πριν ψάξετε λύσεις για το πού θα βάλετε όλους τους επενδυτές που είναι στη σειρά και περιμένουν να έρθουν, υποτίθεται, να επενδύσουν στην Ελλάδα, για κοιτάξτε να κλείσετε την πόρτα και τα παράθυρα από αυτά τα οποία φεύγουν. Και φεύγουν, βεβαίως, λόγω των συνθηκών που σας περιέγραψα. Και πολλές φορές όταν λέω «πρέπει να περικόψετε τις δαπάνες τις σπατάλες του δημοσίου», κάποιοι συνάδελφοι μου έχουν πει «Και πού θα τα βρούμε τα λεφτά; Θέλετε να κλείσουμε τα σχολεία;» Ή όπως άκουσα τον εισηγητή της Πλειοψηφίας, «θέλετε να κλείσουμε τα νοσοκομεία;». Κάποιος πρέπει να σας ενημερώσει - και αν δεν το ξέρετε, μπείτε στην πρόσφατη έρευνα της Ιατρικής Σχολής του Πανεπιστημίου Αθηνών, αγαπητέ αρμόδιε Υπουργέ - ότι οι οικογένειες κάθε χρόνο πληρώνουν ακριβότερα την περίθαλψή τους, για να μην πω για τα φροντιστήρια και τις ξένες γλώσσες που πληρώνει κάθε οικογένεια. Είναι ένας βραχνάς. Για την εξοικονόμηση δαπανών, να σας πω εγώ τι να κάνετε, κυρίες και κύριοι Υπουργοί; Με καλή πρόθεση σας το λέω. Κάντε το όπως ο κ. Μπακαΐμης. Τον κ. Βύρωνα Μπακαΐμη τον γνωρίζετε; Θα σας πω εγώ ποιος είναι. Είναι ένας ηλεκτρολόγος μηχανικός, με μεταπτυχιακά στην Πληροφορική και τη Διοίκηση Επιχειρήσεων, ο οποίος το 2010 άφησε τη καριέρα του στις πολυεθνικές και ήρθε στο ελληνικό δημόσιο να εργαστεί. Ανέλαβε Προϊστάμενος της Τεχνικής Υπηρεσίας του Νοσοκομείου των Γρεβενών, μία ταπεινή θέση, από την οποία, όμως, έκανε θαύματα. Ακούστε τι έκανε αυτός ο άνθρωπος. Πρώτα απ' όλα, πήγε και επιθεώρησε όλες τις εγκαταστάσεις, κατέγραψε και αμέσως μετά έκανε όλες τις ρυθμίσεις στη θέρμανση, τον κλιματισμό, το νερό και τη ΔΕΗ. Και ξέρετε τι κατάφερε; Κατάφερε όλα να δουλεύουν «ρολόι» και - προσέξτε - μέσα σε τέσσερα χρόνια πέτυχε να μειώσει την κατανάλωση νερού του νοσοκομείου κατά 70%, της ηλεκτρικής ενέργειας κατά 35% και του πετρελαίου κατά 50%, εξοικονομώντας σχεδόν ένα εκατομμύριο ευρώ. Όλες δε οι τεχνικές παρεμβάσεις - θα το ξέρετε, φαντάζομαι - που σχεδίασε και εφάρμοσε δεν στοίχισαν πάνω από 10.000 ευρώ. Τώρα ο Βύρων Μπακαΐμης διεκδικεί το Διεθνές Βραβείο «Energy Globe», γιατί, μεταξύ άλλων, πέραν της εξοικονόμησης των χρημάτων, μείωσε εξαιρετικά το ενεργειακό αποτύπωμα του Νοσοκομείου Γρεβενών. Σημαντικότατο! Διεκδικεί, λοιπόν, το Βραβείο «Energy Globe». Εγώ εύχομαι και ελπίζω να το πάρει. Θα είναι μία τιμή και για εκείνον ως προσωπικότητα και για το ελληνικό δημόσιο, γιατί ο άνθρωπος αυτός κατάφερε να κάνει πράξη την αληθινή μεταρρύθμιση με όσα εργαλεία είχε, με σχέδιο και επιμονή. Έτσι κερδίζεις το «πρωτάθλημα» και στην ανάπτυξη και στη μείωση των δημοσίων δαπανών, αγαπητοί Υπουργοί. Έτσι δεν βγαίνεις τελευταίος στην Ευρώπη. Διότι η χώρα αξίζει να μην είναι η τελευταία από τις είκοσι οκτώ της Ευρώπης. Αξίζει και της πρέπει να είναι πρώτη. Έχω κουραστεί να ακούω τον κόσμο να μου λέει: «είναι δυνατόν να είναι το «φιλέτο του φιλέτου» αυτή η χώρα και να βρίσκεται διαρκώς μέσα στο «πηγάδι»;». Όχι. Πρέπει να τη βγάλουμε από το «πηγάδι» επιτέλους, ακολουθώντας τα φωτεινά παραδείγματα τύπου Βύρωνα Μπακαΐμη. Κυρίες και κύριοι συνάδελφοι, επειδή η έννοια της μεταρρύθμισης έχει κατασυκοφαντηθεί, μεταρρύθμιση είναι αυτό που η απλή λογική σου λέει ότι πρέπει να κάνεις για να πας σε μία καλύτερη φάση, να πετύχεις κάτι καλύτερο, ευρύτερο, όχι μόνο για τον εαυτό σου, αλλά και για την κοινωνία γύρω σου. Καταλήγω λέγοντας ότι στο Μέγαρο Μουσικής αυτή τη στιγμή απονέμονται τα βραβεία από την Ελληνική Ακαδημία Μάρκετινγκ, με τίτλο «Made in Greece», προς επιχειρηματίες μικρούς, μεσαίους, μεγαλύτερους, για το ότι πλασάρουν, εξάγουν, το όνομα της Ελλάδας στο εξωτερικό με ποιοτικά προϊόντα και υπηρεσίες. Άρα θα σας έλεγα, κυρίες και κύριοι συνάδελφοι, ότι μόνο με τέτοιου είδους «ανοιχτό» μυαλό, κοσμοπολίτικο - άλλωστε εμείς οι Έλληνες ήμασταν πάντοτε κοσμοπολίτες - με τέτοια καθαρή ματιά, μπορούμε να βγούμε στο «ξέφωτο». Και ελπίζω να αντιλαμβάνεστε ότι, βεβαίως, εμείς θα καταψηφίσουμε τον προϋπολογισμό σας. Τα υπόλοιπα θα τα πούμε στις υπόλοιπες συνεδριάσεις. Ευχαριστώ πολύ.
Και εγώ ευχαριστώ, κύριε Αμυρά. Μετά την ολοκλήρωση του καταλόγου των γενικών εισηγητών, εισερχόμεθα στον κατάλογο των ειδικών εισηγητών, με πρώτο τον κ. Μάρδα από τον ΣΥΡΙΖΑ. Κύριε Μάρδα, έχετε τον λόγο για δώδεκα λεπτά.
Κύριε Πρόεδρε, κυρίες και κύριοι, η θεματική ενότητα που θα αναπτύξω έχει σχέση με τις διεθνείς εξελίξεις και τις εξελίξεις των μακροοικονομικών μεγεθών της ελληνικής οικονομίας. Η παγκόσμια οικονομία το 2018 θα αναπτυχθεί κατά 3,7%, η Ευρωζώνη κατά 1,9%, οι Ηνωμένες Πολιτείες της Αμερικής κατά 2,3%, οι αναπτυσσόμενες χώρες κατά 4,9% και, βέβαια, η Ινδία και η Κίνα θα παρουσιάσουν μία αύξηση του ΑΕΠ της τάξης πάνω από 6%. Ως προς την ελληνική οικονομία, η πρόβλεψη για την αύξηση της συνολικής παραγωγής, όπως δίνεται μέσα από το Ακαθάριστο Εθνικό Προϊόν, θα είναι της τάξης του 2,5%, η ιδιωτική κατανάλωση κατά 1,2%, οι επενδύσεις κατά 11,4% - στο μεσοπρόθεσμο πρόγραμμα το ποσοστό αυτό ήταν 10,8% - οι εξαγωγές κατά 4,6%, οι εισαγωγές κατά 3,8% και θα έχουμε μία μείωση της ανεργίας, όπου σύμφωνα με τις εκτιμήσεις αυτή θα προσεγγίσει το 20,2%. Θα ήθελα να σημειώσω το εξής. Όταν ερχόμαστε στις επιτροπές και συζητάμε διάφορά θέματα και γίνονται κάποιες διορθώσεις σε κάποια λάθη ή ανακρίβειες - δεν θα χρησιμοποιήσω τον όρο ψέματα, γιατί είναι ένας όρος ο οποίος δεν ταιριάζει σε θέματα που έχουν σχέση με την οικονομική ανάλυση - καλό θα είναι αυτές οι ανακρίβειες να μην έρχονται στην Ολομέλεια. Έρχομαι στον αγαπητό συνάδελφο, κ. Κουτσούκο. Ανέφερε ότι το 2016 είχαμε μείωση του ΑΕΠ της τάξης του 2%. Είπαμε στις επιτροπές ότι δεν είναι 2%, είναι 0,2%.
Αυτό είπα.
Όχι, είπατε πάλι 2%.
Γράψτε λάθος. Είπα-0,2%.
Άλλο-0,2% κι άλλο 2%. Έχει διαφορά κάτι δισεκατομμύρια.
Δεν θα τα χαλάσουμε τώρα.
Έρχομαι στον αγαπητό κ. Αμυρά, ο οποίος, όπως και αρκετοί συνάδελφοι, λέει ότι το προϊόν του πλεονάσματος είναι προϊόν υπερφορολόγησης. Να καθίσουμε κάποια ώρα και να δούμε τι είναι προϊόν υπερφορολόγησης και τι είναι προϊόν φοροδιαφυγής και αύξησης του ΑΕΠ; Όπως και να γίνει, όταν αυξάνεται το ΑΕΠ, έστω και κατά 1%, αυτό αφήνει παραπάνω φόρους, χωρίς αύξηση των φορολογικών συντελεστών. Αν δεχθούμε την προσέγγιση του Διοικητή της Τραπέζης της Ελλάδος - που είναι η Τράπεζα της Ελλάδος - που λέει ότι λόγω του πλαστικού χρήματος είχαμε αύξηση του ΦΠΑ της τάξης των 900 εκατομμυρίων, απ' ό,τι θυμάμαι, αν δεχθούμε, επίσης - ενδεικτικά τα αναφέρω αυτά, δεν θα αναφερθώ εξαντλητικά γιατί δεν έχω και τον χρόνο - τη θέση ότι από την εθελοντική δήλωση των εισοδημάτων έχουμε φέτος 280 εκατομμύρια ρευστό το οποίο ήρθε, να καθίσουμε, λοιπόν, να δούμε τι είναι αποτέλεσμα…
Το 10% δεν είναι;
Είναι 400 εκατομμύρια, με 280 εκατομμύρια που πληρώνονται αυτή τη στιγμή. Να καθίσουμε να δούμε το προϊόν αυτού του αποτελέσματος και τι είναι από την υπερφορολόγηση, η οποία δεν είναι πρωτόγνωρη. Οι έμμεσοι φόροι οι τωρινοί, ως ποσοστό των συνόλων των φόρων, είναι περίπου οι ίδιοι με το 2010-2011. Άρα, δεν είναι πρωτόγνωρο. Να δούμε σε τι οφείλεται το ένα, σε τι οφείλεται το άλλο, για να βγάζουμε κάποια αποτελέσματα. Έρχομαι σε ορισμένα άλλα θέματα που έχουν σχέση με τις πραγματικές εξελίξεις της ελληνικής οικονομίας. Δεν αμφισβητείται η βελτίωση του οικονομικού κλίματος. Αναβαθμίστηκε η ελληνική οικονομία, σύμφωνα με τις προβλέψεις των «Fitch», «Moody's» και «Standard and Poor's». Δεν νομίζω ότι αμφισβητείται και η έξοδος από τη διαδικασία του υπερβολικού ελλείμματος που έγινε τον Σεπτέμβρη του 2017. Κι έχουμε και κάτι ιδιαίτερα σημαντικό. Αισίως, πείστηκαν οι θεσμοί ότι το μείγμα της οικονομικής πολιτικής έπρεπε να αλλάξει κι αυτό είναι πολύ σημαντικό. Καλό θα είναι η Αξιωματική Αντιπολίτευση και η Αντιπολίτευση γενικότερα να δουν την αναγκαιότητα της αλλαγής του μείγματος οικονομικής πολιτικής σε αυτή την έκθεση, που είναι η έκθεση του Ευρωπαϊκού Ελεγκτικού Συνεδρίου, η οποία δίνει στις σελίδες της, με ιδιαίτερα γλαφυρό τρόπο, ότι τα δύο μνημόνια απέτυχαν, οι πολιτικές απέτυχαν. Απορεί η Ευρωπαϊκή Επιτροπή γιατί το 2012 εκτροχιάστηκε η ελληνική οικονομία ενώ προβλέπονταν κάποια άλλα πράγματα. Όλες αυτές, όμως, οι απορίες δείχνουν, και είναι γραμμένο με αρκετά σαφή τρόπο, ότι το μείγμα της οικονομικής πολιτικής το οποίο ακολουθείτο δεν ήταν αυτό που έπρεπε. Βγαίναμε, λοιπόν, εμείς, πανεπιστημιακοί, επιχειρηματίες, οι πάντες - και μην κουνάτε το χέρι σας, αγαπητέ κύριε Κεγκέρογλου - και λέγαμε ότι το μείγμα της οικονομικής πολιτικής δεν είναι αυτό που πρέπει και έρχεται τώρα το Ελεγκτικό Συνέδριο, το πέμπτο θεσμικό όργανο της Ευρωπαϊκής Ένωσης, να επικυρώσει και να επιβεβαιώσει επί της ουσίας τις κριτικές τις οποίες ασκούσαμε. Και για να δούμε πώς φτάσαμε, αν θέλετε, και στο success story. Δεν είναι ωραίο να αναφερόμαστε στο παρελθόν και θέλουμε να το αποφεύγουμε, αλλά όταν η Αξιωματική Αντιπολίτευση ή η Αντιπολίτευση αναφέρεται στο παρελθόν είναι εύλογο ότι πρέπει να το απαντούμε και να διορθώνουμε κάποια λάθη τα οποία γίνονται. Είπαμε και στην επιτροπή να αποφασίσει η Νέα Δημοκρατία και το ΠΑΣΟΚ για το ποια είναι αυτή η περιβόητη απόκλιση ανάμεσα στο 2014 και 2018, ανάμεσα στα πραγματικά μεγέθη τα τωρινά και τις προβλέψεις του 2014. Οι μεν λένε 31 δισεκατομμύρια και οι άλλοι λένε 19 δισεκατομμύρια. Αποφασίστε, συνεννοηθείτε για να μπορούμε να καταλάβουμε τι γίνεται. Και έρχομαι σε έναν μύθο, τον οποίο τον είπαμε και στις επιτροπές και θεωρώ ότι καταρρίφθηκε η όποια θέση υποστηρίζει ότι το 2018 θα είχαμε 216 δισεκατομμύρια ευρώ. Ο κ. Κουτσούκος διόρθωσε, βελτίωσε τη φρασεολογία του μιλώντας για προσδοκίες. Η Νέα Δημοκρατία χρησιμοποιεί τον αόριστο χρόνο για ένα μελλοντικό γεγονός, το οποίο προβλέφθηκε το 2014. Έχουμε μία διαφορά και βλέπουμε ότι υπάρχει μία διαφορά. Λέτε ότι θα είχαμε ένα φοβερό ΑΕΠ αν συνεχίζαμε εμείς. Το 2018 ήταν αποτέλεσμα κάποιων προβλέψεων, οι οποίες έγιναν τον Απρίλη του 2014. Αυτές οι προβλέψεις πατούσαν στα δεδομένα του 2014, του 2015, του 2016 και του 2017. Όταν εκτροχιάζονται κάποια δεδομένα, είναι εύλογο ότι τα αποτελέσματα του 2018 δεν είναι δυνατόν, ακόμα και αν ήσασταν κυβέρνηση, να είναι πραγματικά. Αυτά είναι βασικά και δεν μπορούμε εδώ να κάνουμε μαθήματα Στατιστικής και Οικονομίας. Ποιος είναι ο εκτροχιασμός; Θα δούμε πάλι την έκθεση του Ελεγκτικού Συνεδρίου. Το 2014 είχαμε το success story. Τι πρόβλεπε εκείνη την περίοδο για αύξηση του ΑΕΠ η Ευρωπαϊκή Επιτροπή, εμείς, όπως γίνεται στο Ελεγκτικό Συνέδριο; Αύξηση της τάξης του 2,5%. Ποιο ήταν το πραγματικό αποτέλεσμα; Ήταν 0,7% αύξηση του ΑΕΠ. Ποια ήταν η δυναμική που αναπτύσσεται στον χώρο των επενδύσεων εκείνη την περίοδο ως πρόβλεψη; Ήταν της τάξης του 10,3% για το 2014, αύξηση. Ποιο ήταν το πραγματικό αποτέλεσμα; Μείωση 2,8%, δεκατρείς μονάδες απόκλιση. Αυτές οι δεκατρείς μονάδες απόκλιση θα μου έδιναν αποτέλεσμα 216 δισεκατομμύρια το 2018; Πείτε μου ποια είναι αυτή η μέθοδος, εν πάση περιπτώσει, να τη διδάσκουμε και στους φοιτητές μας. Πάω παρακάτω. Στις εξαγωγές ευτυχώς η απόκλιση δεν είναι μεγάλη. Στις εισαγωγές εκτίμηση αύξησης 2,4% για το 2014 και πραγματικό γεγονός αύξηση 7,7%. Ξέρετε τι σημαίνει αύξηση των εισαγωγών της τάξης του 5% περίπου; Σημαίνει ότι κάποια δισεκατομμύρια έφυγαν στο εξωτερικό. Πρωτογενές πλεόνασμα το 1/3 του προβλεπόμενου. Έχουμε, λοιπόν, αυτόν τον εκτροχιασμό των πρώτων δεδομένων της πρώτης χρονιάς, που οδηγεί στις προβλέψεις του 2018, και αυτός ο εκτροχιασμός θα μου έδινε 216 δισεκατομμύρια ευρώ, ακόμα και αν ήσασταν εσείς κυβέρνηση; Θα μου πει κάποιος: «Μα, ήταν ο ΣΥΡΙΖΑ, ο οποίος ζητούσε εκλογές και αυτό οδήγησε σε μία εκτροπή». Και το 2013 ήταν ο ΣΥΡΙΖΑ και είχαμε εκτροπές; Θα σας προτείνω να δείτε το παράρτημα 6 αυτής εδώ της έκθεσης. Δίνει σε έναν πολύ ωραίο πίνακα όλες τις αποκλίσεις, οι οποίες έλαβαν χώρα το 2014, το 2013, το 2012, αποκλίσεις εις βάρος της ελληνικής οικονομίας. Ως εκ τούτου, αυτός ο μύθος, αγαπητοί συνάδελφοι, να σταματήσει για το ποσό που χάσαμε, ή το «προσδοκώμενο» - πολύ σωστή έκφραση - αλλά, κύριε Κουτσούκο, όταν φέρνετε κάποια δεδομένα, θα φέρνετε εδώ τα δεδομένα που αναφέρονται στον πλησιέστερο χρόνο της πρόβλεψης. Ο πλησιέστερος χρόνος της πρόβλεψης δίνεται από το μεσοπρόθεσμο που ήταν του Απριλίου του 2014 και δεν θα φέρνετε εκτιμήσεις του Γενάρη του 2014, γιατί είναι εύλογο ότι αυτές οι εκτιμήσεις μπορεί να έχουν κάποια πολύ πιο μεγάλη απόκλιση, όπως και έχουν. Κλείνοντας την παρουσίαση, ήθελα να πω το εξής ως προς την έξοδο από τα μνημόνια: Ότι θα υπάρχει έξοδος από τα μνημόνια, θα υπάρχει έξοδος από τα μνημόνια. Βέβαια, δεν πρέπει να αγνοούμε τον μηχανισμό της εποπτείας της Συνθήκης του Μάαστριχτ του 1992, το Σύμφωνο της Σταθερότητας του 1997, την Αναθεώρησή του το 2005, το πακέτο των έξι μέτρων και το πακέτο των δύο μέτρων, το μεταγενέστερο, που δημιουργούν ένα πλέγμα εποπτείας για όλα τα κράτη - μέλη της Ευρωζώνης. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τέλος, παρ' ότι - επαναλαμβάνω - δεν θέλω να αναφερόμαστε στο παρελθόν, αλλά όταν μας φέρνετε κάποια στοιχεία - και κλείνω - είμαστε υποχρεωμένοι να κάνουμε κάποια αναφορά και να καταρρίπτουμε κάποιες θέσεις σας - στο κάτω - κάτω αυτός είναι και ο δημοκρατικός διάλογος, ο οποίος αναπτύσσεται σε ένα Κοινοβούλιο - πρόσθετα στοιχεία αβεβαιότητας του 2014 και 2015, ακόμα και ενώ ήσασταν κυβέρνηση, είναι κατ' αρχάς το mail Χαρδούβελη, το οποίο πρότεινε κάποια μέτρα πάνω από ένα δισεκατομμύριο, γύρω στα 900 εκατομμύρια. Προσέξτε, κύριοι: Όταν αυτή εδώ η έκθεση λέει ότι έπρεπε να βρεθούν 60 δισεκατομμύρια ευρώ για να αποπληρώσουμε τις δαπάνες, τα χρέη μας και ότι τα 4,4, τα οποία βρήκατε δεν ήταν επαρκή, τα μέτρα του mail Χαρδούβελη - και επειδή αρέσκεστε να αναφέρεστε σε ξένους και να προτάσσετε αυτά, τα οποία λένε οι διάφοροι ξένοι - ο κ. Τόμσεν τα απεκάλεσε ως «μέτρα Μίκυ Μάους». Δεν χρειαζόταν ο κ. Τόμσεν να βγει και να μας τα πει «μέτρα Μίκυ Μάους». Είναι εύλογο ότι όταν έχουμε 13 δισεκατομμύρια να ξεπληρώσουμε άμεσα το 2015, το ένα δισεκατομμύριο δεν μπορεί να καλύψει αυτό το κενό. Βέβαια υπήρχαν και άλλα στοιχεία αβεβαιότητας, τα οποία εύλογα επηρέασαν το 2015, το 2016, το 2017 και το 2018 και εύλογα ανέτρεψαν όλες τις προβλέψεις εκείνες, τις οποίες κάνατε και στις οποίες καλό είναι να σταματήσετε να αναφέρεστε. Ευχαριστώ πολύ.
Και εγώ ευχαριστώ, κύριε Μάρδα. Παρακαλώ τον κ. Μπουκώρο, ειδικό εισηγητή της Νέας Δημοκρατίας, να έρθει στο Βήμα για δώδεκα λεπτά. Κύριε Μπουκώρο, έχετε τον λόγο.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, φαίνεται ότι σήμερα τριτώνει το κακό, όπως λέει ο λαός μας. Τρίτος προϋπολογισμός της Κυβέρνησης ΣΥΡΙΖΑ - ΑΝΕΛ, τέταρτο δημοσιονομικό έτος. Εγώ θα κάνω μια προσπάθεια να συμφωνήσω με τον ειδικό εισηγητή της Κυβέρνησης, τον κ. Μάρδα, ο οποίος επικαλέστηκε μια σειρά στατιστικών στοιχείων και έκανε λόγο για προβλέψεις οι οποίες απείχαν από την πραγματικότητα ή απέχουν από τον πραγματικό χρόνο. Έκανε δε χρήση πολλών στατιστικών στοιχείων. Εγώ θα ήθελα να θυμίσω στον ειδικό εισηγητή της Κυβέρνησης ότι ένας μεγάλος κοινοβουλευτικός άνδρας, ο αείμνηστος Θανάσης Κανελλόπουλος, έλεγε τη ρήση - αν δεν με απατά η μνήμη μου, αυτός ήταν - ότι η στατιστική - και δεν έχει κανένα σεξιστικό υπονοούμενο, παρά μόνο ιστορική και κοινοβουλευτική είναι η αναφορά μου - είναι σαν την ωραία, σαν την καλλονή που είναι διατεθειμένη να σου κάνει τις χάρες, αρκεί να το ζητήσεις με τον κατάλληλο τρόπο. Επικαλείστε όποια στοιχεία σάς βολεύουν, κύριοι της Κυβέρνησης, και τα επικαλείστε με τρόπο εντελώς αποσπασματικό. Το βασικό μέγεθος μιας οικονομίας και ενός προϋπολογισμού, το βασικότερο όλων, που δείχνει την εικόνα, που δείχνει την πορεία, δεν μπορεί να είναι άλλο παρά οι ρυθμοί ανάπτυξης. Και εδώ οι συγκρίσεις είναι καταλυτικές. Η προηγούμενη κυβέρνηση, η κυβέρνηση με Πρωθυπουργό τον Αντώνη Σαμαρά, πήρε στα χέρια της την ελληνική οικονομία να τρέχει με ρυθμούς ύφεσης 6,7% και την παρέδωσε το 2014 με ρυθμούς ανάπτυξης 0,7%, έχοντας διανύσει μια τεράστια πορεία. Η σημερινή Κυβέρνηση, που ο βίος της πλησιάζει ήδη τα τρία χρόνια, ενώ η προηγούμενη κυβέρνηση μόλις και μετά βίας ξεπέρασε τα δυόμισι χρόνια κυβερνητικού βίου, αγωνίζεται για να πιάσει φέτος 1,4%, με ύφεση και το 2016 και το 2015. Αυτά τα στοιχεία δίνουν τη γενική εικόνα και μπορούν να μας οδηγήσουν σε γενικά συμπεράσματα. Το να επικαλείται τώρα ο καθένας εξ ημών κάποια στοιχεία αποσπασματικά, το να θωπεύουμε τους αριθμούς ή αν θέλετε να κάνουμε μια διαχείριση αριθμών και να κοροϊδεύουμε τους ανθρώπους δεν προσφέρει τίποτα στη δημόσια συζήτηση. Υπερφορολόγηση και αναπτυξιακή καχεξία είναι τα χαρακτηριστικά όλων των προϋπολογισμών της Κυβέρνησης ΣΥΡΙΖΑ - ΑΝΕΛ. Ουσιαστικά αυτή η πολιτική βαθαίνει την κρίση, ακινητοποιεί την οικονομία, αιχμαλωτίζει τις δημιουργικές δυνάμεις του τόπου. Εξοντώνετε τη μεσαία τάξη και αυξάνετε με γοργούς ρυθμούς τους νεόπτωχους. Αυτό κάνετε. Δεν είναι υπερβολή ο ισχυρισμός που διατυπώθηκε από πολλούς συναδέλφους εδώ μέσα, ότι δεν πετύχατε σχεδόν κανέναν βασικό στόχο, κατά την εκτέλεση του προϋπολογισμού του 2017. Ανεργία, φτώχεια, διαρκής μείωση εισοδήματος και της ποιότητας του επιπέδου ζωής των πολιτών. Αυτά φέρνει η πολιτική των ΣΥΡΙΖΑ - ΑΝΕΛ. Δεν δείχνει, όμως, η Κυβέρνηση να κατανοεί, κυρίες και κύριοι συνάδελφοι, την πραγματική κατάσταση της οικονομίας και της κοινωνίας. Φθάσαμε στις επιτροπές να ισχυρίζεται ο Υπουργός Οικονομικών ότι στην Ελλάδα δεν έχουμε υπερφορολόγηση. Παρουσίασε μάλιστα και σχετικούς πίνακες, λέγοντας ότι τα φορολογικά έσοδα στη χώρα είναι μόλις λίγο πάνω από τον μέσο όρο των φορολογικών εσόδων των υπολοίπων ευρωπαϊκών κρατών. Αυτό, όμως, είναι η μισή αλήθεια και η μισή αλήθεια συνήθως είναι ένα μεγάλο ψέμα. Γιατί την αμέσως επόμενη μέρα βγήκαν οι εκθέσεις της EUROSTAT και της Ευρωπαϊκής Επιτροπής και κατεδάφισαν κυριολεκτικά τους έωλους ισχυρισμούς του καθ' ύλην αρμόδιου Υπουργού. Είναι δυνατόν να λέμε ότι τα φορολογικά έσοδα είναι λίγο πάνω από τον μέσο ευρωπαϊκό όρο; Για ποια κοινωνία μιλάμε; Μιλάμε για μια κοινωνία, που το μέσο ετήσιο διαθέσιμο εισόδημα μόλις και μετά βίας καλύπτει το 67% του ευρωπαϊκού εισοδήματος. Δηλαδή πετυχαίνουμε ευρωπαϊκούς στόχους στα φορολογικά έσοδα, όταν τα εισοδήματα καλύπτουν μόνο τα 2/3 των ευρωπαϊκών εισοδημάτων. Αυτή είναι η πραγματικότητα. Για αυτό και μας αναδεικνύουν ως πρωταθλητές της υπερφορολόγησης όλοι οι διεθνείς οργανισμοί. Ξέχασε, επίσης, να μας πει ο κύριος Υπουργός ότι η μείωση του ΑΕΠ διορθώνει στατιστικά το ποσοστό των φορολογικών εσόδων ως αναλογία του ΑΕΠ και πολλά άλλα πράγματα που θα μπορούσα να πω. Και εφόσον δεν υπάρχει υπερφορολόγηση, όπως είπε ο καθ' ύλην αρμόδιος Υπουργός, γιατί οι Έλληνες φορολογούμενοι τα δύο τελευταία χρόνια αδυνατούν να πληρώσουν τις οφειλές τους προς το δημόσιο και τα ταμεία, έχοντας εξακοντίσει στα ύψη τα ληξιπρόθεσμα, αν ήταν λογική η φορολογία που επιβάλλει η Κυβέρνηση στην Ελλάδα; Μισές αλήθειες, μεγάλα ψέματα. Αυτό κάνετε. Δεν χρειάζονται, όμως, όλα αυτά τα στοιχεία, κυρίες και κύριοι, για να αποδείξουμε ότι είναι φορολάγνοι οι Υπουργοί της Κυβέρνησης. Φέτος, το 2017, τρεις φορές δημοσίως, Υπουργοί της Κυβέρνησης υποσχέθηκαν την άμεση κατάργηση του φόρου στο κρασί. Κάτι τέτοιο, όμως, δεν προβλέπεται στον προϋπολογισμό του 2018. Εξακολουθούμε να κοροϊδεύουμε τους Έλληνες φορολογούμενους και τους Έλληνες παραγωγούς. Δεν πιάσατε καμμία χρονιά, λοιπόν, τους ρυθμούς ανάπτυξης, ούτε το 2017 ούτε το 2016 ούτε το 2015. Προβλέπετε ανάπτυξη 2,5% για το 2018. Η αξιοπιστία των προηγούμενων εκτιμήσεών σας δείχνει και την αξιοπιστία των επόμενων εκτιμήσεών σας για τον προϋπολογισμό του 2018. Δεν πιάσατε τους ρυθμούς ανάπτυξης, δεν πιάσατε τον στόχο των επενδύσεων ούτε κατά το ήμισυ, δεν πιάσατε ούτε καν τον στόχο της ιδιωτικής κατανάλωσης και καμώνεστε ότι η οικονομία πάει καλά; Ο προϋπολογισμός του 2018 σε ένα περιβάλλον εξαντλητικής φορολόγησης, κυρίες και κύριοι συνάδελφοι, επιβάλλει νέους φόρους 2 δισεκατομμυρίων. Θα κάνω μόνο μερικές ειδικές αναφορές. Κατάργηση του 10% επί του φόρου εισοδήματος για ιατρικές εξετάσεις του 2017. Ζημιωμένοι απ' αυτό το μέτρο θα είναι δύο εκατομμύρια πολίτες. Μειώνετε κατά 50% το επίδομα του πετρελαίου θέρμανσης. Να σας ρωτήσω κάτι ειλικρινώς, κύριοι συνάδελφοι; Το επίδομα του πετρελαίου θέρμανσης το εισπράττουν οι εύποροι ή οι αδύναμοι, των οποίων αρέσκεστε να παρουσιάζεστε ως προστάτες; Κύριοι της Κυβέρνησης, υπενθυμίζω απλώς ότι το 2014 η τότε κυβέρνηση είχε μειώσει τον ειδικό φόρο κατανάλωσης στο πετρέλαιο θέρμανσης και είχε διευρύνει τα κριτήρια για τη χορήγηση του επιδόματος. Εντελώς αντίστροφα κινείστε εσείς. Θεωρείτε μήπως το κόστος θέρμανσης, ιδιαίτερα στις ορεινές και μειονεκτικές περιοχές, χαμηλό; Μήπως το εισπράττουν επιχειρηματίες, βιομήχανοι και εφοπλιστές και δεν το γνωρίζουμε; Επίσης καταργείτε την έκπτωση του 1,5% από την παρακράτηση φόρου μισθωτών και συνταξιούχων. Προφανώς τους θεωρείτε προνομιούχους και είπατε να τους αφαιρέσετε άλλα 68 εκατομμύρια για την επόμενη χρονιά. Από το νέο «πετσόκομμα» του ΕΚΑΣ, που οδηγεί στην ουσιαστική κατάργησή του, θα στερήσετε από εκατόν σαράντα χιλιάδες μικροσυνταξιούχους, οι οποίοι προστίθενται στους υπόλοιπους, εκατόν τριάντα πέντε χιλιάδες, μικροσυνταξιούχους, 234 εκατομμύρια ευρώ. Για τους αγρότες υπήρξατε ιδιαίτερα «γαλαντόμοι». Τρία χρόνια Κυβέρνησης ΣΥΡΙΖΑ - ΑΝΕΛ, έξι φορολογικές επιβαρύνσεις για τον αγροτικό κόσμο. Πιο συγκεκριμένα, για πρώτη φορά το 2015, με απόφαση της Κυβέρνησης ΣΥΡΙΖΑ - ΑΝΕΛ, φορολογούνται οι αγροτικές ενισχύσεις και επιδοτήσεις με συντελεστές 22% και 45%. Υπερδιπλασιάσατε τις ασφαλιστικές εισφορές των αγροτών, καταργήσατε την επιστροφή του ειδικού φόρου κατανάλωσης του πετρελαίου για αγροτική χρήση, θεσπίσατε εισφορά αλληλεγγύης από 2,2% έως 10% και επιβάλατε προκαταβολή φόρου 100% στον αγροτικό κόσμο. Τρία χρόνια, έξι μέτρα! Στήνετε τον αγροτικό κόσμο κυριολεκτικά στα έξι μέτρα! Οι ελεύθεροι επαγγελματίες, βεβαίως, αποτελούν τον αγαπημένο στόχο της Κυβέρνησης. Πώς αλλιώς να εξηγηθεί η νέα αύξηση ασφαλιστικών εισφορών για το 2018 ταυτόχρονα με τα ψηφισμένα μέτρα για μείωση των συντάξεων το 2019 και μείωση του αφορολόγητου το 2020, για το οποίο μάλιστα τώρα συζητάτε να το φέρετε εμπροσθοβαρώς από 1-1-2019. Επιβολή φόρου διαμονής στα ξενοδοχεία, από 0,5 μέχρι 4 ευρώ η διανυκτέρευση. Γνωρίζετε, κυρίες και κύριοι συνάδελφοι της Κυβέρνησης, ότι οι ελληνικές τουριστικές επιχειρήσεις έχουν τους υψηλότερους φορολογικούς συντελεστές σε σύγκριση με όλες τις ανταγωνίστριες μεσογειακές χώρες; Δηλαδή, εάν βάλλουμε κατ' αυτόν τον τρόπο εναντίον των στρατηγικών πλεονεκτημάτων της οικονομίας μας, θα δούμε ποτέ προκοπή; Είναι τόσο απλό! Στο ενοικιαζόμενο δωμάτιο βάζετε 0,5 ή 1 ή 1,5 ευρώ τη βραδιά φόρο διανυκτέρευσης και στα ξενοδοχεία 4 ευρώ; Επίσης, οι δεσμεύσεις σας προς τους νησιώτες χάθηκαν από τα μελτέμια του Αιγαίου. Αύξηση συντελεστών ΦΠΑ σε τριάντα δύο νησιά του βορείου Αιγαίου και των Δωδεκανήσων. Βεβαίως, είχαν προηγηθεί όλα τα νησιά. Βάζετε στον τόπο μου, στην Αλόννησο, που έχει σεζόν δυόμισι μήνες, 24% ΦΠΑ και φιλοδοξείτε αυτή η σεζόν να γίνει τρεις και τέσσερις και πέντε μήνες; Πώς θα γίνει αυτό; Οι διπλανές χώρες έχουν 10% ΦΠΑ και μικρότερους φορολογικούς συντελεστές. Κομπορρημονεί η Κυβέρνηση περί πλεονασμάτων και μερισμάτων. Πρόκειται για πλεονάσματα που είναι αποτελέσματα φορολαίλαπας και πογκρόμ κατασχέσεων που έχετε εξαπολύσει εναντίον των πολιτών. Αισθάνεσθε ικανοποιημένοι που καθημερινά ανοίγετε το κομπόδεμα των πλέον αδύναμων πολιτών, ακόμη και για ελάχιστες οφειλές, χωρίς να τους δίνετε καμμία δυνατότητα άμυνας και ρύθμισης; Ένα εκατομμύριο λογαριασμοί χτυπήθηκαν από τις κατασχέσεις. Άλλες επτακόσιες χιλιάδες πολίτες κινδυνεύουν. [[Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. ΔΗΜΗΤΡΙΟΣ ΚΑΜΜΕΝΟΣ]] Πραγματοποιείτε έξι χιλιάδες κατασχέσεις λογαριασμών ημερησίως. Έχετε καταρρίψει κάθε ρεκόρ. Τα αποτελέσματα της πολιτικής σας είναι μετρήσιμα. Οι πολίτες χρωστούν στο δημόσιο και στα ασφαλιστικά ταμεία συνολικά 130 δισεκατομμύρια ευρώ. Οι ληξιπρόθεσμες οφειλές είναι αυξημένες κατά 50% σε σχέση με το 2014. Προστέθηκαν επιπλέον 45 δισεκατομμύρια ευρώ σε τρία μόνο χρόνια. Και βεβαίως δεν μειώνετε το χρέος. Το αυξάνετε για το 2018 κατά 14 δισεκατομμύρια ευρώ. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Σε δύο λεπτά θα έχω ολοκληρώσει, κύριε Πρόεδρε. Βαυκαλίζεται η Κυβέρνηση ότι αντιμετωπίζει τη μάστιγα της ανεργίας, αλλά με ελαστικές μορφές απασχόλησης. Τα στοιχεία που σας λέω είναι από την «ΕΡΓΑΝΗ» του πρώτου δεκαμήνου του 2017: Ελαστική απασχόληση 54,39%. Είστε η Κυβέρνηση που δημιουργείτε τη γενιά των «τρεις και εξήντα», των 360 ευρώ. Αυτό κάνετε! Αγαπάτε τόσο πολύ τους φτωχούς και τους χαμηλοαμειβόμενους και υποαμειβόμενους που τους αυξάνετε με γοργούς ρυθμούς. «Θωπεύετε» τους αριθμούς κατά τα λοιπά, το λέω για δεύτερη φορά, προσπαθείτε να τους διαχειριστείτε. Φωνάζατε στους δρόμους «Μισή δουλειά, μισή ζωή» και τώρα κάνετε τη μισή δουλειά ούτε το 1/4, σε σχέση με άλλες εποχές. Θα έλεγα, λοιπόν, ένα παράδειγμα. Πανηγυρίζατε για το μέρισμα. Μια τετραμελής οικογένεια, η οποία πληροί τις προϋποθέσεις του μερίσματος, θα λάβει 520 ευρώ. Από τη μείωση του αφορολόγητου θα χάσει 650 ευρώ και περίπου άλλα 600 ευρώ από τη μείωση του επιδόματος για το πετρέλαιο θέρμανσης. Από δύο μόνο μέτρα της Κυβέρνησης θα κληθεί αυτή η τετραμελής οικογένεια να καταβάλει 1.400 ευρώ περίπου. Δηλαδή, τι κάνετε; Τους δίνετε 500 ευρώ και τους ζητάτε πίσω 1.300 και 1.400 ευρώ; Υπάρχει λύση, όμως, κυρίες και κύριοι. Και η μόνη λύση είναι να αναλάβετε την πρωτοβουλία να προκαλέσετε πολιτικές εξελίξεις. Η Ελλάδα χάνει ευκαιρίες. Η χώρα χάνει χρόνο. Οι νέοι μας χάνουν το μέλλον τους. Αν συνεχίσετε έτσι και επιμείνετε στη διατήρηση της εξουσίας, θα γραφτείτε με μελανά γράμματα στις σελίδες της ιστορίας.
Αγαπητέ συνάδελφε, σας παρακαλώ να κλείσουμε, σε σεβασμό των υπολοίπων, γιατί δεν θα προλάβουμε.
Ολοκλήρωσα, κύριε Πρόεδρε. Εν πάση περιπτώσει, θα σας έλεγα το εξής. Αφού ισχυρίζεστε ότι πάει η οικονομία καλά κι ότι έχετε πλεονάσματα, θέσατε εαυτούς στην κρίση του ελληνικού λαού. Τρία χρόνια κυβερνάτε, περισσότερο από κάθε άλλη κυβέρνηση την περίοδο της κρίσης. Πάμε στον ελληνικό λαό να μετρήσουμε εκεί τα εκλογικά σας πλεονάσματα. Ευχαριστώ.
Ευχαριστούμε πολύ. Παρακαλώ να έρθει στο Βήμα ο κ. Γεώργιος Αρβανιτίδης, Βουλευτής της Δημοκρατικής Συμπαράταξης. Κυρίες και κύριοι συνάδελφοι, ας προσπαθήσουμε να τηρούμε τους χρόνους, διότι είναι άλλοι έντεκα συνάδελφοι. Κάντε την πράξη: έντεκα επί δεκατέσσερα. Θα μας πάρει η επόμενη μέρα. Ευχαριστώ. Έχετε τον λόγο για δώδεκα λεπτά, κύριε συνάδελφε.
Κύριε Πρόεδρε, κυρίες και κύριοι συνάδελφοι, υπάρχουν δύο λόγοι που στη ζωή μας βάζουμε νέους στόχους. Ο πρώτος είναι γιατί πετύχαμε τους προηγούμενους και είμαστε έτοιμοι για το επόμενο βήμα και ο δεύτερος είναι γιατί κάτι δεν πήγε καλά και χρειαζόμαστε νέο σχέδιο. Λυπάμαι πολύ που το λέω, αλλά, εννέα στις δέκα φορές, εσείς στην Κυβέρνηση βρίσκεστε στη δεύτερη κατηγορία. Η χώρα χρειάζεται διαρκώς να αλλάζει στόχους, επειδή μονίμως περνάτε κάτω από τον πήχη των προσδοκιών που εσείς οι ίδιοι δημιουργήσατε. Τους πολίτες λίγο τούς απασχολεί αν έχετε αυταπάτες ή αν είστε ανεπαρκείς. Το μεγάλο ζητούμενο είναι ότι δεν μπορούμε να προγραμματίσουμε τη ζωή μας, δεν μπορούμε να κάνουμε το επόμενο βήμα, ούτε ως χώρα ούτε ως πολίτες, γιατί σήμερα μας τα λέτε έτσι και αύριο αλλιώς. Είπατε ότι θα φέρετε ανάπτυξη και τελικά φάγαμε στην πλάτη 17,5 δισεκατομμύρια ευρώ νέα μέτρα. Είπατε ότι τα σπίτια μας δεν θα κινδυνεύουν και σήμερα φοβόμαστε ακόμα και για την πρώτη κατοικία. Είπατε ότι θα τακτοποιήσετε τα κόκκινα δάνεια τετρακοσίων χιλιάδων επιχειρήσεων και μέχρι σήμερα έχει τελειώσει μόλις μια υπόθεση. Είπατε ότι θα φτιάξετε μια αγορά εργασίας με σεβασμό στα δικαιώματα των εργαζομένων και σήμερα περιορίζετε το δικαίωμα στην απεργία. Είπατε ότι οι εργαζόμενοι του ιδιωτικού τομέα θα ζουν με την αξιοπρέπεια των 750 ευρώ και σήμερα οι περισσότερες δουλειές που ανοίγετε αφήνουν 300 ευρώ τον μήνα. Είπατε ότι η δημόσια περιουσία ανήκει στον κυρίαρχο ελληνικό λαό και το υπερταμείο επί των ημερών σας δεν το προλαβαίνουμε. Είπατε ότι καλή αξιολόγηση είναι αυτή που αργεί να κλείσει, γιατί η Κυβέρνηση διαπραγματεύεται, και μόλις σήμερα πανηγυρίζετε για μια αξιολόγηση που έκλεισε πριν καν προλάβει να ανοίξει. Είπατε ότι μεγάλο μέρος του χρέους θα το διαγράψετε. Είπατε ότι το PSI που κούρεψε 120 δισεκατομμύρια ευρώ ήταν ένα τίποτα, ήταν καταραμένο και σήμερα παρακαλάμε για να πάρουμε παράταση στις δόσεις των δανείων που έχουμε μπροστά μας και πρόσφατα, ω του θαύματος, ανακαλύψατε και τα επάρατα swaps. Εντυπωσιακό! Είπατε, επίσης, ότι είστε η «πρώτη φορά Αριστερά», μια Αριστερά βέβαια που σφιχταγκαλιάζεται με τον κ. Καμμένο, αλλά την ίδια στιγμή αγαπάει και τις πολιτικές του Ανδρέα Παπανδρέου. Ωραία η πλάκα, κύριοι συνάδελφοι! Δυστυχώς, όμως, η χώρα έχει τεράστια προβλήματα και δεν μπορούμε να γελάσουμε. Είστε ικανοί να ασχοληθείτε με οτιδήποτε εκτός από τα προβλήματα των πολιτών. Για κάθε σας αποτυχία, για κάθε μάχη που είτε χάθηκε είτε, δυστυχώς, δεν δόθηκε ποτέ, είστε έτοιμοι να βγάλετε έναν καινούργιο λαγό από το καπέλο. Σας λέμε ότι περιμένουμε λύσεις και μας απαντάτε ότι τα προβλήματα είναι πολύ μεγάλα. Σας λέμε ότι χάνουμε τον έναν στόχο πίσω από τον άλλο και μας λέτε ότι στη χώρα υπάρχουν σκάνδαλα και διαφθορά. Σας λέμε ότι δεν υπάρχει αναπτυξιακό σχέδιο και μας λέτε ότι έχετε καλή πρόθεση. Κάνετε αναπτυξιακά συνέδρια σε όλη τη χώρα, χωρίς να έχετε ιδέα οι περισσότεροι σε αυτή την Κυβέρνηση τι θα πει παραγωγή, τι θα πει επιχειρηματικότητα, πώς είναι να ξεκινάς κάτι από το μηδέν και να πετυχαίνεις. Έρχεται ο κ. Τσακαλώτος και ο κ. Χουλιαράκης και συμπληρώνουν κωδικούς στον προϋπολογισμό για να βγουν τα έσοδα και τα έξοδα της χρονιάς και μας λένε να τους χειροκροτήσουμε γιατί πετυχαίνουν τους στόχους, στόχους που, αν δεν υπήρχε η υπερφορολόγηση των πάντων, αν δεν είχε βγει όλη η δημόσια και ιδιωτική περιουσία στο σφυρί, θα τους βλέπαμε με το κιάλι. Καίτε διαρκώς απίστευτους πόρους, μήπως και πετύχετε μια μονάδα ανάπτυξη, χωρίς σχέδιο, χωρίς προτεραιότητες. Τοποθετείτε τα λιγοστά μας χρήματα στην τύχη και περιμένετε ανάπτυξη ως φυσικό φαινόμενο, ως φυσικό επακόλουθο. Αυτό, κύριε Υπουργέ, είναι τζόγος, δεν είναι οικονομική πολιτική. Το μοναδικό σας κριτήριο για την κατάρτιση του προϋπολογισμού είναι να αποδώσουν τα περιοριστικά μέτρα που συμφωνήσατε με τους δανειστές. Χρήσιμο και απαραίτητο να τηρούνται οι συμφωνίες, κύριε Υπουργέ, δεν λέω, όμως αυτό που επείγει πλέον είναι να αυγατίσει το χρήμα, να παραχθεί πλούτος, να έχουμε βιώσιμη ανάπτυξη, να έρθουν πόροι, να πληρώσουμε τις υποχρεώσεις μας. Παραλάβατε μια οικονομία χωρίς ελλείμματα και συνεχίζετε τις περικοπές, γιατί δεν μπορείτε να αυξήσετε το ΑΕΠ. Δεν μπορείτε να μεγαλώσετε την πίτα του παραγόμενου πλούτου. Αυτή είναι η αλήθεια των πρωτογενών πλεονασμάτων που υπογράψατε. Αυτό είναι το πικρό ποτήρι που πίνουμε και θα συνεχίσουμε να πίνουμε μέχρι το 2022, αν δεν αλλάξει άμεσα αυτή η Κυβέρνηση, αν δεν υπάρξει σοβαρή επαναδιαπραγμάτευση των δεσμεύσεων τις οποίες έχετε αναλάβει. Είναι δεσμεύσεις που θα διαψεύσει αργά ή γρήγορα η ίδια η ζωή, μιας και δεν υπάρχει καμμιά περίπτωση να τις τηρήσετε χωρίς να γονατίσουν απόλυτα τα συνήθη υποζύγια, χωρίς να πέσει κι άλλος κόφτης πάνω στα εισοδήματα των μισθωτών και των συνταξιούχων. Υπάρχει, όμως, λύση; Υπάρχει λύση που να προτείνει αυτή η Κυβέρνηση; Μάλλον τη βρήκατε και βρίσκεται στο νέο αφήγημα με το οποίο φαίνεται ότι θα ξεχειμωνιάσουμε, ένα αφήγημα που θα μας κάνει ξεχάσουμε την ελπίδα που δεν ήρθε, ένα αφήγημα που θα φτιασιδώσει για λίγο τις μεγάλες αποτυχίες της Κυβέρνησης. Μας λέτε, λοιπόν, ότι παλεύετε να τελειώσετε με τα μνημόνια το καλοκαίρι που έρχεται. Αυτό, όμως, που δεν μας λέτε είναι πότε και πώς θα τελειώσουμε με τη φτώχεια. Αυτή είναι η πραγματική συζήτηση. Το μνημόνιο δεν είναι τίποτα άλλο από μια δανειακή σύμβαση με όρους και προϋποθέσεις. Όμως, η πραγματική συζήτηση που αποφεύγετε να κάνετε αφορά το πώς θα οικοδομήσουμε ξανά μια ισχυρή και πολυπληθή μεσαία τάξη. Αφορά την επιχειρηματικότητα και την παραγωγή, που για δεκαετίες ολόκληρες την αντιμετωπίζαμε ως ποινικό αδίκημα. Αφορά την κοινωνική κινητικότητα, που περνάει κυρίως μέσα από το δημόσιο σχολείο και το πανεπιστήμιο. Το καλοκαίρι αυτό το μόνο που πραγματικά τελειώνει είναι τα φτηνά δανεικά του ESM. Οι υποχρεώσεις, όμως, της χώρας παραμένουν. Οι συντάξεις και οι μισθοί θα πρέπει να πληρώνονται κανονικά, είτε δανείζεστε ακριβά από τις αγορές είτε από τον ESM. Οι δόσεις για το δημόσιο χρέος θα πρέπει να πληρώνονται κανονικά, είτε πετύχει το swap και αποφύγουμε μεγάλες αποπληρωμές άμεσα είτε όχι. Οι προϋπολογισμοί του κράτους μέχρι το 2022 θα καταρτίζονται με πρωτογενή πλεονάσματα τουλάχιστον 3,5%, είτε πιάσουμε τους στόχους της ανάπτυξης είτε όχι. Αυτά συμφωνήσατε, αυτά υπογράψατε και με αυτά τα δεδομένα θα κριθείτε. Αν θέλετε, λοιπόν, να μιλήσετε τη γλώσσα της αλήθειας, πείτε στους πολίτες που σας εμπιστεύτηκαν με την ψήφο τους ποιο είναι το σχέδιο για να τελειώνουμε επιτέλους με τη φτώχεια, τη μιζέρια, την ύφεση, τα δανεικά. Πείτε στην όποια μεσαία τάξη έχει απομείνει και διαθέτει ακόμη εισόδημα και πόρους πού θα επενδύσει το κράτος για να τους στηρίξει. Πείτε στους επιχειρηματίες ποιο είναι το παραγωγικό μοντέλο που στηρίζει ο φετινός προϋπολογισμός, για να ξέρουν πού αξίζει και πού όχι να στρέψουν τις επιχειρήσεις τους. Πείτε στους αδύναμους συμπολίτες μας πώς, με τα λιγοστά χρήματα που διαθέτετε, θα εξασφαλίσουν ένα καλό επίπεδο παροχών στην υγεία και στην παιδεία. Πείτε στα νέα παιδιά, που είναι με το ένα πόδι στο εξωτερικό, ποια είναι η καλύτερη ζωή που προτείνετε στο μέλλον και με ποιον τρόπο θα το πετύχουμε. Πείτε στους αγρότες αν τα λεφτά που δίνετε στο Υπουργείο Αγροτικής Ανάπτυξης θα βοηθήσουν για να ζωντανέψει ξανά η ύπαιθρος. Πείτε στα νέα ζευγάρια αν τους στηρίζετε για να αποκτήσουν παιδιά, αν υπάρχει σχέδιο για να μη γίνουμε σε τριάντα χρόνια χώρα γερόντων. Ο προϋπολογισμός, αγαπητοί κύριοι συνάδελφοι, δεν είναι απλά νούμερα σε κουτάκια. Δεν είμαστε λογιστές σε αυτή την Αίθουσα. Βουλευτές είμαστε, που με την ψήφο μας καθορίζουμε το μέλλον της πατρίδας μας. Κάθε κωδικός του προϋπολογισμού κρύβει από πίσω του μια πολιτική απόφαση. Αυτές τις αποφάσεις πρέπει να μας εξηγήσετε, κύριε Υπουργέ, και όχι να μας λέτε αν δώσατε λιγότερα ή περισσότερα από τους προηγούμενους. Αυτό που περιμένουμε από εσάς είναι να καταλάβουμε το σχέδιο που υπηρετεί ο προϋπολογισμός. Υπουργός είστε. Δεν είστε υπάλληλος του Γενικού Λογιστηρίου. Έρχομαι τώρα στην ανάπτυξη και θα βάλω επιγραμματικά τρία κρίσιμα ζητήματα, μήπως και μπορέσουμε και συνεννοηθούμε σ' αυτή την Αίθουσα. Ζήτημα πρώτο. Όταν δεν υπάρχουν λεφτά, ψάχνουμε επενδύσεις που χρειάζονται μικρό αρχικό κεφάλαιο και έχουν υψηλό περιθώριο κέρδους. Δεν θα αποκτήσουμε άμεσα στην Ελλάδα βαριά βιομηχανία, γιατί δεν έχουμε ούτε τα χρήματα ούτε τις υποδομές. Απλά είναι τα πράγματα. Αυτό, όμως, δεν σημαίνει ότι δεν μπορούμε να κάνουμε επενδύσεις και να γίνουμε ανταγωνιστικοί. Παραμένει, λοιπόν, κρίσιμο να μας εξηγήσει ο κύριος Υπουργός ποιους παραγωγικούς κλάδους έχει επιλέξει για να ενισχύσει το οικονομικό επιτελείο της Κυβέρνηση το 2018, ποια μέτρα θα λάβει στην κατεύθυνση αυτή και ποια ενίσχυση υπολογίζει ότι θα έχουν αυτές οι αποφάσεις του ΑΕΠ για την αγορά εργασίας τη χρονιά που έρχεται. Αυτοί είναι οι πραγματικοί μετρήσιμοι στόχοι που πρέπει να βάλουμε. Πείτε μας σε απλά ελληνικά, κύριε Υπουργέ, ένα παράδειγμα για τον κάθε τομέα. Πείτε μας, για παράδειγμα, ότι το ΑΕΠ που προσφέρει κρουαζιέρα στη χώρα θα αυξηθεί από το 0,3% στο 0,4% γιατί πήραμε αυτή την απόφαση, γιατί έχουμε αυτούς τους στόχους και έτσι θα πετύχουμε αυτή την αύξηση. Θέτουμε βασικά και απλά ερωτήματα και θέλουμε απλές, καθαρές απαντήσεις, αν θέλετε να κάνουμε συζήτηση επί της ουσίας. Ζήτημα δεύτερο. Όταν δεν υπάρχουν λεφτά, η πιο σίγουρη επένδυση είναι η γνώση. Η γνώση ευτυχώς είναι κάτι που δεν χάνεται ούτε σε καταστροφές ούτε σε πολέμους ούτε κινδυνεύει από χρεοκοπίες. Η γνώση αυτή μπορεί να σε βγάλει στη ζωή πιο μπροστά, ακόμα κι αν δεν είχες αρκετές ευκαιρίες και εφόδια στο ξεκίνημα. Πείτε μας, λοιπόν, κύριε Υπουργέ, αν τα λεφτά που δίνετε στο Υπουργείο Παιδείας θα βοηθήσουν στη σύνθεση της γνώσης με την αγορά εργασίας και την παραγωγή. Πείτε μας, επίσης, τους κλάδους της επιστήμης, στους οποίους η Κυβέρνησή σας δίνει προτεραιότητα το 2018 και έχει στόχο για τα επόμενα χρόνια. Ζήτημα τρίτο. Όταν μια επιχείρηση ή ένα μαγαζί δεν πάει καλά, βρίσκει έξυπνους τρόπους για να ανακάμψει, στηριζόμενο κυρίως στα συγκριτικά του πλεονεκτήματα. Στη χώρα μας γνωρίζουμε πολύ καλά τους τέσσερις βασικούς πυλώνες της οικονομίας: τουρισμός, αγροδιατροφή, ναυτιλία, κατασκευές, ενέργεια. Για να ανακάμψει, λοιπόν, η οικονομία, πρέπει να ενώσουμε τις δυνάμεις μας και να δημιουργήσουμε συνέργειες μεταξύ των τομέων αυτών, να δούμε τη ναυτιλία μαζί με τον τουρισμό, να δούμε τον τουρισμό μαζί με την αγροδιατροφή, να τα δούμε όλα με τη βιώσιμη ανάπτυξη, με την εξοικονόμηση ενέργειας, κοντά στους βασικούς πυλώνες να αναπτύξουμε τους άλλους πυλώνες της οικονομίας, τους τομείς της οικονομίας. Κοντά στον τουρισμό και τους άλλους κλάδους θα αναπτυχθεί η πληροφορική, όχι στην τύχη ή από το μηδέν ή με όνειρα να μετατρέψουμε τη χώρα σε «Σίλικον Βάλεϊ». Απλά πράγματα χρειαζόμαστε για να ξεκολλήσουμε. Απλά πράγματα και καθαρές κουβέντες, για να γνωρίζουν οι πολίτες και κυρίως τα νέα παιδιά, η νέα γενιά της πατρίδας μας τι πρέπει να περιμένουν από τη χώρα τους και τι πρέπει αυτά να κάνουν. Πρέπει να βάλουν αυτά πλάτη, για να σηκώσουμε την πατρίδα. Αυτά τα απλά πράγματα δεν μπορείτε, δυστυχώς, ούτε να τα περιγράψετε ούτε να τα κάνετε πράξη ούτε εσείς και βέβαια ούτε η συντηρητική παράταξη της Νέας Δημοκρατίας. Για να πάψει η χώρα να είναι εγκλωβισμένη, χρειάζεται μια μεγάλη αλλαγή, πρώτα πολιτικών συσχετισμών και μετά τρόπου διακυβέρνησης. Κι εμείς πια στο Κίνημα Αλλαγής γι' αυτά παλεύουμε και πάνω σε αυτά δουλεύουμε. Σας ευχαριστώ πολύ.
Κύριε Αρβανιτίδη, σας ευχαριστώ πολύ και για την τήρηση του χρόνου. Παρακαλώ να έρθει στο Βήμα ο ειδικός εισηγητής της Χρυσής Αυγής κ. Ευάγγελος Καρακώστας. Κύριε Καρακώστα, έχετε τον λόγο για δώδεκα λεπτά. Επαναλαμβάνω, όπως έκανα και στους άλλους ομιλητές, να τηρούμε τον χρόνο, με σεβασμό και των υπολοίπων, για να προλάβουν να μιλήσουν απόψε όσο το δυνατόν περισσότεροι ομιλητές.
Καθότι η σκληρή φοροεισπρακτική πολιτική της Κυβέρνησης ΣΥΡΙΖΑ - ΑΝΕΛ, που πλήττει βαριά τα φτωχά λαϊκά στρώματα, είναι ένα γεγονός καθομολογούμενο, το οποίο δεν επιδέχεται αμφισβήτησης, καλλιεργείται τεχνηέντως από διάφορους κύκλους, που εκτείνονται σε όλο το φάσμα της πολιτικής ζωής, μια ψευδαίσθηση, μια απάτη, πως δεν είναι η Αριστερά εκείνη η οποία κυβερνά σήμερα, δεν είναι εκείνη που φτωχοποιεί τον ελληνικό λαό, δεν είναι εκείνη που ξεπουλά κομμάτι - κομμάτι τη δημόσια περιουσία. Αυτόν τον μύθο θα καταρρίψουμε σήμερα, κάνοντας μια επιβεβλημένη ιστορική αναδρομή στα πεπραγμένα των μπολσεβίκων, τους οποίους άλλωστε επικαλούνται διαρκώς και ακατάπαυστα οι Υπουργοί, οι Βουλευτές και τα στελέχη της Κυβέρνησης. Έναν αιώνα πίσω, η επικράτηση των μπολσεβίκων στον εσωτερικό πόλεμο με τους Λευκούς στη Ρωσία επιφέρει στον ρωσικό λαό πείνα και δυστυχία, συνεπεία της οικονομικής πολιτικής του μπολσεβικισμού. Μετά τον τρομακτικό χειμώνα του 1921, ο Λένιν ανακοίνωσε στους εμβρόντητους μπολσεβίκους, που πήραν μέρος στο 10ο συνέδριο, την επιστροφή στον καπιταλισμό. Η συντριπτική ήττα της οικονομικής πολιτικής του μπολσεβικισμού παρουσιάζεται στον ρωσικό λαό ως η Νέα Οικονομική Πολιτική του Λένιν, η «Νοβάγια Εκονομιτσέσκαγια Πολίτικα». Η Νέα αυτή Οικονομική Πολιτική προέβλεπε τα εξής αδιανόητα για κομμουνιστικό κράτος: Να έχουν οι αγρότες το δικαίωμα επικαρπίας της γης, τη νομιμοποίηση του εσωτερικού εμπορίου και της ανταλλαγής των ειδών, τη θέσπιση φόρων, πρώτα σε είδος και αργότερα σε χρήμα, την επιστροφή στον ιδιωτικό έλεγχο των επιχειρήσεων που απασχολούσαν λιγότερους από είκοσι εργάτες, εργασία κατ' αποκοπή, με το κομμάτι, και δυνατότητα ενοικιάσεως εργοστασίων από εταιρείες ή από ιδιώτες του εξωτερικού καθώς και προσέλκυση ξένων επενδυτών, προς εκμετάλλευση των τεράστιων πλουτοπαραγωγικών πηγών της χώρας. Ενδεικτικά της προσήλωσης της Κυβέρνησης ΣΥΡΙΖΑ - ΑΝΕΛ στη «Νοβάγια Εκονομιτσέσκαγια Πολίτικα» του Λένιν είναι όσα έγραψε παλιότερα στην «Αυγή» ο σημερινός Διευθυντής του Γραφείου Τύπου του Μαξίμου και τέως διευθυντής της φυλλάδας, ο σύντροφος Καρτερός, ο οποίος επιχείρησε να δώσει τη δική του απάντηση σε εκείνους που αμφισβητούν τη διάθεση του Τσίπρα να ξεπουλήσει την Ελλάδα στο διεθνές κεφάλαιο ή, πιο ωραιοποιημένα πολιτικά, τη διάθεση του Τσίπρα να φέρει επενδύσεις. Αναφέρει συγκεκριμένα ο κ. Καρτερός: «Γιατί δεν ξέρουν οι αστοιχείωτοι ότι επί σκοτεινού μπολσεβικισμού ο Λένιν έδινε στο ξένο κεφάλαιο φωτεινές επενδυτικές ευκαιρίες. Έκτοτε, όλοι οι ερυθροί τον μιμούνται ανερυθρίαστα.». Βέβαια, ο σύντροφος Καρτερός έχει απόλυτο δίκιο, διότι με τη Νέα Οικονομική Πολιτική του Λένιν δόθηκε η δυνατότητα ενοικιάσεως εργοστασίων από εταιρείες, ιδιώτες του εξωτερικού, καθώς και δυνατότητα εκμετάλλευσης των τεράστιων πλουτοπαραγωγικών πηγών της Ρωσίας, κάτι το οποίο προφανώς και έγινε κατόπιν απαίτησης των διεθνών χρηματοδοτών των μπολσεβίκων, οι οποίοι φυσικά ήθελαν τα λεφτά τους πίσω. Για να μην επιχειρήσουν κάποιοι να χαρακτηρίσουν ως αστειότητες τα ανωτέρω, αν και είναι εκκωφαντική η σιωπή των «μπολσεβίκων» της Αιθούσης και ταυτόχρονα ενδεικτική της παραδοχής των όσων αναφέρονται, παραθέτουμε όσα καταμαρτυρούν, όχι φασίστες ούτε καπιταλιστές, αλλά οι ίδιοι οι μπολσεβίκοι. Στο βιβλίο της «Η απογοήτευσή μου στη Ρωσία» η εξ Ηνωμένων Πολιτειών κομμουνίστρια και Εβραία Έμμα Γκόλντμαν αναφέρει τα εξής: «Οι μπολσεβίκοι προσκαλούσαν το διεθνές κεφάλαιο να επενδύσει στη χώρα τους, της οποίας ο φυσικός πλούτος περιμένει να γίνει αντικείμενο εκμετάλλευσης, όπως διαβεβαίωνε ο Τσιτσέριν τους απανταχού καπιταλιστές.». Υπεύθυνοι για την προσέλκυση των διεθνών καπιταλιστών - επενδυτών και την υπογραφή των συμβολαίων με το κράτος ορίστηκε η Λένα Γκόλντφιλντς, η οποία καθόλου δεν στερούνταν εμπορικού πνεύματος, ούσα και η ίδια καταγωγής όμοιας με την Έμμα Γκόλντμαν. Και όπως βεβαιώνει ο κομμουνιστής και Εβραίος Βικτόρ Κιμπάλτσιτς, γνωστότερος με το ψευδώνυμο Βικτόρ Σερζ, στο βιβλίο του «Αναμνήσεις ενός επαναστάτη» τον τόνο στο ξεπούλημα της Ρωσίας στο διεθνές σιωνιστικό κεφάλαιο έδινε ο ίδιος ο Λένιν, ο οποίος έλεγε χαρακτηριστικά: «Πουλάμε τα πάντα εκτός από βότκα και εικόνες.». Ας αφήσουν, λοιπόν, διάφοροι αφελείς «ψοφοδεξιούληδες» και κυρίως οι πονηροί βολεμένοι της Αριστεράς τις ανοησίες του τύπου «ο Τσίπρας ακολουθεί δεξιά πολιτική». Ακολουθεί κατά γράμμα την πολιτική του Λένιν, του Στάλιν και του Τσιτσέριν, παραδίδοντας γη και ύδωρ στους διεθνείς τοκογλύφους. Και ερχόμαστε στη σημερινή πραγματικότητα, την οποία είναι αδύνατο να αντιμετωπίσουμε, παραγνωρίζοντας ή αδιαφορώντας για το παρελθόν και τα διδάγματά του. Σχεδόν έναν αιώνα μετά η «μαμά Σοβιετία» τα έχει τινάξει. Τα «σοβιετόπουλα» της Ανατολικής Ευρώπης έχουν εξαφανιστεί. Τα «σοβιετόπουλα» της Δυτικής Ευρώπης έχουν αναζητήσει και βρήκαν νέα επαγγελματική στέγη σε φιλελεύθερα και σοσιαλδημοκρατικά κόμματα και, τέλος, τα «σοβιετόπουλα» της Ελλάδος έχουν τεθεί υπό την προστασία των διεθνών τοκογλύφων και των Αμερικανών και είναι σήμερα Κυβέρνηση. Μάλιστα, επειδή βότκα η Κυβέρνηση Τσίπρα - Καμμένου δεν παράγει, ώστε να μπορεί να πουλήσει, και επειδή οι θρησκευτικές εικόνες της είναι παντελώς αδιάφορες, υποχρεωτικά αναπροσαρμόστηκε και το σύνθημα του Λένιν και η εν Ελλάδι κομμουνιστική Κυβέρνηση το συρρίκνωσε κατά το ήμισυ, μετατρέποντάς το σε «πουλάμε τα πάντα», το οποίο και αποτελεί το σημείο αναφοράς της οικονομικής πολιτικής Τσίπρα - Καμμένου, της ελληνικής δηλαδή εκδοχής της «Νοβάγια Εκονομιτσέσκαγια Πολίτικα. Αυτός θα πρέπει να γνωρίζει ο ελληνικός λαός πως είναι ο άξονας γύρω από τον οποίο θα κινηθεί η νέα οικονομική πολιτική της Κυβέρνησης ΣΥΡΙΖΑ - ΑΝΕΛ και αυτή ακριβώς την πραγματικότητα περιγράφει ο προϋπολογισμός του 2018 τον οποίο συζητούμε. Είναι επιπλέον χαρακτηριστικό της απόλυτης υποταγής της Κυβέρνησης στις διαθέσεις των δανειστών το γεγονός ότι τα στελέχη του οικονομικού της επιτελείου επικαλούνται αυτάρεσκα την τελευταία έκθεση του Ευρωπαϊκού Ελεγκτικού Συνεδρίου. Και αυτοεπαίρονται οι μπολσεβίκοι της Κυβέρνησης ΣΥΡΙΖΑ - ΑΝΕΛ, επειδή υπερασπίζονται τα δικαιώματα των σκληρά δοκιμαζόμενων Ελλήνων ενάντια στις απαιτήσεις των δανειστών; Όχι, βέβαια. Υπερηφανεύονται, αντίθετα, διότι η έκθεση του Ευρωπαϊκού Ελεγκτικού Συνεδρίου επισημαίνει πως η σημερινή Κυβέρνηση αποδεικνύεται πιο αποτελεσματική στην εφαρμογή και υλοποίηση των συμφωνηθέντων με τους δανειστές, σε σχέση με όσα συμφωνούσαν και εφάρμοζαν οι αντίστοιχες κυβερνήσεις από το 2010 και μέχρι το 2015. Μπορεί, βεβαίως, η αμερικανοκομμουνιστική κυβέρνηση αυτάρεσκα να αποδέχεται και να διαφημίζει μάλιστα τα συγχαρητήρια των καπιταλιστών και νεοφιλελεύθερων της Ευρώπης - των αφεντικών της δηλαδή - μάταια, όμως, αναμένει τα συγχαρητήρια και την ευγνωμοσύνη του ελληνικού λαού. Οι μπολσεβίκοι της Κυβέρνησης έσπειραν ανέμους και δικαίως θα θερίσουν θύελλες, καθότι το υιοθετηθέν λενινιστικό σύνθημα «πουλάμε τα πάντα» δεν ηχεί ωραία στα αυτιά των Ελλήνων. Αυτό έρχεται σε ευθεία σύγκρουση με τη μέχρι πρότινος ρητορική των δήθεν επαναστατών της Αριστεράς, οι οποίοι υστερικά κραύγαζαν πως οι γερμανοτσολιάδες ξεπουλούν τα πάντα στους ξένους. Και τέλος, η πραγματικότητα του ξεπουλήματος βρίσκεται αντιμέτωπη με τα μυθεύματα της αριστερής αντίστασης στο κεφάλαιο και στους τοκογλύφους. Η Κυβέρνηση ΣΥΡΙΖΑ - ΑΝΕΛ αναζήτησε και εν τέλει βρήκε ένα παραμύθι να αφηγείται, επιδιώκοντας την εκ νέου εξαπάτηση των Ελλήνων. Το παραμύθι αυτό ονομάζεται «Έξοδος της Ελλάδας από τα μνημόνια τον Αύγουστο του 2018». Και ενώ τεχνηέντως καλλιεργείται αυτή η παραμύθα, την ίδια ώρα στα 2,73 δισεκατομμύρια ευρώ εκτιμά η αμερικανοκομμουνιστική κυβέρνηση τα έσοδα από τις αποκρατικοποιήσεις του 2018, οι οποίες περιλαμβάνουν το ξεπούλημα των ΕΥΔΑΠ, ΕΥΑΘ, ΔΕΗ, ΔΕΣΦΑ, ΕΛΠΕ, ως συνέχεια του ξεπουλήματος των δεκατεσσάρων περιφερειακών αεροδρομίων για σαράντα και δέκα έτη, που ολοκληρώθηκε εντός του 2017 έναντι αντιτίμου 1,234 δισεκατομμυρίων ευρώ. Για την παραχώρηση των αεροδρομίων να θυμίσω ότι οι δήθεν αντιστασιακοί της Αριστεράς και του Καμμένου, όταν ήταν στην Αντιπολίτευση κατήγγειλαν ξεπούλημα, ενώ ως Κυβέρνηση και τα παραχώρησαν και ετοιμάζονται να δώσουν αποζημίωση στους Γερμανούς της «FRAPORT», καθώς οι τελευταίοι ως γνωστόν έχουν προσφύγει στη δικαιοσύνη, καθώς ισχυρίζονται πως οι εγκαταστάσεις που παρέλαβαν είχαν διάφορες ζημιές και συνεπώς δεν ανταποκρίνονται στο χρηματικό τίμημα της αρχικής συμφωνίας. Επιπλέον, ο διαγωνισμός για την πώληση του 67% των μετοχών του Οργανισμού Λιμένος Θεσσαλονίκης βρίσκεται στην τελική του φάση, με το αντίστοιχο τίμημα να εκτιμάται πως θα καταβληθεί στους πρώτους μήνες του νέου έτους. Επιπρόσθετα, βρίσκονται εν εξελίξει οι τελικές διεργασίες παραχώρησης του δικαιώματος χρήσης, λειτουργίας, διαχείρισης και εκμετάλλευσης των μαρίνων Χίου, Πύλου, Θεσσαλονίκης και Αλίμου, καθώς και εκείνες της μακροχρόνιας παραχώρησης του δικαιώματος λειτουργίας, συντήρησης και εκμετάλλευσης του αυτοκινητοδρόμου Εγνατία Οδός και των επί του αυτοκινητοδρόμου τριών κάθετων αξόνων. Ούτε σύγκρουση, λοιπόν, με τη διαπλοκή ούτε οι κλέφτες στη φυλακή ούτε φυσικά κοινωνική δικαιοσύνη, με την οποία η Αριστερά παραμύθιαζε τους Έλληνες για σαράντα και πλέον χρόνια. Μόνο ξεπούλημα των πάντων. Με απλά λόγια, επελαύνει η «Νοβάγια Εκονομιτσέσκαγια Πολίτικα» της αμερικανοκομμουνιστικής κυβέρνησης Τσίπρα - Καμμένου, σκορπίζοντας φτωχοποίηση και δυστυχία στο πέρασμά της και πολλαπλασιάζοντας τα δεινά που επέφεραν στην πατρίδα και στον λαό μας οι προηγούμενες κυβερνήσεις Νέας Δημοκρατίας και ΠΑΣΟΚ. Στο διά ταύτα τώρα και καταλήγοντας, η Αριστερά στην Ελλάδα έπεσε στον λάκκο που η ίδια έσκαψε. Έγινε κυβέρνηση εξαπατώντας τους Έλληνες στους οποίους προβλήθηκε ως λύση των προβλημάτων. Απέδειξε εν τούτοις σε μόλις τρία χρόνια διακυβέρνησης πως αποτελεί μέρος του προβλήματος. Αυτό είναι πια ορατό στην πλειονότητα του ελληνικού λαού. Συντρόφια του ΣΥΡΙΖΑ και συνοδοιπόροι τους - για να μην σας ξεχνάμε και εσάς - ΑΝΕΛ, αποτελείτε μια φάρσα της ιστορίας, ένα κακόγουστο σοβιετικό αστείο το οποίο τελειώνει. Μαζί σας τελειώνει και ο μπολσεβικισμός και δεν σας απομένει άλλο τι, παρά μόνον να ενωθείτε με τους ομοίους σας στη Νέα Δημοκρατία και στο ΠΑΣΟΚ, για να κλείσετε τον δρόμο στον εθνικισμό που έρχεται. Μάταιο ό,τι και αν κάνετε. Οι εθνικιστές θα περάσουν. Η Χρυσή Αυγή είναι το μέλλον! Ευχαριστώ.
Ευχαριστούμε πολύ. Παρακαλώ να έρθει στο Βήμα ο ειδικός εισηγητής του Κομμουνιστικού Κόμματος Ελλάδας ο κ. Αθανάσιος Βαρδαλής για δώδεκα λεπτά.
Ένα πράγμα ξέχασε ο προηγούμενος ομιλητής της φασιστικής Χρυσής Αυγής στην ανιστόρητη, διαστρεβλωμένη και θα έλεγα και από μία πλευρά και ηλίθια τοποθέτησή του: Η Σοβιετική Ένωση έγινε η δεύτερη δύναμη παγκοσμίως και κατάφερε να συντρίψει τον φασισμό και τον Χίτλερ, που αποτελεί το ίνδαλμα των φασιστών δολοφόνων της Χρυσής Αυγής. Εχθρός, λοιπόν, το ΚΚΕ και οι κομμουνιστές. Η κόκκινη σημαία στο Ράιχσταγκ είναι ο εφιάλτης του κ. Καρακώστα και των φασιστών, που είναι όλοι τους τσιράκια του κεφαλαίου! Κυρίες και κύριοι, από τον προϋπολογισμό του 2018, τον οποίο συζητάμε σήμερα, φαίνεται ξεκάθαρα ότι η επίθεση ενάντια στα λαϊκά στρώματα θα συνεχιστεί αμείωτη και τα επόμενα χρόνια, όχι μόνον το 2018. Είναι μία επίθεση καλά σχεδιασμένη και οργανωμένη όχι μόνο από την Κυβέρνηση ΣΥΡΙΖΑ - ΑΝΕΛ, αλλά και από τον ίδιο τον Σύνδεσμο Ελλήνων Βιομηχάνων, την Ευρωπαϊκή Ένωση και το Διεθνές Νομισματικό Ταμείο. Είναι μία επίθεση που τα άλλα κόμματα της Αντιπολίτευσης σιγοντάρουν με τον τρόπο τους, πιέζοντας για γρηγορότερους ρυθμούς, πιο αποτελεσματικούς βηματισμούς μέσα από ένα άλλο μείγμα και πάει λέγοντας. Αυτό γιατί γίνεται; Γιατί όλοι σας, μα όλοι σας, συμφωνείτε απόλυτα με τους στόχους που βάζει αυτός ο προϋπολογισμός. Δεν περνάει, για παράδειγμα, από τον νου σας ότι δεν θα πρέπει να πιαστούν οι δημοσιονομικοί στόχοι. Συμφωνείτε απόλυτα με την επίτευξη βιώσιμων ρυθμών οικονομικής ανάπτυξης και εδραίωση, όπως λέτε, κλίματος εμπιστοσύνης για να έρθουν μακροπρόθεσμες επενδύσεις. Όχι μόνο συμφωνείτε, αλλά αυτή είναι η μόνη σας έγνοια μέρα - νύχτα. Αυτοί οι στόχοι, όμως, είναι ταυτόχρονα και στόχοι του κεφαλαίου. Αυτά απαιτούν με κάθε ευκαιρία οι βιομήχανοι, οι τραπεζίτες, οι εφοπλιστές. Μέτρα για την επίτευξη αυτών ακριβώς των στόχων προτείνουν και οι ιμπεριαλιστικοί οργανισμοί, όπως η Ευρωπαϊκή Ένωση, το Διεθνές Νομισματικό Ταμείο και η Ευρωπαϊκή Κεντρική Τράπεζα. Όλοι σας, μα όλοι σας είστε με τη σκέψη πώς θα ανακάμψει η οικονομία, πώς θα ανακάμψουν τα κέρδη και θα έρθουν επενδυτές. Μα, ακριβώς εδώ βρίσκεται το πρόβλημα για τους εργαζόμενους και τα λαϊκά στρώματα. Για να επιτευχθούν αυτοί οι στόχοι, οι λαϊκές οικογένειες ζουν αυτή τη βαρβαρότητα που ζουν. Γιατί; Διότι η ανάπτυξη με κριτήριο το κέρδος των επιχειρηματικών ομίλων, των επενδυτών που αναζητάτε σε όλον τον κόσμο με κράχτη την αντιλαϊκή σας πολιτική, ποτέ, μα ποτέ δεν θα είναι σε όφελος του λαού. Για παράδειγμα, τι έχει να κερδίσει ο λαός από την πώληση του 40% των λιγνιτικών μονάδων της ΔΕΗ; Όχι μόνο δεν θα κερδίσει τίποτα, απεναντίας θα έχει να αντιμετωπίσει ένα νέο ράλι αυξήσεων στις τιμές του ηλεκτρικού ρεύματος. Από την άλλη, θα ζήσουν τον μύθο τους οι εταιρείες - πάροχοι ηλεκτρικού ρεύματος. Μπορεί, για παράδειγμα, οι τερματικοί σταθμοί σε Ρεβυθούσα και Αλεξανδρούπολη, οι συμφωνίες που πρόσφατα κάνατε στην Αμερική, να αυξήσουν το μερίδιο του ελληνικού εφοπλιστικού κεφαλαίου στις διεθνείς θαλάσσιες μεταφορές LNG. Οι ναυτεργάτες, όμως και ο λαός τι έχουν να κερδίσουν από αυτά; Μας λέτε «ναι, αλλά η τωρινή Κυβέρνηση σε σχέση με τις προηγούμενες κάνει ό,τι μπορεί καλύτερο». Μάλιστα. Εμείς δεν θα διαφωνήσουμε με αυτή σας την εκτίμηση. Πράγματι, κάνετε ό,τι μπορείτε, αλλά για ποιους; Κάνετε ό,τι μπορείτε για τα κέρδη των επιχειρηματικών ομίλων και μόνο και μάλιστα, κάνετε σε αυτή την κατεύθυνση πολλά περισσότερα από ό,τι οι προηγούμενοι. Να, ορισμένα παραδείγματα. Πηγαίνετε στην Αμερική και μπλέκετε βαθύτερα τη χώρα στα δολοφονικά σχέδια των Ηνωμένων Πολιτειών στην ευρύτερη περιοχή και συγκαταλέγεστε, μάλιστα, στις πλέον νομιμόφρονες κυβερνήσεις ως προς το ΝΑΤΟ και τις Ηνωμένες Πολιτείες Αμερικής. Επαναφέρετε το ζήτημα της κατάργησης του δικαιώματος της απεργίας, κάτι που είχε να γίνει από την εποχή του άρθρου 4 του Αρσένη. Το πάτε σαν άλλοτε - εντός εισαγωγικών - «σαν το παλιό καλό ΠΑΣΟΚ». Προχωράτε τις ιδιωτικοποιήσεις σε όλους τους τομείς της οικονομίας: ενέργεια, λιμάνι Θεσσαλονίκης, Εγνατία Οδός, νερό. Βλέπετε, εδώ οι επενδύσεις του κεφαλαίου θα έχουν σίγουρους πελάτες και εξασφαλισμένα κέρδη. Σκίζεστε και εσείς, όπως και οι προηγούμενοι, να κρατήσετε ανοικτό αυτόν τον κερδοφόρο δρόμο για τα συσσωρευμένα κεφάλαια. Αλήθεια, τι έγινε εκείνο το κίνημα «Σώστε το Νερό» στη Θεσσαλονίκη; Τι έγινε; Κατάπιαν τη γλώσσα τους; Άλλο παράδειγμα. Προέκυψαν καταστροφές στη δυτική Αττική αλλά και σε άλλα μέρη της χώρας. Αναδείχθηκε με τραγικό τρόπο η ανάγκη αντιπλημμυρικών έργων και εσείς ούτε εδώ δεν κάνετε κάτι, έστω την τελευταία στιγμή, να προσθέσετε κάποια κονδύλια στον προϋπολογισμό, να ενισχύσετε τα ποσά για την αντιπλημμυρική προστασία - τίποτα απολύτως - όταν οι μελέτες που κάνατε λένε ότι χρειάζονται 2 δισεκατομμύρια για να γίνουν αντιπλημμυρικά έργα μόνο στη δυτική Αττική, όσα δηλαδή δίνετε για τα F -16. Μετά σας φταίει η κλιματική αλλαγή! Όμως, τι σόι κλιματική αλλαγή είναι αυτή που κτυπάει μόνο τις φτωχές λαϊκές συνοικίες; Μας λέτε: «εμείς μένουμε μέσα και παλεύουμε, αλλά τι να κάνουμε είναι αρνητικοί οι συσχετισμοί». Αλήθεια, αν οι συσχετισμοί αλλάξουν και διαμορφωθούν όπως ακριβώς τους θέλετε εσείς, οι στόχοι σας για την καπιταλιστική ανάπτυξη, τη δημοσιονομική πειθαρχεία, τις αναδιαρθρώσεις για την προσέλκυση επενδύσεων θα αλλάξουν ή θα παραμείνουν οι ίδιοι; Σε αυτή την περίπτωση δεν θα επιδιώκατε τη γεωστρατηγική αναβάθμιση της αστικής τάξης της χώρας μας στην ευρύτερη περιοχή; Σας ρωτάμε, θα είχατε άλλους στόχους; Όχι βέβαια. Όμως, ακριβώς αυτοί οι στόχοι προϋποθέτουν φθηνότερη εργατική δύναμη και λιγότερα ασφαλιστικά και άλλα δικαιώματα. Όλα αυτά περί αρνητικών συσχετισμών, δυσκολιών και άλλα, ένα πράγμα θέλουν να κρύψουν, ότι για εσάς ο καπιταλισμός φαντάζει λίγο έως πολύ να είναι αιώνιος. Αυτό που προσπαθείτε είναι πώς να τον κάνετε καλύτερο και βιώσιμο, πώς θα αμβλύνετε τις αντιφάσεις του, τις ανισότητές του. Στην ουσία δηλαδή ψάχνετε έναν δίκαιο, αδιάφθορο καπιταλισμό, κάτι που δεν μπορεί να υπάρξει. Υπάρχει αρνητικός συσχετισμός; Για τον λαό και τα λαϊκά στρώματα, ναι, υπάρχει. Όμως, η Κυβέρνηση ΣΥΡΙΖΑ αποτελεί μέρος αυτού του αρνητικού συσχετισμού. Κάνετε ό,τι μπορείτε, όπως λέτε. Όμως, εσείς αγωνίζεστε με τα χρώματα, αγωνίζεστε με τη φανέλα του κεφαλαίου, κόντρα στα λαϊκά στρώματα. Αυτός ο αρνητικός συσχετισμός θα αλλάξει. Θα αλλάξει, όμως, μόνο από τον ίδιο τον λαό. Και σε καμμία περίπτωση, βεβαίως, δεν πρόκειται να αλλάξει στα τραπέζια των διαπραγματεύσεων της Ευρωπαϊκής Ένωσης. Θα αλλάξει μέσα από την πάλη για την απόκρουση της σημερινής αντιλαϊκής επίθεσης, για τη διεκδίκηση των σύγχρονων, των σημερινών λαϊκών αναγκών, μέσα από τη σύγκρουση με το κεφάλαιο και την εξουσία του, την αποδέσμευση από την Ευρωπαϊκή Ένωση, το ΝΑΤΟ και όλους τους ιμπεριαλιστικούς οργανισμούς. Κυρίες και κύριοι, ο προϋπολογισμός υπηρετεί τους παραπάνω στόχους μέσα από όλους τους κωδικούς. Οι λαϊκές οικογένειες θα ματώνουν για να πιάνονται τα πρωτογενή πλεονάσματα του 2018 αλλά και των επόμενων χρόνων. Φορτώνετε στις πλάτες του λαού άλλα 900 εκατομμύρια, μέσω της αύξησης των άμεσων και των έμμεσων φόρων. Μειώνετε κατά 700 περίπου εκατομμύρια την κρατική χρηματοδότηση στα ασφαλιστικά ταμεία, τον ΕΟΠΥΥ, τα νοσοκομεία. Βάζετε φόρους, κόβετε δαπάνες για να περισσέψει ζεστό χρήμα για επιδοτήσεις και φοροαπαλλαγές των επιχειρηματιών. Μέσω του Προγράμματος Δημοσίων Επενδύσεων θα κατευθυνθούν στους επιχειρηματικούς ομίλους 6,75 δισεκατομμύρια. Τα ποσά που θα δοθούν απευθείας σε αυτούς φτάνουν το 3,65% του ΑΕΠ. Υπάρχουν μια σειρά κονδύλια μέσα στον προϋπολογισμό που έμμεσα κάνουν ακριβώς την ίδια δουλειά. Προβλέπονται, για παράδειγμα, κονδύλια για την ενίσχυση της επιχειρηματικότητας, για την προσέλκυση παραγωγικών ιδιωτικών επενδύσεων, τη βελτίωση της ανταγωνιστικότητας της οικονομίας, την ανάπτυξη και προώθηση των εξαγωγών. Ο κατάλογος δεν έχει τελειωμό. Όλα αυτά για τα κέρδη του κεφαλαίου. Βλέπουμε ότι σε αυτά δεν λαθεύετε. Ξέρετε από πού να κόψετε, από πού να πάρετε και σε ποιους να τα δώσετε. Συμπερασματικά θέλω να πω τα εξής; Πρώτον, αυτή η βαρβαρότητα δεν σας επιβάλλεται από τους αρνητικούς συσχετισμούς, αλλά σας είναι αναγκαία για την «καθαρή» έξοδο στις αγορές, για να βγείτε στο ξέφωτο της καπιταλιστικής ανάπτυξης. Δεύτερον, μπορεί τυπικά να τελειώνει το ερχόμενο καλοκαίρι το μνημόνιο. Εσείς, όμως, διατηρείτε όλα τα μέτρα και των τριών μνημονίων που έριξαν στα τάρταρα μισθούς, συντάξεις και δικαιώματα. Και δεν είναι μόνο αυτό, προσθέτετε και άλλα μέτρα. Τρίτον, για να αποχωρήσουν οι επενδύσεις και να διασφαλιστούν τα κέρδη των επιχειρηματικών ομίλων πρέπει να γίνονται μέσα σε ένα πλαίσιο συναίνεσης με την κοινωνία. Έτσι λέτε. Αυτό είναι στοιχείο που δεν υπήρχε σε όλες τις περιπτώσεις, τουλάχιστον στο παρελθόν, και που εσείς μπορείτε να το διασφαλίσετε καλύτερα από τους άλλους. Αυτό είναι που πλασάρει ο ΣΥΡΙΖΑ σήμερα προς το κεφάλαιο. Γι' αυτό άλλωστε σας θαυμάζουν και δεν χάνουν ευκαιρία να το εκφράσουν, δίνοντάς σας μάλιστα και βραβεία και συγχαρητήρια. Τέλος, γνωρίζουμε ότι είστε σε ετοιμότητα να πάρετε και άλλα μέτρα, όσα και αν χρειαστούν για να πιάσετε αυτούς τους στόχους του προϋπολογισμού. Άλλωστε έχετε δεσμευθεί για τέτοια μέτρα και για το 2019 και για το 2020 και υπάρχει και ο αυτόματος κόφτης. Επομένως δεν πρόκειται για μία προσωρινή περιπέτεια που θα απαλλαγούμε τον ερχόμενο Αύγουστο. Να γιατί μια πρώτη απάντηση σε αυτή την κοροϊδία της Κυβέρνησης πρέπει να είναι η μαζική συμμετοχή όλων των εργαζομένων στην πανεργατική πανελλαδική απεργία στις 14 Δεκεμβρίου, για να σπάσει αυτό το κλίμα της αναμονής και της ανοχής, για να δοθεί μία απάντηση στο ξήλωμα του απεργιακού δικαιώματος. Κυρίες και κύριοι συνάδελφοι, τρία χρόνια τώρα μέσα σε αυτό το σάπιο σύστημα όσοι αναζήτησαν το νέο και ελπιδοφόρο διαψεύστηκαν και απογοητεύτηκαν. Το πραγματικό νέο για τον λαό θα γεννηθεί μέσα από την ανασύνταξη του εργατικού κινήματος, μέσα από την κοινωνική συμμαχία των εργαζομένων και των άλλων λαϊκών στρωμάτων, που θα παλεύει ενάντια στα μονοπώλια, ενάντια στο κεφάλαιο και την εξουσία του, θα γεννηθεί μέσα από την ισχυροποίηση του Κομμουνιστικού Κόμματος της Ελλάδας. Ανάπτυξη σε όφελος του λαού μπορεί να υπάρξει, μόνο όμως ενάντια στο κεφάλαιο και τους συμμάχους του.
Σας ευχαριστούμε πολύ, κύριε Βαρδαλή, για την τήρηση του χρόνου. Παρακαλώ να έρθει στο Βήμα ο ειδικός εισηγητής των Ανεξαρτήτων Ελλήνων κ. Κωνσταντίνος Κατσίκης για δώδεκα λεπτά.
Ευχαριστώ, κύριε Πρόεδρε. Κυρία και κύριοι Υπουργοί, κυρίες και κύριοι συνάδελφοι, η Κυβέρνηση ΣΥΡΙΖΑ - ΑΝΕΛ με την ψήφιση του κρατικού προϋπολογισμού 2018 βγάζει την Ελλάδα από το τέλμα των μνημονίων που κληρονομήσαμε από τη Νέα Δημοκρατία και το ΠΑΣΟΚ. Από τη στιγμή που αναλάβαμε την εξουσία μέχρι και σήμερα, παραμείναμε προσηλωμένοι στην αποστολή μας, καταφέραμε να πιάσουμε τους δημοσιονομικούς στόχους για τρίτη συνεχόμενη χρονιά και πλέον, η χώρα ετοιμάζεται να εισέλθει σε μία νέα περίοδο, σε μία περίοδο αποκατάστασης της οικονομικής ισορροπίας. Η χώρα, μετά από μία φρενήρη πορεία οικονομικού εκτροχιασμού στις ράγες του οποίου την έριξαν οι προηγούμενες κυβερνήσεις, επιστρέφει σε τροχιά σταθερότητας και χαράζει πορεία προς ένα καλύτερο μέλλον. Το πρωτογενές πλεόνασμα προβλέπεται να διαμορφωθεί στο 3,8% του Ακαθάριστου Εθνικού Προϊόντος για το 2018, ποσοστό που είναι όχι απλώς συμβατό με τους στόχους του Προγράμματος Δημοσιονομικής Προσαρμογής, αλλά παρέχει και ένα επιπλέον περιθώριο ασφαλείας. Η μεγέθυνση της οικονομίας κατά τη διετία 2017-2018 έχει αποτέλεσμα να μειωθεί στο τέλος του τρέχοντος έτους, ύστερα από έξι ολόκληρα χρόνια, το ποσοστό της ανεργίας κάτω από το ψυχολογικό όριο του 20%, από 21,7% πέρυσι, με τάση μάλιστα να αποκλιμακωθεί περαιτέρω το 2018 φτάνοντας στο 18,4%. Η Κυβέρνηση ΣΥΡΙΖΑ - ΑΝΕΛ, σε αντίθεση με τις κυβερνήσεις του παρελθόντος, διαψεύδει τις κακόβουλες προβλέψεις, σημειώνοντας υπέρβαση στον στόχο των εσόδων. Σημαντικός παράγοντας της υπέρβασης του 2017 ήταν το καλύτερο αποτέλεσμα του αναμενόμενου των ασφαλιστικών ταμείων, τόσο από την πλευρά των εσόδων, όσο και από την πλευρά των δαπανών, καθώς και η χρηστή διαχείριση των δαπανών του τακτικού προϋπολογισμού. Για φέτος έχουμε καταφέρει, μέσα από τον εξορθολογισμό των ασφαλιστικών ταμείων, να υπάρχει πλεόνασμα 90 εκατομμυρίων ευρώ από εκεί που τα ταμεία χρωστούσαν ένα δισεκατομμύριο. Παράλληλα, σημειώνεται επιτυχία στην πάταξη της φοροδιαφυγής, ενώ με τη διάταξη της εθελουσίας αποκάλυψης εισοδημάτων, δηλώθηκαν 6,6 δισεκατομμύρια ευρώ, βεβαιώθηκαν φόροι 598.000.000 και μπήκαν ήδη στα ταμεία 208.000.000 ευρώ. Σε αντίθεση με τις μακροοικονομικές και τις δημοσιονομικές επιδόσεις των προηγούμενων κυβερνήσεων, οι οποίες ήταν συνεχώς κατώτερες από τις προβλέψεις των θεσμών, η παρούσα Κυβέρνηση, όχι απλώς πιάνει τους προκαθορισμένους στόχους, αλλά και τους ξεπερνά. Η σημαντική υπέρβαση των στόχων που ήδη επιτεύχθηκε κατά τα δύο προηγούμενα έτη, αλλά και εκείνη που σημειώνεται για το τρέχον έτος - πλεόνασμα 2,4% έναντι στόχου 1,75% του ΑΕΠ - , έχουν συμβάλει στην αποκατάσταση της διεθνούς αξιοπιστίας στα ελληνικά δημόσια οικονομικά και έχουν δημιουργήσει τις προϋποθέσεις για την επιστροφή της χώρας στις διεθνείς αγορές κεφαλαίων, ενώ η ολοκλήρωση της τρίτης αξιολόγησης είναι εντός των χρονοδιαγραμμάτων. Ενδεικτικό αυτής της εξέλιξης είναι και η πρόσφατη θετική στάση των εταίρων μας στη θεσμοθέτηση του νομοσχεδίου για το κοινωνικό μέρισμα. Φέτος δίνουμε, για δεύτερη συνεχόμενη χρονιά, το κοινωνικό μέρισμα στους Έλληνες πολίτες που το έχουν περισσότερο ανάγκη. Μάλιστα, τόσο το ύψος του φετινού διανεμηθέντος μερίσματος όσο και η κοινωνική διασπορά του είναι μεγαλύτερα από πέρυσι. Σύμφωνα με τα πρόσφατα διαθέσιμα στοιχεία της «Ηλεκτρονικής Διακυβέρνησης Κοινωνικής Ασφάλισης Α.Ε.», περισσότερες από ένα εκατομμύριο εκατόν πενήντα επτά χιλιάδες αιτήσεις για το κοινωνικό μέρισμα έχουν ήδη εγκριθεί και ενώ η διαδικασία υποβολής βρίσκεται ακόμα σε εξέλιξη με την καταβολή του ποσού στους λογαριασμούς των δικαιούχων να προσδιορίζεται για την ερχόμενη Παρασκευή 15η Δεκεμβρίου. Σε κάθε περίπτωση, η διανομή του κοινωνικού μερίσματος αναμένεται να λειτουργήσει πολλαπλασιαστικά, να τονώσει τη ζήτηση και να συμβάλει στην αναθέρμανση της αγοράς. Αυτή, κυρίες και κύριοι συνάδελφοι της Αντιπολίτευσης, είναι η συντριπτική διαφορά μεταξύ της δικής μας πολιτικής και της πολιτικής την οποία εσείς υιοθετήσατε στο παρελθόν. Η κοινωνική πολιτική των προηγούμενων κυβερνήσεων για τα λαϊκά στρώματα αρκούνταν στην άκριτη και αλόγιστη παροχή εορτοδανείων, διακοποδανείων, προκειμένου να αντικατασταθεί η απώλεια της συνεχώς μειούμενης αγοραστικής δύναμης. Το ΠΑΣΟΚ και η Νέα Δημοκρατία κακοδιαχειρίστηκαν τη χώρα για δεκαετίες και οδήγησαν τους πολίτες στην οικονομική κρίση του 2009, χωρίς κανένα θεσμοθετημένο μέτρο προστασίας. Αφού διασφάλισαν τη διάσωση των οικονομικών ελίτ, αρκέστηκαν στην αποποίηση των δικών τους κυβερνητικών ευθυνών και μετέφεραν το βάρος της αποκλειστικής ευθύνης στον ίδιο τον λαό, υποθηκεύοντας το μέλλον της χώρας. Αυτό είναι το έργο σας, κυρίες και κύριοι συνάδελφοι της Αντιπολίτευσης, αυτή είναι η παρακαταθήκη που αφήσατε στους Έλληνες πολίτες. Φέρατε τα μνημόνια, δεσμεύσατε τη χώρα, υποθηκεύσατε το μέλλον της νέας γενιάς και έρχεστε τώρα να ασκήσετε κριτική. Η προηγούμενη κυβέρνηση ΠΑΣΟΚ - Νέας Δημοκρατίας είχε δεσμευτεί για πλεονάσματα μέχρι και 4,5%. Η δική μας Κυβέρνηση προχώρησε σε μια δικαιότερη διανομή των βαρών. Κληρονομήσαμε ένα συγκεκριμένο φορολογικό σύστημα, μια ασφυκτική οικονομική και κοινωνική κατάσταση και αναλάβαμε την αποστολή να τηρήσουμε τα συμπεφωνημένα σας. Σύμφωνα με τα όσα προβλέπονται μέχρι τον Μάιο του 2018, θα ψηφιστεί η ευθυγράμμιση των αντικειμενικών τιμών ζώνης των ακινήτων με τις τιμές της αγοράς. Μέχρι τον Μάιο του 2018 θα αλλάξουν και οι φορολογικοί συντελεστές και θα διευρυνθεί η φορολογική βάση του ΕΝΦΙΑ, ώστε να διασφαλίζεται ο στόχος των εσόδων από τον φόρο ακινήτων. Η Κυβέρνηση θα επανεξετάσει την εφαρμογή του φόρου υπεραξίας στα ακίνητα έως τον Απρίλιο του 2018 κι αν χρειαστεί, θα εγκρίνει νομοθεσία μέσα στον Μάιο του 2018. Ακούω συνέχεια από την Αντιπολίτευση για νέους φόρους και αυτό πρέπει επιτέλους να το ξεκαθαρίσουμε μια και καλή. Δεν πρόκειται για νέους φόρους, αλλά για όσα προβλέπει η συμφωνία με τους θεσμούς. Σε κάθε περίπτωση, η Κυβέρνηση λαμβάνει όλες εκείνες τις πρωτοβουλίες που και θα διαμορφώσουν σταθερό φορολογικό πλαίσιο για τους επιχειρηματίες και θα οδηγήσουν σε μείωση του φόρου από 29% σε 26% για το 2019. Καλό θα ήταν, λοιπόν, η Νέα Δημοκρατία να σταματήσει να υποσκάπτει την προσπάθεια της χώρας σε ευρωπαϊκό επίπεδο, με μοναδικό της κίνητρο την επάνοδο στην εξουσία. Θα ήθελα να αναφερθώ στην αύξηση των άμεσων φόρων. Έχουμε θεαματική βελτίωση στα έσοδα από τον ΦΠΑ, η οποία οφείλεται κατά το μεγαλύτερο μέρος της στην αύξηση της συμμόρφωσης των επιχειρήσεων και των επαγγελματιών και όχι στην αύξηση των φορολογικών συντελεστών, όπως λανθασμένα ή και σκόπιμα ισχυρίζεται η Αξιωματική Αντιπολίτευση. Η αύξηση της χρήσης των καρτών πληρωμής βελτίωσε τα έσοδα φόρου προστιθέμενης αξίας κατά 900 εκατομμύρια ευρώ. Κύριοι συνάδελφοι της Νέας Δημοκρατίας, λέτε ότι θα μειώσετε τους φορολογικούς συντελεστές. Δεν απαντάτε, όμως, στο κρίσιμο ερώτημα: Ποιες δαπάνες θα κόψετε για να το κάνετε αυτό; Θα κόψετε μισθούς; Θα κόψετε συντάξεις; Θα κόψετε από τα σχολεία και τα νοσοκομεία; Θα απολύσετε δημοσίους υπαλλήλους; Στο επίπεδο που έχουν περιοριστεί πλέον οι κρατικές δαπάνες, οι φορολογικοί συντελεστές μπορούν να περιοριστούν μόνο με την αύξηση της φορολογικής συμμόρφωσης, μόνο με τη μείωση της φοροδιαφυγής, μόνο με τη μείωση της φοροαποφυγής. Το πρωτογενές πλεόνασμα του 2018 προβλέπεται να βασιστεί στην ισόρροπη αύξηση των άμεσων φόρων κατά 478 εκατομμύρια ευρώ και των έμμεσων φόρων κατά 473 εκατομμύρια ευρώ, η οποία οδηγεί σε ενίσχυση των ταμείων του κράτους, με πρόσθετα φορολογικά έσοδα ύψους 951 εκατομμυρίων ευρώ σε σχέση με φέτος, καθώς και σε δραστική περικοπή των δαπανών. Τα έσοδα από τις αποκρατικοποιήσεις για το 2018 αναμένεται να αγγίξουν τα 2,736 δισεκατομμύρια ευρώ, όταν το 2017 ανήλθαν σε 1,656 δισεκατομμύρια ευρώ. Βασικό ρόλο στην επίτευξη αυτών των στόχων έχει το ΤΑΙΠΕΔ, το οποίο αναλαμβάνει να εξασφαλίσει μέσα στο 2018 από νέα προγράμματα περίπου 2 δισεκατομμύρια ευρώ. Επιπρόσθετα, μέσα στο 2018 προβλέπονται έσοδα 613 εκατομμυρίων ευρώ από ιδιωτικοποιήσεις που «έτρεξαν» το 2017, καθώς και άλλα 112 εκατομμύρια ευρώ περίπου από προγράμματα των προηγούμενων ετών. Το Πρόγραμμα Δημοσίων Επενδύσεων προβλέπεται να διαμορφωθεί στα 6,750 δισεκατομμύρια ευρώ για το 2018 από τα οποία το 55%, δηλαδή 3,712 δισεκατομμύρια ευρώ προέρχεται από κοινοτικές χρηματοδοτήσεις. Η πιο σημαντική διαπίστωση που επιβεβαιώνεται από τον προϋπολογισμό είναι ότι έκλεισε το ΕΣΠΑ της περιόδου 2007-2013 χωρίς εκκρεμότητες για τα μεγάλα έργα και έτσι αποφεύχθηκε οριστικά ο κίνδυνος για επιστροφή άνω των 4 δισεκατομμυρίων ευρώ στα κοινοτικά ταμεία. Για το ΕΣΠΑ της περιόδου 2014-2020 έχουν δημοσιοποιηθεί προσκλήσεις για προγράμματα συνολικού ύψους 12,8 δισεκατομμυρίων ευρώ και έχουν ενεργοποιηθεί δράσεις ύψους 3,94 δισεκατομμυρίων ευρώ. Περιλαμβάνονται προγράμματα ύψους 2,28 δισεκατομμυρίων ευρώ για δράσεις καταπολέμησης της ανεργίας και στήριξης της κοινωνικής οικονομίας, καθώς και 6,1 δισεκατομμυρίων ευρώ για την ενίσχυση μικρών αγροτικών εκμεταλλεύσεων, της αλιείας και της κατάρτισης των ασχολούμενων με τον πρωτογενή τομέα. Η ανάπτυξη φέτος κυμαίνεται στο 1,6% ενώ για το 2018 θα ανέβει στο 2,5%. Επιπλέον, το πλεόνασμα του 2017 θα κλείσει στο 2,44%, παρά τη διανομή μερίσματος ύψους 1,4 δισεκατομμυρίων ευρώ. Οι προβλέψεις για ταχύτερη ανάπτυξη το 2018 θεμελιώνεται από την αύξηση ιδιωτικής κατανάλωσης κατά 1,2%, την εντυπωσιακή αύξηση των επενδύσεων παγίου κεφαλαίου κατά 11,4% από 6,1% φέτος και 1,6% πέρυσι, λόγω του ευνοϊκότερου επενδυτικού περιβάλλοντος που διαφαίνεται στη βάση των υλοποιούμενων μεταρρυθμίσεων του προγράμματος, αλλά και της προβλεπόμενης αυξημένης ζήτησης. Αυτά είναι βήματα προόδου, τα οποία η παρούσα Κυβέρνηση κατάφερε να διανύσει. Έγιναν μέσα από επώδυνες θυσίες του ελληνικού λαού, μέσα από κοινωνικές συγκρούσεις, μέσα από επίπονες προσπάθειες διαπραγμάτευσης και αντίστασης. Συνεχίζουμε και το αποτέλεσμα φαίνεται και μας δικαιώνει. Η παρούσα Κυβέρνηση με μεθοδικότητα, συνέπεια και διαπραγματευτική ισχύ έχει δώσει τα δείγματα γραφής της, έχει προβεί σε διεκδικήσεις, έχει κερδίσει την έως πρόσφατα χαμένη αίγλη της αξιοπιστίας και έχει εδραιώσει στρατηγικές συμμαχίες, ώστε η Ελλάδα σήμερα να χαίρει μεγαλύτερης εμπιστοσύνης τόσο σε ευρωπαϊκό όσο και σε διεθνές επίπεδο. Θυμίζω την προς το θετικότερο μεταστροφή του κλίματος των αγορών και την πρόσφατη αναγνώριση τόσο από πλευράς Αμερικής όσο και από πλευράς Διεθνούς Νομισματικού Ταμείου για την ανάγκη ελάφρυνσης του χρέους. Κλείνοντας, θα πω ότι η Ελλάδα βρίσκεται στην έξοδο από τη μακρά περίοδο οικονομικής ασφυξίας και κοινωνικής παραλυσίας και αυτός ο προϋπολογισμός του 2018 το επιβεβαιώνει. Με τους επιμέρους οικονομικούς δείκτες να κινούνται προς το θετικότερο, η χώρα οδεύει οριστικά εκτός μνημονίων τον Αύγουστο του 2018. Ευχαριστώ πολύ.
Ευχαριστούμε πολύ, κύριε Κατσίκη. Παρακαλώ τον Αντιπρόεδρο και Βουλευτή της Ένωσης Κεντρώων κ. Μάριο Γεωργιάδη να λάβει τον λόγο για δώδεκα λεπτά.
Ευχαριστώ πολύ, κύριε Πρόεδρε. Αγαπητοί συνάδελφοι Βουλευτές, πραγματικά δεν πρόλαβε ακόμη να στεγνώσει το μελάνι από το ΦΕΚ του λεγόμενου «κοινωνικού μερίσματος» και έρχεται η Κυβέρνηση ΣΥΡΙΖΑ - ΑΝΕΛ με τον προϋπολογισμό του 2018 να τα πάρει διπλά και τριπλά αυτά τα 720 εκατομμύρια του δήθεν πλεονάσματος που θα διανείμει. Και όχι μόνο αυτό, αλλά όσοι κατάφεραν μέσα από το πρόχειρα στημένο λογισμικό να υποβάλουν αίτηση, είδαν τις ελπίδες τους να κάνουν φτερά, αφού οι απορρίψεις έφτασαν στο ποσοστό του 58%. Θα καταθέσω στα Πρακτικά το δελτίο Τύπου της ΗΔΙΚΑ, όπου φαίνεται ότι με βάση τα στοιχεία της 8ης Δεκεμβρίου, εγκρίθηκε μόλις το 42% των αιτήσεων. [[Στο σημείο αυτό ο Θ΄ Αντιπρόεδρος της Βουλής κ. Μάριος Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Πάμε τώρα στον κρατικό προϋπολογισμό. Οι παλαιότεροι συνάδελφοι γνωρίζουν ότι είχε ιδιαίτερη σημασία η συζήτηση για τον προϋπολογισμό μέσα στη Βουλή, γιατί πραγματικά προϊδέαζε για τις προθέσεις της εκάστοτε κυβέρνησης στην άσκηση κοινωνικής, δημοσιονομικής, επενδυτικής, φορολογικής πολιτικής και η σύγκριση γινόταν κωδικό ανά κωδικό. Όλα αυτά τώρα, όμως, έχουν κάνει φτερά. Πλέον μετράει απλά μόνο το ποσοστό που έχει συμφωνήσει για το πρωτογενές πλεόνασμα η εκάστοτε κυβέρνηση με τους δανειστές. Τα υπόλοιπα κονδύλια αναπροσαρμόζονται αυτόματα, χωρίς καμμία λογική, χωρίς καμμία μελέτη. Βλέπουμε, λοιπόν, ότι για τρίτη συνεχόμενη χρονιά ο προϋπολογισμός αποτελεί το καλύτερο όπλο επιτάχυνσης της λεηλασίας των εισοδημάτων και της φτωχοποίησης του πληθυσμού. Ακόμα και οι λεγόμενοι «κακοί δανειστές» - όπως εσείς τους αναφέρετε - και ο ίδιος «ο ανάλγητος κ. Σόιμπλε» - δικές σας εκφράσεις είναι αυτές - σταμάτησαν στο 3,5% για το πρωτογενές πλεόνασμα. Εσείς, όμως, δεν αρκεστήκατε σε αυτό. Θέλατε να το εκτοξεύσετε στο 3,82% ή αλλιώς πάνω από 7 δισεκατομμύρια ευρώ. Θα μου πείτε τώρα: «Γιατί η Κυβέρνηση να θέλει να έχει αυτή τη λεγόμενη «κάβα» των 500 εκατομμυρίων ευρώ;». Προφανώς διότι θέλετε να έχετε δεσμευμένα κονδύλια μέσα στους κωδικούς του προϋπολογισμού για να ικανοποιηθούν αιτήματα των στελεχών του ΣΥΡΙΖΑ και γι' αυτόν τον λόγο κάθε τρεις και λίγο ψηφίζετε εδώ πέρα κάποια νέα ανεξάρτητη αρχή, κάποια νέα γενική γραμματεία με δεκάδες ή εκατοντάδες διορισμούς. Σίγουρα το μοναδικό προσόν γι' αυτούς τους διορισμούς κατ' εσάς ή κατά τα στελέχη σας το έχουν αυτοί των οποίων οι παππούδες κάποτε υπήρξαν αντάρτες. Πέρα απ' αυτό, διαβάζω: «Η επίμονη επιδίωξη υψηλότερων του στόχου και των δεσμεύσεων της χώρας πρωτογενών πλεονασμάτων προφανώς συνεπάγεται υπερβολική λιτότητα, επηρεάζει αρνητικά την ανάπτυξη και επηρεάζει και τα διαπραγματευτικά περιθώρια της χώρας». Αυτό δεν το λέμε εμείς. Αυτό περιλαμβάνεται στη σχετική έκθεση του Γραφείου Προϋπολογισμού του Κράτους στη Βουλή μαζί με άλλα ενδιαφέροντα, όπως: «Η συνέχιση των πολιτικών λιτότητας, δηλαδή μειώσεις δημοσίων δαπανών και αυξήσεις φόρων, δεν υποβοηθά την οικονομική δραστηριότητα και τη ρευστότητα στην πραγματική οικονομία, δηλαδή αποτελεί ανασχετικό παράγοντα στην επίτευξη υψηλών ρυθμών ανάπτυξης». Επομένως είναι σχεδόν απίθανο να επιτευχθεί το υπεραισιόδοξο σενάριο της Κυβέρνησης για ανάπτυξη 2,5%, όταν ο ΟΟΣΑ έχει ανακηρύξει τη χώρα μας πρωταθλήτρια στη φορομπηχτική πολιτική, με ρεκόρ τριαντακονταετίας ακόμη και στη φορολόγηση των μη εχόντων. Το πιο σημαντικό, κατά τη γνώμη μου, αναδεικνύεται στη σελίδα 6 της έκθεσης που σε ειδικό πίνακα αποδεικνύεται ότι η Κυβέρνηση επέβαλε αχρείαστη λιτότητα 7,5 δισεκατομμυρίων ευρώ για την τριετία 2016-2018. Αυτό το εξωφρενικό ποσό είναι η διαφορά μεταξύ του πλεονάσματος που απαίτησαν οι δανειστές και του υπερπλεονάσματος που φέρνετε εσείς μέσω της υπερφορολόγησης από την «περήφανη» διαπραγμάτευση. Καταθέτω τη σχετική έκθεση στα Πρακτικά, παρ' όλο που έχουν αναφερθεί αρκετοί συνάδελφοι. Καλό είναι να υπάρχει στη διάθεσή σας. [[Στο σημείο αυτό ο Θ΄ Αντιπρόεδρος της Βουλής κ. Μάριος Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Άρα το «καλή χρονιά» από την Κυβέρνηση θα μας το πει ο προϋπολογισμός, βάζοντας βαθιά το χέρι στην τσέπη όσων έχουν, όσων δεν έχουν, συνταξιούχων, νοικοκυραίων, ενθυλακώνοντας 2,5 δισεκατομμύρια ευρώ επιπλέον σε σχέση με το 2017. Χαρακτηριστικό του εν λόγω προϋπολογισμού είναι οι αυξήσεις εισφορών, οι μειώσεις συντάξεων και οι σημαντικές μειώσεις στην κρατική χρηματοδότηση για ασφάλιση, περίθαλψη και επιδόματα. Θα χαθούν 1,15 δισεκατομμύρια ευρώ ακόμα από αύξηση φόρων και άλλα 1,4 δισεκατομμύρια ευρώ από περικοπές δαπανών. Καταργείται, λοιπόν, το ΕΚΑΣ για εκατόν σαράντα χιλιάδες χαμηλοσυνταξιούχους το 2018 με σύνταξη μόλις από 585 ευρώ και πάνω, ενώ υπάρχει και πρόβλεψη για οριστική κατάργηση για όλους από το τέλος του 2019. Το σύνολο των περικοπών θα είναι 238 εκατομμύρια ευρώ. Καταργείται η έκπτωση φόρου για ένα εκατομμύριο φορολογούμενους και 121 εκατομμύρια ευρώ συνολικά για τις ιατρικές και φαρμακευτικές δαπάνες τους. Το επίδομα θέρμανσης μειώνεται κατά 50%, με αποτέλεσμα άλλα 47 εκατομμύρια ευρώ να χαθούν και ακόμα περισσότερες χιλιάδες νοικοκυριά να παγώνουν μέσα στον χειμώνα. Καταργείται η έκπτωση 1,5% παρακράτησης φόρου -68 εκατομμύρια ευρώ στο σύνολο - για άλλο ενάμισι εκατομμύριο φορολογούμενους με εισόδημα πάνω από 8.636 ευρώ τον χρόνο, καθώς και το ειδικό καθεστώς μειωμένου κατά 30% συντελεστή ΦΠΑ για τριάντα δύο νησιά του Αιγαίου, τιμωρώντας ουσιαστικά τους κατοίκους τους με συνολική επιβάρυνση 85 εκατομμύρια ευρώ, λέγοντας ένα ειρωνικό ευχαριστώ για όσα έχουν υποστεί τα τελευταία δυόμισι χρόνια. Παράλληλα, επιβάλλεται και αύξηση εισφορών στους ελεύθερους επαγγελματίες. Η Κυβέρνηση, βέβαια, ισχυρίζεται ότι παρά τις μειώσεις των συντάξεων και των μισθών, για όλα τα υπόλοιπα χαράτσια για αντιστάθμισμα έχει ενεργοποιήσει έναν αναδιανεμητικό - όπως το βαπτίζετε εσείς - μηχανισμό, ένα κοινωνικό πέπλο δήθεν προστασίας υψηλού επιπέδου. Και σε αυτό όμως ψεύδεστε. Για παράδειγμα, στην υγεία οι ελλείψεις παντός είδους υλικών στο δημόσιο σύστημα αναγκάζουν τους Έλληνες να αναζητούν εναγωνίως περίθαλψη στον ιδιωτικό τομέα, παρά τη στέρηση μισθών και συντάξεων. Και ούτε αυτό το λέμε εμείς. Είναι το συμπέρασμα πρόσφατης κλαδικής μελέτης, από την οποία προκύπτει ότι οι Έλληνες καταβάλλουν το δεύτερο μεγαλύτερο ποσοστό στην Ευρωπαϊκή Ένωση για δαπάνες ιδιωτικής υγείας, περίπου το 40% του συνόλου. Καταθέτω το σχετικό δημοσίευμα στα Πρακτικά. [[Στο σημείο αυτό ο Θ΄ Αντιπρόεδρος της Βουλής κ. Μάριος Γεωργιάδης καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Πάμε τώρα στην καταπολέμηση της ανεργίας, όπου οι επιδόσεις της Κυβερνήσεως είναι σχεδόν μηδαμινές, αφού φιγουράρουμε στο top 10 της παγκόσμιας κατάταξης, παρουσιάζοντας ως επιτυχία την εικονική μείωση της ανεργίας που οφείλεται στα τετράωρα, στα vouchers και τους μισθούς των 200 και 300 ευρώ. Οι νέοι, κυρίες και κύριοι της Κυβερνήσεως, δεν ζητούν ελεημοσύνη μέσω vouchers, ούτε επιδοτούμενη εργασία μέσω ΟΑΕΔ. Οι νέοι αυτό που ζητούν είναι ουσιαστικές ευκαιρίες μόνιμης απασχόλησης με προοπτική. Θα καταθέσω στα Πρακτικά και τη σχετική ανακοίνωση της ΕΛΣΤΑΤ με ημερομηνία 23 Νοεμβρίου του 2017. Αφού αναγνωρίζετε ως πιο έγκυρη πηγή την ΕΛΣΤΑΤ, διαβάστε και τα στοιχεία που η ίδια ανακοινώνει. [[Στο σημείο αυτό ο Θ΄ Αντιπρόεδρος της Βουλής κ. Μάριος Γεωργιάδης καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Μήπως η Κυβέρνηση στην προστασία της πρώτης κατοικίας τα πάει καλύτερα; Αρνητική απάντηση βεβαίως κι εδώ, αφού τα διεθνή funds είναι ήδη ante portas, προκειμένου να πάρουν από τις τράπεζες αξίες και κάτω των 140.000 ευρώ. Όσο για τους πλειστηριασμούς, δυστυχώς, εδώ δεν υπάρχει καμμία γενναία διαπραγμάτευση. Τα χαρίσατε όλα. Μοντέλο Ισπανίας προβλέπω, όπου θα διαφημίζετε ότι βγαίνουν στο σφυρί μόνο βίλες με πισίνες, θα βγάζετε πέντε, δέκα, έτσι, για επικοινωνιακούς λόγους και από κάτω σε δεκάδες και εκατοντάδες θα φεύγουν τα σπίτια όλων των πολιτών. Kαι αυτό φαίνεται από τα συμπεράσματα που έχουμε εμείς: Από 1-1-2018 θα καταρρεύσει κάθε άτυπη συμφωνία που έχετε με τις τράπεζες, διότι δεν υπάρχει γραπτώς τίποτα. Συνεχίζουμε. Καμμία φροντίδα και για τους συνταξιούχους. Σύμφωνα με το Ενιαίο Δίκτυο Συνταξιούχων, οκτώ στους δέκα έχουν φτάσει στο στάδιο της εξαθλίωσης, δεν μπορούν να πληρώσουν τα φάρμακά τους, περνώντας σε καθεστώς καταρράκωσης της ανθρώπινης αξιοπρέπειας. Καταθέτω σχετική ανακοίνωση στα Πρακτικά. [[Στο σημείο αυτό ο Θ΄ Αντιπρόεδρος της Βουλής κ. Μάριος Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Αλλά και πάλι, όλες οι εικασίες που έχετε για πάταξη της φοροδιαφυγής δεν έχουν το παραμικρό αποτέλεσμα. Αυτά είναι, εν ολίγοις, κάποια από τα επιτεύγματα της Κυβερνήσεως, για τα οποία επαίρεστε. Είναι μια κανονική «μαύρη βίβλος», όπως θα έλεγε και ο φίλος Αντώνης Πανούτσος. Εκτός, όμως, από την παραπαίουσα οικονομία, αργός θάνατος απειλεί και τις επιχειρήσεις. Σύμφωνα με όσα επισημαίνει ο ΣΕΒ στο ειδικό δελτίο που εξέδωσε στις 21 Νοεμβρίου, τα 2/3 των επιχειρήσεων της χώρας βρίσκονται σε ζώνη οριακής επιβίωσης και το 1/3 σε σοβαρό κίνδυνο. Για άλλη μια φορά φωνή βοώντος εν τη ερήμω! Και όταν η Κυβέρνηση, με πρόθεση σχεδόν, εξαφανίζει τη μεσαία τάξη, επόμενο είναι να μην ακούει ούτε λέξη από άλλους φορείς της επιχειρηματικής και κοινωνικής ζωής που αγωνιούν, για να μη μιλήσουμε για ΕΣΠΑ 2014-2020 που μάλλον είναι άγνωστη λέξη γι' αυτούς τους ανθρώπους. Για την Κυβέρνηση, δυστυχώς, ο δημόσιος τομέας να είναι καλά και σιγά - σιγά θα δημιουργηθούν κι άλλες θέσεις εργασίας, για να βολευτούν οι επόμενοι οπαδοί. Και εδώ θυμάμαι το viral σύνθημα που είχε βγει «Ο Ολυμπιακός και το Αιγάλεω να κερδίζουν και όλοι οι άλλοι…». Άρα το δημόσιο να πηγαίνει καλά και όλοι οι άλλοι πολίτες… Δυστυχώς! Πορευόμαστε, λοιπόν, προς την τέταρτη αξιολόγηση την άνοιξη, όπου τα ογδόντα δύο κάθε λογής προαπαιτούμενα μας προδιαθέτουν για τις επιπρόσθετες δημοσιονομικές και κοινωνικές επιπτώσεις. Προ μηνών υπήρχε ολόκληρη πλύση εγκεφάλων από την πλευρά της Κυβερνήσεως ότι πήγε πάρα πολύ καλά η δοκιμαστική έξοδος με επιτόκιο 4,6%, όταν η υπόλοιπη Ευρωζώνη δανειζόταν με κάτω από 1%. Και προσπαθώ να καταλάβω, όταν ποινικοποιεί το επιχειρείν, πώς θα μπορέσει να βγει να ζητήσει δανεικά, αφού ακόμη και τα ίδια τα στελέχη της Κυβέρνησης αντιδρούν σε κάθε μορφή ιδιωτικής επένδυσης; Και θα φέρω για παράδειγμα το χιλιοειπωμένο Ελληνικό, όπου μετά από χρόνια, μετά από δεκαετίες, ανακαλύψανε ότι υπάρχει δάσος στον διάδρομο προσγείωσης! Ακόμα και η Πορτογαλία, αγαπητοί συνάδελφοι, δανείστηκε πρόσφατα με επιτόκιο μόλις 1,94%, ενώ ήδη έχει καταφέρει όχι μόνο να βγει από τα μνημόνια αλλά να περάσει και σε σταθερά αναπτυξιακούς ρυθμούς, να προβαίνει σε πρόωρη αποπληρωμή δανείων και να περιορίζει την ανεργία στο 8,6%. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Θ΄ Αντιπροέδρου της Βουλής]] Δύο λεπτά θέλω ακόμη, κύριε Πρόεδρε, και θα ολοκληρώσω. Ευχαριστώ για την ανοχή σας. Μάλιστα, η κυβέρνησή της, στον δικό της προϋπολογισμό για το 2018, έχει ήδη προβλέψει φοροαπαλλαγές αναγνωρίζοντας τα όσα έχουν υποστεί όλα αυτά τα χρόνια. Καμμία σχέση, δηλαδή, με τη δική σας Κυβέρνηση, που την έξοδο την έχετε μόνο για επικοινωνιακούς λόγους. Αγαπητοί συνάδελφοι Βουλευτές, η Κυβέρνηση επί τρία χρόνια αδυνατεί ή δεν θέλει να καταλάβει γιατί η αύξηση των φόρων φέρνει μείωση εσόδων. Οπότε να σας διαφωτίσω για άλλη μια φορά με το παρακάτω απόσπασμα από την έκθεση του Γραφείου Προϋπολογισμού της Βουλής: «Ειδικότερα, οι πολύ υψηλοί φορολογικοί συντελεστές κυρίως στην εργασία, αλλά και στο κεφάλαιο και στην κατανάλωση, οδηγούν σε σημαντικές στρεβλώσεις την αγορά, δηλαδή σε μειωμένα κίνητρα για εργασία, κατανάλωση και επενδύσεις, αλλά και σε αύξηση της φοροαποφυγής, της φοροδιαφυγής, που με τη σειρά τους οδηγούν σε έναν φαύλο κύκλο μειωμένων ρυθμών ανάπτυξης και συνεπώς εσόδων του κρατικού προϋπολογισμού». Μετά δε την περιπέτεια και τους ερασιτεχνισμούς από την πλευρά της Κυβέρνησης - να σας θυμίσω την περίοδο Βαρουφάκη και τα κρυπτονομίσματα τύπου Βενεζουέλας, το αχρείαστο δημοψήφισμα, τα capital controls, που μας στοίχισαν δεκάδες εκατομμύρια ευρώ - δεν έχουμε την παραμικρή εμπιστοσύνη στην Κυβέρνηση και στις όποιες ικανότητες που μπορεί να ισχυρίζεται οποιοδήποτε στέλεχος. Γι' αυτούς τους λόγους, λοιπόν, θα είμαστε στο «παρών» επί της αρχής, θα καταψηφίσουμε επί του συνόλου τον προϋπολογισμό του κράτους για το 2018 για όλα τα Υπουργεία και για όλους τους κωδικούς, πλην ίσως κάποιων ελάχιστων εξαιρέσεων που θα αφορούν την άμυνα και την παιδεία. Ευχαριστώ πολύ, κύριε Πρόεδρε, για την ανοχή σας.
Ευχαριστούμε πολύ, κύριε Γεωργιάδη. Ο ειδικός εισηγητής από το Ποτάμι κ. Σπυρίδων Δανέλλης έχει τον λόγο για δώδεκα λεπτά.
Ευχαριστώ, κύριε Πρόεδρε. Κυρίες και κύριοι συνάδελφοι, η Ευρώπη προχωράει μπροστά. Ο Μάρτιν Σουλτς έθεσε στόχο προχθές τη δημιουργία των Ηνωμένων Πολιτειών της Ευρώπης μέχρι το 2025, πηγαίνοντας αρκετά βήματα παραπέρα, όσα εδώ και κάποιον καιρό συζητά ο Γάλλος Πρόεδρος Μακρόν σε κάθε ευκαιρία. Όλα δείχνουν πως το 2018 θα είναι πιθανότατα μια σημαντική χρονιά αλλαγών για το ευρωπαϊκό όραμα, για την περαιτέρω οικονομική και πολιτική ενοποίηση. Φαίνεται πως οι Ευρωπαίοι ηγέτες αντιλαμβάνονται σταδιακά πως μόνο η μετεξέλιξη της Ένωσης μπορεί να την καταστήσει ισχυρή απέναντι στις νέες προκλήσεις αλλά και τις αυξημένες αβεβαιότητες της παγκοσμιοποίησης. Πέρα, όμως, από τις πολιτικές προθέσεις, τα οικονομικά στοιχεία δείχνουν τον δρόμο. Πριν από λίγο καιρό, η Ευρωπαϊκή Επιτροπή αναθεώρησε προς τα πάνω τις εκτιμήσεις της για ανάπτυξη το 2017, από το 1,7% στο 22,2%. Εκτιμάται, επίσης, ότι η Ευρωζώνη θα συνεχίσει να αναπτύσσεται σε επίπεδα άνω του 2% το 2018. Όλα δείχνουν πως η ευρωπαϊκή οικονομία βρίσκεται μόλις στο μέσον ενός ακόμη αναπτυξιακού κύκλου, ανεβάζοντας ταχύτητα. Ακόμα και η ιταλική, αλλά και η γαλλική οικονομία, που για χρόνια χαρακτηρίζονταν από βραδεία ανάπτυξη, δείχνουν σημάδια βελτίωσης. Οι δε πρώην μνημονιακές οικονομίες, αυτές της Ιρλανδίας, της Πορτογαλίας, της Κύπρου ή η μονίμως προβληματική της Ισπανίας, αναπτύσσονται πλέον με πολύ καλούς ρυθμούς. Όσο για την Ιρλανδία, τα στοιχεία είναι πλέον εντυπωσιακά. Στο δεύτερο τρίμηνο του 2017 η οικονομία της έτρεχε με ετήσιο ρυθμό 5,8%. Δυστυχώς στον αντίποδα βρισκόμαστε εμείς. Η Ελλάδα ήταν η χώρα με τη χαμηλότερη ανάπτυξη στην Ευρώπη. Η ελληνική οικονομία μπήκε μεν σε σταθερό ρυθμό ανάπτυξης, ωστόσο αυτός είναι πολύ μικρότερος από τον μέσο όρο της Ευρωζώνης. Ο προϋπολογισμός που συζητούμε σήμερα, ο τελευταίος μνημονιακός προϋπολογισμός, αν όλα πάνε καλά - το ευχόμαστε και το ελπίζουμε - δείχνει προς την επόμενη μέρα. Θα έλεγα πως σε ένα περιβάλλον ευρωπαϊκής οικονομικής αριστείας, οι δικές μας επιδόσεις περιγράφονται επιεικώς με ένα «καλώς». Μοιάζει να μην έχουμε καταλάβει ακόμα συλλογικά τα αίτια της ελληνικής κρίσης. Εμείς θεωρούμε πως κυρίαρχα είναι τα ελλείμματα στην ανταγωνιστικότητα και την καινοτομία. Σε αυτούς, ακριβώς, τους δείκτες η Ελλάδα παραμένει στην τελευταία θέση μεταξύ των ευρωπαϊκών κρατών. Κι όμως, αυτό το χαρακτηριστικό της ελληνικής οικονομίας δεν οφείλεται στην κρίση. Υπήρχε πριν από αυτή και συνετέλεσε αποφασιστικά στη δημιουργία του τεράστιου εξωτερικού χρέους, ενός χρέους που με τη σειρά του μας οδήγησε στην κρίση και στην ύφεση και αυτά με τη σειρά τους στα μνημόνια που επιδείνωσαν αρκετά πράγματα. Ο τελευταίος προϋπολογισμός της περιόδου των μνημονίων εκτιμούμε πως θα έπρεπε να έχει προβλέψει και τη θεραπεία αυτών ακριβώς των προβλημάτων. Αντί γι' αυτό, όμως, έχουμε πάλι ένα στατικό, έναν φοροκεντρικό, έναν εξουθενωτικό προϋπολογισμό για την ελληνική οικονομία, έναν προϋπολογισμό που εδράζεται σε μία διαρκώς μειούμενη φορολογική βάση. Τα στοιχεία δείχνουν πως το 19% των πολιτών καλείται να συνεισφέρει το 83% των φόρων και αυτό σε μια Ελλάδα που όλα δείχνουν πως φτωχαίνει συνεχώς. Παραπάνω από 1% ή μάλλον παραπάνω από ένας στους πέντε Έλληνες, το 21,2%, το 2016 βρίσκεται κάτω από το όριο της φτώχειας, ενώ το ένα τρίτο του πληθυσμού, το 35,6%, αντιμετωπίζει συνθήκες κοινωνικού αποκλεισμού. Από μια τέτοια φορολογική βάση προκύπτουν τα υπερπλεονάσματα, για τα οποία η Κυβέρνηση πανηγυρίζει. Είναι, όμως, αυτό βιώσιμο μεσοπρόθεσμα; Είναι βιώσιμη μια σκληρή πολιτική λιτότητας, που στηρίζεται στην αυξημένη φορολογία, στο πάγωμα των δημοσίων επενδύσεων και στην περικοπή δαπανών; Είναι βιώσιμα τα δυσθεώρητα πρωτογενή πλεονάσματα ύψους 3,82% αντί του απαιτούμενου από τους θεσμούς 3,5%, για τα οποία, βεβαίως, η Κυβέρνηση επαίρεται; Τα όρια μεταξύ ειλικρίνειας και κυνισμού είναι δυσδιάκριτα, όπως στην υπουργική παραδοχή πως η υπερφορολόγηση των μεσαίων στρωμάτων αποτελεί συνειδητή επιλογή, προκειμένου να ενισχυθούν περισσότερο οι ευάλωτες κοινωνικές ομάδες. Η απλοϊκή, όμως, αυτή άσκηση ταξικής πολιτικής εξαντλεί ακριβώς εκείνους που παράγουν, εξαντλεί την τελευταία ικμάδα της ελληνικής οικονομίας, απομυζώντας εκείνους που μπορούν να αντιστρέψουν το υφιστάμενο ζοφερό κλίμα, εκείνους που δημιουργούν θέσεις εργασίας, εκείνους που μπορούν να παραγάγουν πραγματικό εθνικό πλούτο και να μας βγάλουν από τον φαύλο κύκλο της ύφεσης, γιατί ανακατανομή πλούτου μπορείς να κάνεις αφού πρώτα διασφαλίσεις την παραγωγή του. Την ίδια στιγμή το κράτος εξελίσσεται στον χειρότερο στρατηγικό κακοπληρωτή της μέσης ελληνικής επιχείρησης και ας δηλώνει ένας στους δύο επιχειρηματίες πως θα προσέφεραν περισσότερες θέσεις εργασίας, εάν πληρωνόντουσαν εγκαίρως. Ας πάμε πίσω τώρα στα νούμερα του φετινού προϋπολογισμού. Μία λέξη νομίζω χαρακτηρίζει, συνολικά, τον προϋπολογισμό: «υπεραισιοδοξία». Για το 2018 προβλέπεται αύξηση του ΑΕΠ κατά 2,5%. Και για το 2017 προβλεπόταν αύξηση του ΑΕΠ κατά 2,7%, ωστόσο έφτασε να κλείνει μόλις στο 1,6%. Προβλέπεται, επίσης, αύξηση στις επενδύσεις κατά 11,4%, όταν το προσχέδιο προϋπολογισμού πριν από ενάμιση μήνα μιλούσε και για 12,6%. Πού εδράζεται αυτή η υπεραισιόδοξη προσέγγιση; Σε πραγματικά στοιχεία και εκτιμήσεις ή απλά στην επιθυμία, σε έναν βολονταρισμό; Θα το δείξει το άμεσο μέλλον. Διαβάζουμε πως υπάρχει μεγάλη αρνητική απόκλιση της τάξης του 5,6% ήτοι 2,9 δισεκατομμύρια ευρώ στα έσοδα του 2017 σε σχέση με τις εκτιμήσεις του πρόσφατου μεσοπρόθεσμού 2018-2021. Τα στοιχεία είναι από τον Μάιο του 2017. Δηλαδή ότι τα έσοδα του 2018 θα είναι μειωμένα περίπου κατά 800 εκατομμύρια ευρώ. Εδώ νομίζω ότι το πρόβλημα αναδύεται ανάγλυφα. Έχουμε αύξηση των φορολογικών συντελεστών και μείωση των εσόδων, ενώ συγχρόνως αυξάνονται τα ληξιπρόθεσμα προς την εφορία. Αυτό σημαίνει πως έχει μειωθεί το φορολογητέο εισόδημα και πως έχει φτάσει στο ταβάνι η φοροδοτική δυνατότητα. Πρώτο ελληνικό παράδοξο: Και οι φόροι για τον κάθε πολίτη αυξάνονται και δημοσιονομικό αποτέλεσμα δεν έχουμε. Καταφανώς έχουμε ένα λάθος μείγμα πολιτικής, όπως έχουμε λάθος αναλογία και μεταξύ έμμεσων και άμεσων φόρων και ας γνωρίζουν οι πάντες πως οι έμμεσοι φόροι είναι αναλογικά και οι πιο άδικοι. Αυτό μας φέρνει στο δεύτερο ελληνικό παράδοξο, που η ταξική ευαισθησία της Κυβέρνησης πέφτει τόσο έξω στις εκτιμήσεις της όσον αφορά την άμεση φορολογία, ώστε η αναλογία άμεσων προς έμμεσους φόρους έχει εκτιναχθεί στα χειρότερα επίπεδα των τελευταίων ετών. Το 2017 οι έμμεσοι φόροι έφταναν να αναλογούν στο 15,1% του ΑΕΠ, που είναι το υψηλότερο ποσοστό τουλάχιστον της τελευταίας δεκαετίας. Παράλληλα, οι άμεσοι φόροι υποχώρησαν το 2017 στο 11,4%, που είναι το χαμηλότερο ποσοστό από το 2014. Επιπροσθέτως, ο δείκτης της ανεργίας παραμένει στα ύψη. Και αυτό, όπως εξηγήσαμε προηγουμένως, είναι απότοκο του ασφυκτικού φορολογικού και εισφοροδοτικού περιβάλλοντος. Βέβαια, λέτε ότι η ανεργία μειώθηκε. Πώς, όμως, μειώθηκε, όταν ο λόγος μεταξύ πλήρους απασχόλησης και ελαστικών μορφών εργασίας αυξάνεται υπέρ της δεύτερης με ανησυχητικούς ρυθμούς τα τελευταία χρόνια; Πρόκειται για μια ξεκάθαρη επικράτηση του part time στη συνολική διάρθρωση της απασχόλησης. Επιπλέον, η μακροχρόνια ανεργία, που αποτελεί ένδειξη της διαρθρωτικής φύσης της συνολικής ανεργίας, δεν φαίνεται να εξαλείφεται. Το ποσοστό των μακροχρόνια ανέργων επί της συνολικής ανεργίας δείχνει αυξητικές τάσεις στο πρώτο εξάμηνο του 2017. Και όλα αυτά δεν είναι τίποτα άλλο παρά κακά μαντάτα για το ασφαλιστικό, ένα ασφαλιστικό που υποτίθεται ότι μεταρρυθμίστηκε με βιώσιμο τρόπο. Και αυτό μας οδηγεί στο τρίτο ελληνικό παράδοξο: Αύξηση εισφορών, μείωση συντάξεων, αλλά και σταθερή ανάγκη για κρατική επιχορήγηση του ΕΦΚΑ και ας το είχαμε ήδη προβλέψει από τότε που συζητούσαμε τον νόμο Κατρούγκαλου. Τα μαγειρέματα που φαίνεται να κάνουν εννιά στους δέκα επαγγελματίες που δηλώνουν εισοδήματα κάτω από 10.000 ευρώ ετησίως, είναι ενδεικτικά της αποτυχημένης ασφαλιστικής μεταρρύθμισης, όπως ενδεικτικά είναι και τα εκατόν έντεκα χιλιάδες μπλοκάκια που έκλεισαν μέσα σε δεκαεννιά μήνες, μειώνοντας τον αριθμό των συγκεκριμένων επιχειρήσεων επαγγελματιών κατά το 1/3. Βέβαια, βάσιμα εικάζουμε πως αυτοί οι άνθρωποι, οι περισσότεροι απ' αυτούς, συνεχίζουν να δουλεύουν, απλώς πολλοί μάλλον το κάνουν με μαύρα. Λέτε επίσης - και είναι αυτονόητο - πως για να επιτευχθεί 2,5% ανάπτυξη για το 2018, κλειδί είναι επενδύσεις. Σε ποιο περιβάλλον όμως; Οι επενδύσεις χρειάζονται φιλόξενο περιβάλλον και σταθερότητα. Κι εδώ είναι αποδεδειγμένο, δηλαδή ότι όσο μεγαλύτερη είναι η επένδυση τόσο πιο εχθρική είναι η αντιμετώπισή της από τις αρχές. Το δείχνουν οι επενδύσεις - έχει χιλιοειπωθεί αυτό - στο Ελληνικό ή στην «Eldorado Gold» ή και σε διάφορες άλλες περιπτώσεις. Το βαθύ κράτος και ενίοτε η συστοίχισή του από το βαθύ κόμμα, δυστυχώς, φαίνεται να είναι ισχυρότερα των πολιτικών επιλογών της Κυβέρνησης. Σε αυτό το πλαίσιο είναι εξωπραγματικό να αναμένουμε αύξηση των επενδύσεων κατά 11,4%, όταν το 2016 ήταν μόλις 1,6% και το 2017 ήταν 5,1%. Σχετικά με το δημόσιο χρέος, είναι κατανοητό πως η αναθεώρηση του ΑΕΠ προς τα κάτω σε σχέση με τις προβλέψεις του προϋπολογισμού του 2017 επέφερε αύξηση του δημοσίου χρέους. Ειδικά για φέτος το χρέος θα φτάσει τα 179,8% από 178,5% του ΑΕΠ. Θα είναι δηλαδή υψηλότερο κατά 13,7 δισεκατομμύρια ευρώ σε σύγκριση με φέτος. Αυτό συνεπάγεται πως ο δανεισμός της χώρας από τις αγορές, μετά το πέρας του μνημονίου, τον Αύγουστο του 2018, ενδέχεται να μην είναι εύκολη υπόθεση. Κυρίες και κύριοι συνάδελφοι, έρχομαι στα καλά νέα. Είναι ευτύχημα ότι αυτή τη φορά η συμφωνία με τους θεσμούς για την τρίτη αξιολόγηση ολοκληρώθηκε εντός χρονοδιαγράμματος. Αυτό δεν σημαίνει, ωστόσο, ότι ήρθε το τέλος των μνημονίων. Αυτό που τελειώνει τον Αύγουστο του 2018 είναι τα πακέτα φθηνής χρηματοδότησης. Διότι οι δεσμεύσεις και οι υποχρεώσεις μας, ως ένα σύνολο εγκεκριμένο από τους πιστωτές πολιτικών, ως και η εποπτεία στην τήρησή τους, θα συνεχιστούν για αρκετά χρόνια ακόμα και αυτό το ξέραμε και το ξέρουμε. Είναι αδύνατον να συντηρούμε ένα δυσλειτουργικό και αντιπαραγωγικό κράτος. Πρέπει όλοι να αντιληφθούμε πως η φορολογική και η κοινωνική πολιτική αλληλοσυμπληρώνονται στο πλαίσιο μιας δυναμικής ανταγωνιστικής και εξωστρεφούς οικονομίας. Η φορολογική πολιτική οφείλει να υποστηρίζει την παραγωγή πλούτου, που με τη σειρά του, βεβαίως, θα δημιουργήσει θέσεις εργασίας και θα τροφοδοτήσει τα ταμεία του κράτους και του ασφαλιστικού συστήματος που τόσο έχουμε ανάγκη. Σας ευχαριστώ.
Ευχαριστούμε τον κ. Δανέλλη. Αγαπητοί συνάδελφοι, επειδή υπάρχει το χρονικό περιθώριο για πενήντα λεπτά ακόμη μέχρι τις δώδεκα τα μεσάνυχτα, αν τηρήσουμε τους χρόνους, όπως τους βλέπω, θα φτάσουμε στον κ. Βεσυρόπουλο. Να ενημερώσω ότι ο κ. Μανιάτης και η κ. Αραμπατζή θα μιλήσουν αύριο. Τον λόγο έχει ο Ανεξάρτητος Βουλευτής κ. Χάρης Θεοχάρης για δώδεκα λεπτά.
Ευχαριστώ, κύριε Πρόεδρε. Ο τρίτος προϋπολογισμός που καταθέτει η Κυβέρνηση ΣΥΡΙΖΑ - ΑΝΕΛ έχει ένα ιδιαίτερο χαρακτηριστικό. Τους πρώτους οκτώ μήνες υλοποίησής του θα είναι μνημονιακός. Τους υπόλοιπους τέσσερις θα είναι ο πρώτος της μετά μνημονίου εποχής για την Ελλάδα. Όταν λέμε «η μετά μνημονίου εποχή», εννοούμε ότι αρχίζει μία περίοδος διαφορετικής εποπτείας, γιατί στη διάρκεια αυτής της περιόδου η χώρα μας θα πρέπει να αποδείξει, πρώτον, ότι μπορεί να ανταποκριθεί στις υποχρεώσεις της με ίδιους πόρους και, δεύτερον, ότι μπορεί να διαχειριστεί με αποτελεσματικές πολιτικές τη νέα πραγματικότητα. Σας βλέπω να χαίρεστε γιατί βγαίνουμε στις αγορές και να ελπίζετε πως οι Ευρωπαίοι βαρέθηκαν και θα μας αφήσουν ελεύθερους. Εξηγήσατε, όμως, ότι η έξοδος στις αγορές σημαίνει υψηλότερα επιτόκια και άρα λιγότερα χρήματα για τον άνεργο και τον επιχειρηματία; Καταλάβατε πως η επιτήρηση δεν θα πάψει να υπάρχει, αλλά θα γίνεται με διαφορετικό τρόπο; Πώς θα κρινόμαστε βάσει φημών, δεικτών και ειδήσεων, όπως συνηθίζουν οι αγορές; Πώς δεν θα μπορείτε να καθυστερήσετε τα προαπαιτούμενα με «σκληρή» διαπραγμάτευση, όπως κάνατε με την εξίσωση αντικειμενικών με τις εμπορικές αξίες από την τρίτη στην τέταρτη αξιολόγηση; Όμως, το βασικότερο όλων είναι ότι δεν έχουμε άλλη ευκαιρία. Αν τώρα δεν καταστρώσουμε σχέδιο για νέες δουλειές, αν τώρα δεν υιοθετήσουμε αναπτυξιακές πολιτικές, αν τώρα δεν αναμορφώσουμε τον δημόσιο τομέα, αν τώρα δεν σταματήσουμε να επιβαρύνουμε τον προϋπολογισμό με προσλήψεις και μονιμοποιήσεις, αν τώρα δεν στηρίξουμε την επιχειρηματικότητα, αν τώρα δεν πάρουμε την ευθύνη που μας αναλογεί, τότε σε τέσσερα με πέντε χρόνια σίγουρα θα ξαναζητήσουμε τη βοήθεια των εταίρων και τότε η πόρτα θα είναι κλειστή. Θέλω να είμαι σαφής. Η ευθύνη της ενδεχόμενης αποτυχίας βαρύνει εσάς αλλά και τους εταίρους. Αν κουράστηκαν ή βαρέθηκαν με τα προβλήματα της Ελλάδας και μας αποδεσμεύσουν από το μνημόνιο χωρίς να έχουμε τα απαραίτητα εφόδια, τότε η ανθρωπιστική κρίση θα είναι αποτέλεσμα και των δικών τους αποφάσεων. Γι' αυτό, αν ήμουν στη θέση σας, κυρίες και κύριοι συνάδελφοι, θα υιοθετούσα μία πιο συντηρητική στάση και όχι αυτή των πανηγυρισμών. Ο προϋπολογισμός του 2018 θα έλεγα ότι είναι αναγκαστικής ωριμότητας. Είναι λιγότερο αισιόδοξος ακόμα και από τον περσινό - αυτό έχει ενδιαφέρον - παρ' ότι είμαστε στο τέλος των δύσκολων μνημονιακών χρόνων, σύμφωνα με εσάς. Πέρυσι ελπίζατε σε ανάπτυξη 2,7%. Φέτος ελπίζετε σε ανάπτυξη 2,5%, χειρότερα από πέρυσι. Δεδομένου ότι δεν θα πιάσετε ούτε το 1,6% που μας γράφετε ότι θα έρθει φέτος, κατανοούμε όλοι την αξιοπιστία των αριθμών σας. Θα αποφύγω, κυρίες και κύριοι συνάδελφοι, τους πολλούς αριθμούς και δείκτες. Θα αναφερθώ σε αυτά που μας λένε οι αριθμοί, στη φιλοσοφία που υπηρετούν, στη δική σας φιλοσοφία, κυρίες και κύριοι συνάδελφοι της συγκυβέρνησης. Μας μιλάτε για τις ανισότητες των Paradise Papers και υποστηρίζετε μετά μανίας ότι κάτι πρέπει να γίνει για να αμβλυνθούν. Μας μιλάτε για τους πολλούς, που χρειάζονται στήριξη από το κοινωνικό κράτος. Μας μιλάτε για τη μεσαία τάξη, που τη στοχοποιήσατε άδικα - αλλά άθελά σας - και τώρα πρέπει να υποστηριχθεί. Τι από αυτά που λέτε υπηρετείτε; Η απάντηση είναι σκληρή. Τίποτα. Και αυτό είναι ένα ακόμα δείγμα της πολιτικής ανεντιμότητάς σας. Τι θα έπρεπε να υπηρετεί ένας προϋπολογισμός μίας χώρας σε κρίση, όπως η χώρα μας σήμερα; Θα έπρεπε να δηλώνει με σαφήνεια τη βούλησή σας να εφαρμόσετε πιστά μία πολιτική εξόδου από την κρίση. Εσείς κάνετε προσλήψεις. Θα έπρεπε να ορίζει το πλαίσιο ενός νέου παραγωγικού μοντέλου. Εσείς στηρίζεστε κατά 89% στην κατανάλωση. Θα έπρεπε να θέτει τα θεμέλια ενός πραγματικά κοινωνικού κράτους, που θα επουλώσει τις «πληγές» ενός λαού καταρρακωμένου από την υπερφορολόγηση, την ανεργία, την ανελέητη λιτότητα. Εσείς κόβετε κοινωνικές δαπάνες. Κυρίες και κύριοι συνάδελφοι του κυβερνητικού συνασπισμού, ο λαός σάς ψήφισε, επειδή πίστεψε στο κίβδηλο όραμα που του παρουσιάσατε. Ο λαός σάς υποστήριξε, επειδή πίστεψε ότι με τις αιματηρές θυσίες του σήμερα εξαγοράζει για αύριο επιβίωση με όρους αξιοπρέπειας, ένα κοινωνικό κράτος για τους ηλικιωμένους, ένα μέλλον για τις επόμενες γενιές. Θυσίασε δουλειές, επιχειρήσεις, όνειρα, προσωπικούς στόχους, για χάρη των πολιτικών της λογιστικής επίτευξης δημοσιονομικών στόχων που του επιβάλατε, προτάσσοντας το ελληνικό φιλότιμο για χάρη του συλλογικού καλού. Πλέον, όμως, και με την προοπτική της εξόδου από τα μνημόνια, περιμένει μια έμπρακτη επιβράβευση. Ο λαός αυτός, οι συμπολίτες μας, όλοι μας, περιμένουμε μια άλλη αντιμετώπιση από την πολιτεία. Απαιτούμε να δούμε το κοινωνικό πρόσωπο της Αριστεράς, που το είχατε λάβαρο στις προεκλογικές εκστρατείες. Απαιτούμε να δούμε τη δίκαιη ανάπτυξη που ευαγγελιζόταν ο κ. Τσίπρας από το βήμα της Διεθνούς Έκθεσης Θεσσαλονίκης, μόλις τον περασμένο Σεπτέμβριο. Απαιτούμε να δούμε ανάπτυξη, επενδύσεις, δουλειές, ασφάλεια, σταθερότητα και όχι ελεημοσύνη με προσλήψεις προεκλογικού χαρακτήρα και μέρισμα σε βάρος των πραγματικών κοινωνικών παροχών. Αντί αυτών, φέρνετε στο Κοινοβούλιο έναν προϋπολογισμό που δεν καλύπτει καμμία από αυτές τις απαιτήσεις, ενώ συγχρόνως περικόπτει τις κοινωνικές δαπάνες, απορρυθμίζοντας το κοινωνικό κράτος. Συνεχίζετε να κλέβετε από τα κοινωνικά κονδύλια, όπως κάνατε και για το μέρισμα. Όταν σας το απέδειξα, εδώ από το Βήμα αυτό, με την ομιλία μου, με διαψεύσατε. Λίγες μέρες μετά, όμως, με επιβεβαίωσε ο κ. Κοστέλο. Στην Ελλάδα του 2017 το 21,2% του πληθυσμού ζει σε συνθήκες φτώχειας και το 35,6% σε συνθήκες κοινωνικού αποκλεισμού. Δηλαδή, πάνω από το ένα τρίτο των συμπολιτών μας προσπαθεί να επιβιώσει σε συνθήκες χαμένης αξιοπρέπειας και κατεστραμμένων ονείρων. Κι εσείς μειώνετε τις συνολικές δαπάνες ασφάλισης, περίθαλψης και κοινωνικής προστασίας κατά 1,6 δισεκατομμύρια ευρώ. Και με αυτόν τον τρόπο, αυτές οι δαπάνες γίνονται το κύριο εργαλείο της δικής σας δημοσιονομικής προσαρμογής. Πήρατε το ποσοστό των πολιτών που ζει σε συνθήκες κοινωνικού αποκλεισμού από το 36% το 2014 και το φτάσατε σήμερα στο 35,6%. Ιδού η κοινωνική σας ευαισθησία στην πράξη! Ιδού η επιτυχία όλων αυτών των προγραμμάτων στήριξης! Μερικοί αριθμοί περιγράφουν την κατάρρευση του κοινωνικού κράτους που φέρνετε με αυτόν τον προϋπολογισμό. Τα προγράμματα του ΟΑΕΔ περιστέλλονται δραστικά, από 604 εκατομμύρια το 2017, μειώνονται σε 450 εκατομμύρια το 2018. Οι συντάξεις μειώνονται κατά 600 εκατομμύρια. Οι προνοιακές παροχές των ταμείων μειώνονται κατά 300 εκατομμύρια. Οι παροχές ασθενείας του ΕΟΠΥΥ μειώνονται κατά 160 εκατομμύρια. Το επίδομα ανασφάλιστων υπερηλίκων από 80 εκατομμύρια φέτος μειώνεται στα 35 εκατομμύρια το 2018. Οι δαπάνες για τα νοσοκομεία μειώνονται κατά 360 εκατομμύρια. Περικόπτονται 260 εκατομμύρια δαπανών κοινωνικής συνοχής. Περιορίζεται το κονδύλι για την προστασία της κύριας κατοικίας των υπερχρεωμένων νοικοκυριών στα 50 εκατομμύρια, από 100 εκατομμύρια φέτος. Την ίδια στιγμή, όμως, που η Κυβέρνηση φέρνει βαθιές περικοπές στον κοινωνικό προϋπολογισμό, σχεδιάζει πολιτικές που υποθάλπουν την πελατειακή διαχείριση της εξουσίας, καθώς ο προϋπολογισμός του 2018 αυξάνει το μισθολογικό κονδύλι του δημοσίου κατά 440 εκατομμύρια, τις αμοιβές προσωπικού στον κοινωνικό προϋπολογισμό κατά 75 εκατομμύρια, τις αμοιβές στους ΟΤΑ κατά 70 εκατομμύρια, ενώ στις ΔΕΚΟ το μισθολογικό κόστος αυξήθηκε κατά 50 εκατομμύρια το 2017, σε σχέση με τον προϋπολογισμό της ίδιας χρονιάς. Με δυο λόγια, ο κάθε φτωχός, χρεωμένος, άνεργος, ΑΜΕΑ, νέος, πρέπει να ξέρει ότι τα χρήματα για το κοινωνικό κράτος που θα τον στήριζαν, η Κυβέρνηση τα κάνει επιδόματα μισθολογικά, προσλήψεις, μονιμοποιήσεις συγγενών, φίλων και κομματικών στελεχών. Κυρίες και κύριοι συνάδελφοι, ο φιλελευθερισμός αύξησε την ταχύτητα των αλλαγών στη ζωή μας εντείνοντας την ανασφάλεια. Η σοσιαλδημοκρατία αποδέχθηκε την κυριαρχία των αγορών και έχασε την ψυχή της. Η Δεξιά ζητάει κλείσιμο συνόρων και μείωση των ροών ανθρώπων αλλά και αγαθών σε μια απέλπιδα προσπάθεια να επιστρέψουμε στις παλιές καλές εποχές. Η Αριστερά τι ευαγγελίζεται; Ως τώρα γέννησε μόνο ολοκληρωτισμό. Γιατί να είναι διαφορετικά τώρα; Οι αυταρχικές τάσεις σας είναι φανερές. Τη μια μέρα ακούμε τον κ. Ερντογάν να μας λέει πώς να χειραγωγήσουμε τη δικαιοσύνη μας, την προηγούμενη τη βρίζει ο κ. Πολάκης και την επόμενη της επιτίθεται ο κ. Κοντονής. Οι λύσεις σας για την ανισότητα είναι να απαγορεύσετε το δεύτερο αυτοκίνητο και το δεύτερο σπίτι, γιατί είστε ακραίοι και τα άκρα δεν έδωσαν ποτέ και πουθενά βιώσιμες λύσεις. Κυρίες και κύριοι συνάδελφοι, το Κέντρο σταμάτησε να λύνει τα προβλήματα του απλού πολίτη γι' αυτό φτάσαμε ως εδώ. Ζούμε μια μεταβατική περίοδο κατά την οποία τα άκρα ανθούν. Μεταβατική γιατί πάντοτε στην ιστορία της ανθρωπότητας οι λύσεις και η πρόοδος έρχονται και ήρθαν από το Κέντρο. Ο Γκράμσι, τον οποίο επικαλείται συχνά ο Πρωθυπουργός, μίλησε για την εποχή των τεράτων, τότε που ο παλιός κόσμος πεθαίνει και ο νέος πασχίζει να γεννηθεί. Αυτό ζούμε τώρα, την εποχή των τεράτων. Ποιοι είναι τα τέρατα; Νομίζω ότι μέσα σας ξέρετε πολύ καλά την απάντηση. Σας ευχαριστώ.
Ευχαριστούμε πολύ τον κ. Θεοχάρη. Τον λόγο έχει για δώδεκα λεπτά ο συνάδελφος ειδικός εισηγητής από τον ΣΥΡΙΖΑ κ. Χρήστος Μπγιάλας.
Ευχαριστώ, κύριε Πρόεδρε. Κύριοι Υπουργοί, κυρίες και κύριοι συνάδελφοι, ειλικρινά ανεβαίνω στο Βήμα φοβερά μπερδεμένος από τον τελευταίο ομιλητή, από τον αγαπητό συνάδελφο κ. Θεοχάρη, ο οποίος τα σάρωσε όλα. Άρα δεν μπόρεσε να καταλάβει κανείς, τι τελικά; Δεξιά τίποτα. Φιλελεύθερος; Φιλελεύθερο σε θεωρούσα, αγαπητέ Χάρη, αλλά δεν ξέρω πώς μας βγήκες. Ούτε στα δεξιά ούτε στα αριστερά ούτε στο κέντρο. Τώρα πού;
Όχι ούτε στο κέντρο.
Προφανώς έχεις βρει τον έβδομο δρόμο προς την ανάπτυξη. Γιατί η ανάγνωση που έχεις κάνει στον προϋπολογισμό - συγγνώμη που σου μιλάω στο πρώτο πρόσωπο, αλλά θεωρώ ότι έχουμε ένα κοινό στοιχείο, την οικονομία - και αυτό το οποίο μας ανέφερες, ειλικρινά, πάλι με μπέρδεψε. Μέχρι που μας είπες ότι το κοινωνικό κράτος έχει καταλυθεί. Προφανώς την αύξηση των δαπανών για τα οικογενειακά επιδόματα, τα οποία έχουν και μία πολύ ωραία διάταξη, την αύξηση των δαπανών που έχουν σε όλα τα επίπεδα του κοινωνικού κράτους, πέρα από το μέρισμα και πέρα από τα περυσινά, προφανώς δεν τα έχεις δει. Εν πάση περιπτώσει, όμως, αγαπητοί κυρίες και κύριοι συνάδελφοι, συζητώντας τον τρίτο προϋπολογισμό της Κυβέρνησης ΣΥΡΙΖΑ - ΑΝΕΛ, πάλι μου δημιουργήθηκαν κάποια ερωτήματα, μιας και είμαι μόλις δύο χρόνια σε αυτό το Κοινοβούλιο. Είναι δυνατό να παρουσιάζεται ο προϋπολογισμός, να τίθενται ερωτήματα από την Αντιπολίτευση, να ανταπαντά η Κυβέρνηση, να θέτει ερωτήματα, αλλά όλες οι απαντήσεις με στοιχεία να μη λαμβάνονται υπ' όψιν και από τις συζητήσεις στην επιτροπή και στην Ολομέλεια να ακούμε τον ίδιο λόγο; Ειλικρινά δεν μπορώ να το καταλάβω αυτό. Γιατί εννοείται ότι ο διάλογος γίνεται εδώ μέσα για να θέσουμε επιχειρήματα ο καθένας, να θέσουμε τα ερωτήματα για να πάρουμε τις απαντήσεις και να πάμε την κουβέντα παραπέρα. Δεν βλέπω να γίνεται αυτό. Δηλαδή, από την επιτροπή μέχρι την Ολομέλεια, τέσσερις ημέρες της επιτροπής και τώρα σήμερα που ξεκινήσαμε στην Ολομέλεια, οι εισηγήσεις είχαν το ίδιο μοτίβο. Είτε ειπώθηκαν στοιχεία είτε δόθηκαν εξηγήσεις από τους Υπουργούς είτε από Βουλευτές, δεν επηρέασαν κανέναν. Είναι ξεκάθαρο ότι αυτός ο προϋπολογισμός είναι ο τελευταίος μνημονιακός προϋπολογισμός. Όπως και να έχει, το λένε, πέρα από τα κυβερνητικά στελέχη και τους Βουλευτές και τους εγχώριους ανθρώπους που ασχολούνται με την οικονομία και όλοι οι άλλοι, οι οποίοι για οκτώ χρόνια έχουν την επιτροπεία αυτής της χώρας και όλοι όσοι μας επέβαλαν αυτά τα μνημόνια με τη δική σας συναίνεση, κύριοι της Αντιπολίτευσης και με τις υπογραφές στα δύο προηγούμενα μνημόνια. Και δεν έχετε να πείτε τίποτα γι' αυτό. Ακούστηκαν ελάχιστες κουβέντες από ομιλητές εδώ μέσα για το τι μέλλει γενέσθαι μετά τον Αύγουστο του 2018. Κουβέντα γι' αυτό το πράγμα. Ακόμη και άνθρωποι όπως ο κ. Ντάισελμπλουμ, για τον οποίο λέγατε παλαιότερα «Γερούν γερά και βάστα Σόιμπλε», τώρα που βγήκε και μίλησε και είπε κάποια πράγματα, όπως ότι το πρώτο και το δεύτερο μνημόνιο έγινε για να σωθούν οι ξένες τράπεζες, δεν είπατε κουβέντα, ποιήσατε την νήσσαν. Εκεί δεν θέλετε να τοποθετηθείτε; Δεν έχετε να πείτε κάτι; Κάτι, αν θέλετε, που εμείς ως ΣΥΡΙΖΑ τότε λέγαμε ότι «παιδιά, το μνημόνιο και τα μνημόνια γίνονται για άλλους σκοπούς». Μας κατηγορούσατε. Όμως, δεν λέτε κάτι πάνω σε αυτό. Είναι ο τελευταίος μνημονιακός προϋπολογισμός και του χρόνου τέτοιο καιρό πάλι αυτή η Κυβέρνηση θα έχει συντάξει τον πρώτο μεταμνημονιακό προϋπολογισμό. Ε, τότε πάλι θα λέτε εσείς τα ίδια πράγματα, αλλά εμείς θα προχωρήσουμε μπροστά. Όμως, είναι ένας προϋπολογισμός, ο οποίος απαιτεί όντως αγώνα από την πλευρά της Κυβέρνησης και όλης της κοινωνίας για να εκτελεστεί και θα εκτελεστεί με τον καλύτερο τρόπο, γιατί και οι δύο προηγούμενοι προϋπολογισμοί που εκτελέσαμε ως Κυβέρνηση εκτελέστηκαν, ολοκληρώθηκαν με τα καλύτερα επιτεύγματα. Πέτυχαν τους στόχους και γι' αυτό είδαμε προχθές την τρίτη αξιολόγηση να κλείνει πολύ γρήγορα. Γιατί; Γιατί αποκαταστάθηκε η εμπιστοσύνη. Αυτό είναι το βασικό θέμα, το οποίο υπήρχε για χρόνια στην ελληνική οικονομική ζωή μέσα στα μνημόνια, ότι δεν πίστευαν ότι θα υλοποιηθούν αυτά τα οποία τους υποσχόμασταν. Ο προϋπολογισμός - έχει ειπωθεί και το γνωρίζουν όλοι - έχει τρεις στόχους. Πρέπει να έχει αναπτυξιακό χαρακτήρα, να τακτοποιεί τα δημόσια οικονομικά και να είναι αναδιανεμητικός. Αυτοί οι τρεις στόχοι επιτυγχάνονται με αυτόν τον προϋπολογισμό. Σαφώς και επιτυγχάνονται μέσα σε αυτό το πλαίσιο το οποίο ζούμε, στο πλαίσιο της σφιχτής επιτροπείας, η οποία τελειώνει με αυτόν τον προϋπολογισμό. Τα δημόσια οικονομικά πραγματοποιούνται όπως πρέπει και έχουμε τη δέσμευση του 3,5% πλεόνασμα, που προϋπολογίζει 3,8 έχοντας δεδομένο ως μεγάλο πάτημα και τον προϋπολογισμό του 2017 που είχαμε και υπεραπόδοση του πλεονάσματος στο 1,75 που είχαμε υποχρέωση, υπεραπόδοση που μας έδωσε το δικαίωμα να δώσουμε και το μέρισμα του 1,4 δισεκατομμυρίου ευρώ. Ο δεύτερος στόχος έχει αναπτυξιακό χαρακτήρα. Σαφώς και έχει αναπτυξιακό χαρακτήρα, γιατί θέτει ανάπτυξη 2,5% και είναι ανάπτυξη, η οποία βασίζεται σταθερά και στις αλλαγές που γίνονται και στις μεταρρυθμίσεις που έχουν γίνει, αλλά και στο ότι έχει μια σταθερή δημοσιονομική λειτουργία. Είναι αναδιανεμητικός - νομίζω ότι αυτό είναι ηλίου φαεινότερον - καθώς και τα ζητήματα τα οποία δίνει στο κοινωνικό κράτος, έχοντας ήδη εξασφαλίσει 2,5 εκατομμύρια ανασφάλιστους που μπορεί και τους περιθάλπει, έχοντας ήδη εφαρμόσει τα αντίμετρα του 2019 για την αύξηση των οικογενειακών επιδομάτων μέσα από το 2018, δίνει αναδιανομή και στο εισόδημα. Γιατί μας κατηγορείτε ότι φορολογούμε και έχουμε φορολογήσει τα μεσαία και υψηλά εισοδήματα για να τους κάνουμε φτωχότερους; Δεν κάνουμε φτωχότερους. Η αναδιανομή του πλούτου δεν μπορεί να γίνει απευθείας. Πρέπει να γίνει μέσω της φορολογίας. Νομίζω ότι είναι βασικός οικονομικός όρος - έτσι δεν είναι, κύριε καθηγητά; - πως θα πρέπει να πάρεις από τους έχοντες και κατέχοντες για να δώσεις σε αυτούς, οι οποίοι είναι οικονομικά ασθενέστεροι ή είναι μικρομεσαίες επιχειρήσεις ή είναι άνθρωποι οι οποίοι παλεύουν και αγωνίζονται για να αντεπεξέλθουν στις ανάγκες των καιρών. Είναι ένας στόχος τον οποίο επιτελεί στο έπακρο. Επίσης, φαίνεται ότι για δεύτερη φορά με τους στόχους οι οποίοι έχουν επιτευχθεί δίνουμε το κοινωνικό μέρισμα, στο οποίο δεν αναφερθήκατε σήμερα. Ήδη νομίζω ότι έχουν κλείσει γύρω στο ένα εκατομμύριο διακόσιες χιλιάδες εγκεκριμένες αιτήσεις νοικοκυριών. Το έχετε αντιληφθεί; Ποιες είναι οι κοινωνικές ομάδες οι οποίες παίρνουν αυτό το μέρισμα; Είναι ομάδες οικονομικά ασθενέστερες, αλλά και οι μικρομεσαίες κοινωνικά ομάδες. Σαφώς και είναι ένα ποσό το οποίο προέρχεται μέσα και από την φοροδιαφυγή αλλά και από την αναμόχλευση των δαπανών. Σχετικά με αυτό που πολλές φορές λέγεται για το τι γίνεται και πού πάει η ελληνική οικονομία: Κυρίες και κύριοι της Αντιπολίτευσης, μας κατηγορείτε ότι καταστρέφουμε τα πάντα. Δεν βρήκατε να πείτε ούτε έναν καλό λόγο. Όμως, όλα αυτά τα οποία λέτε έρχονται σε πλήρη αντίθεση με αυτά τα οποία λένε όλοι οι διεθνείς οργανισμοί, οι οίκοι αξιολόγησης, οι δανειστές μας. Δεν μπορώ να καταλάβω πώς δεν βλέπετε όλα αυτά τα μηνύματα. Ας θυμηθούμε ότι πριν από δύο χρόνια οτιδήποτε και αν έλεγαν, ένα φτέρνισμα να έκαναν, το κάνατε μέσα στη χώρα τεράστιο βουνό, όπως το τι είπε ο κάθε Ντάισελμπλουμ ή ο κάθε Σόιμπλε ή ο οποιοσδήποτε ξένος αξιωματούχος. Διαβάζω τι αναφέρθηκε και τι μήνυμα έστειλαν οι πρέσβεις, ο κ. Θαλάκος και ο κ. Τζέφρι Πάιατ από το Βήμα του Διεθνούς Συνεδρίου Investments in Greece στη Νέα Υόρκη. Μηνύματα υπέρ των επενδύσεων στην Ελλάδα. Αυτά τα μηνύματα τα οποία δεν θέλετε να τα ακούσετε, δεν θέλετε να τα δείτε. Τι έχει δηλώσει σήμερα μόλις ο εκπρόσωπος ESM Νικολά Τζαβαρόλι; «Η τάση για την Ελλάδα είναι θετική και θα βελτιωθεί περαιτέρω». Κύριοι, γίνεστε γραφικοί, θεωρώντας ότι τα πάντα καταστρέφονται. Αλλά αυτό το οποίο εσείς βλέπετε ως καταστροφή, αυτό το οποίο εσείς νομίζετε ότι θα γίνει, δεν πρόκειται να συμβεί. Γιατί η χώρα προχωράει μπροστά και προχωράει με σχέδιο και με σταθερά βήματα. Αναφέρθηκα στην αρχή της ομιλίας μου στο ότι λέγαμε διάφορα, δίναν απαντήσεις και ειπώθηκε πάλι σήμερα για το πού θα βρει τις δαπάνες η Νέα Δημοκρατία. Διαβάζω ακριβώς αυτό το οποίο σήμερα ο κ. Δένδιας δεν το ανέφερε. Το είχε αναφέρει, όμως, στην επιτροπή όσον αφορά τους υπαλλήλους. Προσθέσατε δεκαεπτά χιλιάδες θέσεις συμβασιούχων στους ΟΤΑ και υποχρεώσατε τους δημάρχους να πάρουν προσωπικό που δεν το θέλουν. Άρα, δηλαδή, είναι μια άμεση ομολογία ότι η Νέα Δημοκρατία θα λύσει αυτό το ζήτημα των δαπανών, απολύοντας ανθρώπους. Γιατί είναι στην ιδεολογική της κατεύθυνση, λιγότερο κράτος, ιδιωτική παιδεία, ιδιωτική υγεία, τα πάντα στον ιδιωτικό τομέα, για να μπορούν μόνο οι έχοντες και κατέχοντες να δέχονται τις υπηρεσίες τους και ο υπόλοιπος λαός, δεν πειράζει, γι' αυτούς έτσι κι αλλιώς δεν είναι μέσα στα ενδιαφέροντά τους. Αναφέρθηκαν στην ανεργία. Το ποσοστό της ανεργίας στην Ελλάδα μας το ανέφεραν στα γενικά στοιχεία και όχι με τα στοιχεία του συστήματος «ΕΡΓΑΝΗ». Από 1-1-2017 έως 31-12-2017 εκατόν τριάντα επτά χιλιάδες τριακόσιες πενήντα μία θέσεις επιπλέον καθαρής ανεργίας. Από αυτές οι εβδομήντα έξι χιλιάδες είναι πλήρους απασχόλησης και οι ενενήντα μία χιλιάδες είναι μερικής απασχόλησης. Αυτές οι εβδομήντα έξι χιλιάδες είναι πλήρους απασχόλησης και διαβάζω στοιχεία της ΕΛΣΤΑΤ από 7 Σεπτεμβρίου. Το 2012 οι άνεργοι ήταν ένα εκατομμύριο διακόσιες εβδομήντα δύο χιλιάδες τετρακόσιοι τρεις. Το 2014 ήταν ένα εκατομμύριο διακόσιες πενήντα πέντε χιλιάδες οχτακόσιοι σαράντα έξι οι άνεργοι. Και το 2017 εννιακόσιες ογδόντα μία χιλιάδες εκατόν είκοσι έξι. Το καταθέτω στα Πρακτικά για να το δείτε, εφόσον δεν μπορείτε να πειστείτε ότι η ανεργία, όπως και να 'χει, έχει πέσει, αλλά παρ' όλα αυτά εσείς το ίδιο τροπάριο. [[Στο σημείο αυτό ο Βουλευτής κ. Μπγιάλας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Τα ίδια λέγατε και πέρυσι τον Οκτώβριο ότι η ανεργία αυξήθηκε κατά ογδόντα δύο χιλιάδες οχτακόσιους δέκα. Από τα Πρακτικά του κ. Βρούτση που ήταν και εισηγητής. Κυρίες και κύριοι συνάδελφοι, στην εισήγησή μου στις επιτροπές σάς διάβασα και τα τρία μνημόνια, τα οποία εσείς ψηφίσατε. Μας μιλάτε για την υπερφορολόγηση. Έχω αυτή τη στιγμή τη συνολική επιβάρυνση, τον πίνακα του 2017, με ποσοστό του ΑΕΠ. Η Ελλάδα βρίσκεται περίπου στον μέσο όρο της Ευρωπαϊκής Ένωσης, κάτω από την Αυστρία, κάτω από την Ιταλία, κάτω από τη Φινλανδία, κάτω από τη Σουηδία, κάτω από τη Δανία, κάτω από το Βέλγιο, κάτω από τη Γαλλία και λίγο πάνω από τη Γερμανία. Ποσοστά επί του ΑΕΠ. Το καταθέτω και αυτό στα Πρακτικά. [[Στο σημείο αυτό ο Βουλευτής κ. Μπγιάλας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Ένα ακόμη στοιχείο, γιατί πολλά μας τα λέτε. Είναι 711.000.000 ευρώ τα πρόσθετα έσοδα από τη ρύθμιση για την οικειοθελή αποκάλυψη των εισοδημάτων. Πρόσθετα φορολογικά έσοδα ύψους 711.000.000 ευρώ απέδωσε στο δημόσιο η ρύθμιση για την οικειοθελή αποκάλυψη εισοδημάτων. Αυτό ανακοίνωσε ο διοικητής της Ανεξάρτητης Αρχής Δημοσίων Εσόδων στην ομιλία του στο 19ο επενδυτικό συνέδριο για την Ελλάδα που πραγματοποιείται από την «CAPITAL LINK» στη Νέα Υόρκη, του κ. Πιτσιλή. Άμα το αμφισβητείτε και αυτό, το καταθέτω στα Πρακτικά, για να το βλέπετε και να σταματήσετε να λέτε αυτά τα οποία λέτε. [[Στο σημείο αυτό ο Βουλευτής κ. Μπγιάλας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Κυρίες και κύριοι συνάδελφοι, η επόμενη μέρα που είναι μετά τον Αύγουστο του 2018 είναι η καθαρή έξοδος και είναι μια καθαρή έξοδος, γιατί το πρόγραμμα προβλέπει το ασφαλές μαξιλάρι, το οποίο μπορεί να μας οδηγήσει έξω από τα μνημόνια, ώστε να βρισκόμαστε στις αγορές έξω με ασφάλεια και να στεκόμαστε ως χώρα στα πόδια μας, χωρίς την ανάγκη των δανειστών. Αυτό το οποίο, όμως, μας είπαν από τη Νέα Δημοκρατία είναι ότι εάν έρθουν αυτοί στην εξουσία, θα εισρεύσουν κεφάλαια και θα γίνουν επενδύσεις. Εγώ θα ήθελα να τους πιστέψω. Ειλικρινά, δηλαδή, μπορεί να φέρετε κεφάλαια, να πάρετε τα χρήματα από τις offshore και να τα φέρετε να επενδυθούν στην Ελλάδα. Θα ήταν μια πολύ καλή λύση, για να επενδυθούν. Αυτό, όμως, όταν ήσασταν στην εξουσία, δεν το κάνατε. Τότε προτιμούσατε να τα πάτε στις offshore, στα paradise islands και σε διάφορες παραδεισένιες περιοχές. Εκτός εάν θεωρείτε ότι μπορείτε να λύσετε το ζήτημα της ανάπτυξης. Γιατί αναφέρθηκε ο κ. Δένδιας στον πίνακα ενός γνωστού ζωγράφου - δεν συγκράτησα το όνομά του - και αναρωτιέμαι, μήπως είναι αυτός ο οποίος πουλήθηκε 850.000 ευρώ; Θα ήταν μια πολύ καλή επένδυση! Κλείνοντας, κύριε Πρόεδρε, κυρίες και κύριοι συνάδελφοι της Αντιπολίτευσης, είστε κατηγορούμενοι σ' αυτή την υπόθεση που λέγεται Ελλάδα του 2010 έως το 2018 και δεν είστε κατήγοροι. Είστε κατηγορούμενοι, γιατί χρεοκοπήσατε τη χώρα και θα πρέπει να είστε πιο συνετοί. Γι' αυτό θα πίνετε το πικρό ποτήρι της Αντιπολίτευσης για αρκετά χρόνια ακόμα. Και θα το πίνετε, γιατί χρεοκοπήσατε τη χώρα. Είναι καιρός να σοβαρευτείτε. Τρία χρόνια αυτή είναι η στείρα αντιπολίτευση που κάνατε. Ο τόπος, πέρα από μια υπεύθυνη κυβέρνηση, η οποία θα βγάλει τη χώρα από τα μνημόνια, χρειάζεται και μια σοβαρή αντιπολίτευση, μια αντιπολίτευση η οποία δεν θα βρίσκεται σε σύγχυση, που θα μπορεί να αρθρώσει πολιτικό λόγο, στρατηγική και όχι απλώς να βρίζει. Ο αντιπολιτευτικός σας λόγος είναι απλώς ένας ακατάσχετος λαϊκισμός μικροπολιτικού αμοραλισμού. Κύριοι της Αντιπολίτευσης, συνέλθετε! Καλές γιορτές και του χρόνου που θα είμαστε εδώ και θα συζητάμε τον πρώτο μη μνημονιακό πλέον προϋπολογισμό θα λέτε εσείς τα ίδια, αλλά εμείς θα προχωρούμε μπροστά με τους πολίτες και τη χώρα όρθια.
Ευχαριστούμε τον κ. Μπγιάλα. Ο κ. Απόστολος Βεσυρόπουλος, ειδικός εισηγητής από τη Νέα Δημοκρατία, έχει τον λόγο για δώδεκα λεπτά και θα είναι ο τελευταίος ομιλητής της σημερινής συνεδρίασης.
Ευχαριστώ, κύριε Πρόεδρε. Κυρίες και κύριοι συνάδελφοι, το αφήγημα της Κυβέρνησης ΣΥΡΙΖΑ - ΑΝΕΛ ότι η χώρα βγαίνει από τα μνημόνια το καλοκαίρι του 2018 είναι ένα ακόμα παραμύθι από αυτά που μας έχει συνηθίσει ο κ. Τσίπρας. Μόνο που ο κύριος Πρωθυπουργός δεν μπορεί να εξαπατήσει και να παραπλανήσει κανέναν πλέον. Το μόνο που πετυχαίνει, έχοντας πλήρη εξάρτηση πλέον από την καρέκλα της εξουσίας, είναι να συσσωρεύει ερείπια στην πραγματική οικονομία. Να οδηγεί σε αδιέξοδο χιλιάδες πολίτες, νοικοκυριά και επιχειρήσεις. Να προκαλεί ζημιά στη χώρα, όπως αποδείχθηκε και από τους πρωτοφανείς αυτοσχεδιασμούς με την επίσκεψη Ερντογάν, που παραβίασε κάθε διπλωματικό κανόνα και πλαίσιο. Η Κυβέρνηση των φόρων και των πλειστηριασμών φθάνει στο τέλος του βίου της. Είναι πλέον απέναντί της το σύνολο της κοινωνίας. Είναι απέναντί της όλοι αυτοί που εξαπάτησε, αυτοί στους οποίους υποσχέθηκε κατάργηση του ΕΝΦΙΑ και «σεισάχθεια» στα κόκκινα δάνεια, αυτοί στους οποίους υποσχέθηκε αύξηση του αφορολόγητου στις 12.000 ευρώ και έκτοτε έχει φέρει δύο μειώσεις και έχει κατεβάσει το αφορολόγητο στις 5.681 ευρώ. Όχι μόνο δεν βγαίνουμε από το μνημόνιο, όπως λέει η Κυβέρνηση, αλλά ο κ. Τσίπρας έχει μεθοδευμένα ναρκοθετήσει το μέλλον της χώρας, για να παρατείνει την παραμονή του στην εξουσία. Γιατί τι άλλο από ναρκοθέτηση και υπονόμευση θα μπορούσαν να είναι τα πρωτογενή πλεονάσματα 3,5% έως το 2022 και τα πρωτογενή πλεονάσματα 2% έως το 2060, που αφαιρούν το οξυγόνο από την οικονομία και την ίδια την κοινωνία; Κυρίες και κύριοι συνάδελφοι, ο προϋπολογισμός του 2018 δεν διαβάζεται με βάση τα στοιχεία που περιέχονται σ' αυτόν, διαβάζεται με βάση τα στοιχεία και προβλέψεις που υπήρχαν στους προηγούμενους προϋπολογισμούς και διαψεύστηκαν οικτρά. Διαβάζεται με βάση τις εμπροσθοβαρείς δεσμεύσεις και επιβαρύνσεις που ανέλαβε αυτή η Κυβέρνηση, χωρίς να έχει δημοκρατική νομιμοποίηση και εκεί μέσα αποτυπώνεται όλη η αλήθεια. Ποια είναι αυτή η αλήθεια; Η αλήθεια είναι ότι ενώ προβλέπατε πέρυσι ρυθμό ανάπτυξης 2,7%, τελικά αυτές οι προβλέψεις διαψεύστηκαν και αναγκαστήκατε να τις αναθεωρήσετε. Ο ρυθμός ανάπτυξης θα κινηθεί περίπου στο 1,5%. Πλήρης διάψευση των προβλέψεων σας! Βέβαια, μια συζήτηση την οποία επιμελώς αποφεύγει η Κυβέρνηση είναι το πώς από την ανάπτυξη με την οποία έκλεισε το 2014, μας οδήγησε σε δύο χρονιές νέας ύφεσης το 2015 και το 2016. Δεν έχει καμμία ευθύνη γι' αυτό; Μόνη της η χώρα οδηγήθηκε σε ύφεση; Τα capital controls μόνα τους επιβλήθηκαν; Τα λεφτά από τις τράπεζες μόνα τους έφυγαν; Ο αφελληνισμός του τραπεζικού συστήματος αυτόματα προέκυψε; Τα μέτρα 14,5 δισεκατομμυρίων ευρώ που έχετε πάρει, τους είκοσι επτά νέους φόρους που επιβάλατε και τις είκοσι μία περικοπές στις συντάξεις και στα κοινωνικά επιδόματα άλλη Κυβέρνηση τα έκανε και όχι η δική σας; Δεύτερη διάψευση για την Κυβέρνηση είναι ο ρυθμός ανάπτυξης των επενδύσεων που προέβλεπε ότι θα κυμανθεί στο 9,1%. Ούτε στο μισό δεν έφτασε, τη στιγμή που όλες οι διεθνείς συνθήκες και συγκυρίες είναι ευνοϊκές. Ποιος επενδυτής θα εμπιστευτεί μια Κυβέρνηση που αποδεδειγμένα θέτει εμπόδια σε επενδυτικές πρωτοβουλίες; Ποιος θα έρθει να επενδύσει σε μια χώρα με τόσο υψηλούς φορολογικούς συντελεστές; Η οικονομία είναι άνθρωποι, νοικοκυριά και επιχειρήσεις, που βρίσκονται σε αδιέξοδο από την υπερφορολόγηση, με τη διαφορά ότι η υπερφορολόγηση οδηγεί πλέον σε έξαρση της φοροδιαφυγής και σε μείωση των δημοσίων εσόδων. Τα στοιχεία είναι αποκαλυπτικά. Οι άμεσοι φόροι παρουσιάζουν μείωση κατά 1,237 δισεκατομμύριο ευρώ. Στον προϋπολογισμό του 2017 υπολογίζετε έσοδα 21,525 δισεκατομμύρια ευρώ και τελικά θα εισπράξετε 20,288 δισεκατομμύρια ευρώ. Οι φόροι εισοδήματος φυσικών προσώπων είναι μειωμένοι κατά 1 δισεκατομμύριο ευρώ. Στον προϋπολογισμό του 2017 υπολογίζετε έσοδα 9,265 δισεκατομμύρια ευρώ και τελικά θα εισπράξετε 8,269 δισεκατομμύρια ευρώ. Τι δείχνουν όλα αυτά τα στοιχεία; Ότι τα εισοδήματα μειώνονται και θα μειώνονται κι άλλο, όσο εσείς επιμένετε στην επιλογή της υπερφορολόγησης. Γι' αυτό μειώσατε και το όριο του αφορολογήτου από τα 9.545 ευρώ στα 5.681 ευρώ, κάτι που συνιστά νέα φορολογική επιβάρυνση. Ανάλογη μείωση εσόδων έναντι του στόχου υπάρχει στους έμμεσους φόρους. Συνολικά η υστέρηση έναντι του στόχου του 2017 έφτασε στα 3 δισεκατομμύρια ευρώ, όταν αυτή τη χρονιά ενεργοποιήθηκαν μέτρα, όπως η μείωση του αφορολογήτου ορίου, η αύξηση της προκαταβολής φόρου, η μονιμοποίηση και της ειδικής εισφοράς αλληλεγγύης, αλλά και μια σειρά φορολογικών επιβαρύνσεων στα καύσιμα, στο αλκοόλ, στο κρασί, την κινητή τηλεφωνία, τη συνδρομητική τηλεόραση και νέες επιβαρύνσεις σε άλλους έμμεσους φόρους. Προφανώς, στην Κυβέρνηση και στον κύριο Υπουργό των Οικονομικών δεν λέει τίποτα το γεγονός ότι τα ληξιπρόθεσμα χρέη των πολιτών προς την εφορία αγγίζουν τα 100 δισεκατομμύρια ευρώ και οι πολίτες αφήνουν απλήρωτους φόρους ενός δισεκατομμυρίου ευρώ κατά μέσο όρο τον μήνα. Δεν του λέει τίποτα ο αριθμός των τεσσάρων εκατομμυρίων διακοσίων εξήντα επτά χιλιάδων τετρακοσίων οκτώ Ελλήνων πολιτών που χρωστάνε στην εφορία, αριθμός που ισοδυναμεί με το 50% των Ελλήνων. Δεν του λέει τίποτα ο αριθμός των εννιακοσίων ενενήντα μία χιλιάδων τριακοσίων ενενήντα δύο πολιτών που έχουν υποστεί κατασχέσεις. Ετοιμάζεται να προχωρήσει σε κατασχέσεις και εναντίον των υπολοίπων. Ετοιμάζεται να σπάσει το ρεκόρ κατασχέσεων, που δημιούργησε και κατέχει αυτή η Κυβέρνηση, με είκοσι χιλιάδες κατασχέσεις τον μήνα. Είστε η Κυβέρνηση των φόρων, των κατασχέσεων και των πλειστηριασμών. Κυρίες και κύριοι συνάδελφοι, ο προϋπολογισμός του 2018 κινείται στη λογική των προϋπολογισμών των φόρων, που κατέθεσε αυτή η Κυβέρνηση τα δύο προηγούμενα χρόνια. Οι άμεσοι φόροι θα διαμορφωθούν στα 20,766 δισεκατομμύρια ευρώ, αυξημένοι κατά 478 εκατομμύρια ευρώ έναντι του 2017 και μειωμένοι κατά 687 εκατομμύρια ευρώ έναντι του στόχου του Μεσοπρόθεσμου Προγράμματος Δημοσιονομικής Στρατηγικής. Μιλάμε για τον ακραίο παραλογισμό μιας Κυβέρνησης, που δεν αντιλαμβάνεται ότι η φοροδοτική δυνατότητα των πολιτών έχει εξαντληθεί, κάτι που επιβεβαιώθηκε το 2017. Ο φόρος εισοδήματος φυσικών προσώπων προβλέπεται να διαμορφωθεί στα 8,725 δισεκατομμύρια ευρώ. Έχουμε, δηλαδή, αύξηση κατά 456 εκατομμύρια ευρώ έναντι του 2017. Αυτό και μόνο το στοιχείο, αλλά και η μείωση που καταγράφηκε το 2017 στα έσοδα από τον φόρο εισοδήματος φυσικών προσώπων, φέρνει πιο κοντά την ενεργοποίηση της νέας μείωσης του αφορολογήτου. Ο φόρος στην περιουσία, δηλαδή ο ΕΝΦΙΑ, προβλέπεται να φτάσει στα 3,379 δισεκατομμύρια ευρώ, σημειώνοντας αύξηση κατά 179 εκατομμύρια ευρώ έναντι του 2017. Είναι μια ακόμα «επιτυχία» αυτής της Κυβέρνησης, που είχε υποσχεθεί την κατάργηση του ΕΝΦΙΑ και τελικά αύξησε τις επιβαρύνσεις μέσω της αύξησης των συντελεστών του συμπληρωματικού ΕΝΦΙΑ και της μείωσης του αφορολογήτου από τις 300.000 ευρώ στις 200.000 ευρώ. Οι έμμεσοι φόροι που είναι πιο άδικοι, αφού πλήττουν τους οικονομικά ασθενέστερους, προβλέπεται να διαμορφωθούν στα 27,390 δισεκατομμύρια ευρώ παρουσιάζοντας αύξηση κατά 473 εκατομμύρια ευρώ έναντι του 2017 και μείωση κατά 112 εκατομμύρια ευρώ έναντι του στόχου του Μεσοπρόθεσμου Προγράμματος Δημοσιονομικής Στρατηγικής. Ένα ακόμη «επίτευγμα» αυτής της Κυβέρνησης είναι ότι έχει ανατραπεί το δημοσιονομικό ισοζύγιο μεταξύ άμεσων και έμμεσων φόρων και δεν υπάρχει πλέον η αναγκαία ισορροπία. Οι έμμεσοι φόροι, αυτοί που πλήττουν τους οικονομικά ασθενέστερους, αποτελούν πλέον το 52% των τακτικών δημοσίων εσόδων και οι άμεσοι φόροι αντιπροσωπεύουν το 39%. Ο προϋπολογισμός του 2018 περιλαμβάνει 1,9 δισεκατομμύριο ευρώ νέα μέτρα. Συγκεκριμένα, αυξάνονται οι ασφαλιστικές εισφορές για ελεύθερους επαγγελματίες και επιτηδευματίες, αφού οι εισφορές θα υπολογίζονται επί των καθαρών κερδών του επαγγελματία ή της επιχείρησης, προσαυξημένων με τις ασφαλιστικές εισφορές που έχουν καταβληθεί κατά τη διάρκεια του 2017. Έχουμε δηλαδή ως χώρα το παράδοξο να πληρώνει κάποιος ασφαλιστικές εισφορές και για τις ασφαλιστικές εισφορές που έχει ήδη πληρώσει, χωρίς να αφαιρούνται από το καθαρό εισόδημα, όπως ίσχυε μέχρι σήμερα. Καταργείται η έκπτωση στην παρακράτηση φόρου 1,5% που ισχύει σήμερα για τρία εκατομμύρια και πλέον μισθωτούς και συνταξιούχους για την εκκαθάριση των φορολογικών τους δηλώσεων, ένα μέτρο που σημαίνει επιβάρυνση 68 εκατομμυρίων ευρώ. Μειώνεται και βαίνει προς οριστική κατάργηση το ΕΚΑΣ με την υπογραφή της Κυβέρνησης ΣΥΡΙΖΑ - ΑΝΕΛ. Χάνουν το ΕΚΑΣ άλλοι εκατόν σαράντα χιλιάδες συνταξιούχοι και προστίθενται στους εκατόν τριάντα πέντε χιλιάδες που το έχουν ήδη χάσει. Για όσους το ξεχνάνε, είμαι αναγκασμένος να υπενθυμίσω ότι η προηγούμενη κυβέρνηση Σαμαρά διέθετε 900 εκατομμύρια ευρώ για το ΕΚΑΣ. Εσείς για το 2018 θα διαθέσετε μόλις 80 εκατομμύρια ευρώ και το 2019 το ΕΚΑΣ καταργείται οριστικά, με τη δική σας υπογραφή. Επιβάλλονται μειώσεις και περικοπές στο ενιαίο μισθολόγιο, ιδίως για τα εκατόν πενήντα χιλιάδες στελέχη των Ενόπλων Δυνάμεων και των Σωμάτων Ασφαλείας. Καταργείται η έκπτωση 10% από το φόρο εισοδήματος φυσικών προσώπων για τις ιατρικές δαπάνες που πραγματοποιήθηκαν το 2017, κάτι που σημαίνει πρόσθετη φορολογική επιβάρυνση ύψους 121 εκατομμυρίων ευρώ για δύο εκατομμύρια φορολογούμενους και ιδιαίτερα για τους συνταξιούχους κατά την εκκαθάριση του φόρου εισοδήματος το 2018. Επιβάλλεται νέος φόρος διανυκτέρευσης σε ξενοδοχεία και ενοικιαζόμενα δωμάτια. Επιβάλλεται φόρος έως και 45% στις βραχυχρόνιες μισθώσεις. Περικόπτεται το επίδομα θέρμανσης κατά 50%, ένα μέτρο που θα πλήξει ιδιαίτερα τους οικονομικά ασθενέστερους στις ορεινές περιοχές και ιδιαίτερα της βορείου Ελλάδος. Καταργούνται οι μειωμένοι συντελεστές ΦΠΑ και στα υπόλοιπα τριάντα δύο νησιά του Αιγαίου, παρά τις υποσχέσεις και τους λεονταρισμούς της Κυβέρνησης, στα νησιά που η ίδια η Κυβέρνηση έχει φορτώσει τη διαχείριση του μεταναστευτικού, διαλύοντας την τοπική οικονομία και τον τουρισμό. Πριν από δύο εβδομάδες η Νέα Δημοκρατία κατέθεσε τροπολογία για την παράταση της ισχύος των μειωμένων συντελεστών ΦΠΑ σε αυτά τα νησιά. Γιατί δεν δεχθήκατε να τη φέρετε προς ψήφιση; Δεν το κάνατε και για αυτό να σταματήσει το παραμύθι ότι σας επέβαλαν την κατάργησή τους ή το ακόμα μεγαλύτερο παραμύθι ότι η κυβέρνηση της Νέας Δημοκρατίας είχε συμφωνήσει στην κατάργησή τους. Η κυβέρνηση της Νέας Δημοκρατίας είχε δεχθεί και αυτή πιέσεις, αλλά ποτέ δεν δέχθηκε την κατάργηση των μειωμένων συντελεστών ΦΠΑ. Ήταν και είναι δική σας επιλογή. Έχει τη δική σας υπογραφή. Κάτι ακόμα. Θυμάται κάποιος τις εξαγγελίες της Κυβέρνησης και του Υπουργού Αγροτικής Ανάπτυξης ότι θα καταργούσαν τον ειδικό φόρο κατανάλωσης στο κρασί που οι ίδιοι επέβαλαν; Αποδεικνύεται ότι αυτή η Κυβέρνηση είναι ικανή για ένα και μόνο πράγμα, για να αυξάνει και όχι να μειώνει τους φόρους. Κυρίες και κύριοι συνάδελφοι, έρχομαι στο θέμα του ελέγχου και του περιορισμού της φοροδιαφυγής. Μόνο ως ανέκδοτο ακούγεται πλέον η διαβεβαίωση και η εξαγγελία του Πρωθυπουργού και κυβερνητικών παραγόντων ότι η Κυβέρνηση ΣΥΡΙΖΑ - ΑΝΕΛ θα εισέπραττε 2 ή και 3 δισεκατομμύρια ευρώ τον χρόνο από τον έλεγχο της φοροδιαφυγής. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Δύο λεπτά, κύριε Πρόεδρε. Τελειώνω. Τα στοιχεία που παρουσιάστηκαν μαζί με τον προϋπολογισμό για την καταπολέμηση της φοροδιαφυγής, υπηρετούν τα ψέματα και τις σκοπιμότητες της Κυβέρνησης, η οποία προσπαθεί να εμφανίσει αποτελέσματα σε ένα τομέα στον οποίο βαθμολογείται πολύ κάτω από τη βάση. Στις λίστες που δώσατε στη δημοσιότητα για τη φοροδιαφυγή και το λαθρεμπόριο δεν αναφέρονται τα ποσά που εισπράχθηκαν από φόρους και πρόστιμα που βεβαιώθηκαν, αλλά και ο αριθμός των υποθέσεων που εμπίπτουν στις αποφάσεις του Συμβουλίου της Επικρατείας, που έχει κρίνει άκυρους τους αναδρομικούς ελέγχους και τα αποτελέσματά τους, θέτοντας το όριο της πενταετούς παραγραφής. Όλοι γνωρίζουν ότι στο τέλος του χρόνου, στις 31 Δεκεμβρίου, επέρχεται παραγραφή για χιλιάδες υποθέσεις ελέγχου φοροδιαφυγής και, μάλιστα, μεγάλου ύψους, όταν, μάλιστα, χρεώνονται στα ελεγκτικά κέντρα υποθέσεις της λίστας Λαγκάρντ έναν μήνα πριν την παραγραφή. Ποιον κοροϊδεύει αυτή η Κυβέρνηση; Όταν σας λέγαμε από τον Αύγουστο του 2015 ότι υπονομεύεται η πορεία των ελέγχων και τα αποτελέσματα που υπήρχαν με την «κατάργηση» του ΣΔΟΕ, εσείς αδιαφορούσατε, όπως αδιαφορείτε για τους ελέγχους σ' έναν τομέα που το λαθρεμπόριο ανθεί και υπάρχουν απώλειες δισεκατομμυρίων ευρώ. Πρόκειται για το λαθρεμπόριο στα καύσιμα, εκεί που οι έλεγχοι του 2015 και του 2016 κατέρρευσαν. Παραλάβατε έτοιμο και εγκατεστημένο από την κυβέρνηση της Νέας Δημοκρατίας το σύστημα εισροών - εκροών στα πρατήρια υγρών καυσίμων, το οποίο, όμως, δεν έχει καταφέρει η Κυβέρνησή σας τρία χρόνια μετά να ενεργοποιήσει. Δεν υλοποιήσατε ούτε την εγκατάσταση ανάλογου συστήματος εισροών - εκροών στα διυλιστήρια και στις εταιρείες εμπορίας υγρών καυσίμων, αλλά και σύστημα GPS σε βυτιοφόρα και πλωτά μέσα, για να υπάρχει έλεγχος σε όλη την αλυσίδα της διακίνησης. Σε ό,τι αφορά στους ελέγχους, στις offshore εταιρείες οι έλεγχοι ήταν εξήντα πέντε το 2015 και τριάντα τέσσερις το 2016. Δηλαδή, για δύο χρόνια κάνατε λιγότερους ελέγχους σε σχέση με το 2014, όταν είχαν γίνει εκατόν δώδεκα έλεγχοι. Τα ποσά που εισπράχθηκαν από ελέγχους για την καταπολέμηση της παραβατικότητας στον τομέα των καυσίμων ανέρχονται σε 26 εκατομμύρια ευρώ το 2014, μειώθηκαν στα 8.800.000 ευρώ την περίοδο του 2015-2016, ενώ είχαν εισπραχθεί μόλις 1.300.000 ευρώ το πρώτο εξάμηνο του 2017. Είναι εμφανές ότι η Κυβέρνηση έχει να επιδείξει μόνο πενιχρά αποτελέσματα, όταν η ίδια κλείνει το μάτι στη φοροδιαφυγή. Κυρίες και κύριοι συνάδελφοι, ο προϋπολογισμός του 2018 είναι ένας ακόμα αντιαναπτυξιακός προϋπολογισμός, ένας προϋπολογισμός φόρων χωρίς τέλος και χωρίς λογική. Είναι εντυπωσιακός, κυρίες και κύριοι συνάδελφοι, ο εθισμός αυτής της Κυβέρνησης στα ψέματα, αλλά ακόμα πιο εντυπωσιακό στοιχείο είναι ο κυνισμός που αναδύουν στελέχη της κυβερνητικής παράταξης. Αυτοί που έλεγαν «κανένα σπίτι στα χέρια τραπεζίτη», έρχονται τώρα και εγκαλούν τη Νέα Δημοκρατία για το γεγονός ότι είχε νομοθετήσει την προστασία της πρώτης κατοικίας και δεν μπορούσαν να γίνουν πλειστηριασμοί. Μιλάμε για τον απόλυτο κυνισμό μαζί με ψέματα ότι η Κυβέρνηση ΣΥΡΙΖΑ - ΑΝΕΛ θα προστατέψει την πρώτη κατοικία, γιατί πλέον δεν υπάρχει ούτε προστασία για την πρώτη κατοικία ούτε όριο. Να σταματήσετε να λέτε ψέματα, γιατί πολύ σύντομα θα είμαστε μπροστά σε ανεξέλεγκτες καταστάσεις. Κυρίες και κύριοι συνάδελφοι, η Νέα Δημοκρατία θα καταψηφίσει τον προϋπολογισμό. Η Κυβέρνηση του κ. Τσίπρα έχει ήδη κριθεί από τους πολίτες. Η αποδοκιμασία της θα είναι ηχηρή. Η χώρα, όσο και αν δεν το θέλει αυτή η Κυβέρνηση, θα κάνει ένα νέο ξεκίνημα με μια σοβαρή, συνεκτική και αξιόπιστη κυβέρνηση και με έναν σοβαρό και αξιόπιστο νέο Πρωθυπουργό, τον Κυριάκο Μητσοτάκη. Σας ευχαριστώ.
Ευχαριστούμε πολύ, κύριε Βεσυρόπουλε. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 23.58΄ λύεται η συνεδρίαση για αύριο, ημέρα Τρίτη 12 Δεκεμβρίου 2017 και ώρα 10.00΄, με αντικείμενο εργασιών του Σώματος: νομοθετική εργασία, συνέχιση της συζήτησης επί του σχεδίου νόμου του Υπουργείου Οικονομικών: «Κύρωση του Κρατικού Προϋπολογισμού οικονομικού έτους 2018»